
«Eu sunt ... viața...» 
(In. 14:6) 


«Doamne, Doamne, caută din cer şi vezi, şi cercetează 
via aceasta (Biserica), pe care a sădit-o dreapta Ta, şi o 
desăvârşeşte pe ea». 


(Din Rugăciunile Liturghiei, Ps. 79:14-15) 


ÎN PUTEREA CUVÂNTULUI 


O mare ispravă duhovnicească au înfăptuit Părintele 
Stareţ Justin Pârvu şi obştea sa din mânăstirea Petru Vodă 
publicând opera SPRE TABOR prin recuperarea manuscri- 
selor rămase de la Preotul Profesor Illarion V. Felea, a cărui 
viață pământească s'a stins în temnița de la Aiud în 1961. 
Eram acolo, numele său circula luminos printre deținuți, dar nu 
mi-a fost dat să-l întâlnesc în gigantica închisoare de pe 
malul Mureşului, unde nici pe propriul meu frate nu l-am 
văzut decât accidental, câteva clipe. 

Autorul este un excelent cunoscător al textelor biblice, 
pe care le ordonează în funcție de planul general al cărții, 
dar şi al tradiţiei răsăritene. Dar nu asupra lor vreau să mă 
opresc. Erudiţia patristică şi splendoarea incursiunilor her- 
meneutice l-ar îndemna pe cititor să creadă că se află în fața 
unui tratat de teologie academică, sobră, elaborată la rece şi 
redactată cu acribie terminologică, ceva de genul scrierilor 
dogmatice ale Părintelui Stăniloae. Surpriza vine din pagi- 
nile sau paragrafele în care autorul adoptă un ton colocvial, 
viu, patetic, însuflețit şi însuflețitor, ca şi cum le-ar spune 
câtorva prieteni sosiți pe neaşteptate la masa lui de lucru: — 
„Hai să vă spun ce-am scris astăzi”, alternând lectura cu 
parafrazări verbale, totul fiind însoțit de o măsurată 
gesticulaţie pastorală. De abia atunci îți dai seama că ai în 
față o carte de predici sau, cel puţin, de meditații publice, 
pe care Preotul Ilarion Felea le-a alcătuit după textul unor 
tahigrame, aşa cum făcea, la vremea lui, Sfântul loan Gură 
de Aur. 


Pr. ILARION FELEA 


Asocierea acestor două nume nu e mc: intamplătoare 
şi nici exagerată, chiar dacă păstrarea proporţiilor se impune. 
Geniul unuia şi talentul celuilalt pot sta alături şi prin sfâr- 
şitul lor tragic, vecin cu martiriul. Ceea ce însă îl apropie pe 
Felea de Sfântul Ioan (pe care, după toate probabilitățile, şi-l 
luase ca model) este suflul oratoric, dinamica ideilor şi 
căldura expresiei, acea revărsare a inimii, caldă, în spumele 
torenţilor mintali, curgere a Duhului Sfânt spre lăuntrul 
ființei totale a celor ce ascultă. Dacă nu e de mirare că 
marele loan era răsplătit cu aplauze în biserică, sunt absolut 
convins că ascultătorii Părintelui Felea de abia se stăpâneau 
să nu o facă, mulțumindu-se să-l ovaţioneze printr'o 
lacrimă a bucuriei duhovniceşti. 

Este omagiul pe care i-l aduc editorii şi cititorii 
acestor cărți. 


+BARTOLOMEU VALERIU ANANIA 
Arhiepiscop şi Mitropolit 


PREOTUL ŞI MARTIRUL ILARION V. FELEA 
AUTOBIOGRAFIE 


M-am născut în comuna Valea-Bradului, raionul 
Brad, regiunea Hunedoara, după spusele mamei mele, în 
vinerea de Florii, din anul 1903, când în calendar este 
pomenit cuviosul Ilarion cel Nou. Dacă data aceasta e cea 
adevărată, atunci atât matricola stării civile din Brad, care 
arată data naşterii mele la 13 Aprilie (stilul nou), cât şi 
matricola botezaţilor parohiei Valea-Bradului care, fără să 
precizeze data naşterii mele, arată ca zi a botezului meu 
«data de 31 Martie, 1903 (stil vechi), sunt greşite. Tatăl meu, 
născut în Ciuruleasa Abrudului, a fost preot (decedat la 21 
ianuarie 1920, în vârstă de 62 ani), iar mama mea, Marta, s-a 
născut în Valea-Bradului şi a decedat în 1952, în vârstă de 
HG de ani. Am fost la părinţi 9 copii (al zecelea: Gheorghe, 
cel mai mare, a murit în vârstă de 6 ani la Ciruleasa), 6 
leciori şi trei fete: 1. loan, doctor în Teologie, fost preot în 
Pecica şi duhovnic al Internatului Facultăţii de Teologie din 
Bucureşti, mort în bombardamentul aviației engleze asupra 
Bucureştilor, la 4 Aprilie 1944 şi îngropat într-o groapă 
comună, fără ştirea noastră, în cimitirul protestant 
Ghiuleşti; 2. Victor (n. în 1892) e profesor de matematici în 
Oradea şi Arad, licenţiat în matematici şi doctor în Drept; 3. 
Maria, e soția preotului Miron Popovici din Mihăleni (raion 
Brad); 4. Aurelia, măritată cu meseriaşul Ilie Paicu din Brad, 
amândoi sunt decedați; 5. Miron, Doctor în Drept, a fost 
uvocat în Pecica şi în Arad, acum e pensionar în Arad; 6. 
Hlisabeta a fost căsătorită cu Cornel Grozescu, fost comisar 
de poliție; 7. Eu, Ilarion-Virgil; 8.Gheorghe, licenţiat în 

Drept, a decedat la Odesa în 21 octombrie 1941, ca maior 
magistrat; 9. Traian, profesor de muzică în Dumbrăveni, 
Arad şi Cluj. 

Cel dintâi învățător al meu în şcoala confesională 
primară din Valea Bradului, clasa I, a fost Valer Demian, 
fiul protopopului Vasile Demian din Brad. Apoi învățătorul 
Petru Mateş din Valea-Bradului, fiul cantorului loan Mateş. 
În toamna anului 1914, când a început întâiul război 
mondial, m-am înscris la Gimnaziul ortodox român din 
Brad şi l-am terminat între anii 1914-1918. Am avut de pro- 
fesori pe Dr. loan Radu, Vasile Boncu, loan Cheri, Vasile 
Stoia, Ştefan Albu şi Dr. Pavel Oprişa, cel mai iubit şi mai 
respectat. 

În toamna anului 1918 m-am înscris pe clasa a V-a la 
Liceul „Andrei Şaguna” din Braşov, unde am urmat cursurile 
până la Crăciun. Unindu-se atunci Ardealul cu Țara-Mamă 
(Vechiul Regat), m-am întors la Brad unde s-a deschis pentru 
întâia oară clasa a V-a la liceul „Avram lancu”. La Brad am 
isprăvit şi clasa a VI-a de liceu, clasele VII-VIII, precum şi 
bacalaureatul, le-am făcut la liceul „Moise Nicoară” din Arad 
(la Brad numai în anii următori s-au deschis clasele VII-VIII). 

În toamna anului 1922 m-am înscris la Academia de 
Teologie „Andreiană”din Sibiu, pe care am absolvit-o în 
iunie 1926. Aşa au dorit părinții şi aşa am dorit şi eu: să 
studiez Teologia şi să mă fac preot. Aşa se explică şi 
continuarea studiilor, pentru îmbogățirea cunoştinţelor, 
mai întâi la Facultatea de Litere şi Filozofie din Cluj (1927- 
1929), până în preajma licenţei, cu subiectul „Arta poetică a 
lui Horaţiu”, apoi la Facultatea de Teologie din Bucureşti 
(1930-1932), unde mi-am luat licența cu subiectul 

„Mântuirea din punct de vedere ortodox, catolic şi 
protestant”, în toamna anului 1932; apoi între 1927-29, 
pentru examenul de doctorat în teologie pe care l-am luat 
„Cum laude” (9), în toamna anului 1939, cu subiectul 
tipărit: „Pocăinţa, studiu de documentare teologică şi 
psihologică” (Editura Arhiedecezana-Sibiu). 

De la 15 Ianuarie 1927 — 31 August 1927, am funcționat ca 
profesor suplinitor la Liceul „Avram lancu” din Brad. Am 
suplinit ore la Latină, Fizică şi Psihologie. 

La 23 lulie 1927, m-am cununat în biserica din Crişcior, 
cu Valeria, fiica învățătorului Confesional şi apoi notar comunal 
din Crişcior: loan Faur şi Elisabeta, născută Toda. 

Între 25-26 Iulie 1927, am fost hirotonit diacon şi preot 
duhovnic de către mitropolitul Dr. Nicolae Bălan, în capela 
Mitropoliei, din Sibiu. 

În 6 August 1927, am fost instalat preot în comuna mea 
natală: Valea-Bradului, unde am slujit poporenii mei până la 31 
August 1930, când m-am mutat prin alegere, ca preot în Arad, 
în cartierul Şega. Aici am păstorit până în 1939 iunie 1, când am 
fost mutat ca paroh în Arad — centru, unde am servit până la 31 
Martie 1941. 

În anul şcolar 1937-1938, am fost profesor suplinitor la 
catedra de Dogmatică de la Academia de Teologie din Cluj. 

În anii şcolari 1938-1948, am fost profesor de Teologie 
Dogmatică, Apologetică, Mistică (în câțiva ani am predat şi 
Morala şi Omiletica practică) la Academia de Teologie din 
Arad. Între 1 Iulie 1947 şi 31 Decembrie 1948, am fost rector al 
Academiei de Teologie din Arad, când Academia s-a desființat 
prin legea învățământului şi contopită cu cea din Cluj. 

Între 7. IIl — 20. VIII, 1945, am fost internat în lagărul 

de deţinuţi politici de la Caracal. Între 6. 1. 1949 - 6. 1. 1950, 
am fost deţinut şi condamnat „pentru nedenunţare”; 
întemnițat în Arad, Timişoara şi Aiud. Am fost scos din 
învățământul teologic şi din bugetul. statului „pentru 
atitudine nedemocratică”(?!). Am rămas preot al Catedralei 
şi al bisericii revenite din Arad, recunoscut iarăşi în buget 
cu 1 Martie 1952, şi redactor al calendarului eparhial 
(Îndrumător) din 1951, până în 1956 (inclusiv). 

Între 3-4. IX, 1952 — o nouă deținere. În total — trei 
percheziții domiciliare şi trei arestări. 

Am redactat Calea Mântuirii în 1935 (20 numere) şi în 
1943-1947 Biserica şi Şcoala în 1939 (VI) — 1947, când s-au sistat. 
Am colaborat la: Telegraful Român (Sibiu), Revista Teologică 
(Sibiu), Viaţa Ilustrată (Sibiu-Cluj), Duh şi Adevăr (Timişoara), 
Lumina Satelor (Sibiu) şi la ziarele din Arad. 


Lucrări tipărite: 

Broşuri de popularizare: Beţia, Arad 1931; Icoane alese 
din viața Ortodoxiei, Arad 1933; Drumul Crucii, în colaborare 
cu preot F. Codreanu, trei ediții; Culegeri de rugăciuni şi 
cântări pentru creştinii care merg la mănăstire, două ediţii; 
Catehism creştin ortodox — până în 1958 în patru ediții (43.000 
exemplare), Sfintele Taine, Sibiu 1946; Biserica — Împărăția lui 
Dumnezeu, Sibiu 1947 (tipărită dar confiscată, neavând se 
pare aprobarea cenzurii),  Calendarele, cu  tâlcuirea 
Sărbătorilor 1951 - 1956; gata de tipar: Despre eretici şi 
eresuri; Parabolele Mântuitorului. 

Studii şi lucrări omiletice: 

Convertirea creştină, Sibiu 1935; Critica bisericii Baptiste, 
Sibiu 1937; Dumnezeu şi sufletul în poezia română 

contemporană, Cluj 1937; Teologie şi preoție, Arad 1939; 
Pocăința (teză de doctorat în teologie), Sibiu 1939; Paisie şi 
Paisianismul, Cluj 1940; Duhul adevărului, lucrare premiata 
de Academia Română, două caiete, Arad 1943 şi Religia 
iubirii, Arad 1946. 

Pentru cultul divin: 

Antologhion, Arad 1946 (10.000 exemplare); Carte de 
rugăciuni, Arad 1945 — în 50.000 de exemplare (în colaborare 
cu preot F. Codreanu). 

Pentru catehizare am iniţiat şi am redactat, împreună 
cu preoţii: F. Codreanu, V.Mihuţui, P. Bogdan, D. Tudor şi 
C. Mureşan, Programa analitică a religiei în şcoala primară şi 
pe baza ei, aprobată de Episcopul Andrei Magieru, s-au 
tipărit Manualele de religie pentru elevii şcolilor primare, cl. | 
— VII, Arad 1940. 

Pentru viitor, dacă-mi ajută Dumnezeu în pregătire: 
Spre Tabor, colecţia de predici în patru volume: Pregătirea, 
Curățirea, Luminarea şi Desăvârşirea!; Religia şi cultura; şi cu 
voia lui Dumnezeu: Calendarul Bisericii cu Vieţile Sfinților. lar 
dacă va mai rămâne timp, o nouă ediţie pentru Duhul 
Adevărului şi pentru Religia Iubirii. 

Preot Ilarion Felea, Arad, mai — iunie 19582. 


Notă: Părintele Ilarion V. Felea a murit martirizat în 
închisoarea Aiud, în anul 1961. 


1 Lucrarea Spre Tabor a văzut lumina tiparului abia în 2007, prin bunăvoința 
fiului acestuia, loan Felea. 
2 Extras din Jumalul Părintelui Ilarion Felea, aflat în manuscris. 

Desăvârşirea sufletului 


CE ESTE DESĂVÂRŞIREA 


«Umblă în lumina feței Mele şi fii 
desăvârşit...» 
(Fac. 17:1) 


Strădania pentru formarea omului duhovnicesc din 
omul trupesc, începută prin curățire şi continuată prin 
luminarea sufletului, se încununează şi se încheie prin 
desăvârşirea sufletului. 

După ce am înlăturat piedicile din calea îmbunătățirii 
sufletului: am învins ispitele, am înfrânat poftele şi plăcerile 
stricăcioase, am smuls spinii patimilor şi ne-am spălat haina 
sufletului de întinăciunea păcatelor; după ce ne-am curățit 
simțurile trupului, gândurile, mintea şi inima; după ce ne- 
am întărit voința spre bine şi ne-am luminat şi 
înfrumusețat sufletul prin învățăturile, poruncile şi virtuțile 
Evangheliei, mai avem de urcat a treia şi ultima treaptă a 
vieții duhovniceşti: desăvârşirea. 

Toţi oamenii trăim în lumea devenirii, fie în bine, fie 
în rău. Ne naştem şi ne croim planuri de viaţă şi forme de 
voință spre virtute sau spre viciu. Înclinarea liberă către 
patimile trupeşti produce erorile (amăgirile) şi căderile. 
Înclinarea liberă către virtuțile sufletului şi trăirea sub con- 
ducerea Duhului, în lumina adevărului, produce urcarea pe 
scara desăvârşirii. Aşa se înțelege de ce unii alegem răul, 
alţii binele; unii alunecă în vicii, alţii înaintează în virtute, în 
deplină libertate de voinţă (fără libertate s-ar desființa 
deosebirea dintre bine şi rău, dintre virtute şi viciu). 

Încă din cele dintâi veacuri ale Bisericii, creştinii erau 
împărțiți în trei grupuri: începători, înaintați şi desăvârşiți. 
Începătorii erau socotiți pe treapta curățirii, înaintații erau 
socotiți pe treapta a doua, pe treapta luminării, iar desăvâr- 
şiții erau socotiți creştinii ajunşi pe treapta cea mai înaltă de 
creştere în viața duhovnicească, pe treapta asemănării şi a 
unirii cu Dumnezeu. 

Cele trei trepte ale vieții duhovniceşti corespund cu 
cele trei vârste de creştere ale trupului: curățirea corespun- 
de copilăriei, deoarece atunci începe creştinul creşterea în 
viața religioasă; luminarea corespund cu tinerețea deoarece 
atunci creştinul creşte în cunoştinţe şi prin ele îşi luminează 
şi lămureşte viața religioasă; desăvârşirea corespunde cu 
bărbăția, deoarece atunci creştinul ajunge (care ajunge) cu 
sufletul la starea deplină a vieţii religioase, la asemănarea şi 
unirea cu Dumnezeu. Cum creşte trupul, aşa este menit să 
crească şi sufletul în harul şi cunoştinţa Domnului (2 Petr. 
3:18), de la pruncie până la bărbăţie, adică până la plinăta- 
tea tuturor însuşirilor, puterilor, virtuților şi darurilor sale, 
până la desăvârşire. 

După Sf. loan Scărarul, alfabetul începătorilor în viața 
duhovnicească este: ascultarea, postirea, lacrimile, tăcerea, 
privegherea, osteneala, blândeţea, nepătimirea, bărbăţia, 
frăția, mărturisirea, negrăirea de rău; al înaintaţilor este: 
liniştirea, milostivirea, iubirea de străini, rugăciunea, 
neiubirea de arginţi, nădejdea şi altele; al celor desăvârşiți 
este: dragostea, smerita cugetare, inima curată, stăpânirea 
patimilor şi a trupului, înstrăinarea de păcat, prietenia 
îngerilor, strălucirea dumnezeiască?. 

Sf. Isaac Sirul spune că pe treapta întâi a vieții 


"Sf. loan Scărarul, Scara, Cuvântul 26. 


18 


SPRE TABOR 


duhovniceşti, gândul e pornit spre bine, dar mintea mai are 
şi gânduri pătimaşe; pe treapta mijlocie sufletul se mişcă 
între pătimire şi nepătimire, între gândurile cele de-a 
dreapta şi cele de-a stânga, între lumină şi întuneric; pe 
treapta a treia sufletul biruieşte ispitele patimilor, trăieşte în 
nădejdea desăvârşirii, cu gândul la pământul făgăduinței şi 
iese din lumea aceasta cu inima plină de Dumnezeu, de 
dorul şi darul desăvârşiriit. 

După Nichita Stithat5 treapta tainică (mistică) sau 
desăvârşirea este a celor ce au ajuns la măsura vârstei lui 
Hristos, care au ajuns la înţelesul tainelor şi adevărurilor 
Sfintelor Scripturi, care au pătruns în Biserica lui 
Dumnezeu, în al treilea cer al cunoştinței, unde văd, simt şi 
gustă din bunătăţile tainice şi din odihna fericită a 
împărăției lui Dumnezeu, împreună cu îngerii. 

Totdeauna rămânem îndurerați când vedem oameni 
înaintați în vârstă, dar cu trupul mic, pipernicit, necrescut 
după legile firii. Nu mai puţin ne doare starea oamenilor 
care au crescut cu trupul, şi au rămas în urmă cu sufletul. 

Desăvârşirea este creşterea, împlinirea, întărirea, 
îmbunătăţirea şi înfrumusețarea sufletului până la 
asemănarea în frumuseţe, putere, bunătate şi iubire cu 
Dumnezeu. Când sufletul e bun ca Dumnezeu, iertător ca şi 
Dumnezeu, curat şi sfânt ca Dumnezeu, atunci spunem că e 
desăvârşit. Om desăvârşit este acela care a învins patimile 
înjositoare, care imită pe Dumnezeu şi se aseamănă cu El în 
iubire, în milostivire, în bunătate, în răbdare, în iertare, în 
toate virtuțile şi faptele sales. Când sufletul omului se 


4 Sf. Isaac Sirul, Cuvinte ascetice, Cuvântul 11, ms., p. 59. 
5 Sf. Nichita Stithat, Suta III, cap. 44, ms., pp. 71-72. 
& Sf. loan Damaschin, Filocalia 4, p. 196. 


19 


Pr. ILARION FELEA 


creşterea în viața duhovnicească. Tot desăvârşire este viața 
duhovnicească trăită pe culmile ei luminate de Dumnezeu, 
e viața în Hristos, viaţa în Dumnezeu, viaţa care nu mai are 
trebuință să fie întregită cu nimic. 

Aşa o lămureşte Clement Alexandrinul: „... desăvâr- 
şire o numim pentru că nu are nevoie să fie întregită cu 
nimic. Ce oare mai lipseşte celui care a cunoscut pe 
Dumnezeu? Nici nu putem înțelege cum merită să se 
numească ceva cu adevărat darul lui Dumnezeu dacă darul 
nu este deplin. Deoarece El este desăvârşit, dăruieşte fără 
îndoială daruri desăvârşite”?. 

Pentru viața aceasta se roagă creştinul când strigă 
către Dumnezeu: „Pace dulce dăruieşte puterilor sufletului 
meu, cu bucurie desăvârşită pierde mâhnirea mea cea din 
păcat şi, prin dragostea cea curată către aproapele, fă-mă 
desăvârşit către dragostea Ta...”19. 


II. 


«Desăvârşiți-vă...» 
(2 Cor. 13:4) 


Desăvârşirea este scopul  evanghelizării; e 
întruchiparea Bisericii lui Hristos în ucenicii săi; e «Hristos 
întru voi, ... pe care ÎI propovăduim noi, sfătuind şi 
învățând pe tot omul în toată înțelepciunea, ca să înfățişăm 
pe tot omul desăvârşit în Hristos» (Col. 1:27-28). Fiecare 
creştin este menit şi chemat să fie un om desăvârşit cu 


* Pedagogul, trad. N. I. Ştefănescu, Bucureşti, 1939, pp. 50-51. 
1 Cartea de rugăciuni, ed. 1950, p. 425. 

mintea: «Fraţilor, nu fiți copii la minte, ci cu răutatea fiți 
prunci, iar cu mintea fiţi desăvârşiți» (1 Cor. 14:20); 
desăvârşit în curăţenia şi în sfințenia vieții, a trupului şi a 
sufletului: «lubiţilor să ne curățim pe noi de toată 
spurcăciunea trupului şi a duhului, desăvârşind sfinţenia în 
frica lui Dumnezeu» (2 Cor. 7:1); desăvârşit în iubire, căci 
iubirea e puterea, „legătura desăvârşirii” (Col. 3:14); 
desăvârşit în rugăciune şi în cererile pe care le cuprindem 
în rugăciuni: «Aceasta ne şi rugăm: desăvârşirea voastră» (2 
Cor. 13:9); desăvârşit în învățăturile Evangheliei, că «hrana 
cea tare este a celor desăvârşiți» (Evr. 5:14) — şi în toată 
Scriptura - «ca omul lui Dumnezeu să fie desăvârşit, bine 
pregătit pentru orice lucru bun» (2 Tim. 3:16-17); desăvârşit 
în toate virtuțile: «Desăvârşiţi-vă, mângâiaţi-vă, uniți-vă în 
cuget, trăiţi în pace şi Dumnezeul dragostei şi al păcii va fi 
cuvei» (2 Cor .+13:1b); 

Deci fără păcat, fiindcă cine nu păcătuieşte, acela 
este bărbat desăvârşit (lac. 3:2), ajuns la măsura depli- 
nătăţii lui Hristos, plin de Dumnezeu (Efes. 3:19; 4:13). Prin 
urmare desăvârşirea este în progres. Desăvârşirea este 
„creşterea continuă a vieții spre mai bine”. Viaţa 
desăvârşită este aceea care nu are nici o limită în progresul 
desăvârşirii!!. 

Sfinţii Părinţi aseamănă desăvârşirea cu Scara pe care 
a văzut-o Iacob în vis, la Betel; scara dintre pământ şi cer, 
pe care se suiau şi se coborau îngerii lui Dumnezeu (Fac. 
28:12). Desăvârşirea e scara care leagă pământul cu cerul, 
scara pe care se urcă oamenii la Dumnezeu. Despre îngeri 
se spune că urcau şi coborau fără oprire. Nici un înger nu 


1 Sf. Grigorie de Nyssa, Contemplație asupra vieții lui Moise, tratat 
despre desăvârşirea în virtute, ms., p. 52. 

sta pe scară; toți erau în continuă mişcare, vrând prin 
aceasta să ne spună că urcuşul omului spre culmile 
desăvârşirii trebuie să fie neîncetat, fără oprire, legea 
desăvârşirii (perfecțiunii) fiind progresul nemărginit 
(indefinit). 

Sf. loan Scărarul aseamănă desăvârşirea tot cu o 
scară, cu treizeci de trepte (virtuţi), după numărul celor 
treizeci de ani din viaţa ascunsă a Mântuitorului. Treptele 
acestea sunt: lepădarea de sine, nepătimirea, despărțirea de 
lume, sfânta ascultare, pocăința, pomenirea morții, plânsul, 
blândeţea (nemânierea), pomenirea păcatelor, negrăirea de 
rău, tăcerea, înstreinarea de minciună, munca (potrivnica 
leneviei), înfrânarea pântecelui, curăţenia (casa lui Hristos — 
potrivnica desfrânării), lupta pentru înfrângerea iubiri de 
argint, neagoniseala, atenţia la Dumnezeu în cântarea 
psalmilor, privegherea (contrară somnului), buna îndrăz- 
neală (bărbăţia), lepădarea laudelor (a slavei deşarte), 
smerenia, blândețea, smerita cugetare (la frumusețea fără 
număr), desluşirea gândurilor (sărăcia sufletului), liniştea 
sufletului şi a trupului, rugăciunea, desăvârşirea şi învierea 
sufletului, şi legătura tuturor virtuţilor prin credință, 
nădejde şi dragoste. Scara aceasta leagă cerul cu pământul 
şi pe om cu Dumnezeu. 

Nu este însoţire mai rea decât însoţirea cu sufletul, cu 
eul propriu nedesăvârşit. Nu este însoţire şi călătorie mai 
bună decât însoțirea şi călătoria cu sufletul propriu spre 
culmile desăvârşirii. Acesta e sportul cel mai folositor, cel 
mai trebuitor, cel mai puţin practicat. 

Sufletul desăvârşit este curățit de toate patimile, este 
împodobit cu toate virtuțile şi este luminat cu toate darurile 
lui Dumnezeu. Aşa ni-l descrie Sf. Macarie cal Mare, în 

următoarele mult grăitoare şi lămuritoare cuvinte: „Dacă 
sufletul a ajuns la desăvârşire duhovnicească, a fost curăţit 
de toate patimile; a fost unit şi amestecat cu Mântuitorul, cu 
Duhul, în comuniune negrăită, şi s-a învrednicit să fie duh, 
amestecat cu Duhul; atunci el devine tot lumină, tot ochi, 
tot spirit, tot bucurie, tot plăcere, tot veselie, tot dragoste, 
tot îndurare, tot bunătate, tot blândeţe. Căci precum în 
adâncul mării o piatră este înconjurată de toate părțile de 
apă, tot astfel şi aceştia sunt uniți cu Duhul Sfânt în tot 
chipul şi se fac asemenea lui Hristos. Ei poartă în sine 
neschimbate virtuțile Duhului şi sunt înlăuntrul lor fără 
prihană, fără pată şi curați”!?. 

După Sf. Petru Damaschin, trei sunt stările oamenilor: 
robi, plătiți (simbriaşi) şi fii. Robii nu iubesc binele, dar se 
rețin de la rău de frica pedepselor. Cei plătiți iubesc binele 
şi urăsc răul, dar în nădejdea câştigului, a simbriei. Fiii sunt 
desăvârşiți: urăsc răul şi socotesc binele ca o datorie mo- 
rală'3. Acestora şi tuturora le adresează Sf. Pavel cuvintele: 
«Fiţi următori lui Dumnezeu ca nişte fii iubiți» (Efes. 5:1). 

Un bărbat de stat se opreşte lângă nişte muncitori care 
ciopleau pietre pentru zidirea unei catedrale. Ca să afle cu 
ce conştiinţă lucrează ei, întreabă pe unul: „Ce faci?” El 
răspunde: „Cioplesc pietre...” Întreabă pe al doilea: „Tu ce 
faci?” „Câştig bani”, răspunde el. Întreabă şi pe al treilea: 
„Dar tu ce faci?” „Lucrez la zidirea unei catedrale...” Unul 
munceşte ca un robot neînsufleţit, ca o maşină. Al doilea 
munceşte numai din interes, pentru plată. Abia al treilea 
vede şi înțelege scopul superior al muncii. Din trei abia 
unul stă pe o treaptă mai înaltă de conştiinţă a muncii, de 


12 Sf. Macarie cel Mare, Omilii, p. 124. 
13 Sf. Petru Damaschin, Cuvinte ascetice, ms., p. 88. 

nostru ruşinea, scârba şi dezgustul față de păcat; Dum- 
nezeu aprinde în noi dorința mântuirii, dorul după curăţire, 
după luminare şi desăvârşire. Dumnezeu ne-a pregătit 
calea mântuirii şi ne dăruieşte mijloacele desăvârşirii: 
Sfânta Evanghelie, Sfânta Biserică şi Sfintele Taine; Sfânta 
Evanghelie, ca să ne înveţe şi să ne lumineze mintea şi 
inima. Sfânta Biserică, să ne împărtăşească cu lisus Hristos, 
să continue şi să organizeze lucrarea de mântuire începută 
de El; Sfintele Taine, să ne spele sufletele prin harul 
Sfântului Duh şi să le sfințească. Dumnezeu ne-a dat prin 
Fiul Său, adevărurile cele veşnice şi darurile cele divine, ca 
să ne lumineze calea spre mântuire şi desăvârşire; 
Dumnezeu ne-a dat poruncile, virtuțile şi faptele cele bune 
ca să le împlinim; Dumnezeu ne învaţă să ne rugăm: să 
spunem rugăciunile, să simţim bucuria şi binefacerile lor. 
Dumnezeu ne cheamă la mântuire, desăvârşire şi fericire 
prin Cuvântul Său; El lucrează în noi, El ne atrage 
gândurile şi inimile spre cer, El face calea noastră 
desăvârşită (Ps. 17:35). 

În curățirea şi în luminarea sufletului, omul creştin 
face opintiri grele, încearcă strădanii şi nevoinţe ostenitoare, 
dar nimeni nu ajunge prin sine singur desăvârşit, fără 
Hristos, fără ajutorul dumnezeiescului har, fără să se lase 
liber în voia lui Dumnezeu şi să conlucreze cu ea. Pe treapta 
desăvârşirii omul creştin primeşte din belşug revărsarea 
darurilor de la Dumnezeu: primeşte viaţa în Hristos, 
primeşte harul Sfântului Duh şi împărtăşirea cu Trupul şi 
Sângele Domnului care face din el un mădular viu şi 
lucrător al Bisericii Sale, care înfrumusețează, sfințesc şi 
desăvârşesc atât cât e cu putinţă viața lui. Credinţa aceasta 
o mărturiseşte încă proorocul David când spune: 

«Dumnezeu ... face calea mea desăvârşită» (Ps. 17:35). Şi 
Apostolul Pavel când scrie: <Cu frică şi cutremur 
desăvârşiți mântuirea voastră; căci Dumnezeu este cel ce 
lucrează întru voi şi ca să voiţi şi ca să săvârşiţi, după a 
Lui bunăvoință» (Filip. 2:12-13). Mai târziu Sf. Macarie cel 
Mare se întreabă: „Cine a ajuns vreodată până la treapta cea 
mai înaltă de desăvârşire şi a gustat şi a trăit înlăuntrul său 
acea lume? N-am văzut încă nici un om, care să fie creştin 
desăvârşit şi liber. Dimpotrivă, cineva poate să fie înviorat 
de har; poate să pătrundă în tainele, în revelaţiile şi în 
farmecul de plăcere al harului; totuşi, păcatul tot mai 
sălăşluieşte înlăuntrul său. Aceştia se socot liberi şi 
desăvârşiți din pricina harului abundent şi a luminii ce 
luceşte într-înşii. Având puterea harului, ei cad victima 
amăgirilor din lipsa de experienţă. Eu însă nu am văzut pe 
nici unul liber. Şi eu am urcat uneori până pe treapta aceea; 
de aceea ştiu şi eu din experiență, că omul nu este 
desăvârşit”!4. 

Omul, aşadar, se poate desăvârşi numai cu ajutorul 
lui Dumnezeu, prin harul Sfintelor Taine, printr-o viaţa 
trăită în Hristos, în Duhul Sfânt, după Evanghelie, în 
Biserică. Omul şi Dumnezeu lucrează în mântuire la 
desăvârşirea sufletului. Desăvârşirea este mai mult har de 
la Dumnezeu. Omul dă voinţa şi inima; Dumnezeu revarsă 
harul. De aceea, ocupându-ne de ea, avem să vorbim întâi 
despre viața în Hristos, apoi despre harul lui Dumnezeu, 
despre împărtăşire şi îndumnezeire, despre Biserică şi 
Liturghie, despre puterile pe care Dumnezeu le pune la 
îndemâna omului în scopul înnoirii şi desăvârşirii 
sufletului său. 


14 Sf. Macarie cel Mare, Omilii, p. 52. 

religiile laudă ostaşul desăvârşit, muncitorul desăvârşit, 
artistul desăvârşit, învățătorul desăvârşit. Dar nimic nu este 
mai de lăudat şi de dorit decât să fii om creştin desăvârşit, 
desăvârşit în bunătate, în credinţă, în smerenie, în omenie, 
în iubire. „Înaintarea firii spre desăvârşire“2, „creşterea 
fiecăruia în desăvârşirea duhovnicească”, este lucrul cel 
mai însemnat şi partea cea mai bună, de care a vorbit 
Mântuitorul (Le. 10:42). 

Omenirea nu va fi mai bună, nu poate să fie mai 
bună (mai civilizată şi mai umană), iubiți fraţi şi bine- 
cuvântaţi creştini, fără să-şi îmbunătăţească — la maximum 
pe scara desăvârşirii — firea, adică sentimentele şi gândurile, 
voinţa şi conştiinţa. 

Desăvârşirea este primatul sufletului, cea mai sfântă 
datorie în câmpul vieţii. Să fii om, liber de păcat, să fii curat 
ca un înger, să fii un suflet plin de lumina harului, să 
împlineşti „toată voia lui Dumnezeu” (Col. 4:12), „să duci 
o viaţă pe o formă cu a îngerilor”? şi a sfinților, este cea mai 
aleasă virtute. 

Omul desăvârşit este omul cel mai rar şi cel mai 
trebuitor; «e crinul din mijlocul spinilor» (Cânt. 2:2). 
Pregăteşte-te, creştine, pentru întâlnirea cu Domnul 
(Amos 4:12). Învoieşte-te ca Dumnezeu să facă viața şi calea 
ta desăvârşită (Ps. 17:35). Progresul spre desăvârşire este 
lege dumnezeiască în viaţa ta duhovnicească. Supune-te 
acestei legi şi fă din ea, prin deprindere zilnică, treaptă de 
înălțare şi scară de întâlnire a sufletului tău cu Dumnezeu 
în slava Ierusalimului ceresc, unde are sfârşit — în viața cea 


% Sf. Grigorie de Nyssa, Marea Cuvântare Catehetică, op. cit., p. 55. 
2% Sf. Vasilie cel Mare, Vechile Rânduieli, op. cit., p. 309. 
Sf. Nicolae Cabasila, Viaţa în Hristos, p. 43. 

fără de sfârşit — desăvârşirea. 

Aprinde în inimile noastre, Dumnezeule, dorința 
desăvârşirii şi ajută-ne să trăim în fața Ta fără de prihană. 
Fă, Doamne, calea noastră desăvârşită, ca viaţa întreagă să 
lucrăm voia Ta, care este sfințirea, luminarea, desăvârşirea 
şi mântuirea noastră, în veacul veacurilor netrecute şi 
nesfârşite. 

Viaţa în Hristos 


CELE TREI NAŞTERI 


«Naşterea lui lisus Hristos aşa a fost...» 
(Mt. 1:18) 


L 

Aşa după cum în apropierea grădinilor simțim 
parfumul florilor, tot aşa, în apropierea sărbătorilor simțim 
aerul înviorător al Sfântului Duh. Odată simțim aerul curat, 
mireasma de sărbătoare a Paştilor şi a Rusaliilor; altădată 
simțim aerul de sărbătoare a Naşterii Domnului. Colindele 
şi celelalte datini şi pregătiri de sărbători nu fac altceva 
decât să facă şi mai simţit parfumul sfânt şi bucuria curată a 
marelui praznic. 

Ce este naşterea şi ce înțelesuri duhovniceşti are ea 
pentru noi creştinii, astăzi şi totdeauna? 

Cuvântul „naştere“ însemnează început, ivire sau 
venire în lume; însemnează ieşirea unei ființe din sânul 
părintesc al altei ființe. 

În acest înțeles, lisus Hristos Fiul lui Dumnezeu şi 
Mântuitorul lumii, a avut trei naşteri. Întâia: naşterea din 
veşnicie, din sânul Tatălui, ca Dumnezeu, precum mărtu- 
risim în Crez: «Care (Domnul nostru) din Tatăl S-a născut 
mai înainte de toți vecii»; a doua: naşterea ca Om, în timp şi 
loc (Vifleem), din Preacurata Fecioară Maria, precum tot în 
Crez mărturisim: «S-a întrupat din Duhul Sfânt şi din Maria 
Fecioară şi S-a făcut Om» (art. 2); iar a treia naştere este 
aceea care se săvârşeşte, ca Miel de jertfă curăţitoare, în Sf. 
Cuminecătură, la Sf. Liturghie, pe altarele tuturor bisericilor 
Lui din toată lumea. 

Despre naşterea Fiului din ființa Tatălui mai înainte 
de toți vecii, adică din veşnicie, amintesc mai întâi profeţii 
Isaia şi Miheia. Isaia scrie aşa: «Prunc s-a născu nouă, Fiu s- 
a dat nouă...Numele Lui se va chema: Înger de mare sfat, 
sfetnic minunat, Dumnezeu atotputernic, Părintele veşni- 
ciei, Stăpânul păcii...” (9:5). Pruncul născut pentru noi „în 
smerenia omenirii”, Fiul dăruit nouă în ieslea Vifleemului 
se numeşte Dumnezeu, Părintele veşniciei... el născut ca 
prunc în timp îşi are începutul în veşnicie, fiind însuşi 
Părintele veşniciei, Dumnezeu. 

Proorocul Miheia scrie aşa: «Şi tu Vifleeme, Efrata, 
deşi eşti cel mai mic între neamurile lui Iuda, din tine va 
ieşi Stăpânitor peste Israil, a cărui obârşie este din început, 
din veşnicie...». lisus Hristos a fost înainte de Sf. loan 
Botezătorul, deşi S-a născut cu trupul în urma lui. Aşa 
mărturiseşte însuşi loan despre El «înainte de mine a fost» 
(In. 1:30). 

Dar Însuşi Fiul şi Mântuitorul aminteşte în Evan- 
ghelie de trei ori despre naşterea, ființa sau preexistența sa 
în slava Tatălui, înainte de a veni în lume ca om. Întâi în 
templul din lerusalim, când vorbeşte iudeilor despre 
libertate şi despre adevăr, despre credinţă şi despre păcat, 
mustrându-i aspru şi numindu-i «fiii diavolului», pentru că 
fac voia lui şi nu voia lui Dumnezeu. După mustrare le zice: 
«Amin, amin grăiesc vouă: de va păzi cineva cuvântul Meu, 
în veac nu va vedea moartea». Atunci iudeii, aprinşi de 
mânie, i-au răspuns: „Acum am cunoscut că ai drac: 
Avraam şi proorocii au murit, şi Tu zici: de va păzi cineva 
cuvântul Meu, în veac nu va gusta moarte. Au doară Tu eşti 
mai mare decât tatăl nostru Avraam, care a murit? Şi 

proorocii au murit. Cine te pretinzi Tu că eşti?” Răspuns-a 
lisus: «De mă slăvesc Eu pe Mine Însumi, slava Mea nu-i 
nimic. Pe mine mă proslăveşte Tatăl Meu, de care voi ziceți 
că e Dumnezeul vostru; însă voi nu l-aţi cunoscut, iar Eu ÎI 
ştiu; şi de aş zice că nu-L ştiu, aş fi mincinos asemenea 
vouă, dar Îl ştiu şi păzesc cuvântul Lui. Avraam, părintele 
vostru a fost bucuros să vadă ziua Mea şi a văzut-o şi s-a 
bucurat.» Zis-au atunci iudeii către EI: «Nici cincizeci de ani 
nu ai încă şi ai văzut pe Avraam?» lar lisus le-a zis: 
«Adevărul adevărat vă grăiesc: Eu sunt dinainte de a se fi 
născut Avraam» (In. 8:51-58). 

Altădată Mântuitorul pune fariseilor întrebarea: «Ce 
socotiți voi despre Hristos, Mesia, al cui fiu este El?» «Al lui 
David», au răspuns ei. «Atunci David, cu Duhul cum îl 
numeşte Domn, zicând (Ps.109:1): Zis-a Domnul Domnului 
meu: şezi de-a dreapta Mea, până voi pune pe vrăjmaşii tăi 
aşternut picioarelor Tale? Deci, dacă David îl numeşte pe 
El Domn, atunci cum este Fiul lui?» La întrebarea aceasta 
fariseii au rămas încuiaţi şi înghețați şi nu i-au mai putut da 
nici un răspuns (Mt. 22:41-46). Au fost bătuţi cu o profeție 
care le-a oprit şi graiul şi gândirea. 

A treia oară vorbeşte Mântuitorul de preexistența Sa 
înainte de prooroci, de patriarhi şi de lume, în rugăciunea 
Sa de la Cina cea de taină, când îşi înalță privirea şi inima 
către Tatăl şi-l zice: «Eu Te-am proslăvit pe pământ: lucrul 
ce mi-ai dat să-l fac, l-am făcut; acum proslăveşte-mă şi Tu, 
Părinte, la Tine însuţi, cu slava pe care am avut-o la Tine 
înainte de a fi lumea» (In. 17:4-5). Lumea a început, s-a 
născut, prin creațiune, prin facere: «La început a făcut 
Dumnezeu cerul şi pământul» (Fac. 1:1). Înainte de lume a 

existat numai Dumnezeu: Tatăl, Fiul şi Duhul Sfânt. La 
începutul lumii, Fiul exista, Îşi avea ființa, naşterea din 
Tatăl, din veşnicie, precum e scris: «La început era 
Cuvântul şi Cuvântul era la Dumnezeu şi Dumnezeu era 
Cuvântul. Acesta era (exista, îşi avea ființa) la început la 
Dumnezeu. Toate printr-Însul s-au făcut...” (n. 1:1-3); Fiul 
e «strălucirea slavei şi chipul ființei lui Dumnezeu» (Evr. 
1:3). În El vedem pe Dumnezeu, chipul lui Dumnezeu Cel 
nevăzut. (Rom. 9:5; Evr. 1:12-19; Fil. 2:6-11). Viaţa pe care o 
are Tatăl o are şi Fiul; «căci precum Tatăl are viață în Sine, 
aşa a dat şi Fiului să aibă viaţă în Sine” (In. 5:26). 

Aceasta este întâia naştere a Fiului. Ca nici un alt om, 
lisus Hristos nu a fost numai proorocit, prevestit cu toată 
viața şi lucrarea Sa mântuitoare, dar a fost şi preexistent 
lumii, oamenilor şi îngerilor; Şi-a avut ființa, numele şi 
puterea mai înainte şi mai presus de toți oamenii şi de toți 
îngerii. «Căci căruia dintre îngeri i-a zis Dumnezeu 
vreodată: Fiul Meu eşti Tu, Eu astăzi (înseamnă din 
veşnicie) Te-am născut; şi iarăşi: Eu îi voi fi lui Tată şi El 
îmi va fi Mie Fiu? Şi iarăşi, când aduce în lume pe Cel întâi 
născut, El zice: Şi să se închine Lui toți îngerii lui 
Dumnezeu..., iar către Fiul (zice): Scaunul Tău, Dumne- 
zeule, în veacul veacului... » (Evr. 1:4-8). 

A doua naştere a Fiului este cea din Sfânta Fecioară, 
în Vifleem, iar a treia naştere e cea din Sf. Cuminecătură, în 
toate bisericile Lui de pe fața pământului. Prin întâia 
naştere, El ne arată că este de-o-ființă cu Tatăl şi cu Duhul 
Sfânt ca Dumnezeu; prin a doua naştere că e deoființă cu 
Sfânta Fecioară ca Om şi prin a treia naştere că este, devine 
oarecum deoființă cu noi, ca Răscumpărător şi Mântuitor, 

prin jertfa Sfintei Cuminecături. 

Prin aceste trei naşteri, Dumnezeu face cu putință 
descoperirea şi dăruirea Sa omului. Acest înțeles îl are 
pentru noi creştinii dreptmăritori, naşterea Domnului 
Hristos. «Naşterea lui lisus Hristos aşa a fost...” (Mt. 1:8). 
Şi aşa este... El S-a născut o dată ca Dumnezeu, înainte de 
veci; o dată ca Om în Vifleem, din Fecioara Maria, şi se 
naşte mereu în Sf. Cuminecătură, Acelaşi în veci, cu Trupul 
şi cu Sângele Său — Om şi Dumnezeu - ca să ne împărtăşim 
cu El, să ne unim cu El, să creştem cu El, să trăim cu El. «Cel 
ce mănâncă trupul Meu şi bea sângele Meu are viață 
veşnică şi Eu îl voi învia pe El în ziua cea de Apoi; căci 
trupul Meu este cu adevărat mâncare şi sângele Meu cu 
adevărat băutură este. Cel ce mănâncă trupul Meu şi bea 
sângele Meu, rămâne în Mine şi Eu în el...” (In. 6:54-56). Ne 
cuminecăm şi ne unim cu El ca să creştem cu EI, în E], până 
la asemănarea cu El, până ce vom putea zice ca şi 
Apostolul: «Nu mai trăiesc eu, ci Hristos trăieşte în mine...” 
(Gal. 2:20); Hristos cu bunătatea, cu sfințenia, cu viața, cu 
Dumnezeirea Sa. 


II. 


Privit în lumina Evangheliei, omul încă are trei 
naşteri; întâia: naşterea cu trupul din sânul părintesc al 
mamei; a doua: naşterea din nou, cu sufletul, din apă şi din 
Duh, în taina Sfântului Botez, şi a treia: naşterea sau 
renaşterea în taina pocăinţei, care este înnoirea continuă a 
Botezului, înnoirea chipului lui Hristos în creştinul botezat. 

Prin cele trei naşteri ale Fiului, Dumnezew coboară pe 
pământ şi face cu putință unirea Lui cu omul; prin cele trei 
naşteri ale omului, creştinul se ridică la Dumnezeu, ca să se 
mântuiască, să se înduhovnicească şi îndumnezeiască; să 
participe la viaţa divină. 

Din aceste gânduri despre naşterea Domnului şi a 
omului, fiecare creştin este dator să-şi însemneze mai ales 
două încheieri. Mai întâi să ştie că Hristos nu Se naşte 
numai în Vifleem, ci Se naşte şi în fiecare suflet, ca să 
trăiască în noi, viu şi lucrător. Aşa se înțelege de ce Biserica 
ne cheamă neîncetat la pocăință şi la Sf. Împărtăşanie. A 
doua, să înțelegem că fiecare creştin poate şi e dator, prin 
voința sa, prin munca sa, să dea prilej lui Hristos să Se 
nască tainic în inima sa şi în Sf. Cuminecătură, la Sf. 
Liturghie. 

În Sfânta Cuminecătură, ca şi în Vifleem, prin 
mijlocirea Sfântului Duh, Hristos Se naşte din nou, ca să ne 
împărtăşim cu El. Locul Vifleemului şi al Fecioarei, îl are 
acum Biserica şi făina — dă prescura, darul pe care tu, 
creştine, îl aduci la biserică din rodul muncii tale! Din făina 
şi din prescura aceasta se scoate în altar agneţul, mielul lui 
Dumnezeu, partea de jertfă, care prin rugăciune şi prin 
umbrirea Sfântului Duh, ca şi în sânul Sf. Fecioare, se 
preface în Trupul şi Sângele Domnului. 

De aceea nu trebuie să existe creştin dreptcredincios 
care să nu se împărtăşească în fiecare an — ca să Se nască şi 
să învie Hristos Domnul în el; şi de aceea nu trebuie să 
existe creştin dreptcredincios, care să nu aducă în dar, la Sf. 
Biserică, din munca lui, în fiecare an, cel puţin o mână de 
făină pentru prescuri, ca să poată avea fiecare nu numai har 

şi sfințire de la Dumnezeu, dar şi mulțumire şi mângâiere, 
ca să poată zice: şi în darul meu şi-a găsit Hristos sălaş, şi în 
prescura făcută din munca mea, din făina mea s-a adus 
sfânta jertfă, s-a slujit Sf. Cuminecătură. 

Bătrânii şi părinţii noştri nu cunoşteau multă carte, 
dar ştiau să spună că „grâul este obrazul lui Hristos” şi mai 
ştiau săptămână de săptămână să dăruiască din mult- 
puţinul lor făină pentru prescuri şi prescuri pentru Sfânta 
Liturghie. 

Aşa se cuvine să înțelegem cele trei naşteri ale 
Mântuitorului şi ale omului, şi în lumina lor să ne pregătim 
inimile de sărbătoare şi de mântuire, prin darurile pe care le 
aducem la sfântul altar, dintre care cel dintâi şi cel mai de 
preț trebuie să fie sufletul nostru, în care să facem loc curat, 
biserică sfântă, în care să Se nască şi să crească lisus Hristos 
Domnul, până la starea bărbatului desăvârşit (Efes. 4:13). 


VIȚA ŞI MLĂDIȚELE 


«Eu sunt vița, voi sunteți mlădițele...» 
(In. 15:5) 


Când privim în zare un răsărit sau un apus de soare, 
când ascultăm primăvara ciripitul păsărilor, când vedem 
lanurile de grâu cum se leagănă vara în bătaia vânturilor, 
când urmărim seara de pe țărm valurile mării, sau con- 
templăm de pe câmpie măreția munților, îmbrăcați în haina 
pădurilor de brazi, cu văile, poienile, dumbrăvile, pajiştile 
şi izvoarele lor; când admirăm o lucrare de artă, o catedrală 
de pildă care întruchipează toate artele, când ascultăm în 

pioasă reculegere o poezie, o cântare sau o muzică 
religioasă, care ne vrăjeşte, ne încântă şi ne înviorează; când 
sărbătorim încununarea unei munci grele şi îndelungate, a 
unor suferinți şi biruinţi mari, în viața de familie sau în 
viaţa de stat — atunci inima noastră vibrează, se umple de 
bucurie, se desfătează. Spunem că trăim atunci viaţa în 
adâncurile ei, în tainele, în icoanele şi priveliştile ei, 
frumoase, sublime, minunate, divine. Trăim atunci clipe în 
care simțim puterea pe care o cuprinde în sine frumosul, 
binele, adevărul, într-un cuvânt, simțim divinul. 

Viaţa întreagă, nu doreşte omul mai mult şi nici nu-l 
fericeşte şi linişteşte altceva mai plăcut, decât acele clipe de 
reculegere, de încântare, de mulțumire neprihănită; când i 
se descoperă şi i se arată în privire, în urechi şi în inimă 
frumosul, binele, adevărul, adică tot ce este mai încântător, 
tot ce este desăvârşit, tot ce este dumnezeiesc. Nu avem 
ținte mai dorite pe pământ, decât să ne bucurăm de astfel 
de clipe fericite, de prilejuri binecuvântate în care sufletul 
vibrează mai adânc în atingerile lui tainice cu tot ce este 
frumos, bun, adevărat, sublim, divin... 

Despre tot ce este desăvârşit spunem că este dum- 
nezeiesc: dumnezeiesc de bun, dumnezeiesc de frumos, 
minunat, divin... 

lisus Hristos descoperă divinul, dezvăluie dumne- 
zeirea în suflet şi desăvârşirea în viața religioasă şi morală. 
Tot ce ne descoperă lisus Hristos este dumnezeiesc de 
frumos, de bine, de adevărat. Viaţa lui este dumnezeiască, 
Evanghelia Lui este dumnezeiască, jertfa şi învierea şi 
înălțarea Lui sunt dumnezeieşti. 

Pentru creştini, desăvârşirea şi dumnezeirea este 

viaţă tainică în lisus Hristos (cuvânt drag mai ales 
Sfântului Apostol Pavel, care îl foloseşte în scrierile sale nu 
mai puţin de 164 ori). În lisus Hristos S-a descoperit şi S-a 
arătat Dumnezeu. El este chipul fiinţei lui Dumnezeu cel 
viu (Evr. 1:1-3). În lisus Hristos locuieşte toată deplinătatea 
Dumnezeirii trupeşte (Col. 2:9); în El sunt ascunse toate 
vistieriile înţelepciunii şi ale cunoştinței (Col. 2:3), ale 
filosofiei şi ale ştiinţei; toate virtuțile, toate puterile, toate 
desăvârşirile Dumnezeirii: toată bunătatea, toată dreptatea, 
toată iubirea, toată sfințenia. El este modelul tuturor 
virtuţilor, icoana vie a tuturor desăvârşirilor; el este viaţa: 
«Eu sunt viaţa...» (In. 11:25; 14:6) — viaţa de model, viață 
dumnezeiască, viață în toată puterea, frumuseţea, plină- 
tatea, desăvârşirea, nemurirea şi dumnezeirea ei. 

Viaţa aceasta de model întipărită, sădită în noi de la 
naştere, în Sf. Botez, sunt datori să o descopere şi să o 
trăiască toți creştinii: «Viaţa lui lisus să se arate în trupul 
nostru cel muritor» (2 Cor. 4:11). Aici e tot programul, tot 
planul şi idealul creştin: viaţa spre Hristos, viața în Hristos, 
viaţa cu Hristos; viaţa lui Hristos în viața noastră, sufletul 
lui Hristos în sufletul nostru, mintea lui Hristos în mintea 
noastră, inima lui Hristos în inima noastră, privirea lui 
Hristos în ochii noştri, ascultarea lui Hristos în urechile 
noastre, graiul lui Hristos în graiul nostru, mâinile lui 
Hristos în mâinile noastre, picioarele lui Hristos în 
picioarele noastre, trupul lui Hristos în trupul nostru, 
sângele lui Hristos în sângele nostru. 

Ca învăţătura aceasta să fie cât mai simplă şi mai uşor 
de înțeles, Mântuitorul o cuprinde în tâlcul parabolei cu 
viţa şi mlădiţele: «Rămâneţi în Mine şi Eu în voi. Precum 

mlădița nu poate să aducă roadă de la sine, dacă nu rămâne 
în viţă, tot aşa nici voi nu veţi rămânea în Mine. Eu sunt 
vița, voi sunteți mlădițele. Cine rămâne în Mine şi Eu în el, 
acela aduce roadă multă, căci fără de Mine nu puteţi face 
nimic. Dacă cineva nu rămâne în mine, se scoate afară ca o 
mlădiță şi se usucă şi o adună şi în foc o aruncă... Precum 
M-a iubit pe Mine Tatăl şi Eu v-am iubit pe voi; Rămâneţi 
în dragostea Mea» (In. 15:4-6, 9). 

Ce tâlc are pilda aceasta? Întâi înțelegem din ea ce 
însemnătate mare au cuvintele «în Mine», adică în Hristos. 
În trei versete (4-6) ele se repetă de patru ori, iar în toată 
Evanghelia de nenumărate ori. În aceleaşi versuri se 
cuprind şi cuvintele «Eu (Hristos) în voi» şi «Eu (Hristos) în 
El», cuvinte care cheamă să trăim în Hristos, ca şi El să 
trăiască în noi. 

Al doilea, înțelegem că lisus Hristos e vița; ucenicii 
Lui, creştinii, sunt mlădiţele altoite în El, mlădiţele lui 
Hristos. Tu, creştine, prin Sf. Botez, eşti o mlădiţă altoită în 
Hristos. După cum pomul sălbatic, altoit prin mlădiţe 
nobile, dă roade bune, tot aşa omul firesc, altoit în Hristos, 
în buciumul viței, va da roadele cele bune ale buciumului. 

Mlădiţele care țin legătura de viață prin sevă sunt vii 
şi rodnice; primesc şi vădesc viaţa cu toate însuşirile ei. 
Creştinii care țin legătura de viață cu Hristos Domnul prin 
iubire, care e legătura desăvârşirii (Col. 3:14), prin credință 
şi har sunt vii; primesc de la El seva şi însuşirile, puterile, 
desăvârşirile (atributele) Dumnezeirii Lui; rodesc şi vădesc 
bunătatea, blândețea, iubirea şi sfințenia Lui şi prin aceasta 
îşi adeveresc numele de creştini buni, virtutea de creştini 
vii, creştini rodnici, creştini adevărați. Mlădiţele care rup 

legătura de viață cu vița, pier; devin uscate şi moarte. 
Creştinii care nu mai ţin legătura de viaţă cu lisus Hristos 
se veştejesc şi pier, trăiesc, dar sunt morţi (Apoc. 3:1); sunt 
vii cu trupul, dar sunt morți cu sufletul; ca oameni trăiesc, 
dar ca creştini sunt morți... 

lisus Hristos face legătura între Creator şi creatură, 
între cer şi pământ, între Dumnezeu şi om, între vreme şi 
veşnicie. Cine rupe legătura aceasta, dintre om şi Dum- 
nezeu, rupe mlădiţa de buciumul viței, desparte pe om de 
Dumnezeu, ... face o crimă de moarte. 

Acesta este înțelesul duhovnicesc, tâlcul adânc al 
pildei Mântuitorului cu vița şi mlădițele, precum şi 
înțelesul cuvintelor: «Câţi în Hristos v-aţi botezat, în 
Hristos v-aţi şi îmbrăcat” (Gal 1:27). Cine îmbracă ceva, 
simte ce îmbracă; cine îmbracă pe Hristos, în Sf. Botez, acela 
simte pe Hristos şi trăieşte cu El. «Eu în voi şi voi în Mine” 
(In. 15:4). «Eu în ei şi Tu în Mine” (In. 17:23), precum aşa de 
frumos şi duios El Însuşi S-a rugat pentru noi. 

Vestea despre nevoinţele şi virtuțile Sf. Antonie cel 
Mare ajunsese până la urechile împăraților care, uimiţi de 
înțelepciunea lui, îi trimit scrisori, cu rugămintea să le 
răspundă. „Nu vă minunaţi că ne scrie împăratul, vorbea 
Antonie, cu smerenie, călugărilor — că om este şi el, ci 
minunați-vă mai ales că Dumnezeu ne-a grăit prin Fiul 
SU 2. 

Minunaţi-vă, iubiţi frați şi binecuvântaţi creştini, că 
Dumnezeu ne grăieşte prin Fiul Său iubit, prin Mântuitorul 
Hristos, prin virtuțile şi desăvârşirile Lui. Minunaţi-vă, că 


% Viețile Sfinților, prelucrate de Al. Lascarov- Moldoveanu, |, p. 

lisus Hristos ne-a descoperit viața dumnezeiască, viaţa în 
toată frumuseţea şi plinătatea ei nemuritoare. Minunaţi-vă, 
că lisus Hristos, Fiul lui Dumnezeu ne învață prin viața şi 
Evanghelia Sa, calea spre înnoirea şi desăvârşirea omului. 
Minunaţi-vă, că lisus Hristos scoate viaţa omului din robia 
simţurilor şi-i îndreaptă ochii şi inima înăuntru, spre 
lumină, spre iubire, spre Dumnezeu. Minunaţi-vă, că lisus 
Hristos ne face să înțelegem taina, puterea şi stăpânirea 
sufletului în trup; că El ne dezvăluie menirea omului şi 
scopul vieții fericite, care e desăvârşirea şi unirea în iubire 
cu Dumnezeu; că El ne arată cum desăvârşirea este iubire şi 
jertfă, rugăciune din inimă curată, sfințenie şi har de la 
Dumnezeu, împlinirea sfaturilor şi poruncilor evanghelice, 
Cruce şi înviere. Minunaţi-vă, că unde e Hristos, acolo e 
Evanghelia, acolo e Biserica, acolo e harul, acolo e sfințenia, 
acolo e desăvârşirea... Minunaţi-vă, că Viaţa Lui serveşte 
de model; şi nu numai atât, ci El Însuşi ne duce la 
desăvârşire (1 Petr. 5:10) pentru că El Însuşi — ca vița seva 
sa în mlădiţe - ne dăruieşte viața Lui, bunătatea Lui, 
sfințenia Lui, iubirea Lui, desăvârşirea Lui dumnezeiască. 
Minunaţi-vă şi daţi-vă seama că nu aveţi datorie mai mare 
decât să descoperiţi, să dezvăluiți în voi pe lisus Hristos, cu 
chipul şi desăvârşirile lui dumnezeieşti, aşa după cum L-a 
descoperit în viața sa cea nouă, după Botez, marele Apostol 
Pavel, când Dumnezeu m-a chemat să descopere pe Fiul 
Său în mine (Gal. 1:15-16). Mlădiţa să descopere bunătatea 
viței, creştinul pe lisus Hristos, ştiind că tot omul e dator să 
se înfăţişeze desăvârşit în lisus Hristos (Col. 1:28); desă- 
vârşit în dragostea Lui, în paza cuvintelor şi a poruncilor 
Lui. Sf. loan Apostolul şi Evanghelistul scrie: «Cel ce zice: 

L-am cunoscut pe Hristos-Dumnezeu, dar poruncile Lui nu 
le păzeşte, mincinos este şi în el nu este adevărul. lar cine 
păzeşte cuvântul Lui, în acela, cu adevărat, dragostea lui 
Dumnezeu este desăvârşită. După aceasta cunoaştem că 
suntem în El. Cine zice că rămâne în El, dator este precum 
Acela a umblat, şi el aşa să umble” (1 In. 2:4-6). 

Aşa să umblați şi aşa să petreceți viaţa creştini, ca 
viața lui lisus cu desăvârşirile ei, să se arate în viața noastră, 
ca icoana Lui în chipul crucii. Aşa ne cere, aşa ne doreşte El: 
Rămâneți în Mine, rămâneţi în dragostea Mea!... Uniţi cu 
Mine, ca mlădiţele cu buciumul viței... 

Creştinul desăvârşit este mlădița lui Hristos, un mic 
hristos. Toţi oamenii sunt chemaţi să fie desăvârşiți, 
hristoşi; să descopere în ei pe Hristos Cel adevărat. Despre 
ei şi pentru ei s-au scris cuvintele din Psalmul 104:15:«Nu 
vă atingeţi de hristoşii (unşii) Mei şi nu faceți rău 
proorocilor mei!...» 

Dă, Doamne, ca între noi şi Tine, şi între noi toţi, să fie 
aceeaşi legătură, aceeaşi sevă dătătoare de viață, curată şi 
sfântă, ca între viță şi mlădițe. Descoperă-le în noi, 
Doamne!... Lucrează în noi, Doamne, însuşirile, virtuțile, 
dumnezeieştile Tale desăvârşiri: 

«Doamne, Doamne, caută din cer şi vezi, şi cercetează 
via aceasta pe care a sădit-o dreapta Ta, şi o desăvârşeşte pe 
ea» (Ps. 79:14-15). 

MĂSLINUL ŞI ALUATUL 


«De este pârga (de făină) sfântă, şi frămân- 
tătura este sfântă; şi dacă rădăcina este 
sfântă şi ramurile sunt la fel» 

(Rom. 11:16) 


Din parabola despre viță şi mlădiţe am înţeles că 
creştinii sunt mlădițele lui Hristos, trăiesc în legătură de 
viaţă şi de iubire cu Hristos. Tu, creştine, frate şi soră, eşti o 
mlădiță a lui Hristos; trăieşti şi te înnoieşti neîncetat prin 
Hristos. Vrei har mai mare decât acesta?... 

Se pare că vrând să tâlcuiască parabola Mântuitorului 
despre vița şi mlădiţele, Sf. Pavel scrie Romanilor: «De este 
pârga (de făină) sfântă, şi frământătura este sfântă; şi dacă 
rădăcina este sfântă, şi ramurile sunt la fel. lar dacă unele 
din ramuri au fost frânte şi tu, care erai măslin sălbatic, ai 
fost altoit în locul lor şi părtaş te-ai făcut rădăcinii şi sucului 
măslinului, nu te mândri față de ramuri. lar dacă te 
mândreşti, (bagă de seamă) că nu tu ţii rădăcina, ci rădăcina 
pe tine. Dar vei zice: Ramurile au fost tăiate, ca să fiu altoit 
eu. Prea bine! Din pricina necredinței au fost tăiate, iar tu 
stai prin credință. Nu te îngâmfa, ci teme-te; că dacă 
Dumnezeu nu a cruțat ramurile fireşti, nici pe tine nu te va 
cruța. Vezi, deci, bunătatea şi asprimea lui Dumnezeu: 
asprimea Lui cu cei ce au căzut, iar către tine bunătatea, 
dacă vei rămâne în bunătate, altfel tăiat vei fi şi tu. Dar şi 
aceia, de nu vor stărui în necredinţă, vor fi altoiţi; căci 
puternic este Dumnezeu să-i altoiască iarăşi. Căci dacă tu ai 

fost tăiat din măslinul cel din fire sălbatic şi împotriva firii 
ai fost altoit în măslin bun, cu atât mai vârtos aceştia, care 
sunt după fire, vor fi altoiți chiar în măslinul lor» (Rom. 
11:16-24). 

Cu o parabolă mai dezvoltată se tâlcuieşte şi se 
lămureşte altă parabolă. Dacă aluatul e sfânt, şi frământătu- 
ra cu el e sfântă; dacă rădăcina pomului e sfântă, şi ramurile 
lui sunt sfinte. Cine este pârga de făină, aluatul cel sfânt, şi 
cine este măslinul cu rădăcina cea sfântă? E tot buciumul 
viței: lisus Hristos Mântuitorul, care dă hrana, seva de viață 
ramurilor, ucenicilor şi urmaşilor Lui. Cine sunt ramurile 
tăiate ale măslinului şi cine sunt ramurile cele altoite ale 
măslinului? Ramurile tăiate şi rupte sunt iudeii care s-au 
lepădat de Mesia Cel profețit şi întrupat în persoana 
Domnului lisus Hristos, iar ramurile altoite în locul lor sunt 
păgânii creştinați şi botezați (romanii). Aceştia, prin 
credința lor în Hristos Dumnezeu, s-au făcut una cu 
Hristos, părtaşi la mustul care se ridică din rădăcina măs- 
linului Hristos, în care s-au altoit prin Sf. Botez. Altoirea 
ceasta în Hristos, tainică şi sfântă, nu trebuie să fie pricină 
de mândrie pentru creştini, pentru că nu ramurile hrănesc 
rădăcina, ci ramurile trăiesc prin rădăcină. Nu tu ţii 
rădăcina de viață cu Hristos, ci Hristos cu seva lui de viață 
te ţine şi te hrăneşte pe tine. De aceea, altoirea ta în lisus 
Hristos trebuie să fie pricină de smerenie, de temere şi de 
credință. De ce?... Pentru că Dumnezeu e bun cu cei buni, 
dar şi drept, aspru cu cei răi. Dumnezeu nu a cruțat 
ramurile cele fireşti ale măslinului, adică pe iudeii care au 
fost îngrijiţi, hrăniţi şi crescuți de El, prin descoperirile şi 
proorociile Vechiului Testament. Când au ajuns 

viața lui Hristos în noi? Ceva din credinţa şi din iubirea 
Lui?... Din smerenia şi din blândețea Lui?... Din bunătatea 
şi din sfințenia, din firea Lui?... Ca să putem mărturisi cu Sf. 
Pavel: «De acum nu mai trăiesc eu, ci Hristos trăieşte în 
mine...» (Gal. 2:20). 

Dacă Hristos trăieşte în noi, nu lasă ochiul să 
privească cu vicleşug, nici mâna să fure munca altuia, nici 
gura să înjure, nici inima să se stăpânească de pofte şi de 
patimi nelegiuite. Dacă Hristos e viu şi trăieşte în noi, facem 
numai ce ar face Hristos. De aceea, în noi toţi, dacă suntem 
creştini adevăraţi, trebuie să fie şi să lucreze aceeaşi sevă, 
dătătoare de viață, ca şi în viță şi în mlădițe, ca şi în rădăci- 
nă şi în ramuri, aceeaşi minte, aceeaşi voinţă, acelaşi suflet, 
aceeaşi inimă, acelaşi aluat sufletesc, ca şi în cei dintâi 
creştini (FA. 4:32): mintea lui Hristos, voința lui Hristos, 
sufletul lui Hristos, sângele lui Hristos, trupul lui Hristos, 
inima lui Hristos, viaţa lui Hristos. Dacă lisus Hristos nu 
trăieşte aievea în noi, cu virtuțile şi dumnezeieştile sale 
desăvârşiri, atunci lipseşte dintre noi frăția, prietenia, 
iubirea şi peste tot viața creştină; atunci se înrădăcinează 
între oameni tirania, mânia, pizma, necredința, fărădelegea, 
ura, păcatul sub toate formele lui, şi moartea. 

Fă-Te, Doamne, în inimile noastre de măslini sălbateci 
aluatul cel sfânt care dospeşte toată frământătura sufletelor 
noastre şi rădăcina cea sfântă, din care să se întărească şi să 
crească altoiți în tine, toți creştinii şi toți oamenii. 

MOARTEA, NAŞTEREA ŞI CREŞTEREA ÎN HRISTOS 
I. 


«Ținând adevărul în dragoste, să creştem în 
toate întru El, care este capul, Hristos» 
(Efes. 4:15) 


Din parabolele despre viță şi mlădiţe şi despre măslin 
şi ramuri am învăţat că noi, creştinii, trăim în legătură de 
viață morală cu Hristos ca mlădiţele cu vița şi ca ramurile 
cu măslinul. Am mai înţeles că creştinul e chemat să fie un 
alt hristos, un mic hristos, un om care se aseamănă cu 
Hristos la minte şi la voinţă, în gândire şi în viaţă, în iubire 
şi în sfinţenie, în bunătate şi peste tot în virtute. Aceasta 
este şi aşa este viața în Hristos, viața cu Hristos, viaţa prin 
Hristos, viaţa creştină, chipul unei viețuiri dumnezeieşti. 

lisus Hristos ne-a învăţat şi ne-a arătat cum se trăieşte 
în trup omenesc o viață dumnezeiască. Viaţa în Hristos este 
chipul vieţuirii dumnezeieşti. Pentru creştini, viața dumne- 
zeiască începe în Sf. Botez. Viața omenească îşi are începutul 
prin naştere”, urmată de patimi şi moarte. Viaţa dumne- 
zeiască îşi are începutul în naşterea de Sus, adică în moartea 
păcatului, urmată de naşterea şi creşterea în Hristos. 
Creştinismul este religia prin care se înfăptuieşte creația din 
nou a lumii, naşterea din nou a omului, renaşterea, adică 
moartea, altoirea, naşterea, creşterea şi desăvârşirea cu 
Hristos, în Hristos. 

După învăţătura creştină, Botezul este moartea şi 
invierea cu Hristos, adică moartea şi îngroparea trupului 


2 Sf. Dionisie Areopagitul, Ierarhia, op. cit., p. 102. 

păcatului din firea omului, urmată de învierea la viaţa cea 
nouă, la viața cea dumnezeiască. «Au nu ştiţi, scrie Sf. 
Pavel, că toţi câți în Hristos ne-am botezat, în moartea lui 
ne-am botezat? Ne-am îngropat împreună cu El, în moarte, 
prin botez, ca precum Hristos S-a sculat din morţi, prin 
mărirea Tatălui, aşa şi noi întru înnoirea vieţii să umblăm. 
Căci dacă ne-am făcut cu EI o singură tulpină, părtaşi vom 
fi şi învierii Lui, bine ştiind că omul nostru cel vechi s-a 
răstignit împreună cu El, ca să se nimicească trupul 
păcatului, să nu mai fim robii păcatului. Pentru că cine a 
murit, este slobod de păcat. Iar dacă am murit împreună cu 
Hristos, credem că vom şi viețui împreună cu el, ştiind că 
Hristos, după ce a înviat, nu mai moare, că moartea nu-L 
mai stăpâneşte. Căci moartea îndurată de EI a fost moartea 
păcatului, odată pentru totdeauna; iar viața pe care o 
trăieşte El, o trăieşte lui Dumnezeu. Aşa şi voi, socotiți-vă 
că sunteți morți păcatului şi vii lui Dumnezeu în lisus 
Hristos, Domnul nostru» (Rom. 6:3-11). 

Un fapt se pare ciudat, dar e adevărat: viaţa creştină 
se naşte din moarte. Viaţa în Hristos se naşte în Sf. Botez, 
prin moartea trupului păcatului. Păcatul este în om ca în al 
doilea trup, ca o umbră a trupului, însă nu dinafară, ci 
dinăuntru. Acest trup, adică ființa păcatului, prin botez se 
îngroapă, se nimiceşte, se stinge, moare ca umbra în faţa 
soarelui, pentru a se înlocui cu un trup nou, de lumină, cu 
trupul sfințeniei, cu viața cea nouă, cu omul cel nou, cu 
sfințenia harului, cu Hristos. Asta însemnează moartea şi 
învierea cu Hristos, despre care vorbeşte Sf. Pavel: moartea 
păcatului şi naşterea din nou (renaşterea) fără de păcat; 
răstignirea şi moartea firii stricăcioase, pentru viața în 

Hristos. 

Tâlcuind pe Sf. Pavel (la Rom. 6), Sf. loan Gură de 
Aur spune că „a muri păcatului” însemnează a nu mai 
asculta de păcat, însemnează „a-i tăia vinele şi întreaga 
putere”. Cea dintâi tăiere a vinelor păcatului o săvârşeşte 
Sf. Botez, după cum ne-o spune acelaşi sfânt părinte şi mare 
tâlcuitor al Sf. Pavel: „Aceasta a făcut-o odată Botezul ce I- 
am primit, când am murit cu păcatul de până atunci, iar 
după Botez trebuie ca zelul nostru să-l omoare de câte ori 
ni s-ar înfățişa şi, ori de câte ori ne-ar porunci să-l facem, 
noi să rămânem nemişcaţi, ca morţii“%. Aceasta e viața 
creştină, trăirea cu Hristos. 

După moartea păcatului, în viața duhovnicească, 
urmează învierea sufletului, înnoirea şi desăvârşirea vieții 
noastre prin Hristos. În Sf. Botez, lisus Hristos Se îngroapă 
în noi, ca într-un mormânt, ca să învieze, înviindu-ne şi pe 
noi, spune Sf. Simeon Noul Cuvântător de Dumnezeu. 
Hristos a pironit păcatele lumii pe cruce, apoi a înviat şi S-a 
înălțat la cer. Aşa şi noi ieşim din mormântul pocăinței şi 
din lumea păcatului, înviem, ne naştem din nou prin EI, 
care pătrunde şi odihneşte în sufletele noastre, le înviază şi 
le arată slava învierii Lui. Deci învierea lui Hristos a 
noastră este. Unite cu El, sufletele noastre se înnoiesc, 
înviază la o nouă cunoştinţă, la o nouă vedere, la o nouă 
simţire, la o nouă viață. Cei mai mulți, spune acelaşi sfânt, 
invierea lui Hristos o cred, însă puțini o văd, puţini o 
lrăiesc. 


3 Sf. loan Gură de Aur, Comentarii la Romani, trad. Arhim. Th. 
Athanasiu, 1906. 

Duhul Sfânt ne spune (în rugăciune): „Învierea lui 
Hristos văzând...”. Văzând în noi învierea lui Hristos, 
înviem şi noi. Învierea Lui ne înviază şi pe noi, vii ne face 
din morţi, ne face să-L vedem cum creşte în noi viu şi 
nemuritor, cu darurile şi desăvârşirile ei, şi cum luminează 
în noi fulgerele nestricăciunii şi ale Dumnezeirii Lui. 
Aceasta e taina vieţii şi a credinţei noastre, pe care cei 
necredincioşi sau puţin credincioşi nu o pot vedeai. 

Aşadar să nu uităm niciodată că în viața creştină 
după moarte urmează învierea, naşterea în Duhul cel Sfânt, 
iar după naştere urmează creşterea. După naşterea spi- 
rituală din Sf. Botez, urmează creşterea spirituală în harul, 
în viaţa şi în virtuțile Domnului; creşterea omului nou în 
dumnezeieştile desăvârşiri: în bunătate, în înțelepciune, în 
smerenie, în dreptate, în iubire, în sfințenie, în toate «câte 
sunt adevărate, câte sunt cinstite, câte sunt drepte, câte 
sunt curate, câte sunt iubite, câte sunt cu nume bun» 
(Filip. 3:8) — după cum este firească şi trebuitoare omului 
creştin creşterea duhovnicească în virtute şi har. 

Creşterea trupului aduce cu sine şi pretinde creşterea 
sufletului. Creşterea puterilor trupeşti poate să devină chiar 
primejdioasă, monstruoasă, stricăcioasă  (deformantă), 
atunci când se face în paguba puterilor şi a desăvârşirilor 
sufleteşti. Aşa se înțelege de ce sfinții Apostoli ne atrag 
mereu luarea aminte asupra creşterii în virtuțile şi 
desăvârşirile dumnezeieşti, creştere de care adesea şi prea 
mult uităm: <«Creşteţi spre mântuire în harul şi în 
cunoştinţa Domnului...» (1 Petr. 2:2; 2 Petr. 3:18). Păziţi 


2! Sf. Simeon Noul Teolog, Cuvântări, ms., Cuvântul 14, pp. 162- 
163. 

cuvintele şi poruncile Domnului (1 In. 2:4-6). Lepădaţi-vă 
de omul cel vechi, al păcatului şi îmbrăcaţi-vă în omul cel 
nou, zidit după Dumnezeu, în dreptate şi în sfințenia 
adevărului (Efes. 4:22-24; Col. 3:9-10); că pentru aceasta s-a 
întemeiat Biserica şi s-au rânduit slujitorii ei: spre creşterea 
şi desăvârşirea sfinților, până vom ajunge toţi la starea de 
bărbaţi desăvârşiți, până la măsura deplinătăţii lui 
Hristos(Efes. 4:11-13), împlinind toată voia lui Dumnezeu 
(Col. 4:12). Să crească Biserica, pentru a fi locaş sfânt în 
Domnul (Efes. 2:21-22); să crească credința şi să se 
înmulțească dragostea creştină (2 Tes. 1:3), să creştem toți în 
toate virtuțile şi în toate darurile în El, Care este capul, 
Hristos. 

În Biserică este ca şi în orice casă: nu oricine poate 
face orice vrea. Acolo este bine unde toți ascultă de cap. Şi 
în biserică atunci e bine, când toți ascultă de capul ei, de 
Hristos. Viaţa în Hristos nici nu se poate înţelege de ajuns, 
fără a o trăi. Unde e cuvântul lui Dumnezeu, unde e crucea 
lui Hristos — în biserică, în case şi în inimă, acolo trebuie să 
fie şi Hristos; acolo trebuie trăită, înălțată, cinstită şi viața 
Lui. 

«Ţinând adevărul în dragoste, să creştem în toate 
întru E], Care este capul, Hristos. Din EI, tot trupul bine 
alcătuit şi bine încheiat, prin toate legăturile care îi dau 
tărie, îşi săvârşeşte creşterea, potrivit lucrării măsurate 
fiecăruia din mădulare, şi se zideşte întru dragoste» (Efes. 
4:15-16). Unde lipseşte creşterea duhovnicească, adică viața 
in Hristos după Sf. Botez, acolo întâlnim acele izbucniri 
pătimaşe, aşa de urâte în purtarea creştinilor: mâniile 
nestăpânite, înjurăturile, beţiile, desfrânările, clevetirile, 

vorbele de ruşine, minciunile, certurile, batjocurile, bătăile, 
şi toate păcatele de moarte. Acolo se întâmplă ceea ce 
vedem la pomii altoiți, dar neîngrijiți: mlădițele sălbatice 
cresc în voie şi iau toată seva de la mlădiţa altoită. Acolo 
lipseşte viața creştină, trăirea cu Hristos. lar când se trezeşte 
în om conştiinţa de creştin atunci se îngrozeşte el însuşi de 
ceea ce vede în sufletul său, de mulțimea şi mărimea 
crengilor neroditoare şi uscate, care au crescut în locul 
mlădiţei altoite. 

Îngrijeşte-ţi sufletul, creştine. Curăţă-l de mlădiţele 
cele sălbatice, de năravurile cele păgâne; taie din el vinele 
păcatului, ca să crească, să înflorească şi să rodească în tine 
mlădița cea altoită în Hristos, viața cea nouă şi firea cea 
bună. 

Eşti mort sau viu în Hristos?... 

Mori, învie şi creşte şi tu, sufletul meu, în dragoste, în 
Hristos lisus. Urmează pe Domnul peste Golgota la înviere 
şi la înălțare. Pătimeşte cu EI, ca să te preamăreşti cu El. 
Prin rugăciuni, prin post, prin îngenuncheri, prin suspinuri, 
prin lacrimi de pocăință, prin fapte de iubire, fă din casa 
inimii tale un palat, o catedrală în care să locuiască Hristos. 
Fii un trup şi un duh cu EI, ca să poți zice şi tu ca şi unul 
din sfinţii Lui: „...lubesc pe Cel ce nu e nicăieri între cele 
văzute...”; „ÎL sărut şi mă sărută şi EI”; Îl mănânc şi mă 
hrănesc cu El; Îl văd înlăuntrul meu şi trăiesc cu El...” În 
inima mea este, dar în cer Se află. Aici şi acolo Se vede la fel 
strălucind”. 


32 Sf. Simeon Noul Teolog, Imnele, ms., Cuvântul 6, p. 30. 

II, 


«Prunc S-a născut nouă... Dumnezeu...» 
(Is. 9:5) 


Proorocul Isaia, într-una din profeţiile lui despre 
întruparea Mântuitorului, scrie: «Prunc s-a născut nouă, Fiu 
s-a dat nouă...şi se va chema numele lui: sfetnic minunat, 
Dumnezeu atotputernic, Părintele veşniciei, Stăpânul păcii” 
(Is. 9:5), Emanuil, adică Dumnezeu cu noi (Is. 7:14; 8:8-10; 
Mt. 1:20-24). lisus Hristos este Emanuil, adică Dumnezeu. 
În EI se descoperă Dumnezeu cel ascuns şi necunoscut nu 
în fulgere şi în cutremure, ci în blândeţe şi în tăcere; nu în 
silă, ci în libertate, nu în mărirea puterii, ci în puterea 
iubirii. Prin El Dumnezeu S-a întrupat, adică S-a născut şi S- 
a arătat prunc şi de la starea de prunc a crescut până la 
starea de bărbat desăvârşit, până la măsura deplinătăţii, ca 
şi noi să creştem în EI, şi El să crească în noi de la starea de 
prunc până la starea de bărbat desăvârşit, până la măsura 
vârstei deplinătății lui Hristos (Efes. 4:13). 

De la Sf. Botez, lisus Hristos Dumnezeu este în noi, 
oaspetele inimii noastre. Aşa după cum a fost oaspete drag 
la nunta din Cana (In. 2:1-11), în casa lui Matei (Mt. 9:9-10), 
în Betania la fraţii Lazăr (Lc. 10:38-42; In. 12:1-3); la Simon 
Leprosul (Mt. 26, 6-7; In. 12:1-3), la Zaheu în Ierihon (Lc. 
19:2-6), la fariseul Simon şi la un şef al fariseilor (Lc. 7:36-50; 
11:37-54; 14:1-35), în casa lui Simon Petru (Mt. 8:14-16) şi la 
alții, pentru a ierta, a ajuta, a prilejui şi a sărbători mân- 
tuirea păcătoşilor, aşa este El astăzi oaspete dumnezeiesc în 
sufletele tuturor creştinilor botezați. «Câţi în Hristos v-aţi 

botezat în Hristos v-aţi îmbrăcat» (Gal. 3:27). De la Sf. 
Botez, chipul lui Hristos Dumnezeu e întipărit şi închis în 
fiecare om, ca floarea şi roadele ei în sămânță. Pentru mulți 
oameni acest chip rămâne ascuns, închis, nedescoperit, 
nedezvăluit, ca într-o temniţă, ca atâtea flori, cu roadele şi 
frumuseţile lor în seminţe fără de nici un folos. EI trebuie 
descoperit, dezvăluit, ca în Pavel (Gal. 1:16), cu toate 
frumusețile, virtuțile şi desăvârşirile Lui — ca viața Lui să se 
arate în trupul nostru cel muritor şi în sufletul nostru cel 
nemuritor. 

Fiul întrupat în Vifleem, adică în istorie, e semnul, 
dovada existenței lui Dumnezeu şi a proniei lui 
mântuitoare. Hristos întrupat şi crescut în om e semnul 
trăirii lui, a omului în Dumnezeu. Omul nou creşte în omul 
creştin în măsura în care Hristos cu virtuțile Lui învie şi 
creşte în noi. De la Sf. Botez, Hristos este ascuns în adâncul 
sufletului nostru, dar El îşi descoperă lucrarea şi puterea în 
măsura în care creştem şi înaintăm în viața duhovnicească, 
religioasă şi morală. Cum se simte pruncul în sânul maicii 
şi cum Se vede lumina lămpii în oglindă, aşa Se simte, Se 
vede şi Se arată Hristos în inima omului, nu ca o nălucă, ci 
în adevăratul şi luminatul lui ipostas dumnezeiesc3. 

Prezenţa, viața şi arătarea lui lisus Hristos în omul 
creştin a fost asemănată cu sâmburele în coaja nucii şi cu 
numele scris pe semințe. Nuca are un înveliş verde, o coajă 
şi sâmburele. Luată ca preînchipuire (simbol) al lui Hristos, 
învelişul ei închipuie trupul, coaja închipuie oasele şi 
sâmburel închipuie sufletul şi dumnezeirea Mântuitorului. 
Nuca e despărțită în formă de cruce. Cum sâmburele este 


% Sf. Simeon Noul Teolog, Cuvântul 57. 

ascuns în coajă, aşa lisus Hristos este ascuns în sufletul 
nostru prin Botez; şi cum sâmburele, dacă are condiţii 
prielnice, încolțeşte, creşte şi rodeşte, aşa şi lisus Hristos, 
dacă îi dăm voia şi inima noastră, creşte în noi şi rodeşte în 
noi o viață după voia lui Dumnezeu. A primi pe Hristos, 
prin Duhul Sfânt, însemnează a primi în suflet sămânța 
creşterii duhovniceşti până la sfințenie, până la Dumnezeu. 
Prin lisus Hristos, Dumnezeu pătrunde în noi şi se des- 
coperă în noi, aşa cum este: bun, iertător, iubitor, ajutător, 
mântuitor şi sfințitor. 

Sunt seminţe ca cea de migdal şi altele, pe care după 
un meşteşug deosebit dacă se scrie un semn, o literă sau un 
nume, toate roadele lor poartă numele întipărit pe sămânță. 
Prin Sf. Botez, numele lui Hristos este înscris, întipărit pe 
sămânță. Prin Sf. Botez, numele lui Hristos este înscris, 
întipărit, în sufletele noastre; viața Lui este sădită, harul Lui 
este altoit, ca o mlădiţă dumnezeiască în inima noastră (mai 
înainte ca o viţă sălbatică) şi EI trebuie să fie văzut şi 
recunoscut de toți. De aceea, trebuie să ne punem mereu 
întrebarea iubiți şi binecuvântați creştini: cum rămâne lisus 
Hristos după Botez în inimile şi în viaţa noastră, a fiecăruia, 
viu şi lucrător, sau uitat, legat, încuiat şi îngropat?... Lăsăm 
să domnească El în noi ca un stăpân, să învie în noi şi să ne 
învie şi pe noi, cum a înviat pe fiica lui air, pe fiul văduvei 
din Nain şi pe prietenul Său Lazăr? Lăsăm să crească în 
sufletul şi în trupul nostru sufletul şi trupul Lui, sau lăsăm 
să crească în noi numai vița cea sălbatică, zădărnicind 
mlădiţa cea altoită?... Se arată numele lui lisus Hristos ca o 
pecete înscrisă pe gândurile, dorințele, cuvintele şi faptele 
noastre, sau toate acestea poartă pecetea sălbăticiei şi a 

Părinţii nasc după firea lor, din trupul şi din sufletul 
lor copii, şi-i cresc cu îngrijire, ca să aibă urmaşi şi 
moştenitori, şi se bucură de ei. „În acelaşi chip şi Domnul 
nostru lisus Hristos S-a îngrijit de mântuirea omului şi a 
întrebuințat de la început toată economia şi zelul, prin 
părinţi, patriarhi, lege şi profeți. În cele din urmă a venit 
Însuşi El şi a suferit moartea, disprețuind ruşinea crucii. 
Toată această muncă şi strădanie a avut ca ţintă, să nască 
din Sine, din natura sa, fii duhovniceşti... Şi precum părin- 
ţii aceştia (pământeşti), dacă nu nasc, se întristează, tot aşa 
şi Domnul, iubind neamul omenesc, ca pe propriul Său chip 
a voit să-i nască pe ei din sămânța Sa, din Dumnezeire. 
Dacă unii nu doresc să se tragă din o astfel de obârşie şi să 
fie născuţi din pântecele Duhului Dumnezeiesc, atunci 
Hristos Se întristează mult, suferind pentru ei şi răbdând 
pentru ca să-i mântuiască”%. 

Mai devreme sau mai târziu, toți vom avea un 
mormânt, care va fi leagănul vieții noastre veşnice. Nu 
putem însă ajunge la viața veşnică, fără să ajungem mai 
întâi la asemănarea cu Hristos (Rom. 8:29). Dumnezeu 
iubeşte ce este al Său. Între multe fotografii, omul o iubeşte 
pe a sa şi ține la ea nu pentru că e mai frumoasă ci pentru că 
e a sa. Aşa şi Dumnezeu ne iubeşte, dacă arătăm în noi 
măcar ceva din chipul, asemănarea şi desăvârşirea Lui. 
Nimeni nu e creştin numai pentru că e botezat şi pentru că 
are în el „chipul lui Dumnezeu” că-l are orice om, ci mai 
ales pentru că se face asemănător cu Hristos în bunătate, în 
blândeţe, în smerenie, în iubire, în sfinţenie. 


3 Sf. Macarie cel Mare, Omilii, p. 177. 

Culoarea oamenilor atârnă de locul în care trăiesc: 
albi, negri, galbeni, roşii. Culoarea creştinilor atârnă de 
starea trăirii lor cu Hristos. Cei ce trăiesc în legătură de 
viață cu Hristos, primesc de la El culoarea, starea, frumu- 
sețea, sfințenia. 

Pildele cu viţa şi mlădiţa, cu măslinul şi cu aluatul, 
naşterea în Sf. Botez, credința în Hristos, creşterea în 
Hristos, dezvăluirea chipului dumnezeiesc al lui Hristos în 
om, silința de apropiere până la asemănarea cu Hristos, 
logodirea cu Hristos, sunt tot ziceri lămuritoare pentru a ne 
face să înțelegem: ce este viața în Hristos şi cum trebuie să 
se poarte sufletul (mireasa) faţă de Hristos, mirele său. 

Un rege îndrăgit de o femeie săracă, o ia de mireasă şi 
soție. Prin aceasta, sărac devine stăpână peste toată averea 
bărbatului, sub amenințarea că, dacă nu se poartă cum se 
cuvine e dată afară - cu ruşine - din palatul împărătesc. 
„Tot aşa şi sufletul, scrie Sf. Macarie cel Mare, pe care 
Mirele ceresc îl cere de mireasă, pentru unirea tainică şi 
divină cu El şi gustă din bogăţia cerească, trebuie să se 
silească a plăcea Mirelui Hristos; să îndeplinească după 
cuviință slujba Domnului, ce i-a fost încredințată, pentru ca 
în toate să placă lui Dumnezeu şi să nu tulbure Duhul cu 
nimic; el trebuie să observe măsura cea dreaptă şi dragostea 
față de El, după cum se cade, şi să aibă o purtare bună în 
casa Regelui ceresc, cu toată dragostea faţă de harul ce i s-a 
dat. lată, un astfel de suflet devine stăpân pe toate bunurile 
Domnului, iar strălucirea dumnezeirii sale este corpul ei. 
Dacă însă, el face o greşeală, dacă în slujba lui îşi calcă 
datoria, dacă nu lucrează cum îi place Domnului, nu ascultă 
de voinţa Lui şi nu lucrează cu darul Duhului ce este în el, 

atunci cu ruşine şi ocară este dezbrăcat de vrednicia sa, i se 
ia viața, pentru că s-a făcut nevrednic şi nepotrivit de 
comuniunea cu Regele ceresc. Atunci toate duhurile sfinte 
şi raționale se întristează, plâng şi se tânguiesc de sufletul 
acela. Îngeri, puteri, apostoli, profeți şi martiri plâng pentru 
el. 

lisus Hristos este Mirele şi prietenul sufletului nostru, 
iubiți şi binecuvântaţi creştini. Să-l facem loc de stăpân şi 
tron de împărat în inimile noastre. 

„Tu nu poți fi fericit fără prieten şi dacă Hristos nu va 
fi pentru tine prietenul mai presus de toţi prietenii, n- 
aştepta decât întristare şi singurătate. Deci, faci un lucru 
nebunesc împărtăşind pe altul, afară de EI, cu prietenia şi 
bucuria inimii tale. De aceea, dintre toți care îţi sunt dragi, 
Hristos să fie prietenul tău cel mai iubit... Nu dori a 
cuprinde primul loc în inima cuiva, căci aceasta se cuvine 
să fie închinată lui Dumnezeu; nici alt om să cuprindă în 
inima ta locul acesta, ci Hristos să-l cuprindă în tine şi în tot 
omul bun”. 

„lată Mirele vine...! Cântă strana bisericii în Săptă- 
mâna Patimilor. Eşti gata, suflete, ca să intri cu EI la nuntă, 
în împărăţia cerurilor, ca şi fecioarele cele înțelepte?... În 
lisus Hristos Domnul sunt cuprinse toate bunurile 
nădăjduite, toate comorile bunătăţilor iubite. 

Noi, toți creştinii, suntem logodiţi pe vecie cu Dum- 
nezeu prin lisus Hristos. După logodnă urmează cununia, 
unirea în iubire cu Dumnezeu. Dumnezeu Tatăl ne-a dat pe 


“0 Ibidem,, pp. 82-83. 
“1 Urmarea lui Hristos, pp. 108-109. 

Fiul şi Fiul ne-a dat pe Duhul Sfânt şi toate bunătăţile. Prin 
lisus Hristos avem logodite toate darurile, toate virtuțile şi 
dumnezeieştile desăvârşiri: bunătatea, înțelepciunea, fru- 
musețea (morală), iubirea, sfințenia. «Îmbrăcaţi-vă în Dom- 
nul lisus Hristos», ne porunceşte Apostolul (Rom. 13:14). 
Îmbrăcarea şi unirea noastră cu El trebuie să fie atât de vii, 
încât să ne contopim cu El; El în noi şi noi în El - să nu mai 
fie două fiinţe, ci o ființă, nu două vieți ci o viață (dacă se 
poate) - omul cu Hristos, creştinul în Hristos, astfel ca El 
să stăpânească viața şi ființa noastră întreagă: gândurile, 
simţirile, voinţa, trupul. 

Să nu dăm prilej Satanei să râdă de noi (2 Cor. 2:11) şi 
să ne batjocorească, nici îngerilor şi sfinților să se întristeze 
şi să plângă în cer, pentru depărtarea şi uitarea noastră de 
la Hristos şi de la logodirea cu El. Să ne lepădăm neîncetat 
de satana, de toţi îngerii şi de toate slujbele lui, şi să trăim 
cu Hristos, cu virtuțile, poruncile şi desăvârşirile Lui, cu 
care suntem logodiţi şi împreunaţi încă de la Sf. Botez. Să 
trăim în EI, în virtuțile, poruncile şi desăvârşirile Lui, în 
aceeaşi credință şi iubire sfântă ca mirele cu mireasa, ca 
soțul cu soția lui, viaţa întreagă. 

Să facem arătată viaţa Lui în viața noastră: gândurile, 
dorințele, cuvintele şi faptele Lui în gândurile, dorințele, 
cuvintele şi faptele noastre. Să-l adeverim logodna şi să-l 
rodim credința şi să înnoim mereu chipul Lui în chipul 
nostru şi să-l vădim asemănarea în viața şi în virtuțile 
noastre. Atât şi este de ajuns. Creştini, Hristos Dumnezeul 
nostru, Hristos, Mirele vieţii noastre, să locuiască prin 
credință în inimile noastre (Efes. 3:17), ca despre fiecare să 
se poată spune: „Tu eşti fiul şi fratele Meu” - şi noi să 

putem răspunde: „Aşa, Doamne, Tu eşti Dumnezeul şi 
Mântuitorul nostru. A Ta să fie viaţa noastră, slava, cinstea 
şi închinarea noastră, în vecii vecilor”. 


IUBIREA ŞI URMAREA LUI HRISTOS 


«Fiți următori lui Dumnezeu, ca nişte copii 
iubiți» 
(Efes. 5:1) 

I. 

Logodirea cu lisus Hristos şi credinţa în El se arată în 
iubirea şi urmarea Lui. După legea Evangheliei, mireasa 
urmează mirele şi sufletul pe Hristos, cu credință şi cu 
iubire sfântă până la moarte. «Poartă-Mă ca o pecete pe 
inima ta», zice Mirele către mireasă, în Cântarea Cântărilor 
(8:6). Eu sunt Calea, urmaţi-Mă!... Eu sunt Adevărul, 
ascultați-Mă!... Eu sunt Viaţa, iubiți-Mă!...(In. 14:6; 18:37); 
Eu sunt Învierea, doriți-Mă!...(In 11:25), grăieşte Mântui- 
torul către ucenicii Săi. Vreți să trăiţi o viață rațională, prin 
cunoaşterea adevărului; o viață morală, prin îndeplinirea 
dumnezeieştilor porunci; o viață duhovnicească, în virtute 
şi har, şi să încununați o astfel de trăire cu viața veşnică, în 
unire tainică şi fericită cu Dumnezeu? lubiţi-Mă, ascultaţi- 
Mă şi urmați-Mă cu credință şi cu dragoste curată, fără 
şovăire şi fără oprire. 

Viaţa aceasta, în toată frumusețea, plinătatea, desă- 
vârşirea şi veşnicia ei, o dorea şi tânărul cel bogat care s-a 
apropiat de Mântuitorul cu întrebarea: «Invățătorule bune, 

ce bine voi face, ca să am viaţa veşnică?...» Mântuitorul îi 
răspunde: „Păzeşte poruncile, împarte averile tale săracilor 
şi vino după Mine; fă-te ucenicul Meu“(Mt. 19:16-21). 
Imperialismul, capitalismul şi colonialismul sunt ultimele 
zvâcniri ale acestui tânăr bogat, care trăieşte încă, din 
nefericire, şi în veacul al XX-lea, în vreme ce atâți oameni 
suspină şi strigă după dreptate, libertate, pace... 

Din acest răspuns limpede se vede lămurit că trei sunt 
cerințele vieţii desăvârşite, fericite şi veşnice: paza 
poruncilor Evangheliei, dezlipirea de bogăţiile trecătoare şi 
urmarea lui Hristos, care toate se cuprind în una singură — 
viața în Hristos, trăirea cu Hristos. 

Viaţa cea nouă, viața cea bună, cea frumoasă şi 
adevărată, viaţa trăită în Hristos — rod al strădaniei şi dar al 
harului — este o viață ascunsă în noi, descoperită în lumina 
iubirii şi a faptelor bune?. lisus Hristos nu Se vede în afară, 
ci Se trăieşte înăuntru, în suflet, prin urmarea vieţii Lui în 
lume, prin prefacerea noastră în trup şi în suflet nepăcătos, 
ca şi Hristos%. 

lisus Hristos, izvorul vieţii, al bunătăţii, al frumuseții, 
al iubirii, al harului, Se descoperă şi Se dezvăluie în noi, în 
virtuțile religioase şi morale, în faptele iubirii sfinte şi ale 
jertfei până la moarte. El ne-a iubit şi S-a jertfit pentru noi, 
ca şi noi să-L iubim şi să ne jertfim dăruindu-ne viața 
pentru El. Jertfa este dăruirea unui lucru sau a unei ființe în 
cinstea lui Dumnezeu. Jertfa cea mai mare este dăruirea din 
iubire a vieții în cinstea lui Dumnezeu. lisus Hristos a adus 
jertfa vieţii Sale înaintea lui Dumnezeu, arătând în felul 
acesta cea mai mare iubire față de om şi cel mai vădit 


42 Sf. Nicolae Cabasila, Despre viața în Hristos, p. 213. 
4% Sf. Petru Damaschin, Despre Isihasm, ms., p. 148. 

interes pentru mântuirea lui. 

Sădit prin har şi ascuns prin credință în inima 
noastră, Hristos trăieşte în noi. Cu vrerea noastră şi prin 
dumnezeiasca Sa putere, El creşte în noi, ca un nou pom al 
vieţii, Îşi dezvoltă în noi cereştile Sale desăvârşiri, ca nişte 
crengi vii menite să înlocuiască firea noastră cea rea cu firea 
Lui cea bună; să răstignească, adică să jertfească trupul 
păcatului; să ucidă şi să îngroape pe omul cel vechi din noi, 
cu toate patimile şi răutăţile lui, ca să trăiască omul cel 
dinăuntru, omul cel nou, omul cel bun, drept şi adevărat, 
omul fără prihană, zidit după chipul şi asemănarea lui 
Hristos. Despre omul acesta nou, despre Pavel nu, despre 
Saul (omul cel vechi), sunt scrise cuvintele care se cer 
împlinite şi rostite întocmai de către fiecare creştin 
dreptcredincios: «M-am răstignit împreună cu Hristos; iar 
de acum nu mai trăiesc eu, ci Hristos trăieşte în mine. Şi 
dacă trăiesc acum în trup, trăiesc prin credinţa în Fiul lui 
Dumnezeu care m-a iubit şi S-a dat pe Sine pentru mine» 
(Gal. 2:20). 

Cum poți adeveri că Hristos trăieşte în tine şi tu în EI? 
Punând întrebarea dacă „Hristos trăieşte în Tine”, Sf. Isaac 
Sirul răspunde: Când dorul de Hristos nu te-a covârşit, află 
că atunci mai mult trăieşte în tine lumea decât Hristos. Căci 
„lucrul a cărui dorință este mai puternică şi mai simțită în 
tine, acela şi trăieşte în tine”4. Când dorul de Hristos te 
copleşeşte, atunci Hristos te stăpâneşte şi în tine trăieşte. 
Dorul care te covârşeşte, acela te stăpâneşte. Mirii şi soții, 
care se iubesc cu adevărat, nu se despart nici prin moarte. 
Tot aşa nu se desparte sufletul omului nou de lisus Hristos, 
Mirele său ceresc. 


+ Sf. Isaac Sirul, Cuvinte ascetice, ms., Cuvântul 25. 

O, fericiţi, întreit fericiți sunt toți acei creştini care pot 
spune oricând şi fără mustrare de inimă aceste cuvinte ca şi 
Pavel: Hristos trăieşte în mine...; care au dăruit şi au primit 
viață pentru viață, jertfă pentru jertfă, Moarte pentru 
moarte, iubire pentru iubire...Viaţa în Domnul lisus 
Hristos este iubirea şi urmarea Lui, cu credință, până la 
cruce (suferință, jertfă şi moarte) şi până la înviere (biruință, 
slavă şi bucurie). A urma lui Dumnezeu, însemnează a ne 
lega sufletul de El. A urma Domnului lisus Hristos, însem- 
nează a pune paşii pe urmele Lui şi a merge după El până 
la capătul vieţii, cum merge călătorul după călăuză. lubirea 
atrage urmarea Lui. La iubirea Lui, ucenicul (creştinul) 
răspunde cu iubirea sa; la smerenia Lui, cu smerenia sa; la 
jertfa Lui, cu jertfa sa; la bunătatea Lui cu bunătatea sa; la 
viaţa Lui cu viaţa sa. «Nu mai trăiesc eu, ci Hristos Care m- 
a iubit trăieşte în mine»... 

lisus Hristos ne-a dat o învățătură religioasă şi morală 
care mai întâi a fost trăită, apoi scrisă; ne-a arătat un ideal, 
un chip de perfecțiune şi desăvârşire în viața şi în opera Sa, 
in Evanghelia şi în Biserica Sa, ca să-L iubim şi să-L urmăm. 
Duşmanul de moarte al vieţii fericite, păcatul, e întunericul 
in lume, în viață, în om; El aduce lumina. Păcatul e dezor- 
dinea în voință, în inimă, în iubire. El aduce ordinea, 
rânduiala. Păcatul e mizeria şi răul, sub toate formele sale; 
EI aduce binele. Păcatul e urâtul şi dezgustul de viață; El 
aduce frumosul şi bucuria de a trăi. Păcatul e minciuna; El 
aduce şi vesteşte adevărul. Păcatul e răutate şi ura care 
dezbină şi ucide sufletul; El aduce bunătatea şi iubirea care 
le înviorează şi le uneşte. Păcatul e întinarea şi ticăloşirea 
conştiinţei; El aduce curățirea şi sfințenia. Păcatul 

depărtează de Dumnezeu; El ne împacă şi ne apropie de 
Dumnezeu. Păcatul e viciul, ruşinea, nebunia şi moartea; El 
aduce virtutea şi viața în toată frumusețea, sfințenia şi 
veşnicia ei. În lisus Hristos avem toate binefacerile, toate 
biruințele şi toate bucuriile sfinte; în păcat pe toate acestea 
le pierdem. În Hristos avem tot ce ne trebuie, scrie Sf. 
Ambrozie“: „Hristos este pentru noi de toate. Dacă doreşti 
să-ți vindeci rana, El este medicul; dacă te încălzesc 
frigurile, El este izvorul (cu apa cea vie); dacă te copleşeşte 
strâmbătatea, El este dreptatea; dacă ai nevoie de ajutor, El 
este virtutea; dacă te temi de moarte, El este viața; dacă 
doreşti cerul, El este calea; dacă fugi de întuneric, El este 
lumina; dacă pofteşti mâncare, El este hrana (Pâinea vieții). 
Gustaţi şi vedeți că e bun Domnul...”4%. 

Pentru astfel de binefaceri nemărginite ale iubirii 
divine, lisus Hristos este aşezat în centrul vieții omeneşti, în 
inima noastră, ascultat şi urmat cu credință şi cu iubire 
până la martiriu, până la Cruce şi până la înviere. „Ce folos 
ai că urmezi rătăcirea răstignitului aceluia? — grăia către Sf. 
Mc. Anastasia Romana (pomenită la 29 octombrie) 
dregătorul păgân Prov, pe vremea împăraţilor prigonitori 
ai creştinilor Deciu şi Valerian. De ce nu pui în văz 
frumuseţea ta, care mult plăcută poate fi celor mari? Ei îţi 
vor da podoabe, te vor înconjura cu dragoste şi mare slăvire 
vei căpăta... Nu-i mai bine oare, să te închini zeilor noştri, 
şi să te veseleşti împreună cu noi, în mese şi în petreceri”?... 

„Bogăția, veselia şi petrecerea mea este Domnul 
Hristos, de la care nu mă vor întoarce înşelătoarele tale 


%5 Sf. Ambrozie, Despre fericire, c. 16, 96. 
% La F. Cayre, Patrologie, vol. |, ed. 1938, p. 530. 

vorbe” răspunse cu îndrăzneală nevinovată Anastasia. 

„Loviţi-o peste obraz!...”, porunceşte Prov, şi slujitorii 
o lovesc, „Sfâşiaţi-i veşmintele” — şi slujitorii aşa fac. 

„Frumos e ca tu, fecioară, să stai aşa în fața noastră?”, 
întreabă Prov în batjocură, iar Anastasia îi răspunde cu 
tărie: „Nebunule şi neruşinatule, aceasta nu-i ruşinea mea, 
ci a ta!... Căci pe mine de ruşinea aceasta mă va acoperi 
Domnul, iar pe tine — nesocotitul şi spurcatul, te va acoperi 
în veci ruşinea feții tale!...”. 

Trântită la pământ, lovită cu toiegele, aşezată pe 
jeratic, zdrobită pe roată, în focul celor mai mari suferințe, 
Anastasia se roagă lui Dumnezeu şi cântă Psalmul 50: 
„Miluieşte-mă, Dumnezeule “A 
chinuire, Prov îi grăieşte din nou: 

„Ei, Anastasia, bine-ţi este acum?” 

„Foarte bine îmi este, răspunde Anastasia, căci 
suferința mea în mângâiere o preface Acela căruia mă 
inchin Domnul Hristos... Chiar dacă mi-ai tăia limba, 
băutorule de sânge, inima mea nu va înceta de a striga 
către Domnul, căci El, pe cei ce se roagă în tăcere, mai 
vârtos îi ascultă...”. 

„Cruţă-ţi bătrâneţile, lepădându-te de Hristos...”, a 
zis judecătorul păgân către Sf. Policarp, episcopul Smirnei 
şi ucenicul Sf. Apostol loan. Atunci Policarp, după ce s-a 
rugat cu mâinile ridicate spre cer: „Pierde, Doamne, pe cei 
ce viețuiesc împotriva ta!” — s-a întors către judecător şi i-a 
prăit: „De şaptezeci şi şase de ani slujesc lui Hristos şi nu 
mi-a făcut nici un rău, cum dară să-l hulesc?” 

„Voi slobozi fiarele asupra ta”. 

„Poţi să le slobozi...”. 


După o îndelungată 

„Le voi arde 

„O, judecător slab la minte! Tu mă îngrozeşti cu focul 
care se stinge; se vede că nu ştii nimic de focul cel nestins, 
în care se vor arde toţi cei fără Dumnezeu...” 

Aşa trăieşte şi vorbeşte omul, Sfântul care iubeşte şi 
urmează pe Hristos până la moarte. Astfel de exemple de 
iubire şi credință până la moarte în urmarea lui Hristos- 
Dumnezeu, iubiți frați şi binecuvântaţi creştini, sunt 
nenumărate în vieţile sfinţilor, în vieţile acelor oameni aleşi 
cărora le este mai dragă viaţa Lui decât viaţa lor. Şi nu 
numai în vieţile sfinților. Toţi creştinii adevăraţi trăiesc din 
iubirea şi urmarea lui Hristos, aceasta fiind una dintre 
datoriile noastre de căpetenie. Viaţa în Hristos, viaţa 
creştină, este repetăm -— iubirea şi urmarea Lui, cu credinţă, 
până la cruce şi până la înviere. Sufletul trăieşte şi lucrează 
prin puterea iubirii, care e inima vieţii duhovniceşti şi a 
desăvârşirilor dumnezeieşti. Creştinii nu trăiesc pentru 
sine, ci pentru Hristos, «care pentru ei a murit şi a înviat» (2 
Cor. 5:15). Pentru Hristos creştinul e gata a-şi pierde şi 
sufletul (cf. Mc. 8:35). Fericitul Simion Metafrasul scrie: 
„Sufletul legat cu legăturile dragostei de Dumnezeu, nu ia 
în seamă suferinţa, ci se bucură în nenorociri şi înfloreşte în 
suferință, şi când nu sufere nici un necaz pentru cel iubit, 
atunci i se pare că suferă mai mult şi fuge de odihnă ca de 
pedeapsă”. Între Hristos şi creştini este — şi trebuie arătată 
— aceeaşi logodnă şi unire, aceeaşi credinţă şi iubire, ca şi 
între mire şi mireasă, ca şi între rădăcini şi ramuri, ca şi 
între viță şi mlădițe. 


+7 Al. Lascarov-Moldovan, op. cit., p. 267. 
% La Calist şi Ignatie, Centuria, ms., 16, p. 18. 

«Eu sunt lumina lumii. Cel ce-Mi urmează Mie, nu 
va umbla în întuneric ci va avea lumina vieții» (In. 8:12). 
Cine iubeşte şi urmează pe Domnul, însutit va lua şi viaţa 
veşnică va moşteni (Mt. 19:29); cu nimic nu se va păgubi; 
totul, veşnicia va câştiga. 

Drept aceea, creştini, nu zădărniciți prin nepăsarea 
sau necredința voastră dragostea lui Dumnezeu față de 
oameni, arătată în lisus Hristos. Luaţi de la Sf. Pavel 
exemplul şi îndemnul: «Urmaţi mie, precum şi eu urmez lui 
Hristos» (1 Cor. 4:16; 11:1). «Fiţi următori lui Dumnezeu, 
ca nişte copii iubiți» (Efes. 5:1). Mai mult: „Domnul îţi zice, 
ca şi lui Matei: „Urmează mie!”“ (Mt. 9:9). Deci urmând cu 
râvnă Stăpânului tău mult iubit, de ţi se va împiedica în 
calea vieţii piciorul tău de vreo piatră pătimaşă şi vei cădea 
pe neaşteptate în păcat, sau vei aluneca şi vei cădea chiar de 
mai multe ori, fără să vrei, trecând prin locuri noroioase, ori 
de câte ori ţi s-ar întâmpla să cazi şi să te chinuiască 
trupul, tot de atâtea ori ridicându-te, ia-te după Domnul 
tău cu aceeaşi râvnă, până-L vei ajunge..."*. 

El e cu noi, ca şi cu Apostolii Lui, în furtună, printre 
valuri (Mt. 14:22-33). Nu te uita la furtună şi la valuri, ci la 
Hristos şi ca prin minune marea vieții tale se va linişti. 

Urmaţi cu iubire viaţa şi Evanghelia Domnului nu de 
departe şi cu inima împărţită, ca Petru, că el de aceea a 
căzut (Mt. 26:58), ci de aproape, cu picioarele pe urmele 
Lui, cu urechea la inima şi la cuvintele Lui, «cu ochii aţintiți 
asupra lui lisus, începătorul şi plinitorul credinței» (Evr. 
12:2). Păşiţi cu smerenie pe urmele Lui şi ale sfinţilor Lui — 


* Sf. loan Carpatiul, Filocalia 4, p. 136. 

în credinţă, în iubire, în bunătate, în jertfă, în toate virtuțile, 
poruncile şi faptele cele bune. Trăiţi prin credinţa în El, 
pentru că El mai întâi ne-a iubit şi s-a jertfit pentru 
mântuirea, învierea şi slava noastră. 

Poartă-Mă ca pe o pecete pe inima Ta, ca pe cea mai 
sfântă comoară cerească în sufletul tău, grăieşte Mirele şi 
Mielul lui Dumnezeu, ca să poți mărturisi şi tu, creştine, cu 
Apostolul: Nu mai trăiesc eu, ci Tu, Doamne, trăieşti în 
mine. Nu mai respir eu, ci Tu, Doamne, respiri în mine. Nu 
mai lucrez eu, ci Tu, Doamne, lucrezi în mine. Nu mai gân- 
desc eu, ci Tu, Doamne, gândeşti în mine. Nu mai grăiesc 
eu, ci Tu, Doamne, grăieşti prin mine. Nu mai sufăr eu, ci Tu, 
Doamne, suferi în mine. Nu mai iubesc eu, ci Tu, Doamne, 
iubeşti în mine. Nu mă odihnesc eu, ci Tu, Doamne, te 
odihneşti în mine. Nu mă veselesc eu, ci Tu, Doamne, te 
veseleşti în mine. Nu mai sunt eu, ci Tu, Doamne, în mine. 
A ta fie viața şi inima, slava şi bucuria mea, Doamne, în 
vecii vecilor. 


II. 


«De Mă iubiţi, păziți poruncile Mele» 
(In. 14:15) 


lubirea şi urmarea lui lisus Hristos se dovedeşte în 
păzirea şi împlinirea poruncilor Lui. În măsura în care-L 
iubim, în aceeaşi măsură îi păzim poruncile. 

Dovada aceasta a iubirii Lui ne-o cere El însuţi, când 
zice: «De Mă iubiți, păziți poruncile Mele...Cel ce are 
poruncile Mele şi le păzeşte, acela Mă iubeşte, şi cel ce Mă 

iubeşte, iubit va fi de Tatăl Meu şi-l voi iubi şi Eu, şi Mă voi 
arăta lui... şi Tatăl Meu îl va iubi, şi vom veni la el şi sălaş 
la el vom face...» (In. 14:15, 21, 23). «De veţi face câte vă 
poruncesc, prietenii Mei sunteți» (In. 15:14). Unii — şi sunt 
mulți din aceia — îşi închipuie că iubirea şi urmarea lui 
Hristos înseamnă retragerea din lume, călugărirea într-o 
mănăstire sau undeva într-un schit. lubirea şi urmarea Lui 
însă cere paza poruncilor Lui de la toţi creştinii, fie preoţi, 
fie călugări, fie mireni. Dar aici vine pentru mulți neno- 
rocirea cea mai mare: socotesc grele poruncile lui 
Dumnezeu şi uşoară călcarea lor. Gândirea aceasta nu-i 
bună, pentru că nu-i adevărată. Şi iată de ce: iubirea nu-i 
grea; iubirea e cea mai mare, cea mai uşoară şi mai plăcută 
dintre toate virtuțile religioase şi morale. Iubirea face 
oamenii buni, credincioşi, fericiți. Cine iubeşte este un om 
bun, credincios, fericit, e un creştin adevărat. Să luăm de 
exemplu prietenia. Toţi avem prieteni şi ştim că prietenul 
bun abia aşteaptă să împlinească dorințele noastre cele 
bune, fără de nici o greutate. Când îi ceri să-ți facă ceva, e 
fericit că-ți poate împlini voia, pentru că la temelia 
prieteniei stă iubirea şi unde este iubire nu este nici o 
greutate, nici depărtare de la cuvânt până la faptă. 

Toţi am fost copii şi din copilărie ştim că copiii buni 
ascultă cu drag şi înfăptuiesc în grabă dorinţele şi poruncile 
părinţilor buni. Copiii răi, mai ales când părinții lor nu le 
arată nici o iubire, caută în orice chip să iasă şi să fugă de 
sub ascultarea lor; se ascund, se fac uitaţi şi mint, numai să 
nu facă ce le spun părinţii. Mai mult: părinţii buni se roagă 
pentru copiii lor şi copiii pentru părinţi, în vreme ce părinții 
răi îşi înjură şi blestemă copiii, ca şi copiii lor să facă la fel. 

Din aceste exemple înțelegem uşor iubirea lui 
Dumnezeu față de om, iubirea omului față de om şi iubirea 
omului, religia, față de Dumnezeu. Dumnezeu ne-a arătat şi 
ne arată o iubire nemărginită. În persoana Fiului Său, 
Dumnezeu vorbeşte cu noi şi se jertfeşte pentru noi (In. 
3:16); în persoana Duhului Sfânt suspină în noi şi se roagă 
pentru noi (Rom. 8:26). Este dovadă mai mare de iubire 
dumnezeiască decât aceasta?... 

Cine începe să cunoască şi să simtă suflarea şi 
suspinul Sfântului Duh în inimă, se va ruga cu plăcere şi 
niciodată nu va mai părăsi rugăciunea. La fel, cine va 
începe să simtă în inima sa dulceaţa iubirii lui Dumnezeu, 
şi cine va răspunde la iubirea lui Dumnezeu cu iubirea sa, 
nu se va mai opri niciodată a împlini poruncile Lui. Ceea ce 
iubim, facem cu plăcere. Cine iubeşte banii, face bani. Cine 
iubeşte arta sau ştiinţa, face artă, face ştiinţă; cine iubeşte pe 
Hristos, trăieşte cu El. Iubim poruncile Lui? Vom fi ca şi 
copiii față de părinţii lor, ca prietenii față de prietenii lor, 
nu numai nu le vom mai uita şi călca, sau împlini cu silă şi 
cu îndoială, ci vom căuta noi prilejul să le împlinim cu 
plăcere, cât mai des şi cât mai bine, totdeauna, nu de teama 
pedepsei şi a mustrărilor, ci din iubire. Cine iubeşte pe 
Dumnezeu, ca un fiu adevărat părinții şi prietenii, nu va 
mai zice că poruncile Lui sunt grele, ci dimpotrivă, le va 
afla uşoare (In. 5:3) şi nu va mai putea trăi decât 
împlinindu-le. Când ţi-ai dat inima lui lisus Hristos nu mai 
poate să încapă în ea nici o patimă de pe pământ”. Numai 
din răcirea iubirii lui Dumnezeu se înmulțesc fărădelegile şi 
călcările de porunci (Mt. 24:12). 


% Gala Galaction, Ziua Domnului, p. 147. 

Numai din puţina iubire sau din lipsa de iubire poate 
un om să calce poruncile lui Dumnezeu. Iubirea lui 
Dumnezeu naşte scârbă față de păcat şi plăcere față de 
poruncile Lui. Iubirea lui Dumnezeu face uşoară şi plăcută 
împlinirea poruncilor Lui. Numai unde lipseşte iubirea lui 
Dumnezeu - iubirea caldă, sinceră, lucrătoare, întreagă, 
curată, dumnezeiască, numai acolo par grele poruncile 
dumnezeieşti. Creştinul bun, care iubeşte cu adevărat pe 
Dumnezeu şi care ştie că în virtuţi şi în porunci este 
ascunsă şi cuprinsă voința lui Dumnezeu, nu mai are 
trebuinţă să i se strige: „Ţine poruncile, roagă-te, cercetează 
biserica, împlineşte faptele bune ale îndurării trupeşti şi 
sufleteşti, spovedeşte-te, cuminecă-te; fii bun şi iertător cu 
toți oamenii”. Cum ar putea un prieten bun să nu-şi asculte 
pe prietenul său?... Cum ar putea un copil bun să nu asculte 
de părinți sau un părinte bun să nu asculte pe fiul său? 
Cum ar putea un creştin bun, care iubeşte pe Dumnezeu 
din tot sufletul, să nu-l împlinească poruncile din toată 
inima? 

Aşadar nu teama de pedeapsă ci iubirea lui 
Dumnezeu este puterea sufletească, virtutea morală care ne 
face să păzim şi să înfăptuim îndatoririle noastre creştineşti, 
poruncile lui Hristos şi canoanele Bisericii Sale. Şi aşa se 
înțelege de ce Mântuitorul a pus iubirea la temelia religiei 
Sale şi a zis: «Să iubeşti pe Domnul Dumnezeul tău din 
toată inima ta, din tot sufletul tău şi din tot cugetul tău... 
iar pe aproapele tău ca pe tine însuți» (Mt. 22:37:40). Că 
unde este iubirea din tot sufletul, acolo este puterea şi 
înțelepciunea cea mai mare, acolo nu mai este călcarea şi 
împlinirea poruncilor. 

Dumnezeiasca iubire este pricina şi puterea de 
căpetenie care ne atrage să trăim în Hristos, în dragostea 
arătată de EI, în jertfa Sa pentru noi, în frumuseţea virtuților 
Lui (nu în răutatea păcatelor) şi în fericirea vieții veşnice 
(nu în teama de osânda iadului) (1 In. 4:18). 

Iubirea este cunoaşterea cea mai înaltă (teologia) şi 
forma cea mai adâncă de trăire tainică în Dumnezeu; e 
puterea cea mai mare care ne ajută să împlinim poruncile 
lui Dumnezeu. De aceea pe drept iubirea a fost numită 
„taina imitării lui Dumnezeu”, mijlocul cel mai bun prin 
care ajungem la desăvârşire, la unirea şi trăirea cu Hristos. 
Dumnezeu este iubire, Harul lui Dumnezeu este iubire, 
Cuvântul Evangheliei este iubire, Biserica este iubire, 
munca este iubire, suferința este iubire, jertfa este iubire, 
mântuirea este iubire, cerul pe pământ este iubire, trăirea în 
Hristos şi cu Hristos este iubire. Şi când plânge, omul 
creştin se topeşte în iubire. 

Sf. Grigorie, episcopul Nyssei, într-o plimbare a întâl- 
nit un om întristat, care plângea cu amar. Întrebat de ce 
plânge - omul, după un suspin şi oftat adânc, i-a răspuns: 
„Plâng, fiindcă mă gândesc că, deşi sunt o făptură netreb- 
nică şi fără de lege, totuşi Dumnezeu mă iubeşte. Acest 
gând îmi străpunge inima şi mă îndeamnă să plâng 
neîncetat...”. 

„Raiul este iubirea lui Dumnezeu în care este 
desfătarea tuturor fericirilor”5!. 

„Nu pot să nu iubesc, strigă eroul unui mare scriitor*?. 
Sunt josnic, dar Te iubesc. Mă poți trimite, Dumnezeule, şi 


5! Ignatie şi Calist, Rânduiala vieții în Dumnezeu, ms., p. 67. 
“2 Dostoievscki. 

în iad, şi de acolo Te voi iubi în vecie şi voi striga că Te 
iubesc, Dumnezeule...”5. 

lubirea pentru Hristos este mai puternică decât 
moartea, decât iadul, decât prietenia, decât dragostea dintre 
mamă şi fiu, şi decât iubirea de sine. Pentru cine iubeşte cu 
adevărat, nu mai este nici iad, nici suferință. Ce sunt 
martirii lui Hristos decât probele de sânge ale iubirii Lui 
atotbiruitoare şi nemuritoare? 

Sf. Mare Mucenic Teodor Tiron (pomenit la 17 februa- 
rie), martirizat pe vremea prigoanei de sub împărații 
Maximian şi Maximim, întrebat de generalul Vringa: 
„Pentru ce nu jertfeşti zeilor, Teodor?” răspunde: „Eu cred 
în Hristosul meu şi Lui îi jertfesc”. Ameninţat cu bătaia şi 
cu munci grele, pentru că nu se supune poruncilor 
împărăteşti, el înfruntă pe judecător prin cuvintele: „Nici de 
tine, nici de muncile tale nu am a mă teme, oricât ar fi ele de 
cumplite. Fă ce vrei, că eu ştiu ce cunună mă aşteaptă în 
ceruri... Cu foc de-ai arde trupul meu, cu sabie de l-ai tăia, 
sau fiarelor de l-ai da de mâncare, atâta vreme cât duhul 
meu este în mine, nu mă lepăd de numele Hristosului 
meu”. 

lar când îi desfăcea carnea de pe oase cu dinţi de fier, 
el cânta: „Voi binecuvânta pe Domnul în toată vremea şi 
lauda lui va fi pururea în gura mea”. 

Uimit de atâta credință şi suferință pentru Hristos, 
judecătorul îl întrebă din nou: „Spune, eşti cu noi sau cu 
Hristosul tău?” 


„Am fost, sunt şi voi fi pururea cu Hristosul meu, 


5 Frații Karamazov, |, p. 25. 

răspunse Sfântul. Fă ce vrei”. Şi a fost ars de vius. 

Iubirea de Hristos a biruit şi suferința şi teama de 
moarte. 

Dumnezeu prin om îşi împlineşte voile, legile şi 
poruncile Sale. Împlinirea poruncilor este dovada cea mai 
grăitoare a iubirii şi a trăirii în Hristos. Cel ce nu are duhul 
lui Hristos, nu este al lui Hristos. Nimeni nu poate avea 
parte de Hristos, fără a iubi pe Hristos, fără a face voia Lui, 
fără a împlini poruncile Lui. Poruncile Domnului şi 
virtuțile, ca să fie vii, trebuie să aibă cap şi picioare, trup şi 
suflet, să umble, să lucreze, să trăiască în om. lar ca să fie 
trăite, se cere să fie iubite. Altfel vor fi numai vorbe, 
credințe moarte, ca şi trupul fără de suflet. 

Noi suntem creştini, deci ai lui Hristos. Voia Lui a fost 
voia Tatălui şi voia Lui trebuie să fie şi voia noastră, ca să 
putem spune cu Apostolul: «Toate sunt ale noastre, noi ai 
lui Hristos şi Hristos al lui Dumnezeu” (1 Cor. 3:22-23). În 
măsura faptelor se arată şi credinţa şi necredința. De aceea, 
„cel ce nu face voia lui Hristos, fără Hristos este”55. 

Cine iubeşte sincer pe Dumnezeu nu va simți nici o 
greutate în împlinirea poruncilor Lui. Iubirea lui Dumne- 
zeu face uşoară lucrarea poruncilor până la moarte. De 
aceea, din atâtea binecuvântate pricini, binecuvântaţi creş- 
tini, cu toată puterea poruncile lui Dumnezeu să le păzim, 
şi în virtuțile cele religioase şi morale să trăim, ca şi de 
bunătăţile cele de acum şi de cele ce vor să fie să ne 
îndulcims. 


54 Al. Lascarov Moldovan, Vieţile Sfinţilor, vol. II, pp. 226-232. 
55 Sf. Simeon Noul Teolog, Cuvântări, ms., Cuvântul 31, p. 236. 
% Ibidem, Cuvântul 14, p. 163. 

„Doamne, Cela ce ai făcut cele deasupra crugului 
ceresc şi ai zidit Biserica, Tu pe mine mă întăreşte în 
dragostea Ta, că Tu eşti marginea doririlor şi credincioşilor 
întărire, Unule, lubitorule de oameni”7. 


CULTUL LUI HRISTOS 


«Toţi să cinstească pe Fiul, cum cinstesc pe 
Tatăl...» 
(In. 5:23) 


Iubirea lui Hristos, trăirea în Hristos, în adevărurile, 
în virtuțile şi desăvârşirile Lui, se vădeşte mai bine în cultul 
sau cinstirea Lui religioasă. 

La Naşterea Domnului, citirea Apostolului începe cu 
o chemare adresată omenirii, ca să aducă închinare 
dumnezeiască, cinstire deosebită, cult religios, Domnului 
nostru lisus Hristos: „Tot pământul să se închine Ţie şi să- 
Ți cânte Ţie...”. Adică toți oamenii să se închine şi să-şi 
plece genunchii înaintea lui lisus Hristos; toți să-l cânte şi 
toți să-l aducă daruri şi jertfe, inimile şi vieţile lor, ca 
îngerii, ca păstorii, ca magii, ca apostolii, ca mironosițele, ca 
toți sfinţii şi credincioşii de la naşterea Lui, până astăzi şi 
până la sfârşitul veacurilor. 

Chemarea şi porunca cinstirii lui Dumnezeu e dată 
incă din Vechiul Testament, în porunca a patra din Decalog 
şi între altele în Psalmul 28:1-2, unde citim cuvintele: «Daţi 


57 Canon la 3 August, peasna 3, irmos. 

Domnului, fiii lui Dumnezeu, dați Domnului slavă şi cinste! 
Daţi Domnului slavă numelui Său! Închinaţi-vă înaintea 
Domnului, în biserica cea sfântă a Lui». 

Dar chemarea şi porunca aceasta este şi mai limpede 
şi precis dată în Noul Testament, în Sf. Evanghelie şi în 
scrierile Sfinţilor Apostoli. 

Mai întâi magii aduc cinstire, cult sfânt lui lisus 
Hristos închinându-se înaintea Lui în peştera din Vifleem şi 
aducându-i daruri din vistieriile lor şi punându-le înaintea 
Lui: aur (bunurile naturii), tămâie (rugăciunea) şi smirnă 
(ştiinţa) (Mt. 2:1-11). 

Apoi, Însuşi Mântuitorul ne cheamă şi ne porunceşte, 
cu conştiinţa şi puterea (autoritatea) pe care i-o dă Me- 
sianitatea şi Dumnezeirea Sa: «Toţi (oamenii) să cinstească 
pe Fiul, cum cinstesc pe Tatăl. Cel ce nu cinsteşte pe Fiul, 
acela nu cinsteşte nici pe Tatăl, Cel ce L-a trimis» (In. 
5:23). Aşadar, una este cinstirea Tatălui şi a Fiului, iar a 
cinsti pe Fiul cum cinstim pe Tatăl, înseamnă a-i aduce cult 
religios, înseamnă a ne închina înaintea Lui cu duhul şi cu 
adevărul, aşa cum se cuvine să ne închinăm înaintea lui 
Dumnezeu (In. 4:24). Aceeaşi credință pretinde acelaşi cult, 
ne-o spune tot Fiul: «Credeţi în Dumnezeu, credeți şi în 
Mine... Credeţi-mă că Eu sunt în Tatăl şi Tatăl este în 
mine...De mă iubeşte cineva, va păzi cuvântul Meu şi Tatăl 
Meu îl va iubi, şi vom veni la el şi sălaş la el vom face» (In. 
14:1, 11, 23; 12:23, 28; 13:32; 17:1; vezi şi In. 10:24-38). 

După ce S-a coborât de pe muntele Taborului, unde 
lisus Hristos şi-a arătat slava Dumnezeirii, mulțimea 
ucenicilor «văzându-L, s-a înfiorat şi alergând, s-a închinat 
Lui» (Mc. 9:15). Se pare că închinarea aceasta e cel dintâi 

cult religios, pe care învățăceii l-au adus Mântuitorului. 
Frumuseţea dumnezeiască a feței Lui i-a înfiorat şi din 
iubire şi cucernicie i-au adus închinare, cult. 

După cum ne spune Apocalipsa, cult religios aduc lui 
lisus Hristos, Fiului ca şi Tatălui, toţi îngerii şi toate fiinţele 
din cer şi de pe pământ, din mare şi de sub pământ care în 
cor strigă: „Celui ce şade pe tron (Tatălui) şi Mielului 
(Fiului) fie binecuvântarea şi cinstea şi mărirea şi puterea, 
în vecii vecilor” (Apoc. 5:10-14). În conglăsuire cu gândul, 
cultul şi cântul acesta sunt şi graiurile Sfinţilor Apostoli. 

Sf. Pavel scrie Filipenilor şi prin ei la toți oamenii: 
«Întru numele lui lisus, tot genunchiul să se plece, al celor 
cereşti şi al celor pământeşti şi al celor dedesubt, şi să 
mărturisească toată limba, că Domn este lisus Hristos, întru 
mărirea lui Dumnezeu Tată!” (Filip.2:10-11). 

Tot cu gândul la cinstirea în cult a Domnului nostru 
lisus Hristos, Sf. Petru scrie: «Dacă vorbeşte cineva, cuvin- 
tele lui să fie ca ale lui Dumnezeu; dacă slujeşte cineva, 
slujba lui să fie ca din puterea pe care o dă Dumnezeu, 
pentru ca întru toate Dumnezeu să se mărească, prin lisus 
Hristos, căruia îi este mărirea şi stăpânirea în vecii 
vecilor» (1 Petr. 4:11). Cuvintele acestea au intrat ca 
incheiere, aproape în toate rugăciunile Bisericii. 

Sf. loan Evanghelistul, ucenicul iubit care şi-a plecat 
capul pe pieptul odihnitor al Domnului la Cina cea de 
Taină, în semn de adorare - spune: «Noi am văzut cu ochii 
noştri şi mărturisim că Tatăl a trimis pe Fiul, Mântuitor al 
lumii. Cine mărturiseşte că lisus este Fiul lui Dumnezeu, 
Dumnezeu rămâne întru el şi el în Dumnezeu». 

A mărturisi că lisus Hristos este Fiul lui Dumnezeu şi 

Mântuitorul lumii, înseamnă a ne pleca genunchii şi a ne 
ruga înaintea Lui; înseamnă a crede în El şi în Evanghelia 
Lui, în jertfa şi în Biserica Lui; înseamnă a-i face loc în inimă 
şi a-i aduce cult în Biserică; înseamnă a trăi cu EI, şi în El, ca 
mlădițele cu vița şi ramurile cu rădăcinile măslinului; ca 
făina în aluatul din care se dospeşte pâinea. Înseamnă a 
primi pe Dumnezeu în templul inimii şi a rămâne în El. 

lisus Hristos este bucuria inimii, Soarele vieţii şi al 
mântuirii noastre. Întunericul e neştiința, neputința şi 
moartea. Noi ne mântuim de neştiință, de neputinţă şi de 
moarte, prin El, prin lisus Hristos Domnul nostru, prin 
cultul Lui, prin ascultarea şi cinstirea Lui, prin iubirea şi 
adorarea Lui. Fără de El nu putem face nimic. El e 
buciumul viței, noi, mlădițele; El e mirele, noi logodnicii şi 
miresele Lui. Ce poate face mlădiţa fără de buciumul viței? 
Ce poate face mireasa fără de mire? Ce poate face omul fără 
de Învățătorul şi Mântuitorul său? Fără de Mine nu puteți 
face nimic (In. 15:15). Cu El putem face tot ce ne trebuie ca 
să ne mântuim şi desăvârşim sufletul. Ascultători chemării: 
„Toţi să se închine şi să-ți cânte Ţie” — şi poruncii: „Toţi să 
cinstească pe Fiul cum cinstesc pe Tatăl, toţi creştinii 
împlinind o veche profeție (Mt. 1:11); aduc cinstire sfântă, 
cult religios Mântuitorului, de la Răsăritul soarelui şi până 
la Apus, de la Miazăzi până la Miazănoapte peste tot 
pământul. 

Astăzi, ca şi întotdeauna, cultul lui lisus Hristos face 
parte din viața şi credința creştină; cultul lui lisus Hristos îl 
mărturisim în articolul 8 al Crezului creştin când măr- 
turisim credința în Dumnezeu Duhul Sfânt, care împreună 
cu Tatăl şi cu Fiul este închinat şi slăvit (art. 2-8). Cultul 

lui lisus îl cultivăm şi-l arătăm în toate rugăciunile, cân- 
tările şi slujbele Bisericii, în toate sărbătorile calendarului şi 
în toate inimile credincioşilor creştini din toată lumea, cum 
nu este cinstit şi adorat nici un alt nume. Nu este lucru 
uşor, nici de mică însemnătate să intre cineva atât de adânc 
în istorie şi în conştiinţa omenirii, ca să primească din 
partea ei cult religios. Înainte de Nabucodonosor şi după el 
câţi împărați nu s-au socotit zei şi au pretins cult religios, 
fără să poată intra în inimile oamenilor? lisus Hristos a 
intrat şi a cucerit cel puţin a treia parte din omenire, după 
ce martirii şi sfinții au răscumpărat libertatea cultului Său 
prin nenumărate jertfe de lacrimi şi de sânge. Despre cultul 
Lui dau astăzi mărturie toate altarele creştine, toate 
bisericile de peste toată fața pământului, toate sărbătorile, 
toate bisericile, toate cărţile de slujbă şi de rugăciune, scrise 
de Sfinţii Prooroci, de Sfinţii Apostoli, de Sfinţii Părinţi şi 
de urmaşii lor, ierarhii Bisericii. 

Cultul lui Iisus Hristos este un fapt şi o biruinţă a Lui 
în istorie şi în suflete, se arată în trăirea noastră de bună 
voie ca mădulare sau membre vii ale Bisericii Sale, că 
nimeni nu vine la biserică de silă, nimeni nu intră în 
Biserică — unde i se aduce cult religios, împins de spate, ci 
fiecare vine atras de dragostea, de bunătatea, de sfințenia, 
de pacea, de Duhul lui Hristos. lisus Hristos Îşi atrage 
ucenicii şi credincioşii la Sine şi la Biserica Sa, prin puterea 
iubirii, a harului şi a jertfei Sale, ca un magnet puternic 
bucăţile de fier. 

Cultul lui lisus Hristos este o lucrare, o putere de 
atragere şi de adorare a sufletului, care se arată în cinstirea 
sărbătorilor Lui, în cercetarea Bisericii Lui, în ascultarea 

Evangheliei Lui şi a slujbelor sfinte de la toate sărbătorile 
de peste an, în rugăciunile pe care viaţa întreagă I le facem 
dimineaţa şi seara, acasă şi în biserică, şi mai cu osebire în 
participarea la Sf. Liturghie şi la împărtăşirea cu harul Sf. 
Sale Taine, în cuminecarea cu trupul şi Sângele Lui — care 
este centrul şi inima cultului creştin, în viaţa trăită cu El, în 
virtuțile şi desăvârşirile Lui dumnezeieşti. 

Toţi creştinii avem acest cult şi suntem datori cu acest 
cult față de lisus Hristos Mântuitorul. Cum cinstim pe 
Dumnezeu Tatăl, cu duhul şi cu adevărul, aşa cinstim şi pe 
Fiul şi pe Duhul Sfânt, căci Tatăl, împreună cu Fiul şi cu 
Duhul Sfânt, este închinat şi slăvit (art. 8). De aceea, fraţi şi 
surori duhovniceşti, cu toții să cinstim pe Fiul, cum cinstim 
pe Tatăl şi pe Duhul Sfânt. Să-L cinstim cum îl cinstesc 
îngerii în ceruri, cum l-au cinstit magii când i-au adus 
daruri şi s-au închinat înaintea Lui (Mt. 2:2,11); cum L-a 
cinstit samarineanul care, după ce s-a curăţit de lepră, a 
căzut cu fața la picioarele Lui şi i-a mulţumit (Lc. 17:16); ca 
Cananeianca cea stăruitoare în rugăciune şi în credință, 
când s-a închinat înaintea Lui şi a zis: „Doamne ajută-mi!” 
(Mt. 15:25). Să-L cinstim cu aceeaşi credință ca sutaşul 
păgân şi cu aceeaşi iubire ca femeia cea păcătoasă, ca 
samarineanca şi samarinenii, ca Apostolii care după înviere 
s-au închinat Lui (Mt. 28:17) şi urmaşii lor, ca sfinţii, 
martirii şi toți credincioşii Bisericii. Toţi să-L cinstiți «ca să 
se preamărească în voi numele Domnului nostru lisus 
Hristos şi voi într-însul...» (2 Tes. 1:12) 

„Închinaţi-vă idolilor, altfel vă aşteaptă caznele şi 
moartea!...”, ziceau prigonitorii către Sf. Lucian şi către cei 
împreună cu dânsul mucenici (pomeniţi la 3 lunie). 

„Noi nu cunoaştem decât pe Domnul Hristos, şi Lui 
ne închinăm”, răspundeau ei cu credință şi cu evlavie. 
După ce toți au fost ucişi în fața Lui, în loc să fie îngrozit, Sf. 
Lucian strigă: „Fericiţi sunt aceştia că au mers înaintea mea, 
în slava Ta, Doamne!...” 

„NVrăjitorule, grea pedeapsă vei primi!... grăit-au 
atunci prigonitorii cu mânie. Dar Lucian le-a răspuns cu 
pace: „Eu nu sunt vrăjitor, ci rob al lui lisus Hristos, şi nu 
am a mă teme de voi... Pe Hristos, Fiul lui Dumnezeu, 
niciodată nu voi înceta a-L lăuda, cu gura, cu inima, cu 
credința”. Şi a primit şi el cununa muceniciei, prin tăierea 
capului, pe vremea împăratului Domițian, după ce mai 
intâi a adus în staulul Bisericii nu mai puțin de 35000 de 
sufletes8. 

lubiţi creştini, toți iubim şi cinstim pe lisus Hristos, 
Domnul nostru, dar iubirea lui Hristos şi trăirea în Hristos 
se arată mai adânc în inimă prin adorarea Lui, cu toată 
căldura evlaviei. 

De aceea, să nu încetăm a-l aduce în toată vremea şi 
in tot ceasul, închinare şi mărire cu gura, cu inima şi cu 
credința noastră vie şi lucrătoare prin iubire ca şi toți 
ucenicii, martirii şi sfinţii Lui în toate zilele, în toate 
luminicile, sărbătorile şi Bisericile Lui; împlinind astfel 
una dintre marile şi sfintele noastre datorii de creştini. 
După cum toate luminile se aprind de la o singură fire a 
locului şi ard, tot astfel toți „creştinii se aprind de la o 
“ingură fire şi luminează; de la focul cel dumnezeiesc, de la 
liiul Lui Dumnezeu; şi au lămpi ce ard în inimile lor şi 


s Al. Lascarov Moldovan, Vieţile Sfinților, vol. IV, pp. 134-140. 

luminează în fața Lui, pe pământ fiind ei, cum şi El Însuşi a 
luminat”59. 

Pătrunde şi în noi, Doamne, cu lumina vieții şi a 
învățăturii Tale, ca să Te mărturisim cu credinţă şi cu dra- 
goste în toate zilele vieţii noastre; ca totdeauna ie laudă şi 
închinare să-Ţi aducem, cântare şi slavă să-Ţi înălțăm, ca şi 
Tatălui şi Duhului Sfânt, glas înălțând şi grăind: „Vrednic 
este mielul cel înjunghiat să ia puterea şi bogăţia şi înţe- 
lepciunea şi tăria şi cinstea şi mărirea şi binecuvântarea” 
în vecii vecilor (Apoc. 5:12). 


DE CE CĂUTĂM VIAȚA ÎN IISUS HRISTOS? 


«...în nimeni altul nu este mântuire...» 
(FA. 4:12) 


În cununa sărbătorilor de peste an, duminica de după 
Crăciun este o prelungire a sărbătorii Naşterii Domnului. 
Ea ne aminteşte de fuga lui lisus, cu Iosif şi cu Mama Lui în 
Egipt, urmată de uciderea pruncilor din Vifleem şi din 
ținutul lui. De la cei 14000 de copii ucişi din porunca regelui 
Irod, care sunt cei dintâi martiri ai lui Hristos, şi de la cei 
20.000 de mucenici creştini arşi de vii în biserica din 
Nicomidia, din porunca nelegiuitului împărat Maximian 
(pomeniţi la 28 şi 29 decembrie) până astăzi, mult sânge 
nevinovat şi multe lacrimi de durere s-au vărsat în istoria 
omenirii, pentru că mulți au fost şi tiranii: împărații, regii, 


Sf. Macarie cel Mare, Omilii, p. 210. 

principii, voievozii, generalii, dregătorii, conducătorii de 
popoare şi comandanții de armate, care şi-au închipuit că 
au drept asupra altor oameni. Adunat la un loc sângele 
martirilor cu lacrimile asupriţilor şi ale nedreptăţiților, 
poate că ar forma un nou potop, în care s-ar putea îneca 
omenirea întreagă (în sânge şi lacrimi). 

Nu v-aţi întrebat, iubiţi creştini, de ce partea cea mai 
mare din omenire îşi leagă, din convingere, cu credință 
până la moarte, inima şi nădejdile de lisus Hristos Cel 
urmărit de tiranul Irod şi urmărit de ticălosul Pilat? De ce 
bisericile Lui sunt pline de închinători, pe toată fața 
pământului Duminică de Duminică? De ce în suspinele şi 
suferințele ei omenirea caută pe Hristos, înalță rugăciuni 
către cer şi strigă după Hristos, după harul, puterea şi 
ajutorul Lui? De ce celelalte religii stagnează, şi credincioşii 
lor în bună parte se împuţinează, în vreme ce de două mii 
de ani numărul creştinilor creşte fără încetare? De ce 
Hristos este recunoscut capul Bisericii şi Mântuitorul lumii? 
De ce căutăm în El izvorul vieţii şi lumina fericirii?... Sunt 
mai multe pricini. Amintim două, de căpetenie. 

1. Întâi e persoana dumnezeiască a Mântuitorului, 
fără asemănare în istoria omenirii. E plină istoria omenirii 
de filosofi, poeţi, artişti, învățați, ingineri, dar întemeietorii 
de religie sunt foarte puţini. Se pot înşira pe degete: 
Zoroastru -— reformatorul religiei perşilor din vechime: s-a 
căsătorit de trei ori, a avut mai mulți copii şi a murit la 77 
ani, ucis cu un pumnal de un adversar. Religia lui abia mai 
numără vreo 100.000 credincioşi. Confucius a fost un 
pedagog chinez, ministru, reformator religios, om căsătorit, 
a avut doi copii şi a murit la 73 ani. Buda, fiu de rege din 

India, trăieşte o viaţă de vis: în cele 3 anotimpuri, în 3 
castele cu tot ce a poftit şi a dorit. La 16 ani s-a căsătorit şi a 
avut un copil. Până la 28-29 ani a stors din viață toate 
plăcerile, până la dezgustare, ca apoi să practice asceza 
(asprimea morală) şi să caute nirvana (nimicul) până la 
moartea lui prozaică (intoxicat de prea multă mâncare de 
carne afumată de porc cu orez) la vârsta de 80 ani. 
Mahomed era un arab, de copil orfan, bolnăvicios; intră în 
serviciul unei femei bogate, şi mai în vârstă cu 15-20 ani 
decât el (Kadigee). Are cu ea 6 copii. După moartea ei îşi ia 
vreo 12 soții şi mai multe concubine. Cu o armată de 30.000 
soldați îşi ucide adversarii, începând cu rudele, ocupă 
triburile arabe, face vreo 56 expediţii în deşert şi prin sabie 
şi sânge predică Coranul. Moare la 62 ani. 

Nimic din toate acestea nu întâlnim la lisus Hristos. 
El e singurul între întemeietorii de religii erou şi sfânt, om 
care are limpede conştiinţa mesianității şi a divinității; 
singurul despre care se spune, se crede şi se mărturiseşte că 
este „strălucirea măririi şi chipul ființei lui Dumnezeu” 
(Evr. 1:3; Col 1:15), că e Dumnezeu arătat în trup (1 Tim 
3:16), om în care se arată „întreagă plinătatea Dumnezeirii” 
(Col. 2:9), Dumnezeu Cuvântul întrupat (In. 1); cum e 
numit de marii Apostoli Pavel şi loan. Aşa cum nu s-a spus 
şi nu se poate spune despre ceilalți întemeietori sau 
reformatori de religii. lisus Hristos este singurul, unicul 
„Dumnezeu adevărat din Dumnezeu adevărat”, singurul 
întemeietor de religie care înainte de toți a fost (In. 1:15) şi 
mai presus de toți, este culmea de sfințenie şi desăvârşire la 
care toți privim şi nimeni nu poate ajunge, fără mâna Lui de 
ajutor. 

2. În rândul al doilea sunt adevărurile, virtuțile şi 
făgăduințele Mântuitorului, la care omenirea nu poate 
renunța, fără să-şi mărească şi înmulțească mizeriile, 
suferințele şi nefericirile. 

Omenirea nu a încetat să creadă în Dumnezeu, să-L 
caute şi să-L descopere. lisus Hristos ne-a descoperit pe 
Dumnezeu, ne-a învățat că Dumnezeu e Tatăl, Fiul şi Duhul 
Sfânt; că Dumnezeu este lumină, iubire şi viață fără de 
început, şi fără de margini şi fără de sfârşit. Înainte de Iisus 
Hristos, omul căuta spre înălțimea cerului şi se ruga 
suspinând: „Cât de departe eşti, Doamne, de mine cel ce 
zac în adâncul păcatului! Ce puternic eşti Tu şi ce slab şi 
neputincios sunt eu! „Cine mă va ridica la tine? lisus 
Hristos este puntea de apropiere între Dumnezeu şi om. 
Acum omul poate spune cu Apostolul Pavel: «Aproape de 
tine e Cuvântul (Hristos-Dumnezeu), în gura ta şi în inima 
Ta...» (Rom. 10:8)”6. 

Omenirea nu a încetat să creadă în bunătate şi să o 
caute. De răutate a fost totdeauna sătulă. De bunătate a fot 
totdeauna flămândă. lisus Hristos întruchipează bunătatea 
în toată frumuseţea ei divină. Omenirea nu a încetat să 
creadă şi să nădăjduiască în dreptate, şi să o caute. 
Nedreptăţile au strigat în cursul istoriei la cer, de atâtea ori. 
lisus Hristos este totdeauna cu cei asupriți, nedreptățiți, 
oropsiţi, îndurerați. 

Omenirea nu a încetat să creadă şi să nădăjduiască în 
frăție şi în iubire şi să le caute. Ura şi tirania nu pot ferici 
pe nimeni. lisus Hristos întruchipează frăția şi iubirea. 


% Pastorala de Crăciun, P.S. Episcop Andrei al Aradului din 1952, 
Bp31=2. 

Omenirea nu a încetat să creadă şi să nădăjduiască în 
iertarea păcatelor şi să o caute. Păcatul naşte toate 
suferințele. lisus Hristos iartă şi vindecă şi mângâie pe toți 
păcătoşii. 

Omenirea n-a încetat să creadă şi să nădăjduiască în 
pace, în împăcarea cu sine, cu aproapele şi cu Dumnezeu. 
Războiul este o plagă (cataclism), cea mai mare nefericire a 
omenirii întregi. Hristos e pacea... 

Omenirea n-a încetat să creadă şi să nădăjduiască în 
libertate, şi să o caute. Robia este o stare nedreaptă şi 
nedemnă de om. lisus Hristos învață adevărul care ne face 
liberi (In. 8:32); adevărul Evangheliei Lui face sufletul liber, 
neatârnat, curat. 

Omenirea nu a încetat să creadă şi să nădăjduiască în 
fericire, şi să o caute. Toţi alergăm însetați după fericire. 
Cuvintele şi sărbătorile sfinte ale lui lisus fac sufletele 
fericite (nu sunt sărbători creştine nefericite). 

Omul nu a încetat să creadă şi să nădăjduiască în 
mântuire, şi să o caute. lisus Hristos este „Mântuitorul 
lumii”, piatra de temelie şi de mântuire a omenirii, „şi nu 
este în nimeni altul mântuire, pentru că nu este alt nume 
sub cer, dat oamenilor, prin care să ne mântuim (FA 4:11- 
12); 

Omenirea nu a încetat să creadă şi să nădăjduiască în 
viață, în nemurire, în viaţa veşnică. Moartea nu mulţumeşte 
pe nimeni. lisus Hristos e singurul care a putut făgădui şi 
dărui viața veşnică. „Oile Mele ascultă glasul Meu şi Eu le 
cunosc şi vin după Mine. Eu le dau viață veşnică şi în veac 
nu vor pieri şi nimeni nu le va răpi din mâna Mea....” (In. 
10:27-28). 

lată o seamă de adevăruri, virtuți şi făgăduințe pe 
care omenirea nu încetează să le caute şi pe care le află 
numai la Hristos, lângă Cruce, în Biserică. Urându-se, 
războindu-se, ucigându-se oamenii unii pe alții, vor fi tot 
mai nefericiți. Din pricina Irozilor, omenirea suferă, plânge, 
suspină. lisus Hristos o mângâie, o înalță, o înviorează, o 
îmbunătăţeşte, o luminează, o mântuieşte. În apropierea 
Lui e bine. Aici se site omul liniştit, ocrotit, mângâiat, 
îmbărbătat. Aici află ceea ce caută: bunătatea, dreptatea, 
iubirea, iertarea, pacea, libertatea, fericirea, mântuirea. 

El e singurul care a putut zice ca Dumnezeu: «Veniţi 
la Mine... şi Eu vă voi odihni...». lată de ce oamenii caută 
şi vor căuta pe Iisus Hristos, de ce toți creştinii căutăm viața 
şi mântuirea în lisus Hristos, şi de ce niciodată omenirea nu 
se va putea despărți şi lipsi de El. 

lisus Hristos este cu noi, cu Evanghelia, cu Biserica şi 
cu Dumnezeirea Lui, până la sfârşitul veacurilor (Mt. 28:20). 
Să fim şi noi cu EI, cu viaţa, cu Evanghelia, cu Biserica şi cu 
Dumnezeirea Lui. lisus Hristos „toate le face bine” (Mc. 
P:3 Pa 

În apropierea lui lisus Hristos bolnavii primesc 
sănătatea, robii slobozenia, oropsiţii mângâierea, slăbănogii 
puterea, păcătoşii sfințenia, îndureraţii fericirea şi toți oa- 
menii credincioşi curățirea, luminarea, înnoirea, mântuirea, 
desăvârşirea. El e doctorul trupurilor şi Mântuitorul 
sufletelor. El vindecă şi înnoieşte oamenii nu prin mijloace 
omeneşti, medicale şi igienice, ci prin puteri dumnezeieşti, 
care se revarsă şi lucrează prin El, prin învăţăturile 
Evangheliei Lui şi prin tainele Bisericii Lui. 

lubiţi creştini, viața noastră este un dar de la 

Dumnezeu, menit a se înmulţi şi înfrumuseța, până la 
asemănarea cu El. Unii fac din ea o tragedie, o piesă de 
durere; alţii fac din ea o comedie, o piesă de glume şi de 
petrecere; alții fac din ea o poezie frumoasă, o nuvelă, un 
romanf!. Cei mai buni oameni, învățați şi luminaţi de lisus 
Hristos, fac din viaţa lor muncă, istorie, strădanie de a 
scoate din ea chip şi asemănare cu Dumnezeu, cu lisus 
Hristos. Drept aceea — „Pe noi înşine şi unii pe alţii şi toată 
viața noastră lui Hristos Dumnezeu să o dăm”. 


ÎNNOIREA ŞI DESĂVÂRŞIREA OMULUI PRIN IISUS HRISTOS 
]. 


«... întru înnoirea vieții să umblăm» 
(Rom. 6:4) 


Unul din sfinţii Bisericii pune întrebarea aceasta: De 
ce nu toţi creştinii sunt îmbunătățiți? 2 Răspunsul este: 
pentru că nu toți trăiesc o viață de ucenici altoiți în Hristos, 
nu toți se înnoiesc prin Hristos; nu toți arată în viața lor pe 
Hristos, făptura cea nouă şi bună, viaţa în Hristos întipărită 
în ei de la Sf. Botez, naşterea din nou, cea de sus din 
Dumnezeu. Răspunsul este simplu, deşi nu e tocmai aşa de 
simplu, precum se pare. El vrea să ne spună că nu-i de 
ajuns să fii botezat, ca să fii un creştin bun. După Sf. Botez 
urmează viața în Hristos: creşterea spre Hristos, trăirea cu 
Hristos, înnoirea, îmbunătăţirea, luminarea şi desăvârşirea 


$i PS. Episcop Andrei al Aradului în Predica de anul nou, din 1955. 
e Sf. Simeon Noul Teolog, în Cuvântarea 85. 

în Hristos, care la foarte mulți lipseşte şi de aceea lipseşte şi 
îmbunătăţirea. Fără viața în Hristos, în zadar eşti om, că 
niciodată nu eşti creştin, deşi poate că te numeşti creştin. 
Sufletul are nevoie de hrană, de creştere şi de înnoire 
neîncetată, ca şi trupul. Nu-i destul să fii botezat, ca să fii şi 
creştin bun. 

Nu este un lucru greu de înţeles că omul se hrăneşte 
ca să trăiască, să-şi înnoiască mereu puterile trupului. Prin 
mişcare, prin muncă, prin suferințe şi prin îmbătrânire, 
trupul îşi pierde din puterile lui; mai bine zis din celulele 
sau părticelele acelea minunate, care zidesc ca nişte 
cărămizi vii, corpul omului. Zilnic pierdem mii şi milioane 
de celule care se cer înlocuite fără încetare. Prin mâncare 
dăm hrană stomacului; stomacul alege din ea ce-i trebuie 
corpului. Vitaminele, substanţele hrănitoare, după ce sunt 
pregătite, prelucrate (şi asimilate) prin diferite laboratoare, 
trec în sânge şi sângele le duce mai departe sub formă de 
celule în corpul întreg şi le aşează acolo unde e trebuință de 
ele. Prin lucrarea aceasta minunată, corpul se înnoieşte fără 
de încetare, încât în câțiva ani trupul întreg este reparat, 
schimbat şi înnoit. Când stomacul nu mai poate primi 
hrana trebuitoare şi corpul nu se mai poate înnoi, atunci 
spunem că omul slăbeşte şi moare. 

Din faptul acesta uşor putem înțelege că, aşa după 
cum trupul îşi are hrana şi înnoirea lui fără încetare, tot aşa 
şi sufletul îşi are hrana şi înnoirea lui duhovnicească, la fel 
de trebuitoare ca şi cea trupească. Celulele corpului 
lucrează după un plan dinainte gândit şi se duc acolo unde 
trebuie, ca la comandă. Cine le conduce? Sufletul. El zideşte 
şi conduce trupul dinăuntru în afară. Prin suflet, creştem, 

gândim. Auzim, vedem, vorbim, ne mişcăm, voim, lucrăm, 
iubim, urâm. 

Având o comandă atât de importantă, este iarăşi uşor 
de înţeles că şi sufletul are trebuință de înnoirea şi 
desăvârşirea puterilor lui, ca şi trupul. Înnoirea aceasta i-o 
cere firea lui şi i-o dăruieşte Mântuitorul, Evanghelia, 
Biserica. 

Zi de zi, an de an, trupul se înnoieşte prin hrană, 
sufletul prin lisus Hristos. Înnoirea sufletului o cere 
profetul David de la Dumnezeu, când se roagă şi zice: «Duh 
drept înnoieşte înlăuntrul meu...» (Ps. 50:11); pentru că 
Duhul lui Dumnezeu înnoieşte fața pământului (Ps. 103:31) 
şi creşte puterile omului ca aripile vulturului (Is. 1:12). 

Înnoirea sufletului o pretinde Mântuitorul de la 
învățăceii Lui, când le grăieşte: „De nu se va naşte cineva 
din nou, nu va putea să intre în împărăţia lui Dumnezeu 
(In. 3:3-5); şi când ne dă prin Sf. Pavel porunca sfântă ca, 
după ce am primit Sfântul Botez «întru înnoirea vieţii să 
umblăm» (Rom. 6:3-4). Înnoirea sufletului o dăruieşte 
Mântuitorul, când împărtăşeşte ucenicilor Săi, celor ce cred 
în El, «puterea să ne facă fiii lui Dumnezeu” (In. 1:12). 

Înnoirea sufletului o săvârşeşte Mântuitorul când ne 
împărtăşeşte cu Trupul şi cu Sângele Său, când înnoieşte şi 
luminează duhul minţii noastre prin cuvintele Evangheliei 
Lui, când curățeşte şi sfințeşte inima noastră prin harul 
Sfântului Său Duh, când face să intre în noi puterea 
virtuților şi desăvârşirilor Lui, ca sevă din vie în mlădițe şi 
din măslin în ramuri. Seva aceasta cerească, puterea aceasta 
duhovnicească, înnoieşte neîncetat sufletul omului, îl naşte 
de sus, face din el o făptură nouă. 

Naşterea de sus este viața cu Hristos, viața noastră 
altoită în Hristos, creşterea duhovnicească în Hristos, în 
harul şi cunoaşterea Domnului. Sufletul care nu arată că s-a 
născut de sus, din Dumnezeu, e ca o grădină de flori plină 
de buruieni, cuprins de pofte rele, robit de tot felul de 
patimi urâte; trăieşte în întuneric, zbuciumat de frică şi de 
gânduri potrivnice, ca şi Cain după uciderea fratelui său, 
Abel. 

Apusul soarelui aduce noaptea; retragerea lui Hristos 
din suflet aduce întunericul patimilor (Sf. Teolept) şi 
învechirea sufletelor. Când soarele răsare, şterge urmele 
paşilor din zăpadă; când Hristos, soarele vieţii, răsare în 
inimă, atunci şterge urmele păcatelor din suflet, atunci 
fiarele patimilor se retrag în culcuşuri şi omul lucrează cele 
dumnezeieşti până seara, până la sfârşitul vieții pământeşti, 
până la ieşirea sufletului nemuritor din trupul muritor (Ps. 
103:22-23). Atunci sufletul renaşte, se înnoieşte, întinereşte, 
ca şi trupul când se primeneşte cu haine curate. A se 
renaşte cineva, a se înnoi şi a trăi viața cea după Hristos 
inseamnă a-l păzi poruncile şi a se împărtăşi din Harul Sf. 
Duh, a face din suflet Biserica lui Hristos Dumnezeu şi a 
primi în ea lumina slavei Lui înnoitoare. 

Nu doreşti, iubitule, aceasta? „O, omule, nu iubeşti să 
te faci tânăr, după ce ai fost bătrân?” întreabă Sf. Vasile cel 
Mare. 

Dacă este cineva în Hristos, este făptură nouă. Cele 
vechi au trecut. lată, toate nouă s-au făcut» (Sf. Pavel 2 Cor. 
5:17); „cele vechi” sunt năravurile cele rele, patimile cele 
păgâneşti, păcatele aducătoare de nefericire, de suferință, 
de moarte şi de osândire. Dar cele noi? Spune-mi, oare s-a 

schimbat cerul, sau pământul, sau soarele, sau stelele, sau 
marea, sau vreuna din cele ce se văd, şi s-au făcut nouă 
Hristos? Dar nu poţi s-o spui. Căci aceasta a spus-o 
Apostolul despre noi, pentru că noi eram morți şi înviem; 
stricăcioşi şi ne facem spre nestricăciune, muritori şi ne 
preschimbăm spre nemurire; pământeşti, având facerea din 
trup şi ne-am făcut duhovniceşti, prin aceea că ne cu- 
noaştem din nou şi ne zidim din nou cu harul Preasfântului 
Duh. Dumnezeieşte sunt, frate, făptura cea nouă în 
Hristos”. 

Cele noi sunt ca şi hainele noi: curate şi bune. Aşa 
sunt şi sufletele îmbrăcate în Hristos: noi, curate, întinerite. 
Rostul venirii lui Hristos în lume a fost întoarcerea firii la ea 
însăşi, la firea zidită de Dumnezeu, la firea cea bună, la 
firea lui Adam cel nou, la firea lui lisus. Naşterea de sus 
este întoarcerea la firea aceasta; făptura cea nouă este omul 
cel nou care trăieşte în firea cea bună după chipul lui 
Hristos, după voia lui Dumnezeu. 

A patra oară a intrat lisus în lerusalim la sărbătoarea 
înnoirii templului (In. 10:22-23). Întâia oară, la loan 2:13; a 
doua oară: In 5:1; a treia oară: In 7:10; a cincia oară: In. 
12:12. De fapt, templul s-a înnoit prin El, prin intrarea Lui 
în el, prin curățirea lui de zarafi şi de farisei, prin eliberarea 
lui. Înnoirea sufletului este intrarea şi lucrarea lui lisus 
Hristos în el, este însăşi mântuirea, dezlegarea şi eliberarea 
lui desăvârşită. 


8% Ibidem, Cuvântul 63, p. 279. 
4 Sf. Simeon Metafrastul, Despre desăvârşirea în Duh, ms., cap 150, 
p. 73. 

Sf. Simeon Noul Teolog spune că lisus Hristos de 
aceea se numeşte Mântuitor, fiindcă dă tuturor cu care s-a 
unit mântuirea. 

lar mântuirea e dezlegarea de toate relele, 

Şi găsirea veşnică în El a tuturor bunurilor 

Care trec pe toți din moarte la viață, din întuneric la 
lumină, 

Din robia patimilor şi a faptelor urâte 

La libertatea desăvârşită....6 

Hristos, viu şi lucrător în noi, în carnea şi în oasele 
noastre, în mintea şi în inima noastră şi în voința şi în 
virtutea noastră, ne face buni, liberi cu desăvârşire. Făptura 
nouă înseamnă făptura liberă, făptură dezrobită de sub 
orice formă a răului, mai presus, liberă de orice păcat. 
Dumnezeu nu a făcut pe nimeni, nici rău, nici rob 
oamenilor, nici dracilor, nici patimilor. Dumnezeu aşa şi 
vrea pe om: bun şi liber, dezlegat de orice rău. «Staţi deci 
tari în slobozenia cu care ne-a dăruit Hristos şi nu vă mai 
prindeți în jugul robiei” (Gal. 5:1). 

Creştine, „fii liber chiar în lanţurile trupului şi arată 
libertatea ta prin faptul că te supui lui Hristos"66. 

Fiecare credincios este — şi tu eşti — un mădular al lui 
Hristos, dar acest mădular poate fii sănătos sau bolnav, 
lucrător sau nelucrător, îmbunătăţit sau înrăit, viu sau pe 
moarte, după cum este prins în curentul de viață care vine 
de la Hristos Domnul sau nu. 

Înnoieşte-te, creştine, înnoieşte-te că tu eşti noul 
lerusalim şi noul templu în care a intrat Hristos Dumnezeu, 


6 Sf. Simeon Noul Teolog, Imnele, Cuvântul 14, ms., p. 58. 
& Sf. Isaac Sirul, Cuvinte ascetice, ms., cap. 44, p. 181. 

ca să facă din tine un om nou, o făptură liberă de patimi, un 
mădular de cinste a Bisericii sale; din Saul Pavel, din Adam 
în Hristos. 

„Stăpâne Doamne, lisuse Hristoase, Dumnezeul 
nostru... scoate-ne din mâna potrivnicului, iartă păcatele 
noastre şi omoară gândul nostru cel trupesc. Ca, lepădând 
pe omul cel vechi, întru cel nou să ne îmbrăcăm şi Ţie să 
viețuim, Stăpânului nostru şi Făcătorului nostru de bine. Şi 
aşa, urmând poruncilor Tale, la odihna cea veşnică să 
ajungem, unde este locaşul tuturor celor ce se veselesc...”57. 


PRUNCIA, TINEREȚEA ŞI BĂRBĂŢIA ÎN HRISTOS 
I. 


«...0omul nostru cel dinăuntru se înnoieşte din 
zi în zi» 
(2 Cor. 4:16) 


Viaţa cu lisus Hristos este fără îndoială o viaţă fără de 
păcat. Omul vechi este omul păcatului. Făptura cea nouă 
este creştinul care trăieşte în Hristos cel fără de păcat. 

lisus Hristos urăşte păcatul şi iubeşte pe păcătoşi. Aşa 
ne încredințează EI, când zice: „Precum M-a iubit pe Mine 
Tatăl şi Eu v-am iubit pe voi. Rămâneţi în dragostea Mea” 
(In. 15:9). Aşa ne încredințează şi Sf. loan Evanghelistul, 
când scrie: „Copiii mei, acestea vi le scriu, ca să nu 
păcătuiți. Şi dacă a păcătuit cineva, avem mijlocitor către 


$ Rugăciunea Marelui Vasile de la ceasul IX. 


110 


SPRE TABOR 


Tatăl, pe lisus Hristos Cel drept”. 

Fiul lui Dumnezeu de aceea a venit la noi, în lume, ca 
să ne fie Mijlocitor şi Mântuitor; să ne lumineze mintea prin 
învățăturile Lui, să ne curețe de păcate prin harul Lui, să ne 
dea hrana trebuitoare vieţii spirituale, puterile, bucatele 
duhovniceşti, prin care se înnoieşte, creşte, şi se desăvâr- 
şeşte sufletul. Domnul, Cel fără de margini şi fără de trup, 
se face trup, ca sufletele credincioase să se poată împărtăşi 
de viaţa nemuritoare a Dumnezeirii Sales:. 

El n-a venit să judece, ci să mântuiască lumea, după 
cum Însuşi spune în Evanghelie. „Dacă S-ar fi arătat numai 
cu Dumnezeirea, n-ar fi mântuit toată zidirea”. Dum- 
nezeirea Lui S-ar fi făcut judecată celor ce li S-a arătat; nu 
să-i lumineze, ci să-i ardă; nu spre viață, ci spre pedeapsă, 
căci toți erau în necredinţă, în patimi, în păcate. In acest 
ipostas, Dumnezeirea „nu luminează, ci arde; nu dă viaţă, 
ci pedepseşte”*?. 

Ca Dumnezeu arătat în trup de om fără de păcat, 
lisus Hristos dezvăluie omului taina vieții fără de păcat, şi-i 
descoperă calea mântuirii din păcat. În acelaşi timp îi pune 
la îndemână mijloacele duhovniceşti şi puterile dumne- 
zeieşti prin care să-şi curățească, să-şi lumineze, să-şi 
înnoiască şi desăvârşească puterile sufletului. Mijloacele 
sau puterile acestea pentru suflet sunt ca şi bucatele pentru 
trup. Sunt bucate moi şi uşoare, pentru copii şi bucate 
vârtoase şi tari, pentru bărbaţi, potrivite cu vârsta fiecăruia. 
«Cu lapte v-am hrănit pe voi, ca pe nişte prunci în Hristos» 


& Sf. Simeon Metafrastul, Despre desăvârşirea în Duh, ms., cap. 67, 
PSR 
6 Sf. Simeon Noul Teolog, Cuvântul 57, ms., p. 233. 

cunoştinţelor dumnezeieşti, să pătrundă în adevărurile 
descoperirii  dumnezeieşti din Sfintele Scripturi, să 
cunoască dogmele, poruncile, virtuțile şi făgăduințele 
cereşti. Atunci Hristos Se arată în ei, ca un tânăr. Când au 
ajuns la bărbăţie (bătrâneţea nu este pentru suflet; numai 
trupul îmbătrâneşte), la vârsta plinătăţii lui Hristos, atunci 
au lipsă de Harul lui Hristos, de Trupul şi Sângele lui 
Hristos, ca viața lui Hristos să se arate în trupul lor cel 
muritor. Atunci Hristos Se arată în ei ca un bărbat 
desăvârşit?4. 

Astfel, iubiți creştini, de aici urmează că toți suntem 
chemați să arătăm în viața noastră viața lui lisus; copiii să 
arate în ei pe lisus ca un prunc; tinerii să arate pe lisus ca 
un tânăr şi vârsta bărbăţiei să-L arate ca un bărbat 
desăvârşit - fapt care nu trebuie uitat şi trebuie avut în 
vedere totdeauna, şi împlinit, cu toată temerea de 
Dumnezeu şi smerenia sufletului. Unde lipseşte trăirea 
aceasta, lipseşte ce este mai de preț: viaţa creştină. 

Ajuns la vârsta desăvârşirii duhovniceşti, cu ajutorul 
harului dumnezeiesc - din prunc, bărbat, om desăvârşit, 
creştinul nu împlineşte cu greutate, ci cu iubire şi cu plăcere 
poruncile lui Dumnezeu; atunci legea lui Dumnezeu e 
desfătarea lui cea mai mare ziua şi noaptea; atunci „omul 
nostru cel dinlăuntru se înnoieşte din zi în zi” (2 Cor. 4:16); 
atunci ne primenim în duhul cugetului nostru; atunci ne 
îmbrăcăm şi trăim în «omul cel nou, care este făcut după 
chipul lui Dumnezeu, în dreptatea şi în sfințenia 
adevărului» (Efes. 4:23-24; Col. 3:10); atunci Hristos S-a 
născut în noi; atunci cu adevărat, Hristos a luat chip în noi, 


7+ Sf. Nichita Stithat, Suta III, ms., cap. 50, p. 74. 

chip adevărat, frumos, dumnezeiesc, strălucit (Gal. 419); 
atunci trăim în El; atunci când sufletul se uneşte şi trăieşte 
cu Hristos în Dumnezeu, toate ale Lui sunt ale sufletului: 
lumea, viaţa, sfințenia, fericirea, slava. 

Minunat lucru este, iubiți creştini, revărsarea şi 
lucrarea Duhului Sfânt în inimile credincioşilor. Minunat 
lucru este inima care se face tron al Dumnezeirii, sufletul 
care ajunge scaun în care Se odihneşte Dumnezeu (2 Cor. 
4:6), omul plin de har care descoperă, vede şi oglindeşte în 
sine pe Dumnezeu... 

Facă Domnul ca acest om să fii şi tu, creştine, şi eu, 
nevrednicul Său rob şi fiu, care mă rog şi strig: „Miluieşte- 
mă pe mine, Fiul lui Dumnezeu, ca să Te văd pe Tine 
Dumnezeul meu, Care eşti lumina lumii şi să mă fac şi eu 
fiu al Dumnezeieştii Zile. Şi să nu mă laşi, o, Bunule, lipsit 
de dumnezeiescul Tău har ca pe un nevrednic. Arată-Te, 
Doamne, pe Tine mie, ca să Te cunosc că m-ai iubit, ca pe 
unul ce am păzit dumnezeieştile Tale porunci. Trimite, 
Milostive, pe Mângâietorul la mine, ca să mă înveţe cele 
despre Tine şi să-mi arate cele ale Tale. O, Dumnezeul 
tuturor, străluceşte peste mine lumina cea adevărată ca să 
văd slava Ta, pe care ai avut-o la Tatăl, mai înainte de a fi 
lumea...” 

„Voieşte, o, Nevăzutule, să prinzi chip în mine ca să 
văd frumuseţea Ta şi podoaba Ta cea neasemănată şi să 
imbrac chipul Tău, Cerescule, şi să uit toate cele văzute şi 
pământeşti...”5. 


7% Sf. Simeon Noul Teolog, Cuvântul 63, pp. 278-279. 

IN. 


„Creştinismul este imitarea naturii divine” 
(Sfântul Grigorie de Nyssa) 


Biserica, Evanghelia, religia lui Hristos este dragă 
omului, pentru că sădeşte şi trezeşte în om viaţa divină. 
Religia lui Hristos cultivă, înnoieşte mereu şi desăvârşeşte 
în om viața cu puterile ei dumnezeieşti; viața în toată 
curăţenia, frumuseţea, sfințenia şi veşnicia ei. Prin lisus 
Hristos-Mântuitorul se înnoieşte, se îmbunătăţeşte şi se 
desăvârşeşte firea omului - firea (natura) cea stricată prin 
„frumusețea şi bunătatea” ispitelor înşelătoare. 

Omul este nedesăvârşit, şi, mai mult, păcătos. Numai 
oamenii care pretind să trăiască în afară de orice lege — 
anarhiştii — susțin că sunt desăvârşiți şi că prin urmare nu 
mai au trebuință de nici o învăţătură, de nici o şcoală, de 
nici o virtute şi de nici o autoritate. Viaţa întreagă este 
şcoală, muncă şi luptă: şcoală pentru învățarea şi 
desăvârşirea cunoştinţelor; muncă, pentru uşurarea şi 
desăvârşirea traiului; luptă, cu formele răului şi cu ispitele 
păcatului, pentru îmbunătățirea şi desăvârşirea firii şi a 
societății în care trăieşte. Câtă vreme există şcoli, muncă şi 
luptă pentru cultură şi civilizaţie, nu se poate spune că 
omul ar fi o ființă desăvârşită. Faptul că toți învăţăm, din 
copilărie şi până la bătrâneţe şi suntem supuşi unor 
numeroase reguli de cugetare, îndreptare morale, norme de 
lucrare şi legi civile şi penale - schimbătoare şi acestea — 
arată cum nu se poate mai limpede că omul nu este 

desăvârşit, dar că se poate desăvârşi (e perfectibil), că ținta 
vieții lui este înnoirea continuă şi desăvârşirea firii lui 
trupeşti şi sufleteşti. 

Piedica cea mai mare şi cea mai grea de trecut în calea 
spre virtute şi desăvârşire este răul, păcatul sub toate 
formele şi numele lui. Conştiinţa ne pune aici o întrebare: 
Se poate mântui omul singur de păcat? Toate religiile şi 
bisericile din lumea întreagă, toate rugăciunile şi căutările 
religioase, toate rătăcirile şi greşelile în care au căzut cultele 
păgâne, din vechime şi până astăzi, ne răspund în cor: 
Nu!... Omul nu se poate mântui de păcat şi desăvârşi în 
virtute singur. Omul n-a cunoscut prin înțelepciune pe 
Dumnezeu, nici prin filosofie, nici prin ştiinţă, nici prin 
artă, nici prin tehnică — căci dacă L-ar fi cunoscut, n-ar fi 
răstignit pe Hristos, nu i-ar fi martirizat ucenicii, n-ar fi 
făcut zei din idoli şi din patimi virtute. 

Prin lisus Hristos se descoperă şi se întrupează 
înțelepciunea şi iubirea divină; se arată Însuşi Dumnezeu în 
mijlocul omenirii căzute. Omenirea avea (şi are) nevoie de 
El, de iubirea şi înțelepciunea Lui, de lumina, de puterea şi 
de prezenţa Lui: „Firea noastră neputincioasă avea nevoie 
de un lecuitor, spune Sf. Grigorie episcopul Nyssei. Avea 
nevoie de un îndreptar omul care căzuse. Avea nevoie de 
un dătător de viață cel care se îndepărtase de viață. Avea 
nevoie de un aducător la viaţă cel care lunecase de la 
participarea binelui. Avea nevoie de prezența luminii cel 
invăluit în întuneric. Căuta pe răscumpărătorul său 
captivul, pe un tovarăş de luptă cel în lanţuri, pe liberator 
cel ținut de jugul sclaviei. Acestea sunt lucruri mici şi 
nevrednice, aşa ca Dumnezeu să Se ruşineze de a Se cobori 

spre cercetarea firii omeneşti, când omenirea se găsea într-o 
stare atât de jalnică şi de nenorocită?”76, 

Desigur că nu sunt lucruri de mică însemnătate nici 
viaţa, nici libertatea, nici firea omului, căzută din pricina 
păcatului în dezbinare, pătimire, durere, nefericire şi 
moarte, în stări cu totul contrare desăvârşirii firii şi iubirii 
lui Dumnezeu. 

Era şi e trebuință de o dezrobire şi de o restaurare; de 
eliberarea firii de sub pătimirea păcatului şi a vieţii de sub 
osânda morții; de restaurarea şi restabilirea sufletului în 
rosturile lui; de curățirea, înnoirea, îmbunătățirea, 
luminarea şi desăvârşirea lui. Fapta aceasta de mântuire o 
împlineşte Mântuitorul: «Hristos lisus S-a făcut pentru noi 
înțelepciune de la Dumnezeu şi dreptate şi sfințire şi 
răscumpărare» (1 Cor. 1:30). Cel ce n-a cunoscut blestemul, 
s-a făcut pentru noi blestem (Gal. 3:13); Cel ce n-a cunoscut 
păcatul, s-a făcut păcat pentru noi, ca noi să dobândim, în 
EI, dreptatea lui Dumnezeu (2 Cor. 5:21) - mântuirea. 

lată cum o tâlcuieşte Sf. Maxim Mărturisitorul fapta 
aceasta, jertfa de mântuire adusă de Mântuitorul: „Schim- 
barea firii spre. pătimire, spre stricăciune şi spre moarte e 
osânda păcatului săvârşit prin hotărâre liberă de Adam. 
Această stare nu a avut-o omul de la început de la 
Dumnezeu, ci a înființat-o şi a cunoscut-o, săvârşind prin 
neascultare păcatul ce voia. Osânda prin moarte este rodul 
acestui păcat. Luând deci Domnul osânda aceasta a 
păcatului meu liber ales, adică pătimirea, stricăciunea şi 
moartea cea după fire, S-a făcut pentru mine păcat, prin 


7% Sf. Grigorie de Nyssa, Marea Cuvântare Catehetică, trad. D. 
Cristesa-N. |. Barbu, Bucureşti, 1947, p. 60. 

pătimire, moarte şi stricăciune, îmbrăcând de bună voie 
prin fire osânda mea. El, Care nu era osândit din voia 
liberă. Aceasta a făcut-o ca să osândească păcatul şi osânda 
mea din voie şi din fire, scoțând în acelaşi timp din fire 
păcatul, pătimirea, stricăciunea şi moartea. În felul acesta s- 
a făcut taină comună iconomia Celui ce din iubire de 
oameni, pentru mine Cel căzut din neascultare, Şi-a însuşit 
de bună voie prin moarte osânda mea, ca să mă mântuiască, 
hărăzindu-mi prin această faptă înnoirea spre nemurire". 
Despre dumnezeiasca întrupare, despre mântuire şi 
despre înnoirea firii prin lisus Hristos, Sf. loan 
Damaschinul scrie: „Pentru că prin păcat a intrat moartea în 
lume (Rom. 5:12), ca o fiară sălbatică şi neîmblânzită, 
distrugând viaţa omenească, trebuia ca Cel care avea să 
aducă mântuirea, să fie fără de păcat, să nu fie supus prin 
păcat morţii, ci încă, prin EI să fie întărită şi înnoită firea, 
să fie povățuită prin fapte, să fie învățată calea virtuţii, 
care depărtează de la stricăciune şi conduce spre viața 
veşnică. În sfârşit, Dumnezeu arată noianul cel mare al 
dragostei de oameni pe care o are pentru om. Căci Însuşi 
Creatorul şi Domnul primeşte să lupte pentru creatura Lui, 
şi Se face învățător cu fapta. Şi pentru că duşmanul 
amăgeşte pe om cu nădejdea Dumnezeirii (Fac. 3:5), acum 
este amăgit, căci Domnul S-a arătat în haina trupului şi 
arată în acelaşi timp bunătatea, înțelepciunea, dreptatea şi 
puterea lui Dumnezeu. Bunătatea, pentru că n-a trecut cu 
vederea slăbiciunea făpturii Lui, ci S-a îndurat de cel căzut 
şi i-a întins mâna. Dreptatea, pentru că omul, fiind biruit, 


77 Sf. Maxim Mărturisitorul, Răspunsuri către Talasie, Filocalia 3, p. 
148. 

nu îngăduie ca altcineva decât omul să învingă pe tiran şi 
nici nu răpeşte cu forța pe om de la moarte, ci pe acela pe 
care altădată moartea îl subjugase prin păcat, pe acesta, Cel 
bun şi Cel drept l-a făcut iarăşi biruitor şi a mântuit pe cel 
asemenea prin unul asemenea, lucru ce părea cu neputinţă. 
Înţelepciunea, pentru că a găsit dezlegarea cea mai 
potrivită a acestui lucru imposibil. Căci prin bunăvoința lui 
Dumnezeu şi a Tatălui, Fiul Unul Născut şi Cuvântul lui 
Dumnezeu... Cel de o ființă cu Tatăl şi cu Sfântul Duh, ... 
Se pogoară, aplecând cerurile, adică smerind fără să 
smerească înălțimea Lui cea nesmerită, Se coboară spre 
robii Lui printr-o coborâre nespusă şi neînțeleasă.... Şi, 
fiind Dumnezeu desăvârşit, Se face om desăvârşit şi 
săvârşeşte cea mai mare noutate din toate noutăţile, 
Singurul nou sub soare, prin Care se arată puterea cea 
nemărginită a lui Dumnezeu. Căci ce poate fi mai mare 
decât ca Dumnezeu să Se facă om? Şi Cuvântul S-a făcut 
fără schimbare, trup (In. 1:14) din Duhul cel Sfânt şi din 
Maria, Sfânta Pururea Fecioară, Născătoarea de Dumnezeu. 
Şi singurul iubitor de oameni se face mijlocitor între om şi 
Dumnezeu (1 Tim 2:5)... şi Se face supus Tatălui prin luarea 
firii noastre, vindecând neascultarea noastră şi făcându-Se 
pildă de ascultare, în afară de care nu este cu putință să 
dobândim mântuire”?. 

„Naşterea lui Dumnezeu înnoieşte firile”, spune Sf. 
Theodor Studitul”. Prin Evanghelia şi jertfa Mântuitorului 
- fapta culminantă a iubirii lui Dumnezeu față de om - firea 
omului căzut se înnoieşte, se curăță, se desăvârşeşte: din 


% Sf. loan Damaschinul, Dogmatica, trad. D. Fecioru, pp. 144-146. 
? Triod, Canonul lăsatului de carne, peasna 9. 


120 


SPRE TABOR 


stricăcioasă devine  nestricăcioasă, din  pătimitoare 
nepătimitoare, din muritoare nemuritoare. 

Aşa se înțelege, iubiți frați şi binecuvântați creştini, de 
ce omul nu se poate mântui singur, de ce religia lui Hristos 
este religia mântuirii, religia desăvârşirii, şi de ce, pe bună 
dreptate, creştinismul a fost definit „imitarea firii 
dumnezeieşti” (Sf. Grigorie de Nyssa), urmarea lui Hristos- 
Dumnezeu. 

lisus Hristos sădeşte şi trezeşte în om viaţa divină. 
lisus Hristos ne cheamă la Evanghelia şi viața Sa; ne 
mântuieşte prin Biserica şi jertfa Sa; ne atrage prin puterea, 
frumusețea, iubirea şi slava sa. lisus Hristos ne ajută să ne 
curățim, să ne înnoim şi astfel să ne îmbunătăţim firea, să 
cunoaştem tainele, frumuseţea, puterea şi valoarea 
(dumnezeirea) sufletului şi toate acestea să le dezrobim şi 
să le desăvârşim. Căci El nu numai stăpâneşte cu 
dumnezeiasca Sa putere tainele şi slăbiciunile firii omeneşti, 
dar le şi vindecă, şi prin aceasta înnoieşte şi desăvârşeşte 
firea slăbănogită de patimi. „Cunoaşte-ţi, omule, noblețea şi 
vrednicia; de cât preţ eşti tu, frate al lui Hristos, prieten al 
regelui, mireasă a Mirelui ceresc!” — strigă din împărăția 
cerurilor Sf. Macarie cel Mare“. 

Pentru tine, omule, S-a smerit şi S-a întrupat 
Dumnezeu, pentru tine Sfântul lui Dumnezeu (Mc. 1:24; Lc. 
4:34) S-a făcut păcat; pentru tine Fiul lui Dumnezeu S-a 
răstignit; pentru tine S-a jertfit Mielul lui Dumnezeu; 
pentru tine Împăratul cerurilor, al veacurilor şi al veşniciei 
a primit moartea, ca să-ți arate cât de mult îşi iubeşte 
Părintele ceresc fiii şi Hristos frații şi prietenii Săi. 


8 Sf. Macarie cel Mare, Omilii, p. 152. 

Toată făptura suspină după mântuire (Rom. 8:22), 
toată firea caută lumina şi desăvârşirea, toate sufletele 
doresc pe Hristos. Prin Hristos se păstrează pe vecie ființa 
nemuritoare (identitatea) sufletului omenesc; prin El se 
trezesc puterile cereşti din suflet; prin El se şterge, se iartă şi 
se nimiceşte păcatul; prin El se cultivă şi rodesc virtuțile; 
prin El se îmbunătăţeşte, se înnoieşte şi se desăvârşeşte 
firea; prin El se împlinesc dorințele sufletului şi trebuințele 
vieții noastre; prin El „sărăcia îşi pierde răutatea şi 
amărăciunea” (Gala Galaction), prin El suferința îşi pierde 
tristețea şi păcatul puterea; prin El răul îşi pierde împărăţia; 
prin El devenim mai buni, mai drepți, mai blânzi şi curaţi la 
inimă. 

De aceea, „0, robi şi fraţi şi împreună moştenitori ai 
lui Hristos, să îmbrăcăm pe Hristos, să aducem împreună 
cu noi în casa noastră pe Hristos, să cinstim pe Hristos...“8!, 
să ascultăm, să iubim şi să urmăm pe Hristos cu fapta şi cu 
adevărul (1 In. 3:18). Urmează-L, creştine! El să fie 
începutul şi sfârşitul, alfa şi omega vieții tale! Aşează-ţi 
inima lângă inima Lui, şi paşii Tăi pe urmele paşilor Lui şi 
urmează-L cu credinţă şi cu dragoste până la moarte. 

Desăvârşirea, creştini, e răstignirea, moartea naturii 
stricăcioase pentru viața în Hristos. Desăvârşirea este 
stârpirea patimilor (viciilor), dobândirea virtuților şi unirea 
cu Dumnezeu. Lasă-te stăpânit de Dumnezeu, creştine, de 
Cel bun, ca să nu fii stăpânit de cel rău. Multe lacrimi de 
durere au brăzdat fețele oamenilor şi au curs râuri de sânge 


& Sf. Grigorie Teologul, Despre iubirea de săraci, trad. Pr. Gh. Tilea, 
pp. 43-44. 
& Filocalia 4, p. 27. 

pe obrazul omenirii, lăsând pe Hristos să bată în zadar la 
uşa sufletelor (Apoc. 3:20). 

Lasă-L şi primeşte-L să-ți stăpânească sufletul, să-ți 
înlocuiască, să-ți prefacă, să-ți îmbunătățească şi să-ți 
desăvârşească firea, El, Domnul şi Maica Domnului, în 
Biserica Sa, cu al Său har şi cu a Sa iubire de oameni. 

„Arată, Stăpâne, fața Ta peste cei ce doresc să scuture 
întinăciunea păcatului; luminează gândul lor; întăreşte-i pe 
ei în credință, sprijină-i în nădejde, desăvârşeşte-i în 
dragoste; arată-i membre cinstite ale Hristosului Tău, care 
S-a dat pe Sine răscumpărare pentru sufletele noastre”. 


IISUS HRISTOS ÎN ISTORIA ŞI ÎN VIAȚA OMENIRII 


«... lisus Hristos — ieri şi azi şi în veci este 
acelaşi» 
(Evr. 13:8) 


S-a spus, s-a scris şi aşa se învață cu destulă 
stăruință că lisus Hristos nici nu a existat ca om, ca 
persoană istorică; că lisus Hristos este „întemeietorul 
legendar al religiei creştine“, un nume scos din poveşti, ca 
moş Crăciun, Făt-Frumos, Gerilă, Sfarmă-Piatră şi Strâmbă- 
Lemne sau alte nume care preînchipuie o idee oarecare, ca 
dărnicia, bunătatea, vitejia, frigul, puterea şi altele. Uşor a 


% Liturghia Sf. Grigorie Dialogul, Rugăciunea pentru cei ce se gătesc 
către Sfânta Luminare. 

& Istoria Evului Mediu, Manual pentru clasa a VI-a, ed. 1954, p. 
108. 

spune, dar greu a dovedi. 

Este lisus Hristos un nume de legendă, sau o 
persoană istorică? 

Pentru ca să poți dovedi că lisus Hristos este un 
nume de legendă, trebuie mai întâi să distrugi mărturiile 
care strigă şi ne arată că lisus Hristos este o persoană 
istorică. Întâi de toate trebuie să distrugi Vechiul 
Testament şi un popor întreg, care două mii de ani înainte 
de era noastră a trăit în aşteptarea Mesiei. Împreună cu 
acest popor şi cu istoria lui, mărturie a existenţei lui, trebuie 
să distrugi şi profeţii lui, oamenii cei mai de seamă pe care 
i-a dat acest popor înainte de Hristos. 

Ca să araţi că lisus Hristos nu este o persoană 
istorică trebuie să distrugi o ţară întreagă, Palestina, cu 
întreagă istoria şi geografia ei (precum şi o parte din 
Talmud): să distrugi Nazaretul, unde a trăit Maica 
Domnului, să distrugi Vifleemul unde S-a născut Mân- 
tuitorul, să distrugi Iordanul în care S-a botezat, să distrugi 
lacul Ghenizaret, cu localitățile din jurul lui, pe unde a 
predicat lisus Evanghelia; să distrugi lerusalimul, unde a 
murit şi a înviat; să distrugi Muntele Taborului şi Muntele 
Măslinilor pe care S-a urcat cu ucenicii Săi, care toate sunt 
mărturii istorice şi geografice despre existența Lui, până în 
ziua de astăzi. 

Ca să arăţi că lisus Hristos este o persoană 
legendară, trebuie să distrugi numele şi opera celor 12 
apostoli, pe Petru, pe Andrei, pe loan şi Iacob din Betsaida 
- de pe malul Ghenizaretului; să distrugi numele şi opera 
Apostolului Pavel care a predicat Evanghelia din Ierusalim 
până în Spania, în capitale şi în sfaturi de-ale înțelepților, ca 

Atena, Corintul, Efesul şi Roma; să distrugi numele de 
persoană şi mărturia istorică a tuturor apostolilor care, 
atunci când erau prigoniți şi bătuți pentru Hristos, 
răspundeau: «Noi nu putem să nu grăim cele ce am văzut şi 
am auzit» (FA 4:20); faţa şi faptele Lui pe care le-am văzut 
cu ochii noştri; cuvintele Evangheliei Lui pe care le-am 
auzit cu urechile noastre. 

Ca să arăţi că lisus Hristos este o persoană de 
legendă, trebuie să distrugi Evanghelia, cartea despre viața 
şi lucrarea Lui istorică, până astăzi neîntreruptă; cartea cu 
cele două înşirări ale generaţiilor dinainte de isus Hristos, 
una coborâtoare de la Avraam până la lisus Hristos (Mt. 
1:1-17) şi a doua suitoare de la lisus Hristos până la Adam 
(Le. 3:23-38); care tocmai aceasta vor să ne arate că: lisus 
Hristos a fost şi om, om adevărat şi Dumnezeu adevărat; 
cartea din care, spre deosebire de toate celelalte cărți de 
temelie ale religiilor, legenda este cu grijă şi cu totul 
înlăturată încă de la început. «Fereşte-te de basmele cele 
lumeşti şi băbeşti» scrie Pavel lui Timotei (1 Tim. 4:7), iar 
lui Tit îi scrie acelaşi Apostol să spună cretanilor «să nu ia 
aminte la basmele jidoveşti şi la poruncile unor oameni care 
se abat de la adevăr» (Tit 1:14). «Căci va veni o vreme, se 
vede că a şi venit — când (oamenii) nu vor mai suferi 
învăţătura sănătoasă, ci — dornici să-şi gâdile auzul — îşi vor 
grămădi învățători după poftele lor, şi-şi vor întoarce 
urechile de la adevăr şi se vor abate spre basme» (2 Tim. 
4:3-4). 

Ca să arăţi că lisus Hristos este o persoană de 
legendă, trebuie să distrugi pe toți mucenicii creştinătăţii, 
intreg calendarul creştin şi să arăţi că nu au existat acei 

oameni care veacuri întregi au primit martiriul ca dovadă a 
dragostei şi a credinţei lor în lisus Hristos. Ca să arăţi că 
lisus Hristos este un nume de poveste, trebuie să distrugi 
istoria Bisericii cu o parte din istoria celor mai culturale 
popoare care au existat în vechime: istoria iudeilor, care ne- 
au dat Apostolii şi istoria grecilor şi a romanilor, care ne-au 
dat Sfinţii Părinţi ai Bisericii precum şi o bună parte din 
istoria popoarelor europene, între care ne numărăm şi noi, 
care şi-au început cultura lor cu slujitorii lui Hristos şi cu 
cărțile Bisericii Lui. ... Să distrugi istoria şi istoriografii lor; 
să distrugi geografia şi arheologia lor; să distrugi o bună 
parte din cultura lor. În sfârşit, trebuie să distrugi toate 
sufletele creştine şi sărbătorile creştine, care an de an dau 
mărturie, lumii întregi, de numele, de viața, şi lucrarea 
Mântuitorului - nu în timpuri mitologice sau preistorice, 
nici în locuri necunoscute, ci în plină desfăşurare a istoriei 
şi a culturii omenirii celei mai civilizate. 

lată ce operă de distrugere trebuie să faci, omule, ca 
să scoţi pe lisus Hristos din istorie, să distrugi toate 
mărturiile istoriei Lui, să distrugi catedralele, să distrugi 
bisericile, să distrugi Biblia, să distrugi muzeele, să distrugi 
bibliotecile, să distrugi toate sufletele şi sărbătorile 
creştinilor de pe toată fața pământului — lucru cu neputinţă 
de împlinit. 

A scoate pe lisus Hristos din istoria şi din viața 
omenirii, când e plină istoria de martirii şi de credincioşii 
Lui, de Evangheliile şi bisericile Lui, de cultul Lui, şi de o 
cultură născută din religia Lui, nu înseamnă numai a goli 
bisericile de credincioşi, casele şi muzeele de opere de artă, 
bibliotecile de cărţi, lumea de şcolile întemeiate de Biserica 

lui Hristos, sufletele de mângâierea şi de lumina 
Evangheliei lui Hristos, ci mai înseamnă a sărăci sufletul 
omului de cele mai alese valori morale şi spirituale; 
înseamnă a întoarce istoria înapoi cu două mii de ani, 
înseamnă a lipsi omul de religia desăvârşirii depline, a 
bunătăţii şi a iubirii, a păcii şi a iertării, a frăției şi a 
omeniei, a libertăţii şi a culturii, a mântuirii şi a fericirii. 

Dacă n-a existat lisus Hristos, de la Care se numără 
anii, „era noastră” care este „era creştină”, atunci cine a mai 
existat? Sau, cine s-a gândit vreodată să numere anii 
istoriei de la data naşterii unui nume de legendă?!... 

Dacă tăgăduim pe lisus Hristos, care, ca nimeni altul 
ocupă în istorie un loc central, nu marginal, atunci trebuie 
să tăgăduim Biblia şi Biserica, proorocii şi apostolii; atunci 
trebuie să tăgăduim Ierusalimul şi Roma; pe Irod, pe Nero 
şi pe Dioclețian, care L-au prigonit; pe Constantin cel Mare 
şi pe lustinian, pe Ştefan cel Mare şi pe Constantin Brân- 
coveanu, care L-au ascultat, L-au iubit şi L-au urmat până 
la moarte; atunci putem închide ochii şi în fața soarelui, să-l 
tăgăduim şi pe el şi să zicem cu ochii închişi: nu există 
soarele, că nimeni nu s-a dus la el acasă să-l vadă. 

Încercarea de a scoate pe lisus Hristos din istoria şi 
din viaţa omenirii începe a se învechi, şi a îmbătrâni, ca şi 
atâtea alte încercări potrivnice lui Hristos şi Evangheliei, şi 
tot ce îmbătrâneşte moare. Au slăbit echipele, s-au sfărmat 
ciocanele de atâtea lovituri şi s-au înlocuit cu altele, numai 
adevărul Domnului rămâne, în veac. 

Nu este uşor să intri cu inima, cu fața şi cu mâinile 
curate, în viața oamenilor şi în istoria lumii, adică să faci 
istorie, dar şi mai greu este să scoţi din istorie pe cine a 

umplut douăzeci de veacuri de istorie. lisus Hristos a intrat 
în istoria şi în viața omenirii ca un aluat care dospeşte toate 
sufletele, cele peste opt sute de milioane de ucenici ai Săi, ca 
să facă din ele suflete bune ca pâinea caldă. 

lisus Hristos, cu apostolii Săi, a făcut şi continuă să 
facă istorie ca nimeni altul. El «ieri şi azi şi în veci este 
acelaşi» (Evr. 13:8). Ca să-L poţi scoate din istorie, trebuie 
să-L înlocuieşti cu ceva mai bun. Sau cel puţin să te ridici 
până la înălțimea Lui cu bunătatea, cu iubirea, cu sfințenia, 
cu adevărul... 

Până atunci noi, creştinii, rămânem cu EI, cu istoria 
Lui, cu Biserica Lui, cu Evanghelia Lui, cu sărbătorile Lui, 
cu viața Lui, cu religia Lui mântuitoare. 


HRISTOS ŞI ANTIHRIST 


«... mulți prooroci mincinoşi se vor scula...» 
(Mt. 24:24) 


Ideile mari şi adevărurile sfinte biruiesc în lume prin 
valoarea şi forța lor spirituală. Prin puterea lor lăuntrică, ele 
înfrâng toate piedicile şi ies la lumină, întocmai cum florile 
plăpânde răsar din seminţele îngropate sub greutatea 
pământului. 

Aşa a învins şi lisus Hristos lumea: prin frumuseţea 
dumnezeiască a vieţii Sale, prin valoarea morală, socială şi 
religioasă a învățăturii Sale, şi prin puterea jertfei, a morţii 
şi a învierii Sale. 

Împotrivirile şi moartea au stat în calea Lui de la 
naştere şi până la înviere. Îndată după naştere, regele Irod a 
căutat să-L omoare, ca nu cumva să-l detroneze (Mt. 2); 
cărturarii, fariseii şi saducheii căutau să-L. omoare pentru că 
a mustrat prea aspru minciunile şi fățărnicia lor (Mt. 22-23). 
ludeii căutau să-l omoare pentru că dezlega sâmbăta -— a 
umblat sâmbăta printre semănături, a vindecat pe omul cu 
mâna uscată şi pe slăbănogul de la scăldătoarea Vitezda; 
Sinedriul hotărăşte să-L omoare pentru că nu numai 
desființa sâmbăta, dar şi pentru că numea pe Dumnezeu 
Tată şi pe Sine Se făcea întocmai cu Dumnezeu (In. 5, 1-18; 
Mt. 12:1-14; Lc. 6:1-11). 

În cele din urmă L-au şi răstignit, ca prin moarte să-l 
distrugă şi viaţa şi opera. Împotrivirile şi moartea se ridică 
şi astăzi împotriva lui lisus. Unii se zbat mereu să-L 
răstignească din nou, în ucenicii şi urmaşii Săi, ca să piară 
opera Lui din istorie; alții se zbat să scoată numele Lui din 
istorie, ca şi când nici nu ar fi existat. Sanhedrinul (sine- 
driul), care după vindecarea slăbănogului de la Vitezda şi 
după învierea lui Lazăr din Betania, a ţinut sfat ca să 
prigonească şi să omoare pe lisus (In. 11:38-53), ţine sfat şi 
astăzi, cu rezultatul pe care îl ştim şi îl vedem peste tot 
pământul. 

Împotrivirea aceasta — uneori ascunsă, oarbă, surdă şi 
mută, alteori deschisă şi sângeroasă, încă din primele zile 
ale creştinismului se numeşte „antihristică”, iar împotrivi- 
torul se numeşte „antihrist”. 

Ce ne spune învățătura creştină (Dogmatica) despre 
lucrarea antihristică şi despre antihrist care o susține? Când 
Mântuitorul poposea înainte de patimi pe Muntele 

Măslinilor şi privea înlăcrimat cetatea Ierusalimului şi 
zidurile Templului, din care nu va rămânea piatră pe 
piatră, Apostolii se apropie de EI şi-L întreabă să le spună: 
care e semnul venirii Sale (a doua) şi sfârşitul veacului? 

Şi, răspunzând lisus le-a zis: «Păziţi-vă să nu vă 
înşele cineva; căci mulţi vor veni sub numele Meu şi vor 
zice: eu sunt Hristosul şi pe mulţi vor înşela. De asemenea 
veţi auzi de războaie şi veşti de războaie. Căutaţi să nu vă 
spăimântaţi, ... căci se va scula popor peste popor şi 
împărăție peste împărăție şi vor fi: foamete şi ciume, şi 
cutremure pe alocurea. Dar toate acestea sunt numai 
începutul durerilor. Atunci vă vor da la chinuri şi vă vor 
ucide şi veți fi urâţi de toate popoarele pentru numele Meu. 
Atunci se vor sminti mulți şi se vor ucide unul pe altul şi se 
vor uri unul pe altul. Atunci mulţi prooroci mincinoşi se 
vor scula şi vor amăgi pe mulți, şi din pricina înmulțirii 
fărădelegilor dragostea multora se va răci. Dar cel ce va 
răbda până la sfârşit, acela se va mântui. Şi se va 
propovădui această Evanghelie a Împărăției în toată lumea, 
spre mărturie la toate popoarele şi atunci va veni sfârşitul. 
Atunci... când veţi vedea urâciunea pustiirii, de care s-a 
grăit prin proorocul Daniil, şezând în locul cel sfânt,... de 
va zice cineva: Iată Hristosul este aici, sau acolo, să nu 
credeţi! Căci se vor scula hristoşi mincinoşi şi prooroci 
mincinoşi şi vor arăta semne mari şi minuni, ca să ade- 
menească, de va fi cu putință, şi pe cei aleşi. lată v-am spus 
de mai înainte. Deci, de vă vor zice: lată (Hristos) este în 
pustie, să nu ieşiţi; sau iată în cămări este, să nu credeţi! 
Căci după cum fulgerul iese de la răsărit şi se arată până la 
apus, aşa va fi şi venirea Fiului Omului» (Mt. 24:1-27; Lc. 

21:5-27). 

Vedem şi cunoaştem din aceste versete că între 
semnele venirii a doua, pe lângă vestirea Evangheliei în 
toată lumea şi celelalte semne, Mântuitorul lisus Hristos 
anunţă şi arătarea unor hristoşi mincinoşi şi a unor prooroci 
mincinoşi, pseudo-hristoşi. Arătarea şi lucrarea lor o pre- 
vesteşte nu numai înainte de patimile Sale, ci chiar de la 
începutul propovăduirii Evangheliei Sale. Încă în predica 
de pe Munte, Hristos Domnul spune învățăceilor Săi: «Pă- 
ziți-vă de proorocii mincinoşi, care vin la voi îmbrăcați în 
haine de oi, iar pe dinăuntru sunt lupi răpitori» (Mt. 7:15). 

Cine sunt aceşti hristoşi mincinoşi, proorocii min- 
cinoşi şi apostolii mincinoşi? După sfinţii şi marii Apostoli 
Pavel, Petru şi loan pseudo-hristoşii, pseudo-proorocii şi 
pseudo-apostolii sunt: iudaizanțţii, ereticii şi prigonitorii 
creştinilor. 

Iudaizanţii sunt creştinii proveniţi din iudei, (dintre 
cei tăiați împrejur) care s-au silit din răsputeri, ca şi 
sâmbătarii sau adventiştii de astăzi să țină creştinismul 
închis între marginile iudaismului. Împotriva acestora scrie 
Pavel Corintenilor: «Unii ca aceştia sunt apostoli mincinoşi, 
lucrători vicleni, care iau chip de apostoli ai lui Hristos. Şi 
nu e de mirare, deoarece însuşi Satana se preface în înger al 
luminii. Nu este, dar, lucru mare dacă şi slujitorii lui iau 
chip de slujitori ai dreptății, al căror sfârşit va fi după 
faptele lor» (2 Cor. 11.13-15 vezi şi FA 20:28-31; Rom. 16:17- 
18 ş.a.). 

Ereticii sunt apostolii şi proorocii mincinoşi care, prin 
invățăturile lor greşite şi prin lupta lor dezbinătoare, 
sectară, încearcă neîncetat să slăbească unitatea Bisericii şi 

în chipul acesta să compromită grav tăria creştinismului. 
Despre ei şi împotriva lor este scris: «au fost în popor şi 
prooroci mincinoşi, după cum şi între voi vor fi învățători 
mincinoşi, care vor strecura eresuri pierzătoare...» (2 Petr. 
2:1). «De omul eretic, după întâia şi a doua mustrare, 
depărtează-te, deoarece ştii că unul ca acesta s-a abătut şi a 
căzut în păcat, fiind singur de sine osândit» (Tit 3:10:11, 
vezi şi 1 Cor. 11:18-19; Gal. 5:19; 1 In. 2:18-19; 4:1-6). 

Prigonitorii sunt vrăjmaşii de moarte ai creştinismului 
care au căutat să stingă cu forța, în sânge, religia creştină. 
Lucrarea lor o prevesteşte Mântuitorul, când spune uce- 
nicilor: «Scoate-vă-vor din sinagogi şi va veni vremea ca tot 
cel ce vă va ucide să creadă că aduce slujbă lui Dumnezeu» 
(In. 16:2, vezi şi Mt. 10:17-18; Mc. 13:9; Lc. 21:12 ş.a.). 

Toţi aceştia: iudaizanțţii, ereticii şi prigonitorii 
creştinilor, reprezintă o lucrare antihristică, potrivnică lui 
Hristos; toți poartă denumirea de antihrişti, potrivnici ai lui 
Hristos, toți sunt premergătorii lui Antihrist. 


II. 


«Acesta este Antihrist care tăgăduieşte pe 
Tatăl şi pe Fiul» 
(1 In. 2:22) 


Cine este Antihrist? 

Cuvântul Antihrist îl găsim mai întâi la Sfântul 
Apostol şi Evanghelist loan, care-l întrebuințează în 
Epistolele sale (1 In. 2:18, 22; 4:3; 2 In. 7), de patru ori la 

singular şi o dată la plural — în înţelesul de contrar, 
potrivnic, duşman al lui Hristos. 

Preînchipuirea lui şi lucrarea lui înşelătoare, satanică, 
potrivnică lui Dumnezeu, o întâlnim în mai multe locuri, 
atât din Vechiul, cât şi din Noul Testament. 

În Vechiul Testament, lucrarea antihristică, prima 
ispitire împotriva lui Dumnezeu, se arată în şarpele biblic 
(Fac. 3.1-15). Şarpele acesta nu este o simplă reptilă, un 
animal târâtor, ci o fiinţă demonică, un duşman al lui 
Dumnezeu, un simbol al puterii satanice (atee) care se luptă 
cu Dumnezeu. Faraon cu oastea lui şi luptele neamurilor 
împotriva lui Israil şi împotriva proorocilor, se consideră 
tot ca ispitiri şi împotriviri față de Mesia - Hristos, Care 
este Unsul Domnului. Nabucodonosor, împăratul Babilo- 
nului, care s-a ridicat împotriva lui Dumnezeu (Is. 14:4-14; 
Dan. 1-4) Gog, regele Magogului, Meşecului şi Tubalului 
(lez. 38:39), Beeşaţar (Dan. 5), Sanherib (IV Reg. 18-19; Is. 
36-37), Antioh Epifanul (1-2 Mac.) şi alți împărați pri- 
gonitori de sfinți şi pângăritori de temple, toți sunt socotiți 
ca figuri de antihrişti, ca preînchipuiri şi întruchipări ale 
răului, ca puteri înşelătoare şi prigonitoare ale drepţilor şi 
ale sfinților. Cu gândul la împărații prigonitori ai Bisericii 
lui Hristos şi premergători ai lui Antihrist, regele-prooroc 
se întreabă: «Pentru ce se adună împărații pământului şi 
căpeteniile se sfătuiesc împreună asupra Domnului şi 
asupra Unsului Lui...?» (Ps. 2.1) Împlinirea acestei profeții 
este adeverită de apostolii Petru şi loan, în rugăciunea pe 
care au rostit-o după ce au scăpat din mâinile sinedriului 
(vezi FA 4:24-28). Domnul, împotriva Căruia se sfătuiesc şi 
se ridică împărații pământului, este Dumnezeu, iar Unsul 

este Hristos, Fiul lui Dumnezeu. Prigonitorii sunt ateii, 
premergătorii lui Antihrist. 

De asemenea şi unele oraşe corupte, cum au fost 
Sodoma, Babilonul şi Tirul se numără între prefigurările lui 
Antihrist. Numele de oraşe sunt luate ca nume de oameni şi 
de nelegiuiri, prin care se desfăşoară în lume opera lui 
Antihrist! 

În Noul Testament, cea dintâi lucrare antihristică se 
arată în uciderea pruncilor din Vifleem şi din împrejurimile 
lui, iar a doua în ispitirea Mântuitorului din pustiul 
Carantania. 

Tot o lucrare anticreştină, antihristică, se pare că 
descoperă şi prevesteşte lisus Hristos, când vorbeşte 
învățăceilor despre semnele venirii Sale a doua, la sfârşitul 
veacurilor. «Deci, când veţi vedea urâciunea pustiirii, de 
care s-a grăit prin proorocul Daniil, şezând în locul cel 
sfânt, cel ce citeşte să înțeleagă...» (Mt. 24:15; Mc. 13:14). În 
profeţiile sale, Daniil scrie despre «păcatul cel pustiitor» 
(8:13), despre «urâciunea pustirii» care se va aşeza în 
templul din Ierusalim (9:27), despre «idolii pustiitorului» 
(11:31 şi 12:11), şi despre un împărat care «se va trufi 
împotriva oricărui dumnezeu şi împotriva Dumnezeului 
dumnezeilor» (9:36-45). Cei mai mulți tâlcuitori sunt de 
părere că atât Daniil, cât şi Mântuitorul când citează pe 
Daniil, prin cuvintele despre «urâciunea pustiirii» înțeleg 
proorocia despre pustiirea Ierusalimului, întâmplată la anul 
70, prin armatele lui Titus şi Vespasian. Părerea aceasta e 
îndreptățită şi întărită prin cuvintele Mântuitorului de la 
Luca 21:20: «lar când veţi vedea Ierusalimul înconjurat de 
oştiri, atunci să ştiţi că s-a apropiat pustiirea lui...» precum 

şi prin celelalte cuvinte următoare (Mt. 24:16-21; Lc. 21:21- 
24), care se referă vădit la dărâmarea Ierusalimului şi nu la 
sfârşitul veacurilor. 

Luate însă în înțelesul întregii cuvântări a 
Mântuitorului despre semnele venirii a doua şi ale 
sfârşitului veacurilor (Mt. 24-25, Mc. 13 şi Lc. 21), cuvintele 
«urâciunea pustiirii» au şi un înţeles eshatologic, privitor la 
arătarea şi lucrarea lui Antihrist de la sfârşitul veacurilor 
care va premerge venirii a doua şi Judecăţii din urmă. 
Dovada o avem în cuvintele Sf. Apostoli Pavel şi loan 
despre arătarea şi lucrarea lui antihrist, în lume, ca putere 
contrară Evangheliei şi Bisericii lui Hristos. 

Sfântul Pavel scrie Tesalonicenilor: «În privința 
venirii Domnului nostru lisus Hristos şi a adunării noastre 
împreună cu El, vă rugăm, fraților, să nu vă lăsaţi prea 
degrabă zguduiţi în cugetul vostru, nici să vă spăimântaţi — 
nici de duh proorocesc, nici de vorbă, nici de vreo scrisoare 
ca pornită de la noi, precum că ziua Domnului a şi sosit 
(venirea a doua). Să nu vă amăgească nimeni, cu nici un 
chip. Căci ziua Domnului nu va sosi până ce mai întâi va 
veni lepădarea de credinţă şi nu se va arăta pe faţă omul 
nelegiuirii, fiul pierzării, potrivnicul — înălțându-se mai 
presus de tot ce Se numeşte Dumnezeu sau e făcut pentru 
închinare, aşa încât să se aşeze el în Biserica lui Dumnezeu 
şi pe sine să se dea drept dumnezeu. Nu vă aduceți aminte, 
că pe când eram încă la voi, vă spuneam aceste lucruri? Şi 
acum ştiţi bine ce-l opreşte, ca să nu se arate decât la 
vremea lui. Pentru că taina fărădelegii se şi înfiripează, 
numai că este unul care o ține pe loc, până ce va fi dat la o 
parte. Şi atunci se va arăta cel fără de lege, pe care Domnul 


135 


Pr. ILARION FELEA 


lisus îl va ucide cu suflarea gurii Sale şi-l va nimici cu 
strălucirea venirii Sale. lar ivirea aceluia va fi prin lucrarea 
Satanei, însoțită de tot felul de puteri şi de semne şi de 
minuni mincinoase, şi de amăgiri nelegiuite, pentru fiii 
pierzării, fiindcă nu au primit iubirea adevărului, ca să se 
mântuiască. Pentru aceasta le trimite Dumnezeu amăgiri 
puternice, ca să dea crezământ minciunii, şi ca să cadă sub 
osândă toți cei ce nu au crezut adevărul, ci au îndrăgit 
nedreptatea» (2 Tes. 2:1-12). 

Omul pierzării, fiul nelegiuirii, potrivnicul care se va 
da drept Dumnezeu nu este altcineva decât Antihrist, 
idealul răilor care se va arăta în lume înaintea venirii lui 
Hristos, prin minuni false, prin puteri şi năluciri 
amăgitoare. El va pricinui — pe timp scurt - o mare lepădare 
de credință (apostazie), după care va urma nimicirea lui 
prin puterea Domnului nostru lisus Hristos. 

Despre antihrist, Sfântul loan Evanghelistul scrie 
următoarele: «Copiii mei, este ceasul de pe urmă şi, precum 
ați auzit că vine Antihrist, iar acum mulți antihrişti s-au 
arătat... Dintre noi au ieşit, dar nu erau dintre noi, căci de- 
ar fi fost dintre noi ar fi rămas cu noi, ci ca să se arate că nu 
sunt dintre noi, de aceea au ieşit. V-am scris vouă... să ştiţi 
că nici o minciună nu vine din adevăr. Cine este 
mincinosul, fără numai cel ce tăgăduieşte că lisus este 
Hristos? Acesta este Antihrist care tăgăduieşte pe Tatăl şi 
pe Fiul» (1 In. 2:18-22; cf. In. 8:44). «Orice duh, care nu 
mărturiseşte pe lisus, nu este de la Dumnezeu, ci este 
duhul lui Antihrist, despre care ați auzit că vine, şi acum 
este chiar în lume» (1 In. 4:1-3). «Mulţi amăgitori au ieşit în 
lume, care nu mărturisesc că lisus Hristos a venit în trup. 

Acesta este amăgitorul şi Antihristul» (2 In. 7). 

Aşadar, după Sfântul loan Evanghelistul, Antihrist 
este  mincinosul,  înşelătorul,  amăgitorul, proorocul 
mincinos care nu mărturiseşte că lisus Hristos este de la 
Dumnezeu. Antihrişti sunt toţi proorocii mincinoşi, toți 
ereticii ieşiţi «dintre noi», care au alt duh şi alt crez, decât 
crezul întemeiat pe adevărul Evangheliei. Tot Sfântul loan 
mai numeşte pe Antihrist: fiara care se suie din adânc şi 
face război cu sfinţii, balaurul roşu cu şapte capete şi zece 
coarne pe care l-a biruit arhanghelul Mihail, Gog şi Magog, 
şarpele cel de demult care se cheamă diavol şi satana biruit 
prin sângele Mielului; Babilonul, mama curvelor şi a 
urâciunilor pământului care se va arde şi se va pustii de 
către Domnul domnilor şi Împăratul împăraților. 


III. 


«,.. ați auzit că vine Antihrist, iar acum 
mulți antihrişti s-au arătat...» 
(1 In. 2:18) 


După ce am cercetat paginile şi am înşirat locurile 
din Biblie în care se vorbeşte despre Antihrist şi despre 
lucrarea antihristică, putem răspunde uşor: Cine sunt 
antihriştii, cine este Antihrist şi ce este lucrarea antihristică, 
taina fărădelegii care se lucrează în lume înainte de arătarea 
lui Antihrist? 

Antihriştii, despre care aminteşte mai întâi Sf. 
Evanghelist loan, sunt forțele anticreştine şi uneltele răului; 

sunt contrarii lui Dumnezeu, potrivnicii Tatălui, Fiului şi 
Duhului Sfânt; sunt prigonitorii creştinilor, ateii — oamenii 
lui Antihrist şi duşmanii lui Hristos, vrăjmaşii neîmpăcați ai 
Crucii, ai Evangheliei şi ai Bisericii. 

De aceea, în istoria Bisericii toți prigonitorii 
creştinilor şi toți marii vrăjmaşi ai Bisericii au fost numiţi 
antihrişti. Aşa au fost numiţi Irod şi Nero, Dioclețian, lulian 
Apostatul şi Mahomed, toți împărații, sultanii, regii şi 
tiranii sângeroşi care au prigonit pe creştini. 

Tot în grupul antihriştilor, Sf. loan Evanghelistul 
numără şi ereticii, „care dintre noi au ieşit“(1 In. 2:19), „du- 
hurile înşelătoare” (1 Tim.4:1), răzvrătiţii care atacă unitatea 
de credință a Bisericii, proorocii şi apostolii mincinoşi, 
pseudo-hristoşii, pseudo-proorocii şi pseudo-apostolii. 
Aşa au fost numiţi Simon Magul, Cerint şi Nicolae din 
vremea apostolilor, din Asia şi Macedonia, Nestorie şi alții 
până în ziua de astăzi. 

Aceştia sunt antihriştii: toate acele persoane 
răzvrătite, potrivnice, duşmane lui Hristos, fie că sunt 
stăpânitori care prigonesc pe creştini, fie că sunt eretici care 
atacă învățătura cea dreaptă a creştinilor. Şi unii şi alţii pun 
piedici creştinismului, şi unii şi alții susțin lupta împotriva 
fiilor lui Dumnezeu; şi unii şi alţii reprezintă duhul lui 
antihrist, puterea întunericului şi a răului care se 
răzvrăteşte împotriva luminii, a binelui şi adevărului. Toţi 
aceştia sunt slugile şi premergătorii lui Antihrist. 

După învățătura creştină, Antihrist este o persoană 
istorică, o unealtă a Satanei, o ființă demonică, un Mesia 
fals, un tiran care se va socoti şi numi pe sine Dumnezeu. 
Unii spun că Antihrist ar fi mesia iudeilor (el însuşi iudeu). 

De aceea el va apare «în templul din Ierusalim şi de acolo 
va determina lepădarea de credință, apostazia, celor ce nu 
au primit iubirea adevărului, ca să se mântuiască» (2 Tes. 
2:10). lisus Hristos numeşte pe Antihrist «urâciunea pus- 
tiirii» (Mt. 24:15, cf Dan. 9:27). Apostolul Pavel îl numeşte 
pe Antihrist «omul fărădelegii, fiul pierzării, potrivnicul 
care se înalță mai presus de tot ce este Dumnezeu sau e 
făcut pentru închinare, aşa încât să se aşeze el în Biserica lui 
Dumnezeu şi pe sine să se dea drept Dumnezeu» (2 Tes. 
2:3-4) «În zilele cele de apoi — spune „Învățătura celor 12 
apostoli” (cap. 16) — se vor înmulți apostolii mincinoşi şi 
amăgitorii şi se vor preface oile în lupi, şi dragostea în ură. 
Căci, sporind nelegiuirea, se vor urî unii pe alții şi se vor 
prigoni şi se vor trăda şi atunci se va arăta amăgitorul lumii 
(Antihrist) ca şi cum ar fi Fiul lui Dumnezeu». 

După Sfinţii Părinţi loan Gură de Aur, Efrem Sirul, 
Ipolit, loan Damaschin şi alţii, Antihrist se va naşte dintr-o 
femeie desfrânată, spurcată, va creşte în ascuns, va lua 
stăpânirea cu puterea satanei prin înşelare, prin minciuni şi 
minuni false şi va prigoni Biserica trei ani şi jumătate, cât a 
ținut şi lucrarea Mântuitorului. În cifre biblice lucrarea lui 
Antihrist va ţine 42 de luni sau 1260 de zile, care ne dau 
acelaşi timp: trei ani şi jumătate (cf. Dan. 7:25; Apoc. 11:2; 
12:14; 13:5). În Apocalipsă, Antihrist este numit când fiară, 
când balaur, când Babilon (cap. 11-20). Numărul lui, număr 
de om, este 666 (Apoc. 13:18). Ce însemnează acest număr, 
nimeni nu poate preciza. Încercări de lămurire s-au făcut 
nenumărate dar asupra lui nu s-a putut spune ultimul 
cuvânt. Având în vedere că textele Apocalipsei sunt cele 
mai greu de tâlcuit, Biserica nu ştie şi nu spune mai mult 

decât ştiu şi spun Apostolii loan şi Pavel şi de aceea nu a 
dat în lămurirea lor nici o hotărâre. Le lasă şi le păstrează 
pe toate sub un acoperământ de tainăs5. 

Opera lui Antihrist va fi persecuția, înşelarea şi 
apostazia, cea mai mare. Mâna lui va semăna neghină în 
grâu, va picura venin în miere. Ştiinţa lui va fi minciuna, 
forţa lui va fi tirania; în loc de prieteni va avea robi; în loc să 
fie păstor va fi un stăpân crud care va slăvi diavolii, va 
persecuta sfinţii şi va profana Biserica. 

Cei ce vor crede în minciunile lui şi se vor închina 
fiarei, deci lui Antihrist, vor primi semnul ei pe frunte sau 
pe mână (Apoc. 14:9). Pentru creştini există pecetea lui 
Hristos, sigiliul darului Duhului Sfânt în semnul crucii; 
pentru închinătorii lui Antihrist încă va fi un semn care 
numai atunci se va cunoaşte. Ceea ce putem şti este că în 
lupta cu Antihrist, Mielul va ieşi biruitor. lisus Hristos 
Domnul va nimici pe Antihrist cu duhul gurii Sale şi îl va 
pierde cu arătarea venirii Sale (2 Tes. 2:8). 

Arătarea lui Antihrist şi lucrarea lui va premerge 
venirii a doua a Mântuitorului. „Vine Antihrist, vine şi 
Hristos după el” (Sf. Ciprian). Arătarea lui Hristos va fi 
căderea şi moartea lui Antihrist, ultima moarte, după care 
va urma învierea morţilor. Biruinţa va fi a lui Hristos. 
Binele şi Adevărul vor înfrunta şi vor învinge puterea 
răului şi a întunericului. Acestea sunt pe scurt răspunsurile 
învățăturii creştine, ale Dogmaticii Ortodoxe despre 
Antihrist, despre antihrişti şi despre lucrarea antihristică, 
iubiți şi binecuvântați creştini. Istoria întreagă nu este 


s Numai poporul nostru, din Bihor, în credinţele lui ştie să spună 
că Sf. Ilie şi Enoh se vor lupta cu Antihrist în zi de vineri şi-l vor birui. 

altceva decât o înfruntare şi o luptă a binelui cu răul, a 
păcatului pustiitor cu virtutea mântuitoare, a luminii cu 
întunericul, a adevărului cu minciuna, a vieții cu moartea, a 
lui Hristos cu slugile lui Antihrist. Există în lume un spirit 
care neagă, un duh rău care se împotriveşte lui Dumnezeu, 
„o urâciune a pustiirii” (Mt. 24:15), „o taină a fărădelegii” (2 
Tes. 2:7) care lucrează între oameni cu puterea satanei. 
Aceasta e lucrarea antihristică, amăgitoare, înşelătoare, 
mincinoasă; e lucrarea antihriştilor, satanică, distrugătoare, 
infernală. Ea ţine până la sfârşitul veacurilor, până la 
venirea a doua. Acum, puterea şi lucrarea aceasta e legată, e 
„oprită” de puterea şi lucrarea Bisericii lui Hristos, de 
puterea şi de lucrarea harului Duhului Sfânt. La sfârşitul 
veacurilor puterea antihristică se va dezlănțui cu toată 
sălbăticia ei prin arătarea lui Antihrist, pentru a fi nimicită 
cu totul. În ciocnirea cea din urmă, binele va înfrânge răul, 
Hristos va nimici pe Antihrist — cel din urmă prigonitor al 
creştinilor şi cel mai mare duşman al lui lisus Hristos — şi 
astfel se va împlini voia lui Dumnezeu care este mântuirea 
şi fericirea veşnică a lumii întregi, în şi prin lisus Hristos 
Domnul şi Mântuitorul nostru. 

Acestea ştiindu-le despre antihrişti şi despre Anti- 
hrist, despre arătarea şi lucrarea lor potrivnică Evangheliei 
şi Bisericii lui Hristos, duşmană creştinilor şi sfinților, să ne 
întărim şi mai mult credinţa în Dumnezeu, viaţa în Hristos, 
dragostea față de Evanghelia şi Biserica Lui, precum şi 
privegherea în rugăciune şi răbdarea în suferințe. 
Antihriştii sunt mai slabi, creştinii sunt mai tari. După cum 
Hristos va birui pe Antihrist, aşa şi creştinii vor birui pe 
antihrişti. Puterea adevărului creştin este neînvinsă. 

Biruitorii fiarei şi învățăceii Mielului vor primi 
nume noi, înscrise în cartea vieții şi haine albe în templul 
cerului (cf. Apoc. 2-3). Şi se vor bucura cu Dumnezeu, în 
vecii vecilor. Amin. 

Capitolul III 


Viaţa în Duhul Sfânt 


CE ESTE HARUL? 


«...a văzut împăratul (Dumnezeu) acolo un 
om, care nu era îmbrăcat cu haină de 


nuntă...» 
(Lc. 22:11) 


Înnoirea şi desăvârşirea omului prin lisus Hristos 
este lucrarea Duhului Sfânt - făgăduință şi dar dum- 
nezeiesc care ne vine tot de la Hristos, Domnul nostru (În. 
14:16-17, 26; 15:26; 16:7; FA 1 :4-5, 8). 

Viaţa în Hristos, adevărata viaţă creştină, este viața 
trăită în aerul Duhului Sfânt, în văzduhul Dumnezeirii; este 
o viață de har, viață trăită în harul Sfântului Duh. 
Învățătura aceasta duhovnicească încercăm să o lămurim în 
meditaţiile următoare. 

Ca să înțelegem cât mai bine ce este viața divină, 
viața în Hristos, viaţa trăită în aerul Dumnezeirii, trebuie 
mai întâi să cunoaştem câteva din bucatele mai tari ale 
religiei creştine şi să ne lămurim: Ce este harul? Apoi: cum 
şi prin ce mijloace lucrează harul? Cum se împacă firea cu 
harul, libertatea voinţei cu harul, păcatul şi harul, virtutea 
şi harul, ca să încheiem cu învățătura creştină despre 
desăvârşirea duhovnicească prin puterea harului. 

Aşadar, ce este harul, atât de mult amintit, dorit şi 
cerut în rugăciunile noastre? Sunt bunuri şi puteri cereşti, 
sau dumnezeieşti şi bunuri şi puteri pământeşti, fireşti şi 

omeneşti. Harul sau graţia divină, este Duhul şi darul lui 
Dumnezeu. În înțeles mai larg, har de la Dumnezeu este şi 
viața, sănătatea, puterea de muncă, frumuseţea sufletului, 
mintea deşteaptă, toți talanţii omului şi toate darurile 
pământului — marea, ploaia, roua, rodirea, soarele. În 
înțeles religios mai restrâns, harul este cel mai mare bun 
ceresc şi cea mai mare putere dumnezeiască, împrumutată 
omului spre curățirea, luminarea, sfinţirea, înnoirea şi 
desăvârşirea sufletului. Dumnezeu este iubire; harul este 
iubirea lui Dumnezeu dăruită inimii omului. Dumnezeu 
este putere atotputernică, harul este puterea lui Dumnezeu 
dăruită voinței omului. Dumnezeu este Duh Sfânt; harul 
este Duhul Sfânt dăruit sufletului, duhul omului. 
Dumnezeu este Părintele Ceresc; harul e brațul de ajutor al 
Părintelui ceresc întins omului prin Fiul şi Duhul Sfânt. 
Dumnezeu este Tatăl - Creatorul, Fiul - Mântuitorul şi 
Duhul Sfânt - Mângâietorul şi Sfinţitorul lumii. Dumnezeu 
este Sfântul Sfinţilor, Sfântul Dumnezeu; harul este apa vie 
care astâmpără setea sufletului (nu toate apele astâmpără 
setea), apa sfântă care spală şi curățeşte sufletul de rugina şi 
răutatea păcatului; alifia sfântă care vindecă durerea şi 
suferința sufletului; focul sfânt care arde spinii patimilor şi 
topeşte gheața inimilor împietrite sub vraja răului. Cerul nu 
cade pe pământ, dar îşi trimite roua şi ploaia binecuvântată; 
harul e roua şi ploaia cerului în sufletele credincioşilor. 
Soarele luminează, încălzeşte şi rodeşte pământul; harul e 
soarele sufletului. Dumnezeu este izvorul, sămânța vieții; 
harul este izvorul cel viu al vieții duhovniceşti, sămânța cea 
vie a slavei cereşti, pâinea de întărire, luminare şi 
desăvârşire a vieţii dumnezeieşti în om. Harul este seva 


146 


SPRE TABOR 


aceea sfântă şi dătătoare de viaţă, care trece din viță în 
mlădiţe, din măslin în ramuri, din Hristos în creştini, ca să 
le dea puterea vie de creştere, de înflorire şi rodire. Ce nu 
mai poate face omul prin puterile lui mărginite, ca să se 
sfințească şi să se desăvârşească, face, lucrează harul, prin 
puterile lui nemărginite. 

Dumnezeu, după învățătura creştină, ascunsă în cer, 
nu este o idee abstractă, un gând rece, o putere necunoscută 
sau un lucru fără viaţă, ca o stihie moartă. Dumnezeu este 
Fiinţa vie, iubitoare şi ajutătoare, Care ni S-a descoperit şi 
ni S-a arătat în lisus Hristos şi în Duhul Sfânt. El ne-a dat pe 
Fiul şi pe Sfântul Duh, ca să ne mântuim; „arvuna Duhului” 
(2 Cor. 1:21-22), garanta şi siguranța moştenirii Împărăției 
Cerurilor. Dumnezeu coboară, trăieşte şi lucrează în noi, în 
inima noastră ca un părinte şi ca un frate. El ne luminează 
mintea, ne încălzeşte şi curățeşte inima, ne întăreşte voința, 
ne îmbunătăţeşte viața şi ne desăvârşeşte sufletul prin 
puterea harului, care nu se află nici în sânge, nici în fire, nici 
în stihiile materiei, nici în formele legii, ci este dăruit de El, 
atras şi revărsat în inimă prin puterea rugăciunii. Nu se 
coboară harul din cer înainte de a se sui rugăciunea de pe 
pământ. După cum Sfântul Mir umple vasul şi aerul de 
mireasmă sfântă, aşa rugăciunea şi peste tot, cultul divin 
umple inima de harul Sfântului Duh. Inima este biserica din 
noi în care primim harul Domnului, darul Duhului Sfânt. 
Nu iubim prin cuvinte, ci prin inimă, prin focul ascuns în 
inimă, adică prin Duhul lui Dumnezeu, că El este focul 
ascuns care încălzeşte inima. 

Prin har, Dumnezeu ne dăruieşte ceva din Duhul 
Său, ceva din viața Sa, ceva din firea Sa, ceva din cereasca 

Sa putere, ceva din dumnezeieştile Sale desăvârşiri — din 
iubirea, bunătatea, sfințenia, puterea şi slava Sa. Cu ajutorul 
sfântului şi dumnezeiescului Har, Adam grijeşte de grădina 
raiului şi iubeşte animalele; Noe scapă de potop; Moise 
scoate apă din stâncă şi coboară mana din cer; David 
înfrânge pe Goliat şi din păstor ajunge prooroc şi rege; 
Daniil îmblânzeşte leii. Prin harul aflat la Dumnezeu, 
Fecioara Maria, cea „plină de dar” (Lc. 1:28-30), ajunge 
Maica Domnului; Petru umblă pe apă; Pavel îndulceşte 
veninul viperei şi se ridică până la al treilea cer&. Cu 
ajutorul sfântului şi dumnezeiescului Har păstorii ajung 
profeți, pescarii ajung apostoli şi robii ierarhi; sfinţii înfrâng 
patimile, mucenicii îndulcesc torturile şi păcătoşii îşi spală, 
îşi sfințesc şi albesc sufletele lor înnegrite şi nefericite. 
Răstignirea, omorârea, stingerea, ştergerea, nimici- 
rea păcatului şi iertarea sufletului o face numai Dumnezeu, 
prin har. Cerescul har sădeşte şi altoieşte în noi viața cea 
nouă, viața divină, viața în Hristos şi prin aceasta face din 
noi, nevrednicii copiii ai lui Dumnezeu, prietenii Mielului, 
logodnicii lui Hristos. Harul ne logodeşte şi uneşte cu 
Hristos, prin Sfântul Duh; se dăruieşte ca o arvună 
sufletelor logodite cu Hristos. Precum mireasa nu este 
sigură de mirele ei, până ce nu primeşte de la el arvuna 
inelului de logodnă, aşa şi sufletul, nu este sigur că va fi cu 
Dumnezeu, ca să se bucure negrăit de frumusețea Lui 


8 Ridicarea Apostolului Pavel în al treilea cer (2 Cor. 12:1-4) nu a 
fost o luminare prin idei, ci o strălucire în sufletul lui a puterii Sfântului 
Duh. Harul i-a dat cunoştinţa tainelor cereşti şi - după moarte — slava 
Sfântului Duh; Sf. Simeon Metafrastul, Despre Desăvârşirea în Duh, ms., 
cap. 14; p. 68. 

tainică, până ce nu primeşte arvuna Harului*. 

Harul face sufletul să vadă şi inima să iubească pe 
Dumnezeu. Harul ne ajută să ne naştem în Dumnezeu (în 
Sf. Botez), să dorim pe Dumnezeu şi să ne suim la Dum- 
nezeu; să trecem de la trup la suflet (spirit), de la pământ la 
cer, de la fire la dumnezeire. Mai mult decât prin oricare alt 
mijloc, prin har se preface şi se desăvârşeşte din omul 
trupesc, omul duhovnicesc. Harul este aluatul (fermentul) 
sfânt care ne ajută să trăim după voia lui Dumnezeu (0 
viață deiformă); să trăim, să lucrăm şi să creştem în Hristos; 
să ne naştem, să ne înviorăm, şi să ne desăvârşim în Duh. 
Harul e mustul care ajută sufletul altoit în Hristos să 
crească şi să rodească; e darul lui Hristos care ne hrăneşte şi 
ne întăreşte în viața duhovnicească. Harul sfințeşte sufletele 
şi bisericile; harul curățeşte aerul în inimi şi în biserici; 
harul ne umple sufletele şi bisericile de sfințenie, de linişte, 
de pace cerească, de smerenie, de lumină, de tăcere, de 
mângâiere, de bucurie sfântă, de fericire cerească, de viață 
şi slavă divină; harul este un adaos de putere dată de 
Dumnezeu omului, e însăşi puterea dumnezeiască, sfântă; 
ne îmbracă în Hristos, în haina cerească a sufletelor dăruite 
lui Dumnezeu. Harul este «haina de nuntă» primită de la 
Duhul Sfânt, haina împărătească pe care, cine nu s-a făcut 
vrednic să o îmbrace, nu va fi părtaş ospățului ceresc (Mt. 
22:1-14). Harul ne ajută să trăim în Hristos, în aerul 
Duhului Sfânt, în văzduhul Dumnezeirii — liberi şi fericiţi, 
curaţi şi luminaţi ca îngerii... 


87 Sf. Simeon Noul Teolog, Capete practice şi teologice, ms., cap. 76, 
p37: 

lată ce este harul, iubiți şi binecuvântaţi creştini. 
Credinţa fără harul Duhului Sfânt nu mântuieşte, nu poate 
mântui pe nimeni. Şi de aceea, înțelegând ce rol dumne- 
zeiesc are harul în viața creştină duhovnicească, ne dăm 
seama de ce îl dorim atât de mult şi-l cerem atât de stăruitor 
în toate rugăciunile noastre. De ce repetăm de atâtea ori la 
toate slujbele cererea: „Apără, mântuieşte, miluieşte şi ne 
păzeşte, Dumnezeule, cu harul Tău...”. 

Tot pentru primirea, lucrarea şi rodirea harului ne 
rugăm şi ori de câte ori zicem: „Doamne miluieşte”, sau 
spunem cuvintele psalmului «Miluieşte-mă, Dumnezeule» 
(50:11-13): «Inimă curată zideşte întru mine, Dumnezeule şi 
duh drept înnoieşte înlăuntrul meu. Nu mă lepăda de la 
fața Ta şi Duhul Tău (Harul) cel Sfânt nu-l lua de la mine. 
Dă-mi mie bucuria mântuirii şi cu duh stăpânitor mă 
întăreşte...». 


II, 


«Harul şi adevărul prin lisus Hristos s-au 
făcut» 
(În. 1:17) 


În convorbirea cu femeia samarineancă, începută cu 
cererea să-l dea apă să-şi astâmpere setea, Mântuitorul 
spune: «De-ai fi ştiut darul lui Dumnezeu, şi cine este Cel 
ce-ţi zice: dă-Mi să beau, tu ai fi cerut de la El şi ți-ar fi dat 
apa vie... Oricine bea din apa aceasta, iarăşi va înseta; iar 
cel ce va bea din apa care i-o voi da Eu, nu va înseta în veac; 
căci apa pe care-i voi da-o Eu, se va face în el izvor de apă 

săltătoare, spre viaţa veşnică» (In. 4:10, 13-14). Apa cea vie, 
dătătoare de viață veşnică, este harul sau darul lui 
Dumnezeu. Ce poate face harul în viața omului, vedem 
mai bine din câteva exemple din vieţile sfinților. Harul face 
din vameşul Levi, apostolul şi Evanghelistul Matei; din 
prigonitorul Saul, apostolul Pavel; din  desfrânata 
samarineancă, Sfânta Fotinia (pomenită la 26 Februarie) 
care, pe vremea împăratului Nero, a primit cununa 
muceniciei împreună cu cei doi fii ai ei (Victor şi losi) şi cu 
cele cinci surori ale sale (Anatoli, Foto, Fotis, Paraschevi şi 
Kiriaki). 

Puterea harului face pe cel dintâi martir creştin, pe 
Sfântul Ştefan (pomenit la 27 decembrie), să ierte şi să se 
roage pentru vrăjmaşii săi, care-l ucideau cu pietre; face pe 
frumoasa şi sfânta fecioară Tecla, cea dintâi muceniţă a 
Bisericii (pomenită la 24 septembrie), să stea în mijlocul 
leilor şi a tigrilor, liniştită şi nevătămată; pe învățatul Sfânt 
Dionisie (pomenit la 3 octombrie) să părăsească tihna casei 
şi sfatul înțelepţilor (Areopagul, Academia de atunci) din 
Atena, să ia darul şi soarta apostoliei, să vestească Evan- 
ghelia de-a lungul Europei şi să primească în altă cetate de 
lumină, la Paris, cununa muceniciei; harul face pe un om 
neştiutor de carte, pe Sfântul Roman Cântărețul (pomenit la 
1 octombrie), mare stihuitor şi întocmitor de condace; harul 
face dintr-o orfană, din Sf. Anastasia Romana (pomenită la 
29 octombrie) un model de vieţuire curată şi mare martiră 
care, atunci când i s-a oferit ca preț a lepădării de Hristos o 
viață de plăcere şi de fericire, prin închinarea la idoli, a 
răspuns că „nimeni nu este nebun ca să se arunce singur în 

vâltoarea din care a scăpat o dată”; harul face dintr-un 
bețiv şi desfrânat pe Sfântul mucenic Bonifatie (pomenit la 
13 decembrie), care ruşinează cu răbdarea şi cu tăria 
credinței „pe cei ce ridică braţ înarmat asupra celor blânzi şi 
drepți”&; harul face din Onisim (pomenit la 15 februarie), 
dintr-un sclav netrebnic, poate chiar hoţ, frate cu apostolii, 
episcop şi sfânt; harul face din Chiprian (pomenit la 2 
octombrie) sfânt al Bisericii, şi aşa mai departe, câte 
exemple de acestea se mai pot înşira, ca din ele să ne încre- 
dințăm: ce poate face harul din viața omului, câte minuni 
face harul, câte vieți pierdute le reface, câte suflete întinate 
le sfințeşte, şi câte vieţi de sfinţi înscrie în istoria Bisericii... 

Izvorul harului l-a descoperit Mântuitorul. «Legea 
prin Moise s-a dat, iar harul şi adevărul prin lisus Hristos 
s-au făcut» (In 1:17). Harul Duhului Sfânt este adausul de 
putere, venită de sus, care face din ucenici apostoli, din 
păgâni creştini, din păcătoşi drepți şi sfinți. «Prin harul lui 
Dumnezeu sunt ceea ce sunt, şi harul Lui, care este în 
mine, n-a fost în zadar...», zice Sfântul Pavel (1 Cor. 15:10; 
Rom. 15:15; Efes. 3:6-8); nu a rămas neroditor. 

Om pe om se ajută, creştini, şi toți avem trebuință de 
ajutor şi de îndemn unii de la alţii, şi mai ales de la FIristos. 
Dacă oamenii se ajută unii pe alţii, cu atât mai mult ne ajută 
Dumnezeu, prin harul Său luminător, curăţitor şi mântui- 
tor. Cu ajutorul harului sufletele se ajută, se îmbunătățesc, 
se sfințesc şi se desăvârşesc; îşi refac raiul pierdut şi trăiesc 
în apropierea lui Dumnezeu, în aerul curat şi înviorător al 
Duhului Sfânt. Puterea harului leagă sufletele noastre de 


% Îndrumătorul II, p. 329. 
% Îndrumătorul II, p. 385. 

lisus Hristos, inima noastră de inima Lui, viața noastră de 
viaţa Lui, cum leagă seva mlădiţele de viță, ca să crească, să 
înflorească şi să rodească. Fără ajutorul şi puterea harului, 
sufletele se sălbăticesc şi se ruinează, ca cetăţile ocupate şi 
pustiite de duşmani. Tot aşa sunt sălbăticite şi pustiite şi 
sufletele împodobite cu multă ştiinţă şi minte ascuţită, dar 
fără har: oraşe mari, însă ocupate, dărâmate şi pustiite, 
lipsite de viaţă şi pierdute”. 

Sufletele în stare de har sunt împăcate şi senine, ca o 
mare liniştită sub un cer înstelat; fără de har, sufletele sunt 
întunecate şi triste, ca o mare noaptea în furtună, sub un cer 
înnorat... 

Când e flămând, copilul nu se mulţumeşte nici cu 
haine scumpe, nici cu mărgăritare, nici cu jucării; atunci el 
doreşte sânul mamei. La fel mireasa nu se mulţumeşte nici 
cu daruri scumpe, nici cu haine frumoase care nu au nici un 
preț, fără comuniunea în iubire cu mirele”. În faţa sfântului 
har, toți creştinii suntem copii, toți suntem logodnici, cu 
care numai împărtăşirea, unirea ne mulţumeşte. Fără de har 
suntem ca nişte orfani de părinți; ca nişte mlădițe rupte din 
buciumul viței, ca nişte crengi uscate, lipsite de viață, ca 
nişte logodnici despărțiți, suflete veştejite, uscate, moarte. 
Cu harul suntem din casa lui Dumnezeu, împreună cetățeni 
cu sfinţii (Efes. 2:19). 

Creştinul dreptcredincios crede în lucrarea lui Dum- 
nezeu, Cel în Treime slăvit, Care ne-a dat totul în scopul 
mântuirii şi al fericirii. Ne-a dat pe Fiul şi pe Duhul Sfânt. 
Fiul ne-a dat Trupul şi Sângele Său; Duhul Sfânt - puterea 


% Sf. Macarie cel Mare, Omilii, p. 209. 
91 Ibidem, op. cit., p. 223. 

Sa. Creştinul este încredințat că Dumnezeu nu numai a 
făcut lumea, dar Se şi îngrijeşte de ea ca să se mântuiască. 
În acest scop se vesteşte Evanghelia, se întemeiază Biserica 
şi se ajută neîncetat omul ca să-şi împlinească scopul fericit 
pentru care a fost creat. 

Dumnezeu Tatăl lucrează în Biserică, prin Fiul şi prin 
Duhul Sfânt. Prin Fiul se predică în lume cuvântul lui 
Dumnezeu, Evanghelia adevărului şi se arată oamenilor 
calea mântuirii. Cuvântul Evangheliei luminează inimile şi 
le atrage la Dumnezeu. 

Prin Duhul Sfânt se revarsă în lume harul şi darurile 
lui Dumnezeu. Harul Duhului Sfânt sfinţeşte sufletele şi 
face din ele bisericile lui Dumnezeu. „Arvuna Duhului” în 
om este sămânţa înnoirii şi a nemuririi (Rom. 8; 2 Cor. 5:4-5; 
Efes. 1:13-14). Fără Duhul Sfânt nu ar exista nici Biblia, nici 
Biserica, nici Sfintele Taine, nici credinţa, nici faptele bune. 
Sfântul Duh e o putere lucrătoare, schimbă firea omului de 
fiară în fire de înger, ura în iubire, frica în bucurie şi 
moartea în viață. 

Fără harul Duhului Sfânt şi fără lumina Evangheliei 
Domnului, omenirea ar fi rămas în întunericul şi în 
sălbăticia de care toţi ne ferim cu groază şi cu toată graba. 
Toţi purtăm în noi chipul Celui ce ne-a făcut şi ne-a dăruit 
viața, chipul şi puterea Duhului Sfânt şi de aceea toți avem 
trebuinţă de EI ca să trăim curaţi şi fericiți, ca de apă, ca de 
aer, ca de răsuflare. 

Caută, creştine, şi trăieşte sub roua harului, sub ploaia 
binecuvântată a harului, sub razele de lumină şi de căldură 
ale cerescului har, ca în boarea cea plăcută şi înviorătoare a 
aerului curat! Nu se poate pune stavilă nici aerului, nici 

ploii din cer, nici luminii şi căldurii soarelui, nici religiei, 
nici credinței, nici dumnezeiescului har. Nu este putere să 
le oprească lucrarea şi rodirea. 

Lasă-le să lucreze şi să rodească în inima şi în viața ta, 
creştine! Din partea lui Dumnezeu — care ne-a dat totul — nu 
este nici o piedică la revărsarea şi lucrarea harului. Să nu fie 
nici din partea ta. Dă şi tu totul, toată viaţa ta Lui. la bine 
seama, nu cumva, trăind în nepăsare şi luând parte numai 
cu trupul de față la slujbele din Sfânta Biserică, să fii aflat 
lipsit de haina de sărbătoare a harului. 

Evanghelia ne spune că Împăratul (Dumnezeu) «a 
văzut acolo (la nunta Fiului) un om care nu era îmbrăcat în 
haină de nuntă...» (Mt. 22:17). Nu cumva să fii tu acela, 
iubite suflete! Harul Domnului te aşteaptă, ca să te îmbrace 
în haina sfințeniei, în Hristos. Harul face din tine «alt om» 
(1 Reg. 10:6), omul după voia lui Dumnezeu, omul cel bun 
şi drept ca toţi oamenii, cu animalele, cu plantele, cu 
păsările; omul care trăieşte în Hristos. Unde este har, acolo 
este lumină, pace, bucurie, slavă iar pacea, bucuriile şi 
mângâierile harului sunt mai scumpe decât toate comorile 
pământului. La ele ne cheamă şi ne conduc toate 
învăţăturile credinței şi toate rugăciunile, cântările, slujbele 
şi tainele Bisericii. 

Apără, miluieşte, mântuieşte şi ne păzeşte, Dumne- 
zeule, cu harul Tău, ca să ne mântuim de tot necazul, 
urgia, primejdia şi nevoia, de toată fărădelegea şi de tot 
păcatul, de toată robia, ura, răutatea şi răzbunarea vrăj- 
maşilor văzuţi şi nevăzuți ai Bisericii şi ai credinţei creştine. 

CUM LUCREAZĂ HARUL? 


«De-ai fi ştiut darul lui Dumnezeu... tu ai fi 
cerut de la El şi ți-ar fi dat apă vie» 
(In. 4:10) 


Se învață şi este crezut că sunt trei veniri ale 
Mântuitorului: venirea în trup, venirea în har şi venirea în 
slava cerurilor?. Cea dintâi s-a întâmplat în Vifleem; a doua 
se continuă de atunci, «Eu cu voi sunt până la sfârşitul 
veacurilor» (Mt. 28:20), până la venirea şi judecata din 
urmă. Noi, toți creştinii, trăim în era harului, în veacurile şi 
în viaţa Domnului şi Dumnezeului nostru lisus Hristos. 
Înălțarea Mântuitorului cu trupul la cer nu însemnează că 
ne-a părăsit şi nu mai este cu noi, ci tocmai dimpotrivă, ne 
încredințează că e pretutindeni şi pururi cu noi toți prin 
Dumnezeirea Sa, ceea ce nu o putem face cu trupul. Pomul 
se înalță ca belşugul lui să poată fi arătat; norul, dă ploaia, 
se înalță ca să-şi poată revărsa pe pământ apa; floarea ca să- 
şi vădească frumusețea şi să-şi împrăştie parfumul. lisus 
Hristos Domnul S-a înălțat la cer ca să ne trimită harul 
Sfântului Duh de trei ori făgăduit numai în Cuvântarea de 
la Cină (In. 14:16). 

Viaţa în Hristos este viața creştină trăită sub boarea, 
sub roua, sub ploaia şi sub soarele cerescului şi 
dumnezeiescului har. Cu alte cuvinte, viaţa în Hristos este 


* Sf. Bernard, In Adventu, scris. V, la P. Pourrat, La Spirit. Chr. I], 
p. 60. 

viaţa duhovnicească, tainică, mistică în plinătatea şi 
desăvârşirea ei, viața trăită în Duhul Sfânt, în legătură vie şi 
neîntreruptă cu izvorul şi cu puterea ei — viața trăită în 
Dumnezeu. Din viața aceasta se naşte mistica creştină, 
adică trăirea tainică în Dumnezeu prin rugăciune şi viață 
neprihănită - viața creştină trăită în duh de rugăciune şi 
evlavie, pe culmi de lumină cerească şi dulceaţă 
duhovnicească, viața, pacea şi liniştea sfântă în lisus Hristos 
şi în Duhul Sfânt. 

Înainte de Hristos, înainte de jertfa Lui de răscum- 
părare, lucrarea harului Duhului Sfânt era necunoscută. 
Puterea lui era încă nedescoperită. Atunci, în inimi era 
stăpân numai păcatul. Harul se dezvăluie şi începe abia 
prin lisus Hristos (In 1:17); după ce lisus Hristos Se 
preamăreşte şi îşi încheie lucrarea de răscumpărare şi 
împăcare cu Dumnezeu (In. 7:39). De aceea Sfântul şi 
Dumnezeiescul Har nu lucrează decât în oamenii care 
ascultă de Dumnezeu, care primesc şi au în ei duhul cel 
bun. Este duh bun şi duh rău. Duhul cel bun ajută pe Adam 
să iubească animalele şi să cultive grădina raiului. Duhul 
cel rău, şarpele, îl amăgeşte şi-l înşeală. Ascultarea de duhul 
cel rău scoate oamenii din rai şi aduce pe pământ sudoare, 
lacrimi, suferinţă, spini şi pălămidă; face din ei „numai 
trupuri” (Fac. 6:3). Ascultarea de duhul cel bun şi sfânt ne 
deschide iarăşi raiul fericirii, ca să trăim din nou sub ploaia 
lui de lumină. 

Cum se arată puterea şi lucrarea sfântului Har?... Nu 
putem răspunde la întrebarea aceasta fără ajutorul 
Evangheliei. Prin cuvântul Evangheliei, prin asemănările şi 
pildele Mântuitorului, înțelegem că sfântul Har se arată şi 

lucrează în chip tainic, ascuns, ca lumina, ca vântul, ca apa, 
ca pâinea şi ca focul. Lumina împrăştie întunericul; lumina 
Evangheliei  împrăştie întunericul  neştiinței, lumina 
Duhului Sfânt luminează în inimi zarea nesfârşită şi nemăr- 
ginită a împărăției lui Dumnezeu. «Luminătorul trupului 
este ochiul» (Mt. 6:22). Dar ochiul fără de lumină nu poate 
să vadă nimic. Harul este lumina Duhului Sfânt, care 
împrăştie întunericul din minte şi din inimă, ca să putem 
vedea lumina adevărului (In. 3:21), «lumina Evangheliei 
măririi lui Hristos» (2 Cor. 4:4); «lumina cunoştinţei măririi 
lui Dumnezeu» (2 Cor. 4:6). Cum împrăştie lumina soarelui 
întunericul din lume, aşa împrăştie lumina harului 
întunericul din sufletele credincioşilor. 

«Amin, amin*, grăiesc ţie — spune Mântuitorul către 
Nicodim -— de nu se va naşte cineva din apă şi din Duh, nu 
va putea să intre în împărăţia lui Dumnezeu. Ce este 
născut din trup, trup este, şi ce este născut din Duh, duh 
este. Nu te mira că ţi-am zis: Trebuie să vă naşteţi de sus. 
Vântul suflă unde vrea şi auzi glasul lui, dar nu şti de unde 
vine şi unde merge. Aşa este oricine este născut din Duh» 
(n. 3:5-8). 

Aşadar, nimeni nu poate intra în împărăţia lui 
Dumnezeu fără ajutorul, fără puterea şi fără harul Sfântului 
Duh, fără «baia naşterii a doua şi a înnoirii Duhului Sfânt» 
(Tit 3:5). Harul Sfântului Duh este o taină dumnezeiască, o 
putere şi o lucrare sfântă, care se aseamănă cu suflarea 
vântului; pe care numai o simțim, dar nu o putem urmări. 
«Vântul suflă unde vrea...». Nimeni nu-l poate opri, nimeni 


% Sf. Petru Damaschin spune că „Amin” însemnează „statornicia 
harului“; Despre Isihasm, ms., p. 169. 


158 


SPRE TABOR 


nu-i poate arăta calea, dar în acelaşi timp toţi ştim că fără 
ajutorul vântului, fără lucrarea şi puterea lui binefăcătoare, 
viața pe pământ ar fi cu neputinţă. Vântul alungă iarna şi 
aduce primăvara; vântul primeneşte aerul; vântul scoate şi 
poartă pe aripile sale parfumul florilor; vântul face de leagă 
holdele şi pomii; vântul împrăştie prin aer seminţele 
plantelor; vântul alege grâul din pleavă: unde lipseşte 
adierea vântului, aerul e stricat, florile rămân fără de roduri 
şi toată munca plugarului rămâne zadarnică. 

Acum putem înţelege: de ce lisus Hristos aseamănă 
puterea şi lucrarea Sfântului Duh cu suflarea vântului. 
Harul Sfântului Duh, asemenea vântului, primeneşte 
sufletul omului; îl sfințeşte şi îl face locaş dumnezeiesc (1 
Cor. 3:16-17; 6:19-20); rodeşte în el cuvântul Evangheliei. 
Sfântul Har, ca un vânt ceresc, trezeşte conştiinţa omului şi 
o curățeşte. Sfântul Har bate ca o boare sfântă în pânza 
sufletului nostru, cum bate vântul în pânza corăbiilor, şi nu 
ne lasă să dormim în somnul patimilor şi al păcatului. Când 
trăim «liniştiți» în fărădelegi, când uităm de Dumnezeu, 
când inima noastră s-a răcit şi a îngheţat, atunci vântul 
ceresc, harul Sfântului Duh, ne dezgheață, ne întoarce 
(converteşte) la Dumnezeu, aprinde din nou pe vatra inimii 
noastre focul credinţei în Dumnezeu şi al iubirii de oameni. 
Nu ştim de unde vine şi încotro merge, dar el suferă şi ne 
cheamă la o viaţă nouă, creştinească, sfântă şi fără prihană. 
Nu-l vedem, dar îl trăim şi îl simțim. După cum nu putem 
vedea sufletul cu puterile lui cele mari şi minunate: mintea, 
voinţa, iubirea, bucuria, dar trăim cu ele, tot aşa nu vedem 
harul Duhului Sfânt, dar trăim cu el, îl simţim, răsuflăm şi 
ne bucurăm de el, prin el. 

Proorocul lezechiil, privind în vedenie un câmp cu 
oase de om, aude glasul Domnului care zice: «Duhule, vino 
din cele patru vânturi şi suflă peste aceşti morţi, ca să învie- 
ze...». «Şi a intrat în ele duhul de viaţă şi au înviat şi s-au 
sculat în picioare o foarte, foarte mare oştire» (lez. 37:9-10). 
Duhul Sfânt este chezăşia învierii morţilor. «Cel ce a înviat 
pe lisus din morţi, vii va face şi trupurile voastre muritoare 
prin Duhul Său care sălăşluieşte în voi» (Rom. 8:11). 

Puterea şi lucrarea tainică a harului Sfântului Duh 
face din morți vii şi din păcătoşi sfinți, sau după cum spune 
cântarea Antifonului (glas 6): «Preasfântul Duh este pricina 
a toată mântuirea. De suflă spre cineva acesta, după 
vrednicie, curând îl ridică din cele de pe pământ, îl 
întraripează, îl creşte şi sus îl aşează». 

Sfântul şi dumnezeiescul har are putere şi lucrează ca 
apa, nu numai ca vântul. În convorbirea cu femeia samari- 
neancă, Mântuitorul spune: «De-ai fi ştiut darul lui 
Dumnezeu şi Cine este Cel ce-ţi zice: Dă-mi să beau, ai fi 
cerut tu de la El şi ţi-ar fi dat apă vie... Oricine bea din apa 
aceasta (din fântână), va înseta iarăşi. lar cel ce va bea din 
apa pe care i-o voi da Eu, nu va înseta în veac, căci apa pe 
care Eu i-o voi da, se va face în el izvor de apă curgătoare 
spre viaţa veşnică» (In. 4:10, 13-14). 

Asemănarea cerescului har cu apa o face Iisus Hristos, 
desigur, plecând de la însemnătatea ce o are apa pe pământ 
şi în viața omului. Sub formă de ploaie, apa înmoaie şi 
rodeşte pământul, adapă şi hrăneşte plantele şi animalele. 
Sub formă de zăpadă, apa acoperă iarna semănăturile şi le 
fereşte de îngheț. Sub formă de gheaţă, în vremea gerului, 
apa ocroteşte şi fereşte peştii râurilor de moarte. Sub formă 

de aburi, apa mişcă o mulțime nenumărată de maşini. Sub 
formă de vapori, apa ne ajută să respirăm, să ne curățim 
plămânii şi astfel să viem. Nu putem trăi într-un aer cu 
desăvârşire uscat. Apa râurilor şi a mărilor ne ajută să căl- 
ătorim, de la un țărm la celălalt. Apa ne spală de murdării, 
apa ne potoleşte setea, apa ne răcoreşte, apa ne hrăneşte (că 
se află în toate mâncărurile). Nici fără apă nu putem trăi, 
cum nu putem trăi fără de vânt. Tot aşa nu putem trăi fără 
de Sfântul Har, cu deosebirea că apa ne asigură viaţa şi 
mulțumirea trupului, iar cerescul har ne asigură fericirea şi 
viaţa cea veşnică a sufletului. 

După cum apa are lucrări şi întrebuinţări felurite: ne 
răcoreşte şi ne hrăneşte, ne astâmpără setea şi ne spală toate 
murdăriile, tot astfel şi dumnezeiescul har: ne sfințeşte 
bisericile, ne potoleşte setea după fericire şi ne spală 
sufletul de păcate; ne hrăneşte, ne răcoreşte şi ne întăreşte 
în călătoria spre patria Cerului, spre Dumnezeu. Vorbind 
despre harul Domnului şi lucrările lui, Sf. Marcu Ascetul 
spune: „Harul Duhului e unul şi neschimbat, dar lucrează 
în fiecare precum voieşte. Precum ploaia, curgând în pă- 
mânt, dă plantelor calitatea lor proprie, celor dulci dulceața 
şi celor acre acreala, aşa harul, intrând în inimile credin- 
cioşilor, le dăruieşte lucrările care se potrivesc cu diferitele 
virtuți. „Celui ce flămânzeşte pentru Hristos, harul i se face 
hrană; celui ce însetează, băutură preadulce; celui ce 
tremură de frig, haină; celui ostenit odihnă; celui ce se 
roagă, deplină încredințare; celui ce plânge, mângâiere”*. 

În Apocalipsă se spune că râul apei vieții, limpede 
cum e cleştarul, izvorăşte din tronul lui Dumnezeu şi al 


% Sf. Marcu Ascetul, Filocalia 1, p. 263. 

Mielului, iar de o parte şi de alta a râului creşte pomul 
vieţii, din care gustă fericiți toți drepții (Apoc. 22:1-3). 
Izvorul harului este iubirea lui Dumnezeu, pentru că «toată 
darea cea bună şi tot darul desăvârşit de sus este, 
coborându-se de la Părintele luminilor» (lac. 1:17). Tronul 
lui Dumnezeu e tronul (izvorul) harului (Evr. 4:16); 
cuvintele Evangheliei sunt cuvintele Harului (Lc. 4:22). 
Cum apa râurilor curge din izvor, tot aşa „apa vieții”, 
sfântul Har, curge din coasta Mielului, ca să ne spele de 
orice păcat (1 In. 1:7). 

„Prin Sfântul Duh izvorăsc izvoarele darului care 
adapă toată făptura spre rodire de viață” (Antifon glas 4), 
cântă strana Bisericii. 

«De însetează cineva - grăieşte Domnul - să vină la 
Mine şi să bea. Din pântecele celui ce crede în Mine, râuri 
de apă vie vor curge...» (In 4:14; 7:37-38). 

«Şi Duhul şi Mireasa (Biserica) zic: Vino! Şi cel ce 
aude să zică: Vino! Şi cel însetat să vină şi cel ce voieşte, să 
ia în dar apa vieții» (Apoc. 22:17). 


IL. 


«Foc am venit să arunc pe pământ...» 
(Le. 12:49) 


Călătorind lisus Hristos prin părţile Tirului şi ale 
Sidonului, îl întâmpină femeia hananeancă, îngenunchează 
înaintea Lui şi-i strigă: Doamne, miluieşte-mă!... Doamne, 
ajută-mi!... Răspuns-a lisus: «Nu se cuvine să iei pâinea 
copiilor şi să o arunci câinilor. lar ea a zis: Adevărat Doamne, 

dar şi câinii mănâncă din fărâmăturile ce cad de la masa 
stăpânilor... Atunci răspunzând lisus i-a zis: O, femeie, 
mare este credinţa ta! Fie ţie precum voieşti. Şi din ceasul 
acela, s-a tămăduit fiica ei» (Mt. 15:21-28; Mc. 7:24-30). 

Pâinea copiilor este harul tămăduitor, curăţitor, 
luminător şi mântuitor. Cum pâinea este pentru toți oa- 
menii, aşa e şi harul, pentru toate neamurile. Nimeni nu 
poate trăi fără de pâine; nici fără de har nu poate nimeni să 
se mântuiască. «Toţi au păcătuit» (Rom. 5:12), toţi trebuie să 
se mântuiască şi la cunoştinţa adevărului să vină (1 Tim. 
2:3-4). 

Harul este universal, ca şi pâinea, adică pentru toți 
oamenii şi pentru toate neamurile, din toate veacurile şi 
locurile. Toţi trebuie să se boteze şi să se miruiască cu 
pecetea harului Sfântului Duh, dacă vor să intre în 
împărăția lui Dumnezeu (In. 3:5); toți trebuie să se 
pocăiască şi să primească harul iertării şi al dezlegării, 
dacă vor să se mântuiască din cătuşele păcatului şi din 
legăturile morţii (Mt. 18:18; In. 20:23; FA 2:38). Toţi sunt 
chemaţi să guste din pâinea harului în Sfintele Taine, fără 
de care nu este viață duhovnicească şi fericire veşnică. 

Pâinea dă hrană şi putere trupului; «pâinea vieții» (In. 
6:27-58), pâinea harului dă hrană şi putere sufletului. «lar 
la toţi câţi l-au primit, ... le-a dat putere, ca să se facă fii ai 
lui Dumnezeu” (In. 1:12). Harul face din oameni copiii lui 
Dumnezeu, la fel cum altoiul nobil face din pomul pădureţ 
pom roditor şi folositor. Sfântul Har e pâinea copiilor lui 
Dumnezeu, hrana bunilor creştini, puterea care ne 
pregăteşte mântuirea şi viața veşnică, fericită. 

Lucrarea şi puterea cerescului har se mai aseamănă cu 

lucrarea şi puterea focului. În foc se lămureşte aurul, în 
focul suferinței se curățeşte sufletul, în focul iubirii se 
înflăcărează inima. În vechime, chiar şi în Vechiul 
Testament (Lev. 6:5-6), focul ardea fără încetare pe toate 
altarele, ca cea mai curată jertfă. Focul insuflă profeţii (Is. 
6:1-7) şi face din pescari apostoli (FA 2:1-4) Focul înroşeşte 
cărbunele; focul înmoaie fierul, ca să-l putem modela cum 
vrem; focul mişcă toate maşinile şi astfel a devenit izvorul 
puterii, al civilizației şi al progresului. Nu ne mai putem 
închipui viața şi cultura omenirii fără de ajutorul 
binefăcător al focului. 

Dumnezeu Fiul Hristos pune focul la temelia lucrării 
Sale mântuitoare. «Foc am venit să arunc pe pământ şi cât 
aş vrea acum să fie aprins» (Lc. 12:49). Focul despre care 
aminteşte aici Mântuitorul este harul ceresc al Sfântului 
Duh. Acest foc duhovnicesc, al Duhului Sfânt, a fost 
făgăduit Apostolilor de către Mântuitorul în cuvântarea pe 
care a rostit-o la Cina cea de Taină. Atunci a zis: «Eu voi 
ruga pe Tatăl şi alt Mângâietor vă va da, ca să rămână cu 
voi în veac: Duhul adevărului, pe Care lumea nu-L poate 
primi, pentru că nu-L vede, nici nu-L cunoaşte... lar 
Mângâietorul, Duhul cel Sfânt, pe care-L va trimite Tatăl 
în Numele Meu, Acela vă va învăţa toate şi vă va aduce 
aminte de toate câte v-am spus» (In. 14:15-17,26). 

Făgăduinţa aceasta — repetată de trei ori — s-a împlinit 
la cincizeci de zile după Învierea Domnului, când Duhul 
Sfânt S-a pogorât peste Apostoli în chipul limbilor de foc 
(FA 2:1-4). Primind focul Duhului Sfânt, apostolii se 
însuflețesc şi vestesc până la moarte, cu o putere de 
însufleţire nemaiîntâlnită, Învierea şi Evanghelia Domnului. 

Focul Duhului Sfânt face din pescari Apostoli şi din 
păcătoşi sfinţi (Efes. 2:5), oameni duhovniceşti (1 Cor. 3:1), 
care trăiesc în dreptate şi în sfințenia adevărului (Efes. 4:22- 
24). „Acest foc a lucrat în Apostoli, când au vorbit în limbile 
cele de foc”, scrie Sf. Macarie cel Mare. Acest foc a luminat 
graiul lui Pavel, când i-a luminat duhul şi i-a orbit vederea; 
căci n-a văzut el puterea acelei lumini, în afară de trup. 
Acest foc s-a arătat lui Moise în tufişul de spini. Acest foc, 
în formă de car, a luat pe Ilie de pe pământ. Puterea acestui 
foc o cerea David, când a vorbit: „Cercetează-mă, Doamne, 
şi mă cearcă! Înflăcărează inima mea şi toate cele 
dinlăuntrul meu” (Ps. 25:2). Focul acesta a ars în inima lui 
Cleopa şi a tovarăşului său când Mântuitorul a vorbit cu ei 
după învierea Sa... Acest foc arde bârna din ochiul 
dinăuntru şi curăță duhul, pentru ca să capete din nou 
puterea cea firească de vedere şi să privească necontenit 
minunile lui Dumnezeu... Acest foc alungă şi demonii, 
înlătură păcatul, este putere a învierii, un mijloc rodnic al 
nemuririi, luminarea sufletelor sfinte şi întărire a puterilor 
gândirii...”%. 

Fiecare creştin primeşte focul Duhului Sfânt în Taina 
Sfântului Mir. Atunci el pune pe sufletul lui pecetea 
(sigilul) darului Duhului Sfânt (Ef. 1:13; 4:30), atunci 
primim toți arvuna Duhului în inimile noastre (2 Cor. 1:21- 
22; 55), botezul cel cu foc de care pomeneşte Mântuitorul 
(Mt. 3:11), menit să ardă buruienile păcatelor din suflete, să 
țină mereu trează conştiinţa, inima curată ca un templu al 
lui Dumnezeu (1 Cor. 3:16-17) şi veşnic aprinsă iubirea de 
oameni şi de Dumnezeu. 


% Sf. Macarie cel Mare, Omilii, pp. 145-146. 

Carul de foc a înălțat pe Ilie Proorocul la cer; focul 
harului Duhului Sfânt ne sfințeşte şi astfel ne pregăteşte 
sufletele pentru înălţarea la cer, pentru veşnicie. 


Minunată şi binecuvântată este aşadar, iubiţi frați şi 
binecuvântaţi creştini, puterea şi lucrarea dumnezeiescului 
har. Ea se arată prin ură față de păcat, prin dragoste față de 
Evanghelie, prin mărturisirea lui Hristos, prin ascultarea de 
Biserică, prin trăirea în sfințenia vieții celei noi, prin rodirea 
virtuților religioase şi morale (Gal. 5:22; Efes. 5:9). Ea se 
aseamănă cu puterea şi cu lucrarea pe care o îndeplineşte 
vântul, apa, focul şi pâinea. Harul Domnului luminează 
mintea omului cu razele înțelepciunii de sus, cum razele 
soarelui luminează lumea; harul înviorează sufletul cum 
vântul împrospătează aerul; harul spală sufletul de păcate, 
cum apa spală murdăria hainelor şi a mâinilor; harul arde 
neghina patimilor, cum focul arde spinii grădinilor; harul 
hrăneşte viața duhovnicească, întocmai cum pâinea 
hrăneşte viața noastră trupească. Harul Domnului trezeşte 
în om conştiinţa păcătoşeniei, întocmai cum vântul trezeşte 
pe omul ce doarme în neştire; harul potoleşte setea 
sufletului după sfințenie, întocmai cum apa astâmpără 
setea trupului; harul încălzeşte şi luminează inima 
creştinului, întocmai cum ne luminează şi încălzeşte lumina 
soarelui; harul vindecă bolile sufleteşti şi trupeşti şi ne 
satură dorul după mântuire, întocmai cum pâinea ne satură 
foamea şi ne face cu putinţă viața. 

Cele şapte Taine ale Bisericii sunt lucrările Sfântului 
Duh, izvoarele harului, canalele prin care se revarsă în 
inimile creştinilor darul lui Dumnezeu. Pe lângă Sfintele 
Taine sunt şi alte mijloace prin care se păstrează harul şi se 
câştigă fericirea sufletului: participarea, dacă se poate, 
zilnică la Sfânta Liturghie, cuminecarea deasă, citirea 
cărților de evlavie, cercetarea conştiinţei în fiecare seară, 
adorarea lui Dumnezeu şi cinstirea sfinților, îndeosebi 
preacinstirea Sfintei Fecioare, chemarea numelui lui lisus, 
mai ales în ispite, ţinerea posturilor prescrise şi a 
poruncilor, prin trăirea în virtute şi disciplină morală. 
Oricine ia parte la rugăciunile Bisericii şi se împărtăşeşte 
din Tainele ei, mai ales la Sfânta Liturghie, simte cât de 
binefăcătoare este puterea şi lucrarea sfântului Har. Când 
ne rugăm, când ne smerim fruntea şi ne plecăm genunchii 
la pământ şi mai ales când ne împărtăşim cu evlavie din 
Sfintele Taine, inima noastră tremură şi fața ni se 
luminează. În clipele acelea sfinte, harul adie şi lucrează în 
inimile noastre: ne curăță de păcate, ne limpezeşte cugetul, 
ne luminează mintea, ne întăreşte voința, ne înalță sufletul, 
ne îmbunează şi linişteşte inima; ne face să ne simțim 
împăcați şi mângâiaţi. De aceea orice creştin, când iese din 
Biserică, din aerul harului, se simte mai bun, mai curat, mai 
înălțat şi mai împăcat cu Dumnezeu şi cu oamenii. 

Aşa se arată puterea şi lucrarea cerescului şi 
dumnezeiescului Har: în Biserică prin Sfintele Taine. 
Sfântul Maxim Cavsocalivitul, care a pustnicit la Sfântul 
Munte Athos pe la anul 1320 (pomenit la 13 ianuarie), 
spune că semnele darului se arată astfel: adună mintea 
omului, îl face să fie luător aminte şi smerit, îi aduce aminte 

pomenirea morţii, a păcatului şi a judecății viitoare, 
făcându-i sufletul mai lesne umilitor. Îi îmblânzeşte ochii şi 
i-i umple de lacrimi... Îi face văzută puterea necuprinsă de 
minte a lui Dumnezeu şi-i împodobeşte cugetul cu lumina 
Sfintei Treimi... Şi, atunci când mintea omului se înalță la 
această dumnezeiască lumină, inima lui se face blândă, 
izvorând în ea toate roadele Sfântului Duh: bucuria, pacea, 
îndelunga răbdare, bunătatea, milostivirea, dragostea, 
smerenia, iar sufletul lui primeşte o bucurie cu neputinţă de 
arătat în vorbe. ..”%. 

Pe lângă aceste semne obişnuite ale harului sunt şi 
alte semne extraordinare, semnele excepționale ale 
darului: proorocia, vederea în depărtare peste veacuri şi 
locuri, citirea gândurilor din minte, dezvăluirea pornirilor 
sufleteşti şi a păcatelor din inimă, levitația (umblarea pe 
apă, ridicarea şi alunecarea în aer), nesimţirea torturilor, 
grăirea în limbă insuflată, cunoaşterea ceasului morții, 
stigmatele, extazul... 

Foloseşte, creştine, puterea şi lucrarea aceasta de la 
Dumnezeu, cum foloseşti în folosul tău darurile şi puterile 
naturii: vântul, apa, focul şi pâinea - ca să poți cânta cu 
bucurie din toată inima troparul: „Îndulcitu-m-ai cu 
dragostea Ta, Hristoase, şi m-ai schimbat cu dumnezeiasca 
Ta râvnă. Ci arde cu focul cel fără de materie păcatele mele, 
şi mă învredniceşte să mă satur de îndulcirea Ta, ca de 
acestea ... veselindu-mă, să măresc, Bunule, venirea Ta”7. 


% Vieţile Sfinţilor, Prelucr. De Al. Lascarov Moldovan, vol 1, p. 143. 
% Rugăciunea Sfintei Cuminecături, Ceaslov. 

FIREA ŞI HARUL 


«Oamenii fireşti nu au Duhul» 
(luda 1:19) 


Sunt două lumi, două puteri, care stau față în față: 
firea sau natura şi harul. Toţi oamenii putem trăi două 
feluri de vieţi: viața după fire (natură) şi viaţa după har, 
viaţa divină; una după ordinea firii sau naturii, şi a doua 
după ordinea dumnezeiască a harului. «Avem. felurite 
daruri, după harul care ni s-a dat...» (Rom. 12:6). Este deci 
limpede şi înţeles că harul nu este dat sau înnăscut în firea 
omului, ci dăruit. Nu ne naştem cu harul, ci îl primim prin 
credinţă, prin rugăciune şi prin Sfintele Taine. «Oamenii 
fireşti nu au Duhul» (luda 19). Oamenii trupeşti, care 
trăiesc după firea trupului lor, nu au harul. De aceea sunt 
două feluri de vieţi: trupeşti sau fireşti şi duhovniceşti. 

După felul de a trăi cele două feluri de vieți, sunt 
două feluri de oameni: buni şi răi; şi două feluri de firi: 
bune şi rele, firi libere şi încătuşate. Firile bune sunt libere, 
firile rele sunt încătuşate, robite. Oameni adevăraţi sunt 
numai cei cu firea liberă. Cei cu firea încătuşată au numai 
înfăţişarea de oameni. De aceea, auzim spunându-se, 
despre unii, adică despre cei buni: „Aceştia sunt oameni în 
toată firea...”. 

Gadarenii, de pildă (Mt. 8:28-34), nu erau oameni în 
toată firea, nici nebunii, nici negustorii (crescătorii de 
porci). Toţi erau oamenii firii încătuşate; oameni trupeşti. 
lisus Hristos cu învăţăceii Săi, erau oamenii firii libere, 
oameni duhovniceşti, care le aduceau solia unei alte lumi şi 

alte vieți, care atunci se descoperea: lumea harului şi viața 
trăită în lumina adevărului, care face din robi oameni liberi. 
Ce legătură este între aceste două lumi şi două vieți 
cu puteri şi lucrări deosebite? Puterea şi lucrarea sfântului 
Har - am mai spus - e dumnezeiască, şi de aceea cu 
anevoie de înțeles. Din greutatea pătrunderii acestei puteri 
şi din nevoia înțelegerii omului, se pun aici câteva întrebări 
grele, şi anume: Dacă Dumnezeu lucrează prin puterea 
harului, omul îşi pierde orice lucrare, orice voință?... Şi, 
dacă Dumnezeu lucrează prin har, omul de ce nu urmează 
totdeauna lucrarea harului şi voinţa lui Dumnezeu? De ce 
nu se arată totdeauna puterea harului în viaţa omului? De 
ce mai întâlnim păcatul în viața omului care a primit harul 
Domnului? Toate aceste întrebări îndreptăţite se dezleagă 
prin răspunsul care se dă la întrebarea de la început, despre 
legătura care este între firea omului şi harul Domnului. 
Omul este liber, gândeşte şi lucrează liber şi, în 
virtutea libertății de voință, poate viețui după firea sa, 
adică după gândurile sale, după dorinţele, poftele şi 
plăcerile sale; îşi poate arăta firea sa, virtuțile sale, patimile 
(păcatele) sale; poate conlucra cu harul, dar îl poate şi 
respinge. Aici e demnitatea, vrednicia şi toată răspunderea 
omului. Aici e mai ales deosebirea lui esenţială față de 
animale, cu care atât de mult caută unii să-l înrudească. 
Firea omului nu este încătuşată, cum este firea 
celorlalte lucruri şi ființe necuvântătoare, ca de pildă a 
animalelor care mănâncă, beau, se înmulțesc şi dorm. 
Natura ființelor neraționale este încătuşată, spune Sf. 
Macarie cel Mare. Aşa firea şarpelui este amară şi 
veninoasă, căci toți şerpii sunt la fel. Lupul este deprins să 

răpească; toți lupii au aceeaşi natură. Porumbelul nu este 
nici viclean, nici fals; toți porumbeii au aceeaşi fire. Cu 
omul însă lucrul stă altfel. Unul este lup răpitor; altul este 
sfâşiat ca un miel. Şi unul şi altul se nasc din neamul 
omenesc. lată, unul nu se mulţumeşte cu propria lui femeie; 
ci curveşte. lată, un altul, care nu lasă să se ivească nici o 
dorință (păcătoasă) în inima lui. Unul răpeşte avutul 
aproapelui; şi altul împarte chiar şi pe cele ale sale, din 
respectul de Dumnezeu. Vezi cât de schimbătoare este 
natura? Ea se apleacă spre rău şi se întoarce iarăşi spre bine. 
Din pricina acestei îndoite însuşiri, ea este în stare să facă 
lucrurile ce-i plac. Natura este destoinică să primească 
binele şi răul, harul divin şi puterea duşmană. Ea nu este 
supusă constrângerii*. 

Mântuitorul ne învaţă să frânăm firea, egoismul, grija 
de lume şi de trup. El ne vrea stăpâni şi liberi, nu robi față 
de lume. Dumnezeu vrea să fim liberi (1 Cor. 7:23), căci 
numai aşa putem să-L iubim pe El din tot sufletul (Mt. 
22:37). Altfel ne absoarbe şi ne robeşte tirania lumii şi a firii. 
Când poporul lui Dumnezeu vrea să se roage, Faraon, 
chipul tiraniei lumii şi a firii, îi îngreunează lucrările, să nu 
mai aibă vreme şi dor de rugăciune şi jertfă (leş. 5:1-3, 9). 

Ceea ce ne învață Mântuitorul prin crinii câmpului şi 
prin paserile cerului, ne ajută să umplem golurile, să închi- 
dem prăpăstiile şi să împăcăm oamenii. El nu adună, ci dăru- 
ieşte şi împarte bunurile cerului şi ale pământului între toți 
oamenii şi astfel din nou îi înfrățeşte. Şi, fapt de cea mai mare 
mirare: sub revărsarea şi sub puterea harului firea omului 


% Sf. Macarie cel Mare, Omilii, pp. 92-93. 

este şi rămâne liberă şi deci schimbătoare; ne poate duce la 
bine şi la rău; poate primi şi folosi harul, dar îl poate şi 
respinge şi renunţa la el, ca la orice demnitate sau avuţie. 
„Purtătorii de demnități, scrie tot Sfântul Macarie 
Egipteanul, cei bogaţi şi cei nobili pot renunţa cu liberă 
voință şi hotărâre, la bogăţia, noblețea şi demnităţile lor; se 
pot îmbrăca în veşminte murdare şi sărăcăcioase, şi să fie 
mizeri şi disprețuiți; ... harul n-a împiedicat nici chiar pe 
apostoli, care ajunseseră la deplinătatea harului, să facă 
ceea ce voiau, chiar şi atunci când ar fi voit să facă ceea ce 
n-ar fi plăcut harului; pentru că firea noastră este 
primitoare de bine şi de rău... Deci stă în voia liberei tale 
hotărâri ca să te pleci încotro voieşti... Cei plini de Duhul 
sunt ispitiți, pentru ca să rămână încă libertatea lor... Noi 
nu susţinem că a slăbit în ei harul, ci spunem că harul 
îngăduie chiar celor mai desăvârşiți oameni în duh să-şi 
aibă voinţa lor şi le lasă dreptul să lucreze cum le place, şi 
să se îndrepte încotro voiesc. Fireşte că însăşi natura 
omenească este slabă, dar are puterea să se abată, chiar de 
sălăşluieşte în ea binele. Pe cei ce sunt îmbrăcaţi de război 
cu scut şi cu arme, şi sunt acoperiți şi apărați, nu-i atacă 
duşmanii. Când dau un atac, stă în voia lor să întrebuinţeze 
armele să dea luptă şi bătălie contra duşmanilor şi să 
câştige premiul victoriei; sau să se înțeleagă cu duşmanii să 
încheie pace, să înceteze lupta, deşi aveau arme la 
îndemână. Tot aşa pot şi creştinii, care sunt pregătiți cu 
putere deplină şi poartă arme cereşti, să se înțeleagă cu 
satana, dacă voiesc, să trăiască în pace cu el şi să nu mai 
lupte. Căci firea este schimbătoare; depinde numai de 
voință, ca cineva să fie copil al lui Dumnezeu, sau fiu al 

pierzării (2 Tes. 2:3), căci libera hotărâre rămâne”*. 

Acest fapt trebuie reținut şi subliniat: omul poate 
conlucra liber cu harul, dar îl poate şi respinge. Harul nu 
vine peste cei ce nu voiesc. Omul poate zice: da sau nu; 
poate zice: vreau sau poate zice: nu vreau... Aici se 
deosebeşte el de animale, aici stă toată demnitatea, dar şi 
răspunderea lui, în religie, în cultură, şi pretutindeni în 
viață. 

Din partea sa, harul nici nu sileşte (constrânge), nici 
nu distruge firea, ci o ajută şi o perfecționează, o 
îmbunătăţeşte şi desăvârşeşte; o reface şi o restaurează în 
Hristos. Harul „trezeşte în chip dumnezeiesc conştiința”1%; 
harul luminează în chip dumnezeiesc mintea; harul 
întăreşte în chip dumnezeiesc voinţa în bine; harul în chip 
dumnezeiesc desfătează inima; harul sfințeşte, înnoieşte şi 
desăvârşeşte puterile sufletului; „harul Duhului nu 
desființează câtuşi de puțin puterea firii, ci mai degrabă, 
fiind slăbită prin întrebuințarea ei într-un mod potrivit firii, 
înălțând-o la înțelegerea celor dumnezeieşti!9!. 

Tot Sf. Maxim spune că alta este rațiunea firii şi alta 
este raţiunea harului şi de aceea „sfinţii ca sfinți făceau 
minuni din pricina harului, dar ca oameni pătimeau din 
pricina firii. Aceasta pentru că harul nu desființa trăsătura 
pătimitoare a firii, dat fiind că rațiunile firii şi ale harului nu 
se amestecau nicicum''102. 


% Ibidem, pp. 162-164. 

1% Cuviosul Marcu Ascetul, Filocalia 1, p. 257. 

101 Sf. Maxim Mărturisitorul, Răspunsurile către Talasie, Filocalia 3, 
p. 313. 

102 Ibidem, p. 128. 

„O dată ce raţiunea harului şi a firii nu este una şi 
aceeaşi, nu trebuie să ne nedumirească faptul că unii sfinți 
au rămas uneori deasupra pătimirilor, iar alteori au fost 
doborâţi de ele. Căci trebuie să ştim că minunea este a 
harului, iar pătimirea a firii” 103. 

Harul, primit în Sfintele Taine, ajută omul să se 
schimbe el, să se desăvârşească, dar nu-l face neschimbător. 
„Nu spunem că tot omul, care a fost botezat şi a primit 
harul, este după aceea neschimbabil şi nu mai are lipsă de 
pocăință, ci că de la botez, prin harul lui Hristos, ni s-a 
dăruit harul deplin al lui Dumnezeu spre împlinirea tuturor 
poruncilor. Deci orice om, care l-a primit în chip tainic şi nu 
împlineşte poruncile, în măsura lipsei pe care n-o 
împlineşte, e biruit de păcat, care nu este al lui Adam, ci al 
celui neglijent, întrucât, luând puterea de a lucra, nu 
împlineşte lucrul” 19. 

Harul nu sileşte firea, ci o lasă liberă, o ajută; harul 
devine pentru om a doua fire, adică firea cea bună, 
nepătimaşă, formând împreună o singură ființă. Uneori 
pare că se retrage şi se ascunde în suflet, ca soarele sub 
vălul norilor, ca să vedem cât de slabi suntem fără de el şi 
să-l căutăm apoi cu şi mai aprinsă râvnă, dar niciodată nu 
ne părăseşte. Harul se retrage şi se ascunde ca să ne 
smerească şi să ne îmboldească sufletul să-şi recunoască 
neputința şi să caute cu toată smerenia ajutorul lui 
Dumnezeu. Harul e ca lumina aprinsă: arde şi luminează 
neîncetat odată cu mai multă putere, altădată mai palid, 


1% Ibidem., p. 130. 
104 Sf. Marcu Ascetul, Filocalia 1, pp. 226-227. 

mai potolit!%. 

Din toate cele spuse până aici, despre fire şi har, am 
putut înțelege, iubiţi frați şi binecuvântați creştini, că harul 
este liber şi firea omului este liberă; că harul este putere 
dumnezeiască, împrumutată omului pe care noi, primitorii, 
o putem schimba în fapte bune, cu voia noastră liberă, dar 
ne putem şi lipsi de el, în paguba noastră. Prin lămurirea 
aceasta, întrebările de la început şi-au primit răspunsul 
cuvenit. Omul conlucrează liber cu harul şi numai în felul 
acesta îşi poate arăta vrednicia, demnitatea şi răspunderea 
morală pentru faptele sale. Dumnezeu nu sileşte firea 
omului prin puterea harului; omul nu este încătuşat prin 
har; el, conştiinţa lui, primeşte liber conlucrarea cu harul; 
de aceea şi poate să-l refuze, să-l respingă şi ... să 
păcătuiască ispitit şi amăgit de propria lui fire. 

Luptă-te, creştine, să nu fii lipsit de har, niciodată, să 
nu-l pierzi, totdeauna să fii liber de orice rău. În interesul 
propriei tale fericiri, demnități şi răspunderi morale, 
frânează-ţi firea cea rea, creştine, frânează-te de la orice rău, 
să nu ajungi nici şarpe, nici lup, nici hienă. Dacă e vorba să 
împrumuți ceva sau să înveți ceva de la natură, caută din 
răsputeri să-ți însuşeşti firea curată şi iubitoare a 
porumbelului, sau firea care nu face niciodată, nimănui, 
nici un rău, firea blândă şi bună a mielului, cu care a fost 
asemănat Însuşi Mântuitorul, Mielul lui Dumnezeu. Luptă- 
te, cu ajutorul harului, să scapi de firea cea rea, să te 
dezrobeşti de patimi, şi să-ți însuşeşti a doua fire, firea cea 
bună, singura demnă de om. 


1%5 Sf. Macarie cel Mare, Omilii, pp. 50, 115. 

Starea de păcat nu este o stare firească, nici o stare de 
fericire, mai ales pentru creştini. Starea de păcat este 
nefirească; e stare de cădere şi nefericire; e stare de mizerie 
şi de abatere de la voia lui Dumnezeu. Aminteşte-ți mereu 
că: «Oamenii fireşti nu au Duhul» (Iuda 19) şi nu sunt 
liberi; nu au nici firea întreagă, nici harul Duhului Sfânt; 
sau dacă l-au primit, nu conlucrează cu el şi l-au lăsat să se 
ascundă, să se retragă; vai! să-i părăsească,... până când, la 
adierile lui tainice, se trezesc din somn şi îşi vin în fire, ca să 
strige şi împreună cu noi toți să se roage: «Dumnezeule... 
nu mă lepăda de la faţa Ta şi Duhul Tău (Harul) cel Sfânt 
nu-l lua de la mine. Dă-mi iarăşi bucuria mântuirii şi cu 
duh stăpânitor întăreşte-mi» (Ps. 50:11-13) firea mea şi a 
tuturor oamenilor. 


PĂCATUL, VIRTUTEA ŞI HARUL MÂNTUIRII 


«... păcatul este în suflet, ca şi harul lui 
Dumnezeu...» 
(Sf. Macarie) 


Sunt două puteri duhovniceşti morale şi religioase, 
prin care putem scăpa de toate formele răului, ale urâtului 
şi ale greşalelor (erorilor) cunoscute sub numele de păcat: 
virtutea (credința unită cu faptele bune) din partea omului 
şi harul din partea lui Dumnezeu. 

Păcatul, cu toate răutăţile şi urâciunile lui, e grădina 

vea sălbatică, plină de buruieni, putreziciuni şi sălbăticiuni. 
Virtutea e grădina cultivată, plină de flori bine mirositoare 
şi de pomi roditori care se prelungeşte cu câmpul cel plin 
de legume şi de cereale folositoare; iar harul e raiul şi cerul 
plin de lumina şi căldura soarelui - Dumnezeu. 

Cum se face că lângă flori cresc şi buruieni, lângă 
buruiană se află şi umbra, lângă păcat virtutea şi harul?!... 
Omul trăieşte cu sufletul său între două ființe: între 
Dumnezeu şi diavol, între îngeri şi demoni. Fiecare îl atrage 
să-l aibă tovarăş de împărăție. „Sufletul stă la mijloc între 
cele două ființe; şi de a cărui parte se pleacă voinţa 
sufletului, copilul aceluia devine”1%. 

Cele două ființe sunt ascunse înlăuntrul lui, în firea 
lui, în sufletul lui, în inima şi conştiinţa lui. Acolo este 
ascuns şi binele şi răul, şi harul şi păcatul. După cum satana 
este în văzduh şi este şi Dumnezeu acolo, fără să sufere 
ceva de la dânsul, tot astfel este şi păcatul în suflet, ca şi 
harul lui Dumnezeu (ce se află acolo) fără să sufere ceva”!%. 
Însă, după cum nu se împacă focul cu apa, lumina cu 
întunericul şi binele cu răul, tot aşa nu se împacă nici harul 
cu păcatul! Harul caută să alunge păcatul şi păcatul să 
alunge harul. Fiecare — deşi străini de noi — se face una cu 
firea noastră, ca să alunge pe celălalt. Precum păcatul care, 
străin de firea noastră, odată furişat în noi, se face una cu 
firea noastră, aşa şi darul ceresc al Sfântului Duh, deşi 
străin de firea noastră, alungă păcatul din noi şi ne face una 
cu EHO8, 


1% Ibidem, p. 157. 
197 [bidem, pp. 108-109. 
1% Sf. Simeon Metafrast, Despre desăvârşirea în Duh, cap. 66, p. 31. 

Fiind ascuns în suflet, ca şi harul, păcatul se poate 
trezi oricând, prin puterea ispitelor, a minții şi a voinței. 
„Adeseori am aflat noi la fraţi, scrie Sf. Macarie, că au 
dobândit atâta bucurie şi har, încât cinci sau şase ani puteau 
spune, că s-a stins în ei pofta. Pe urmă însă, când ei se 
credeau liberi de ea, se trezi în ei răutatea ascunsă şi atunci 
fură aşa de puternic aprinşi de poftă încât, uimiţi, strigau: 
de unde s-a ridicat atâta răutate împotriva noastră, după o 
vreme aşa de îndelungată? Nimeni din cei cu mintea 
întreagă nu îndrăzneşte să susțină că: fiind harul în mine, 
sunt cu totul liber de păcat; ci amândouă înfățişările îşi au 
înrâurirea lor în minte. Cei necunoscători cred că dacă harul 
lucrează numai puțin într-înşii, au câştigat deja victoria şi 
că sunt creştini desăvârşiți. Eu însă susţin aşa: dacă soarele 
luceşte pe cer în aer limpede şi norii se îngrămădesc în jurul 
său, îl acopăr şi îngroapă văzduhul; el însuşi, care este 
acoperit, nu pierde nimic din lumina lui şi din fiinţa sa 
proprie. Tot aşa stau lucrurile şi cu cei ce sunt complet 
curățiți. Trăind în harul lui Dumnezeu, sunt ținuți puternic 
şi de păcat, în adâncul lor; ei au înclinări fireşti şi gânduri 
puternice pentru Dumnezeu, deşi nu stau în chip desăvârşit 
de partea binelui!%. 

Păcatul, aşadar, trăieşte în suflet împreună cu harul, 
ca norii sub soare şi ca buruiana în grădină, atâta vreme cât 
găseşte hrană. Spune tot Sf. Macarie: „Buruiana poate 
desigur îneca tânăra semănătură de grâu, ce odrăsleşte în 
chip îmbelşugat. Când însă a venit vara, cu roadele sale 
coapte, atunci buruienele nu mai fac rău grânelor... Tot aşa 


1% Sf. Macarie cel Mare, Omilii, p. 115; vezi şi p. 156. 

stă lucrul şi cu harul. Îndată ce darul lui Dumnezeu şi harul 
sunt în abundență în om, el este bogat în Domnul; iar 
răutatea este într-o măsură restrânsă; aşa că nu poate face 
nici un rău omului; căci ea nu are nici o putere şi nici o 
hrană într-însul... Duhul divin şi ceresc trăieşte în spirit. 
Afară de aceasta, cei desăvârşiţi, atâta vreme cât trăiesc în 
trup, nu sunt fără grijă, ci cu frică, din pricina voinței lor 
libere. De aceea şi sunt ei expuşi ispitelor. Abia atunci, când 
sufletul a ajuns în acea cetate a sfinților, poate fi el fără 
strâmtorare şi ispite. Că acolo nu este grijă, supărare, trudă 
sau bătrâneţe, sau satana sau război, ci odihnă, bucurie, 
pace şi mântuire!!0. 

Numai în cer, în cetatea sfinţilor, e lipsit sufletul de 
ispita şi de vraja păcatului. Pe pământ, sufletul iubitor de 
adevăr şi de Dumnezeu este într-un neîncetat război 
duhovnicesc, pentru dobândirea virtuților şi înaintarea — zi 
de zi şi pas cu pas — către culmea cea înaltă a desăvârşirii, 
cu ajutorul harului. Când adie harul, slăbeşte răutatea şi se 
stinge păcatul, până când îl aţâţă din nou ispitele şi poftele. 

În lupta aceasta, harul se poate retrage, „cu iconomie, 
pentru ca să-l căutăm cu şi mai mult zel. Doară comoara se 
arată pe măsura căutării!!!. Se mai retrage harul, şi prin 
aceasta ni se pare că Dumnezeu ne părăseşte, ca să vedem 
cât suntem de slabi fără de E] şi ca să nu ne încredem numai 
în noi, ci mai mult în El — că fără de El nu putem face nimic 
(In. 15:5). Dar harul se mai retrage şi pentru ca să nu ne 
atingă cu nimic libertatea voinţei şi deci putinţa de a ajunge 


110 [bidem, p. 156. 
1 Ibidem, p. 164. 

la virtute. Nu este virtute fără de libertate. Harul nu 
constrânge. Numai duşmanii constrâng; harul e prietenul 
nostru cel mai bun, aliatul nostru care ne ajută să câştigăm 
lupta. 

După ajutorul acestui prieten bun întindem mâinile 
spre cer şi ne rugăm de nenumărate ori: „Doamne, Cel ce 
pe Preasfântul Tău Duh, în ceasul al treilea L-ai trimis 
apostolilor Tăi, pe Acela, Bunule, nu-L lua de la noi, ci ne 
înnoieşte pe noi cei ce ne rugăm Ţie”112. 

Sf. Macarie ne lămureşte şi aici, când scrie: „Cine 
ascultă cuvântul, se pocăieşte; pe urmă, când harul se 
retrage în interesul omului, după înțeleaptă chibzuire, intră 
el (omul) la exercițiul şi şcoala războiului; se bate şi se luptă 
cu satana; câştigă victoria, după multă alergare şi luptă, şi 
devine creştin. Căci dacă cineva ar dobândi partea cea bună 
numai ascultând, atunci şi actorii şi desfrânaţii, toţi ar intra 
în împărăție şi viaţă!!5, 


II. 


„Darul Domnului... cu duhul vostru, 
fraților. Amin” 
(Gal. 6:18) 


Cine se mântuieşte? — se întreabă, îngrijorat de soarta 
sufletului său, fiecare om credincios. Cel nevinovat cu 
mâinile şi curat cu inima - răspunde Biblia - adică acela 
care a înlăturat păcatul săvârşit cu fapta, cu cuvântul sau cu 


112 Tropar glas 6 de la Ceasul III. 
113 Sf. Macarie cel Mare, Omilii, p. 168. 

cugetul şi în locul lui s-a împodobit cu frumoasa cunună a 
virtuţilor. 

Dar cununa virtuților şi curăția inimii se poate 
dobândi fără ajutorul harului? Nu! Aşa ne învaţă şi ne 
încredințează şi Scriptura şi sfinţii şi viaţa. Toate virtuțile şi 
faptele duhovniceşti sunt fără suflet, dacă nu au pe Duhul 
Sfânt; şi sunt lipsite de mireasma sfințeniei dacă le lipseşte 
darul harului. Inima curată nu o poate înfăptui nici o 
virtute, nici două, nici zece, ci toate împreună, aşa zicând, 
ca una singură şi dusă până la capăt din urmă”, spune Sf. 
Simeon Noul Teolog. Dar nici virtuțile singure nu pot curăți 
şi deci mântui sufletul, fără harul Duhului Sfânt. Căci 
precum fierarul, cu toate uneltele lui nu poate face nimic 
fără foc, aşa şi omul, cu toate uneltele virtuţilor, nu-şi poate 
curăța întinăciunile sufletului fără focul dumnezeiesc al 
harului. 

„Fără îndoială, că pe lângă sfântul Har se cer şi su- 
dorile nevoinţelor spre virtuți. Fiecare dintre noi îşi câştigă 
mântuirea prin harul şi darul dumnezeiesc. lar prin cre- 
dinţă şi dragoste şi prin nevoinţa voii libere poate să ajungă 
la măsura desăvârşită a virtuţii... Nu se învredniceşte de 
sporirea desăvârşită nici numai prin puterea şi harul 
dumnezeiesc, fără să aducă şi sudorile sale, nici nu ajunge 
nici numai prin sârguința şi puterea sa la măsura 
desăvârşită a slobozeniei şi a curăţiei, dacă nu ajută şi râvna 
dumnezeiască de sus"115. 


114 Sf. Simeon Noul Teolog, Capete practice şi teologice, c. 73, p. 16. 
115 Sf. Simeon Metafrastul, Despre desăvârşirea în Duh, cap. 1, ms., 

Harul Sfântului Duh insuflă, ajută şi rodeşte toate 
virtuțile şi pornirile frumoase ale sufletului. Când Adam s-a 
despărțit de Duhul cel de viață făcător, luminător şi 
sfințitor, a căzut în rândul dobitoacelor, s-a împătimit. De la 
lisus Hristos toți primim din nou prin credință Duhul lui 
Dumnezeu, ca să scăpăm de împătimire şi să ne întoarcem 
iarăşi la viața trăită după voia lui Dumnezeu. 

Piedica cea mai mare în calea primirii şi rodirii 
harului în virtuți o pun viciile sau patimile păgubitoare. 
„Doi vrăjmaşi avem care nu ne lasă în pace: patimile, de 
care se bate ca de valuri inima noastră, şi lucrurile 
trecătoare ale veacului, cu care ne ocupăm prea mult”!!€. 
Lucrurile trecătoare nu sunt rele în sine, ci devin rele numai 
când ajunge omul împătimit de ele. 

Omul care suferă de patimi - adică de datini 
păcătoase -— este ca şi pasărea legată cu o sfoară: poate 
zbura, dar aţa o trage când vrea la pământ. Cea mai mică 
patimă poate deveni o piedică mare în calea mântuirii. Căci 
precum aceluia care aleargă după altul, cea mai mică 
distanță, chiar şi un fir de păr i se face pricină de a nu-l 
prinde, aşa şi în cele duhovniceşti, cea mai mică patimă se 
face pricină în noi de a nu ne învrednici să ajungem la ve- 
derea tainelor lui Dumnezeu”, la sălăşluirea lui Dumnezeu 
prin har în inimile noastre!"7. 

Prin întărirea voinței morale, Harul Duhului Sfânt ne 
ajută să dobândim nepătimirea, starea dorită şi fericită a 
sufletului eliberat de robia patimilor. „Când sufletul se 
ridică deasupra asupririi stăruitoare a gândurilor pătimaşe 


116 Urmarea lui Hristos, cap. 211, p. 33. 
17 Sf. Simeon, Cuvântul 57. 

şi văpaia, care chinuieşte trupul, se stinge, vede înăuntru, 
făcându-se coborârea Duhului Sfânt în noi şi vestindu-ne 
iertarea păcatelor celor mai înainte şi dăruindu-ne 
nepătimirea. Dar cât simte mirosul acelora, prin supărarea 
necontenită, şi cât ard cele de sub pântece ale trupului, să 
ştii că e departe de tine buna mireasmă a Duhului şi eşti 
înfăşurat întreg în legăturile nedezlegate ale patimilor şi ale 
simțurilor” 15. 

E bine să ne mai însemnăm că lucrarea patimilor se 
face în oamenii cei trupeşti, în care e sălăşluit duhul 
amăgirii şi al întunericului. Lucrarea Duhului şi a virtuților 
se face în oamenii răscumpărați şi sfințiți prin har. lisus 
Hristos ne-a deschis uşile Harului tămăduitor al patimilor 
păcatului şi astfel ne ajută să împlinim de bună voie voința 
lui Dumnezeu. 


III. 


Virtutea (credința unită cu faptele bune) este aşadar 
partea omului în mântuire şi desăvârşire. Harul este partea 
lui Dumnezeu, Care ne ajută, dar nu ne constrânge, nici 
voinţa, nici conştiinţa. De aceea şi cad cei ce au har, pentru 
că el ne lasă voinţa liberă; nu constrânge pe nimeni. Harul 
dăruieşte omului arme cereşti, cu ajutorul cărora să iasă 
biruitor şi cu sufletul curat din lupta vieții, dar îi lasă 
dreptul să lucreze cum îi place, liber, şi în felul acesta să 
poată ajunge la virtute şi, prin virtute la desăvârşire. 

Dumnezeu varsă în suflet viață şi putere 


18 Sf. Nichita Stithat, Suta I, cap. 57, ms., pp. 15-16. 
183 


Pr. ILARION FELEA 


dumnezeiască prin har şi prin aceasta îl face să guste din 
bucuria şi dulceața Duhului. Păcatul e amar ca veninul şi 
greu ca piatra; harul e dulce ca mierea, atrăgător ca 
fericirea, alinător ca alifia, liniştitor ca pacea, recreator ca 
odihna, mângâietor şi sfinţitor ca Duhul Sfânt. De aceea, 
pentru a ne smulge din robia patimilor şi a ne împărtăşi din 
bunătatea virtuţilor, suntem chemaţi să smulgem fiecare 
toate buruienele patimilor care ne stăpânesc întocmai ca 
nişte tirani. 

Harul îmblânzeşte patimile, spală păcatele şi rodeşte 
virtuțile, dar numai după ce sufletul trece la unii, prin 
încercări, strâmtorări şi suferințe îndelungate. Noe a primit 
făgăduinţa mântuirii din apele potopului în anul al cincilea 
al vieții sale şi o sută de ani a trebuit să mai aştepte şi să 
rabde batjocurile ş răutățile oamenilor, până s-a împlinit 
făgăduinţa dumnezeiască. Avraam în câte feluri a fost 
încercat, până a primit făgăduinţa de a avea fiu şi de-a 
ajunge tata multor neamuri! Cât a suferit Iosif, până a ajuns 
sfetnicul lui Faraon şi mântuitorul neamului său... Cât de 
mult a fost pusă la încercare îndelungă răbdarea lui Moise 
până când şi-a eliberat poporul din robia Egiptului, i-a dat 
legea şi l-a condus prin pustie până la hotarele Canaanului. 
Câte a suferit David până când a primit ungerea de profet şi 
strămoş al Mântuitorului!:19 

Slăbănogul de la Vitezda a aşteptat 38 de ani până 
când s-a făcut sănătos; orbul a trăit din naştere fără lumina 
ochilor, până când s-a întâlnit cu Mântuitorul ca să-l ungă 
cu tină şi să se spele în Siloam, ca să-şi primească vederea. 


119 Sf. Macarie cel Mare, Omilii, pp. 53-55. 

Monica, mama Fericitului Augustin, 14 ani a aşteptat în 
lacrimi şi în rugăciuni întoarcerea fiului ei. La alţii, în 
schimb, cum a fost la Pavel pe drumul Damascului şi la 
Maria Egipteanca, în biserica Sf. Mormânt din Ierusalim, 
harul a venit pe neaşteptate, fulgerător. Astfel, harul pe unii 
îi întâmpină, fără multe osteneli şi sudori; pe alții îi face să 
aştepte, şi numai după ce le pune la încercare credința şi 
rugăciunea, răbdarea şi voința, le împărtăşeşte înviorarea şi 
bucuria Duhului. De aceea spune Mântuitorul că „vântul 
suflă unde vrea...” (In. 3:8). Oricând însă şi oriunde suflă, 
roadele lui sunt mântuitoare. 

Din cele spuse până aici, iubiți şi binecuvântați 
creştini, am putut înțelege că norii pot acoperi soarele, fără 
să-i micşoreze ființa şi strălucirea; buruienele pot creşte 
lângă flori şi păcatele lângă virtuţi, ca omul să-şi poată arăta 
vrednicia, să-şi poată folosi libertatea ca mijloc de întărire şi 
înălțare pe scara virtuților, cu ajutorul cerescului har. Pă- 
catul este dezbinarea, legarea, robirea şi moartea sufletului. 
Virtutea şi harul lui Dumnezeu este dezlegarea şi 
dezrobirea sufletului din robia şi legăturile păcatului şi ale 
morţii. Păcatul e despărțirea sufletului de Dumnezeu şi de 
viața veşnică fericită; virtutea şi harul este unirea sufletului 
cu Dumnezeu şi garanta, „arvuna” moştenirii vieții veşnice. 
Păcatul ridică un perete despărțitor între om şi Dumnezeu, 
peretele vrajbei (Efes. 2:15), ne lasă „pradă grelei dezbinări” 
cu noi înşine şi ne aruncă în iadul poftelor şi al plăcerilor 
vinovate; virtutea şi harul este înlăturarea depărtării şi a 
despărțirii dintre om şi Dumnezeu, precum şi a dezbinării 
din suflet. Păcatul ne aruncă în „mlaştina deznădejdii”, ne 
rătăceşte prin „pădurea cu fiarele sălbatice“; legea ne 

deschide ochii să vedem păcatul, rătăcirea şi osânda; 
virtutea voinţei ne ridică; harul este ajutorul lui Dumnezeu 
care ne spală şi ne mântuieşte. 

Harul în unii este virtute, în alţii pocăință; în alții 
cunoştință!? şi, în toţi, ultimul semn al sfințirii şi desă- 
vârşirii. Gradul asemănării cu Dumnezeu, treapta ultimă a 
desăvârşirii, se arată în progresul stăpânirii sufletului 
asupra trupului, a spiritului asupra cărnii, în biruința 
omului nou asupra celui vechi, prin virtute şi har. Omul 
absorbit de har este un duh cu Domnul. 

Cum se frământă şi se dospeşte aluatul, aşa se 
frământă - şi uneori se chinuieşte — omul viaţa întreagă, pe 
de o parte să-şi spele şi să-şi şteargă păcatul de pe suflet, iar 
pe de altă parte să se întărească în virtute, cu ajutorul şi 
binecuvântarea harului. Păcatul îl apasă, îl nelinişteşte, îl 
doare; virtutea îl atrage şi-l îmbărbătează; harul îl sfințeşte, 
îi înviorează puterile sufleteşti; îl ridică, îl împacă cu sine şi 
cu Dumnezeu; îl înnoieşte şi astfel îl linişteşte şi 
desăvârşeşte. 

Suntem robii eurilor noastre mărunte. Liberaţi-vă, 
creştini, şi creaţi-vă în duh forme cât mai alese de frumu- 
sețe, de bunătate, şi virtute. 

«Harul Domnului ... cu duhul vostru, fraților. 
Amin» (Gal. 6:18). 


12 Sf. Maxim Mărturisitorul, Filocalia 3, p. 165. 

ROADELE HARULUI: SFINȚIREA ŞI DESĂVÂRŞIREA 
DUHOVNICEASCĂ 


«Voia lui Dumnezeu este sfințirea voastră...» 
(1 Tes. 4:3) 


Omul nu este o ființă nevolnică, slăbănoagă, cu 
neputinţă de îmbunătățit, ci cultivat şi civilizat; dar nu este 
nici o ființă desăvârşită. Se poate îmbunătăți (ameliora); 
poate deveni un creator de valori, de cultură şi civilizație; se 
poate cultiva şi desăvârşi. 

Desăvârşirea omului se înfăptuieşte prin voinţă liberă 
(hotărâre), prin virtute morală (efort personal) şi mai ales 
prin har. În drumul spre desăvârşire — ca să nu ne oprim, să 
cădem, să ne întoarcem sau să rătăcim, ne trebuie mult 
curaj, multă statornicie, multă sfătuire şi multă stăruinţă, 
răbdare, strădanie, viață nepătată, adică virtute, şi mai ales 
har de la Dumnezeu. Harul este puterea cea mai apropiată 
şi calea cea mai scurtă, cea mai uşoară şi cea mai sigură prin 
care ajungem la sfințire şi desăvârşire. 

Ce este sfinţirea şi care sunt mijloacele şi roadele ei? 

Nu putem vorbi despre păcat, în religie şi în Biserică, 
despre durerea, greutatea, remuşcarea, mărturisirea şi 
dezlegarea lui, fără să vorbim şi despre sfințire, care este 
cea mai de seamă (esenţială) cerinţă de mântuire. 

Sfinţirea este curățirea, spălarea şi luminarea 
sufletului prin harul Sfântului Duh primit în Sf. Taine. Ea se 
deosebeşte de sfințenie, care este cununa, sinteza virtuţilor, 
starea morală de curăţire, luminare şi desăvârşire, 

dobândită prin virtute şi har. Se deosebeşte şi de 
desăvârşire, care este măsura şi marginea puterilor 
omeneşti, starea de asemănare cu Dumnezeu, cu virtuțile, 
însuşirile sau desăvârşirile Lui; unirea cu Duhul Sfânt şi 
zborul pe aripile Duhului Sfânt în văzduhul Dumnezeirii!2!. 
Sfințenia este viața divină în om, primită prin darul harului, 
starea omului după firea şi voia lui Dumnezeu. După fire, 
Dumnezeu este Sfânt (1 Petr. 1:16). «Voia lui Dumnezeu 
este sfințirea» (1 Tes. 4:3) şi desăvârşirea noastră: «Fiți 
desăvârşiți...» (Mt. 5:48); «Fiţi sfinți în toată purtarea 
voastră» (1 Petr. 1:15). «Căutaţi pacea cu toată lumea şi 
sfințenia, fără de care nimeni nu va vedea pe Domnul» 
(Evr. 12:14). 

Mărturisirea şi dezlegarea păcatelor este ca şi 
dezbrăcarea de nişte haine murdare. Sfinţirea e ca spălarea 
corpului de murdărie; e primenirea, îmbrăcarea sufletului 
într-o haină curată, nouă sau înnoită, ca «întru înnoirea 
vieţii să umblăm» (Rom. 6:4), adică în sfințenie. Pârga 
sfințirii, începutul vieţii duhovniceşti, o dăruieşte omenirii 
Cincizecimea, Pogorârea Duhului Sfânti2. De atunci harul 
Sfântului Duh se revarsă în lume în valuri nesfârşite şi în 
puteri nenumărate. De atunci harul Sfântului Duh 
pregăteşte şi înfăptuieşte în noi împărăţia lui Dumnezeu. 
Prin el începe în om viața divină, se descoperă chipul şi se 
lucrează asemănarea cu Dumnezeu. 

Calea spre sfințire ne-a arătat-o Hristos Mântuitorul, 
urmat de sfinții Săi. Hristos e sfinţirea noastră (1 Cor. 1:30). 


121 Sf. Macarie cel Mare, Omilii, pp. 187 şi 227. 
12 Vladimir Lossky, Essei sur la Theologie Mystique de l'Eglise 
d'Orient, Paris, 1944, p. 166. 

EI, prin Duhul Sfânt, ne-a pus la îndemână, în Evanghelia şi 
Biserica Sa, mijloacele sfințirii, prin care se atrage în suflet 
haru! lui Dumnezeu cel mântuitor. Acestea sunt: 

1. Rugăciunea. Mâncărurile, băuturile, trupurile şi 
sufletele noastre se sfințesc prin rugăciune (1 Tim. 4:4-5; lac. 
5:13-16). Rugăciunea atrage harul. Când ne rugăm cu 
atenţie şi cu evlavie, simțim cum se revarsă în suflet lumina 
şi sfințenia harului. De aceea, ne învață Mântuitorul să ne 
rugăm (Mt. 6:6-13; Lc. 11:1-4; In. 17; 1 Tes. 5:17) şi ne 
încredinţează că rugăciunile sfinţilor se înalță la Dumnezeu 
ca fumul din cădelniță (Apoc. 5:8; 8:4); 

2. Cuvântul lui Dumnezeu, cuvântul Sf. Scripturi 
prins în credința Crezului, are putere sfințitoare şi 
mântuitoare (In. 17:17-19; Mc. 16:16; Gal. 5:6; Evr. 11:6; 
Apoc. 2:10). Când citim sau ascultăm citirea Sf. Evanghelii, 
atunci în sufletul nostru e pace, e linişte, e revărsare 
binefăcătoare de har dumnezeiesc. 

3. Virtuţile Evangheliei, faptele cele bune şi 
pocăința (Mt. 5:16; 25:31-40; Lc.7:36-50; 23:40-42; Gal. 2:16; 
3:5; 5:22; Efes. 2:8-10; 5:9; lac. 2:14-26; 2 Petr. 1:4-9) de 
asemenea atrag sfințenia în viața omului. Faptele bune, 
înfrângerea ispitelor şi a patimilor prin fapte de virtute, ne 
umplu inima de bucurie sfântă, de har. 

4. Harul, Sfântul Duh, împărtăşit în Sf. Taine (In. 1:17; 
Efes. 2:5-9), lucrează mai mult decât orice sfințirea 
sufletului. Rostul de căpetenie al Sf. Taine -— altfel nu 
înțelegem de ce au fost rânduite — este să împărtăşească 
sufletul omului cu harul lui Dumezeu, spre iertare, 
luminare, sfințire şi mântuire. Primirea tainei Sf. Botez se 
face în vederea mântuirii sufletului. «Cel ce va crede şi se 

va boteza, se va mântui» (Mc. 16:16); «botezul vă 
mântuieşte astăzi şi pe voi» (1 Petr. 3:21), iar mântuirea 
mai presus de toate este har, căci «prin har sunteți 
mântuiți» (Efes. 2:8). Taina Sfântului Mir, ungerea şi pe- 
cetluirea cu darul Sfântului Duh, prin care primim «arvuna 
Duhului în inimile noastre», tot har este, căci «Dumnezeu 
este care ne-a uns pe noi» şi ne-a «pecetluit cu Duhul 
Sfânt» (Efes. 1:13; 1 In. 2:20-21; 2 Cor. 1:21-22). Dezlegarea 
şi iertarea păcatelor în Taina Pocăinţei (Mt. 18:18; In. 20:23) 
de asemenea este har, căci numai Dumnezeu iartă păcatele 
şi curăță sufletele prin Fiul şi Duhul Său cel Sfânt (Mt. 9:3-7; 
In. 20:22-23; 1 In. 1:9). Sf. Cuminecătură, pâinea lui 
Dumnezeu (In. 6:33), împărtăşirea cu Trupul şi Sângele 
Domnului spre iertarea păcatelor şi spre viața veşnică (Mt. 
26:26-28); In. 6:53-56; 1 Cor. 11:23-27), este cel mai mare har 
ce-l poate primi omul creştin de la Dumnezeu. Taina 
Cununiei prin care cei doi miri se unesc de Dumnezeu - cu 
ştirea şi cu voia lui Dumnezeu, ca să fie «amândoi un trup» 
(Mt. 19:5-6), taina cea «mare» care se săvârşeşte «în Hristos 
şi în Biserică» (Efes. 5:32), oare nu este tot har de la 
Dumnezeu? Sf. Maslu, ungerea bolnavilor cu untdelemn în 
numele Domnului, vindecarea, iertarea şi mântuirea lor 
(lac. 5:14-15), nu tot har este de la Dumnezeu? Sfinţirea 
preoților, prin care li se dă harul şi apostolia (Rom. 1:5), 
puterea (Lc. 9:1) de a vesti cuvântul Evangheliei, de a 
conduce turma credincioşilor pe calea mântuirii şi de a 
săvârşi «tainele lui Dumnezeu» (1 Cor. 4:1), de asemenea 
har de la Dumnezeu este (1 Tim. 4:14; 2 Tim. 1:6). Rodul 
tuturor tainelor este sfințirea sufletelor. Hainele şi trupurile 
se spală cu apa, sufletele cu harul Duhului Sfânt. Altă cale 

de sfințire nu este. În toate lucrările şi roadele Sale, harul e 
focul Duhului Sfânt, care arde spinii patimilor, e apa cea vie 
care spală sufletele de întinăciunea păcatelor şi vântul cel 
ceresc care înnoieşte aerul din mintea şi din inima omului, 
şi deci le sfințeşte; e pâinea vieţii veşnice, puterea lui 
Dumnezeu dăruită omului, în Sf. Taine, putere cunoscută 
mai ales din roadele ei. 

Ceea ce pierdem prin păcat, dobândim prin har. Când 
am vorbit despre piedicile din calea mântuirii şi a 
desăvârşirii (despre ispite, pofte, plăceri, patimi şi păcate) şi 
mai ales despre pedepsele, nefericirile, răutățile şi durerile 
pe care le aduce păcatul în viața noastră!%, am văzut că 
păcatul aduce cu sine stricarea şi dezbinarea firii, harul 
aduce cu sine împăcarea şi înnoirea firii. Păcatul depărtează 
pe om de virtuţi; îi întunecă mintea, îi strică simţirea, îi 
slăbeşte voinţa şi-i împătimeşte firea; harul întăreşte pe om 
în virtute, îi luminează mintea, îi curăță simţurile, îi 
întăreşte voința şi-i dezrobeşte firea. Păcatul este izvorul 
fricii, al slăbiciunilor, al durerii şi al suferinţei; harul este 
izvorul tăriei morale şi al bucuriei. Păcatul aruncă în suflet 
semințele din care cresc patimile păgubitoare, harul culege 
semințele răutăților şi smulge buruienele patimilor, ca în 
locul lor să rodească florile virtuților. Păcatul spurcă 
sufletul omului; harul îl sfințeşte. Păcatul supără pe 
Dumnezeu şi desparte pe om de Dumnezeu; harul împacă 
şi uneşte pe om cu Dumnezeu. Păcatul aduce cu sine şi 
rodeşte nebunia şi moartea, harul aduce cu sine şi rodeşte 
înțelepciunea şi viața, şi încă viața sub chipul ei ceresc şi 


1% Spre Tabor, vol. |. 

dumnezeiesc. Păcatul e blestem, harul e binecuvântare. 
Păcatul întunecă şi robeşte chipul lui Dumnezeu în om; 
harul îl dezrobeşte şi-l luminează din nou. Păcatul e 
nefericire şi osândire; harul e izvor de viață veşnică şi de 
fericire. Harul nu ucide viața - cum spun în batjocură şi 
derâdere ticăloşii; ci, dimpotrivă, înviorează, sporeşte, 
sfințeşte şi desăvârşeşte viața după voia lui Dumnezeu. 
Harul ne ajută să slujim lui Dumnezeu în sfințenie (Lc. 
1:75), să ajungem la mântuire prin sfințirea Duhului, în 
credința adevărului (2 Tes. 2:13). «Harul Domnului nostru 
lisus Hristos şi dragostea lui Dumnezeu Tatăl şi 
împărtăşirea Sfântului Duh să fie cu voi cu toţi» (2 Cor. 
13:13). «Toată darea cea bună şi tot darul desăvârşit de sus 
este, pogorându-se de la Părintele luminilor...» (lac. 1:17). 
Legea Vechiului Testament nu a desăvârşit nimic, nici 
nu poate desăvârşi nimic (Evr. 7:19). Harul Domnului 
aduce cu sine sfințirea, mântuirea şi desăvârşirea (Evr. 10:1, 
14). Harul ne curăţă, ne face sufletul frumos. „Cel mai 
frumos, din toate câte sunt frumoase, este sufletul cel mai 
frumos"14, sufletul plin de har şi de adevăr. Harul ne naşte 
în Dumnezeu (In. 3:5), harul e sămânța lui Dumnezeu în 
om (1 In. 3:9). Prin har obținem inima cea nouă, despre care 
a profețit lezechiil (36:25). Harul Duhului Sfânt vine în 
ajutorul slăbiciunilor noastre şi se roagă pentru noi cu 
suspinuri negrăite (Rom. 8:26). Harul ne înviorează şi 
întinereşte; harul ne înalță mintea şi inima la cer; harul ne 
învaţă şi ne ajută să ne rugăm cu duhul, cu mintea şi cu 
inima (1 Cor. 14:14-15); harul este conducătorul (directorul) 


124 Mihai Eminescu, Cultură şi ştiinţă, în buletinul Mihail Eminescu, 
1932; Fascicola IX, pp. 74-75. 

nostru în viața duhovnicească (Gal. 6:1). Atragerea spre 
rugăciune, spre Biserică, spre virtute şi spre Dumnezeu este 
semnul şi rodul harului: viața creştină, adică trăirea lui 
Hristos în noi şi a noastră în Hristos şi în Duhul Sfânt, 
este lucrarea, rodul şi semnul harului. Omul cu lumea 
devine trup şi se osândeşte; cu harul devine duh şi se 
mântuieşte. Harul ne împrumută armătura Duhului Sfânt şi 
se revarsă în noi vistieriile înțelepciunii (Efes. 6:11-18; Col. 
2:3). Viaţa sub ploaia de lumină a harului ne apropie de 
sfințenia culmilor desăvârşirii şi este începutul vieții 
veşnice (gratia semen gloriae). 

Roadele sfințirii sunt roadele harului Sfântului Duh 
(Gal. 5:22; Ef. 5:9-10): bucuria, dragostea, pacea, îndelungă- 
răbdarea, bunătatea, binefacerea, credinţa, blândeţea, 
cumpătarea, dreptatea, adevărul, iertarea, pacea, evlavia şi 
toate celelalte virtuţi creştine, împreună cu libertatea şi 
desăvârşirea sufletului. Libertatea dinafară, pentru care 
luptă oamenii până la sânge şi până la moarte, este un lucru 
mare şi bun. Libertatea dinăuntru, dezrobirea de patimi şi 
curățirea sufletului de păcate e darul cel mai mare şi mai 
bun. Harul ne face liberi (2 Cor. 3:17) şi buni, pentru că 
harul ne sfințeşte. Trăind mereu în duhul harului, al 
rugăciunii, al virtuţii şi al cuvântului Evangheliei, patimile 
trupului slăbesc, sufletul se sfințeşte, viața se desăvârşeşte 
treptat, până la asemănarea cu Dumnezeu. 

Darurile şi roadele harului sunt nenumărate, ca şi 
darurile şi roadele pământului. Proorocul Isaia (88:2-3) şi 
Apostolul Pavel (Gal. 5:22; Efes. 5:9-10) au înşirat câteva din 
ele. Pe toate însă nu a izbutit încă nimeni să le numere. 
Darul şi rodul harului Sfântului Duh este cunoaşterea, 

iubirea şi vederea lui Dumnezeu. Nimeni nu ştie ce este 
Dumnezeu, nici ce este iubirea, înainte de a se împărtăşi cu 
Duhul cel Sfânt şi de viaţă făcător. Cine are pe Sfântul Duh, 
are pe Dumnezeu. Omul, lipsit de har, este ca şi ochiul 
lipsit de lumină, orb, întunecat, şi de aceea nu poate crede 
în Dumnezeu, nu poate cunoaşte pe Dumnezeu, nu poate 
iubi pe Dumnezeu, nu poate vedea pe Dumnezeu. „Sfântul 
Duh e Dumnezeu adevărat care purcede din Dumnezeu 
adevărat”!%. Sfântul Duh e marele nostru descoperitor al 
adevărului, marele nostru Dascăl al înțelepciunii, care nu 
are trebuinţă nici de slove, nici de cărţi, ca să ne descopere 
noimele lucrurilor şi tainele scripturilor. El înscrie legile, 
puterile şi adevărurile Lui în inimile cele curate şi rodeşte 
credința în Dumnezeu, pacea, dragostea, bucuria şi toate 
celelalte daruri ale Sale, cum rodeşte pomul frunzele. 

Darul şi rodul harului Sfântului Duh este moartea 
față de lume şi petrecerea cu Dumnezeu. Omul care 
trăieşte în Duh, omul duhovnicesc, e străin şi mort față de 
lume, deşi trăieşte în lume. „Căci precum cel ce doarme se 
aseamănă şi cu mortul, dar e şi viu, şi cel dintâi lucru se 
datorează lucrării trupului, iar cel de-al doilea împreună 
lucrării sufletului, aşa şi cel ce petrece în Duh: trupului şi 
lumii este mort, dar viețuieşte cugetului Duhului”126. 

Darul şi rodul harului Sfântului Duh este împăcarea 
cu Dumnezeu, prin iertarea, curățirea, întărirea şi 
mântuirea sufletului răscumpărat de lisus Hristos. Naşterea 
din nou, curățirea, sfințirea şi înnoirea sufletului întinat o 
poate face numai harul Sfântului Duh. Apa spală trupul şi 


12 Sf. Simeon Noul Teolog, Cuvântarea 63, ms., p. 277. 
12 Sf. Teolept. 

curăță hainele întinate; harul spală sufletul şi face din inimă 
biserică curată şi împăcată cu Dumnezeu. 

Harul Duhului Sfânt ne deschide uşa împărăției lui 
Dumnezeu. lisus Hristos este «uşa» (In. 10:9). Sfântul Duh 
este cheia care deschide «uşa», puterea care luminează 
mintea şi inima creştinului. Cheile împărăției cerurilor (Mt. 
16:19) nu sunt chei de aramă sau de fier, ci chei potrivite cu 
uşa împărăției lui Dumnezeu; sunt puterile Sfântului 
Duh!. 

Harul Duhului Sfânt produce în suflete stări 
îngereşti şi dumnezeieşti de îndulcire, de bucurie, de 
iubire, de desfătare, de fericire, de odihnă şi pace. Virtutea 
şi harul face din om un înger pământesc, aşa după cum — pe 
cât ni-l putem închipui - îngerul e un om ceresc. Harul 
Duhului Sfânt copleşeşte sufletele de veselie, ca şi când ar fi 
la o masă împărătească; le umple de dragoste arzătoare, 
cum sunt inimile mirilor şi ale îngerilor, face pe creştin să 
trăiască în odihna pe care o naşte izbăvirea de patimi. 
Dulceaţa Sfântului Duh umple sufletele de linişte fericită, 
cum linişteşte untdelemnul marea tulburată. „Precum se 
linişteşte marea tulburată când se varsă untdelemn în ea, 
furtuna ei fiind biruită de calitatea aceluia, aşa şi sufletul 
nostru se umple de o linişte fericită când se toarnă în el 
dulceața Duhului Sfânt. Căci se lasă biruit cu bucurie de 
nepătimirea şi de dulceața negrăită care-l umbreşte..."128. 

Harul Duhului Sfânt însuflețeşte şi uşurează lucrarea 
virtuților şi a poruncilor dumnezeieşti. Nici credința, nici 
faptele bune, nici virtuțile, nici poruncile nu sunt sigure de 


127 Sf. Simeon Noul Teolog, Cuvântarea 59, ms., p. 263. 
128 Sf. Diadoh al Foticeei, Filocalia 1, p. 353. 

mântuire, fără conlucrarea cu harul Duhului Sfânt. Omul 
fără ajutorul harului nu poate nici să vadă bine, nici să 
lucreze bine, nici să cunoască bine, nici pe'sine, nici pe alții. 
Precum o candelă plină de untdelemn, dacă nu se aprinde 
de la lumină, e stinsă şi cu totul în întuneric, tot aşa şi 
sufletul, chiar dacă la arătare se pare îmbrăcat în toate 
virtuțile, dacă nu s-a împărtăşit încă din lumina şi harul 
Duhului Sfânt este încă tot stins şi întunecat!. 

Harul se arată şi se păstrează prin lucrarea poruncilor 
şi a virtuţilor. Poruncile sunt temelia casei, virtuțile - zidul 
şi harul - acoperişul. Nici casa fără de acoperiş nu e de 
folos, nici sufletul fără de har nu poate fi desăvârşit!%. 

Harul, când se sălăşluieşte în suflete, face uşoare, 
plăcute şi iubite şi poruncile şi virtuțile, şi rugăciunile. 
Acestea şi altele, nenumărate sunt darurile şi roadele 
harului dumnezeiesc. Că «toată darea cea bună şi tot darul 
desăvârşit de sus este, pogorându-se de la Părintele 
luminilor...» (lac. 1:17). 


II. 


«Dacă trăim cu duhul, cu Duhul să şi 
umblăm» 
(Gal. 5:25) 


Toate darurile Sfântului Har sunt însămânţate în 
sufletul omului încă de la Botez, când a primit arvuna şi 
pecetea Sfântului Mir. Cât ţine viața lui de creştin, nu are 


12 Sf. Simeon Noul Teolog, Cuvântarea 59, ms., p. 259. 
1% dem, Capete practice şi teologice, ms., cap. 84, pp. 18-19. 

datorie mai sfântă decât să le rodească, să le arate în faptele 
lui. 

Faţă de anul trecut şi față de ziua de ieri, creştinul e 
dator să se cerceteze mereu cum rodeşte şi cum se vădeşte 
în el, harul lui Dumnezeu. Să se încredințeze singur dacă e 
mai bun decât anul trecut sau mai rău, dacă e mai iertător 
decât ieri sau mai răzbunător, dacă e mai credincios sau mai 
necredincios, dacă e mai răbdător sau mai nemulțumitor, 
dacă e mai iubitor sau mai gâlcevitor, dacă e mai îndreptat 
sau mai cufundat în mlaştina păcatului... Dacă numai în 
fiecare an a putut birui numai o patimă şi dacă în fiecare zi 
a putut înfrâna cel puțin un gând rău sau o vorbă rea, 
atunci e semn că harul lucrează şi se vădeşte în viața lui. 

Creştinii, adică oamenii botezați (creştinați), care nu 
arată în viața lor darurile Sfântului Duh şi roadele 
cerescului Har, au parte de soarta celor doi smochini 
neroditori. Unul a fost blestemat şi s-a uscat, că era 
netrebnic (Mt. 21:19). Omului asemănător cu acest smochin 
îi zice Domnul: „Am flămânzit după întoarcerea ta şi nu te- 
ai pocăit de relele tale; am însetat după mântuirea ta şi nu 
Mi-ai dat să beau; gol am fost după faptele tale virtuoase şi 
nu M-ai îmbrăcat; am fost în închisoarea prea strâmtă, 
murdărită şi întunecată a inimii tale şi nu ai voit să Mă 
cercetezi şi să Mă scoţi la lumină; ai văzut unde zăceam de 
boala nepăsării şi a nelegiuirii tale şi nu M-ai mângâiat cu 
faptele tale cele bune...”. Acestea le zice Hristos Domnul 
celor ce au pe Sfântul Duh acoperit şi ascuns sub 
întunericul patimiloriă. 


131 Idem, Cuvântarea 57, ms., p. 247. 

Al doilea smochin (pom-om) neroditor, în care încă 
nu era pierdută nădejdea mântuirii, a aflat har la Dumne- 
zeu, ca să i se amâne pedeapsa tăierii, la rugămintea vie- 
rului: „Doamne, s-a rugat vierul, mai lasă-l şi anul acesta, 
până-l voi săpa împrejur şi-i voi pune gunoi, să văd nu 
cumva va face rod; şi de nu, îl voi tăia la anul” (Lc. 13:8-9). 

Prin săparea (lucrarea duhovnicească) din jurul 
pomului, pământul primeşte aer, apă şi lumină. Gunoiul 
este hrana care-l îmbunătăţeşte. Smochinul neroditor e 
omul care nu foloseşte darurile lui Dumnezeu, talanții. 
Pământul este inima lui. Aerul este harul, lumina este 
cunoaşterea lui Dumnezeu şi apa e credința. Îngrăşământul 
e hrana, viaţa lui lisus Hristos în slujba oamenilor. Vierul 
este lucrătorul, apostolul care se osteneşte în via Domnului. 
Dumnezeu este bun şi îndelung răbdător, față de oamenii 
(smochinii) care doresc mântuirea, dar nu vrea să vadă în ei 
smochini neroditori. Judecata Lui ameninţă înfricoşător pe 
cel ce-şi ascunde talantul (Mt. 25:14-30). 

Religia creştină sub forma ei ortodoxă, iubiţi frați şi 
binecuvântaţi creştini, este lumină, frumusețe 
duhovnicească, putere de îmbunătăţire morală, aluat, 
lucrare de sfințire, înnoire şi desăvârşire prin rugăciune, 
prin credință dreaptă, prin fapte de virtute şi prin har 
îndumnezeitor. După toate aceste bunuri cereşti, mai adânc 
suspină, plini de dor, toți fiii neamului omenesc. Întreg 
rostul şi scopul lucrării de mântuire a Mântuitorului, a 
Evangheliei, a Bisericii şi a cultului întreg, este să facă sfinţi, 
să sfințească sufletele, să facă oameni desăvârşiți, smochini 
roditori, oameni după asemănarea lui Dumnezeu, în toată 
purtarea lor. 

Marele Artist, care modelează şi desăvârşeşte 
sufletele noastre după chipul Său, este Dumnezeu, prin har. 
Lucrarea Sfântului Har este lucrarea Sfântului Duh. 
Comorile Lui ascunse în Sf. Scripturi şi în Sf. Taine se 
descoperă şi se vădesc roditoare numai în cei ce trăiesc în 
Hristos şi au mintea deschisă pentru înțelegerea Sfintelor 
Scripturi. În fond, viața în Hristos este aceeaşi cu viaţa în 
Duhul Sfânt. Una se dobândeşte şi se înfăptuieşte prin 
cealaltă, în Sfânta Biserică. De aceea am vorbit, îndată 
după viaţa în Hristos, despre viaţa în Sfântul Duh. 

Cu Duhul trăim, cu Duhul să şi umblăm (Gal. 5:25), 
creştini. Duhul să nu-L stingeți... (1 Tes. 5:19), ci mai 
degrabă lăsați-L să pătrundă în noi, şi să rodească în noi 
sfințirea şi desăvârşirea duhovnicească. 

Fă-mă, Doamne, cum spune una din cântările 
bisericeşti, „fă-mă Lazăr, sărac în păcate” şi dă-mi mie şi 
tuturor, celor ce se roagă Ţie cu credință şi cu dragoste, 
bogăţia harului Tău luminător, sfințitor şi mântuitor. 

Sunt multe şi frumoase rugăciunile prin care chemăm 
în ajutor harul lui Dumnezeu. Între ele se numără îndeosebi 
rugăciunile de la prefacerea Sfintelor Daruri, Rugăciunile 
de la Ceasul şi Mijloceasul III, rugăciunile de la slujba 
plecării genunchilor în Duminica Rusaliilor, precum şi 
următoarele rugăciuni ale Sf. Isaac Sirul: „Doamne lisuse 
Hristoase, Dumnezeul nostru, Care ai plâns pentru Lazăr şi 
lacrimi de întristare şi de milostivire ai vărsat pentru 
dânsul, primeşte lacrimile mele. Cu patimile Tale, vindecă 
patimile mele. Cu rănile Tale, tămăduieşte rănile mele. Cu 
sângele Tău, curățeşte sângele meu şi amestecă în trupul 
meu mireasma trupului Tău, cel de viaţă făcător. Fierea, cu 

care vrăjmaşii Te-au adăpat, să îndulcească amărăciunea cu 
care potrivnicul m-a adăpat. Trupul Tău, întins pe Cruce, să 
întindă către Tine mintea mea... Capul Tău, pe care l-ai 
aplecat pe Cruce, să înalțe capul meu pălmuit de potrivnici. 
Prea sfintele Tale mâini, pironite de necredincioşi pe Cruce, 
să mă tragă spre Tine din prăpastia pierzării, precum a 
făgăduit prea sfântă gura Ta. Fața Ta, cea batjocorită cu 
pălmuiri şi scuipări, să umple de strălucire fața mea cea 
întinată de fărădelegi. Sufletul Tău, pe care l-ai dat Tatălui 
când erai pe Cruce, să mă povăţuiască spre Tine, prin harul 
Tău. Nu am inimă plină de durere, ca să Te caut. Nu am 
pocăință, nici umilință, care întorc pe fii la moştenirea lor. 
Nu am lacrimi mângâietoare, Stăpâne. S-a întunecat mintea 
mea cu cele lumeşti şi nu poate să caute spre Tine cu 
durere. S-a răcit inima mea de atâtea ispite şi nu poate să se 
înfierbânte cu lacrimile dragostei cea pentru Tine. Ci Tu, 
Doamne lisuse Hristoase, Dumnezeule, Vistierul bună- 
tăților, dăruieşte-mi pocăință neştirbită şi inimă îndurerată, 
ca să pornesc cu tot sufletul în căutarea Ta. Căci fără de 
Tine mă voi înstrăina de tot binele. Dă-mi aşadar, Bunule, 
harul Tău. Tatăl, care Te-a născut din sânurile Sale fără de 
ani şi mai înainte de veci, să înnoiască în mine închipuirea 
icoanei Tale. Te-am părăsit; să nu mă părăseşti. Am ieşit de 
la Tine; ieşi în căutarea mea. Du-mă la păşunea Ta. 
Numără-mă între oile turmei Tale prea alese. Hrăneşte-mă 
cu ele din verdeața dumnezeieştilor Tale Taine. Căci inima 
lor curată este sălaşul Tău, şi se vede întru dânsa strălucirea 
descoperirilor Tale. Strălucirea Ta e mângâierea şi odihna 
celor ce s-au ostenit pentru Tine, în necazuri şi în tot feluri 
de chinuri. Acestei străluciri mă învredniceşte şi pe mine, 

nevrednicul, cu harul şi cu iubirea de oameni a 
Mântuitorului nostru lisus Hristos, în vecii vecilori22. 

„Pentru aceasta mă rog ie: precum numai Tu eşti 
sfânt, Stăpâne, sfinţeşte-mi sufletul şi trupul, mintea şi 
inima, măruntaiele toate şi rărunchii, şi mă înnoieşte peste 
tot. Înrădăcinează frica Ta în mădularele mele şi sfințenia 
Ta nu o lua de la mine...”1%. 


OAMENI PLINI DE DUHUL SFÂNT 


«... Alegeţi dintre voi... bărbați plini de 
Duhul Sfânt...» 
(FA 6:3) 


După învățătura creştină, Dumnezeu e bun, e 
Creatorul şi izvorul bunătăţilor; cine nu are pe Dumnezeu, 
nu poate fi bun. Dumnezeu e iubitor şi iertător; cine nu are 
pe Dumnezeu nu poate fi iubitor şi iertător. Dumnezeu e 
drept şi sfânt; cine nu are pe Dumnezeu, nu poate fi drept şi 
sfânt. 

Pe temeiul acestui adevăr, de la alegerea profeților, 
apostolilor şi diaconilor, până în ziua de astăzi, Biserica a 
cinstit şi a iubit mai ales pe aceia din membrii ei, care au 
vădit mai mult în viața şi în munca lor Duhul lui 
Dumnezeu, asemănarea şi împărtăşirea cu Dumnezeu. 

Ce înseamnă a avea cineva pe Duhul Sfânt, a fi cineva 
om plin de Duhul lui Dumnezeu? Sf. Evanghelie ne 


182 Ceaslov, ed. 1945, pp. 251-252. 
133 Sf. loan Gură de Aur, Rugăciunea ÎI de la Sf. Împărtăşire. 

descoperă că Dumnezeu e Duh (In. 4:24), Duh Sfânt, 
Creator şi dătător de lumină, de viață, de iubire, de pace, în 
fericire sfântă, în Dumnezeu. Astfel, despre Maica 
Domnului se spune că era «plină de dar» (Lc. 1:28); asta 
înseamnă că era plină de Duh Sfânt. Apostolii toţi erau 
plini de Sfântul Duh (FA 2:4); asta înseamnă că au primit 
şi aveau în ei Duhul lui Dumnezeu. Când s-au ales cei 
dintâi şapte diaconi, cei doisprezece Apostoli au zis 
ucenicilor creştini: «Alegeţi dintre voi, fraților, şapte 
bărbați cu nume bun, plini de Duhul Sfânt şi de 
înţelepciune...» (FA 6:3). Între cei şapte slujitori ai Bisericii, 
Sf. Ştefan era cel mai plin de credinţă şi de Duh Sfânt (FA 
6:5); asta înseamnă că era plin de Duhul lui Dumnezeu. 
Proorocii şi toţi sfinții au lucrat insuflați şi însuflețiți de 
Duhul Sfânt (2 Petr. 1:21), ceea ce înseamnă că toată 
sfințenia şi toată lucrarea duhovnicească este rodul 
Sfântului Duh. Viaţa religioasă evlavioasă, duhovnicească, 
este trăirea în Duhul cel Sfânt, în Duhul lui Dumnezeu. 
Duhul Sfânt ne insuflă, ne învaţă şi ne luminează (Lc. 12:12; 
In 14:26). Duhul Sfânt Se roagă în noi, cu suspinuri negrăite 
şi ne mângâie (In. 14:16; Rom. 8:26); Duhul Sfânt revarsă în 
noi darurile şi harurile lui Dumnezeu (1 Cor. 12:2-4). Duhul 
Sfânt curăţeşte, înnoieşte, primeneşte, sfințeşte şi mântu- 
ieşte sufletele noastre (Tit 3:5); Duhul Sfânt dă viață şi 
libertate sufletului (2 Cor. 3:6; 4:17; In. 6:63); Duhul lui 
Dumnezeu cel Sfânt face din noi fii ai lui Dumnezeu şi 
moştenitori ai împărăției Lui (Rom. 8:14-17). Duhul lui 
Dumnezeu, Care a înviat pe lisus Hristos din morți, la 
Judecata de Apoi, va învia şi trupurile noastre cele 
muritoare şi le va uni din nou cu sufletele lor nemuritoare 

(Rom. 8:9-11). Duhul Sfânt rodeşte toate virtuțile sfinte 
(Rom. 15:13; Gal. 5:22-23; Efes. 5:9), toată ştiinţa, cultura, 
toate artele care înalță omul până la asemănarea cu 
Dumnezeu; Duhul Sfânt uneşte sufletul omului cu 
Dumnezeu şi unirea în iubire sfântă cu Dumnezeu este cea 
mai înaltă treaptă a desăvârşirii. 

Comorile, darurile şi lucrările Duhului Sfânt sunt 
nenumărate şi nesfârşite. Ele sunt revărsate şi cuprinse, ca 
în nişte potire sfinte, în Sf. Scripturi, în Sf. Taine, în sfintele 
biserici, în poruncile sfinte, în virtuțile sfinte şi în sufletele 
sfinte. 

A avea cineva — bărbat sau femeie — pe Duhul Sfânt, 
înseamnă a avea în sine, adică în voinţa, în mintea, în inima 
şi în toată viața sa, pe Dumnezeu, cu toate bunătăţile, 
darurile şi desăvârşirile Lui. A avea cineva pe Duhul Sfânt 
înseamnă a trăi cu Dumnezeu, a trăi în Duhul cel Sfânt al 
lui Dumnezeu; înseamnă a fi un purtător de Duh 
(Pnevmatofor), un purtător de Dumnezeu (un Teofor), un 
vas ales — ca şi Sf. Pavel şi Sf. Ignatie, episcopul Antiohiei, 
care poartă în gura şi în inima sa Duhul lui Dumnezeu. A 
avea cineva pe Duhul Sfânt înseamnă a fi plin de cele şapte 
daruri ale Sale, plin de duhul înţelepciunii şi al înțelegerii, 
al sfatului şi al puterii, al cunoaşterii, al bunei credințe şi al 
temerii de Dumnezeu; înseamnă a fi plin de harurile celor 
şapte Taine şi de puterea celor şapte virtuți religioase şi 
morale, plini de credință, de speranţă şi de iubire, plini de 
înțelepciune, dreptate, bărbăţie şi cumpătare. A avea cineva 
pe Duhul Sfânt, înseamnă a fi născut din nou (In. 3:5), 
înseamnă a avea totdeauna un suflet nou: curat, bun, lu- 
minat, desăvârşit — un suflet foarte apropiat şi asemănător 

cu Dumnezeu în bunătate, în curăție, în iubire, în sfințenie; 
înseamnă a avea asemănare şi părtăşie cu Dumnezeu; 
înseamnă a fi cu adevărat o biserică vie a lui Dumnezeu. 

A avea cineva Duhul lui Dumnezeu înseamnă a nu 
mai asculta nici şoaptele ispitelor ademenitoare, nici gla- 
surile poftelor rele, nici chemările plăcerilor vătămătoare, 
nici zgomotele patimilor înjositoare, nici un fel de vicleşug 
drăcesc al duhurilor necurate; înseamnă a nu mai gusta din 
pomii cei opriți, a nu mai călca poruncile lui Dumnezeu. 
Sufletul, care s-a învrednicit să primească în sine sălăşluirea 
puterii de sus şi care amestecă în mădularele sale focul 
acela dumnezeiesc şi dragostea cerească a Duhului cel bun, 
se desface singur de toată dragostea lumească. Căci precum 
fierul sau plumbul, aurul şi argintul, împreunându-se cu 
focul, se fac moi şi îşi leapădă tăria firească din pricina 
puterii focului, aşa şi sufletul, primind focul cel ceresc şi 
dragostea Duhului, se desface din împătimirea duhului 
lumesc şi din lanțurile păcatului, socotindu-le şi disprețu- 
indu-le pe toate ca neînsemnate”1%. 

Botezul Sfântului Duh şterge şi stinge tot răul din om. 
A avea cineva Duhul lui Dumnezeu, înseamnă a întrebuința 
şi a vădi cu îmbelşugare roadele Lui, virtuțile şi darurile 
Lui sfinte (1 Cor. 12; Gal. 5:22-23; Efes. 5:9). „Duhului Sfânt 
ne vădim că suntem părtaşi, când aducem lui Dumnezeu 
roade vrednice de Duhul şi anume: dragoste de Dumnezeu 
din tot sufletul, şi către aproapele din toată simțirea; 
bucuria inimii, din conştiinţă curată; pacea sufletului, din 


14 Sf. Simeon Metafrastul, Despre desăvârşirea în Duh, cap. 70, p. 

nepătimire şi smerenie, bunătatea gândurilor minții; 
îndelunga răbdare, în necazuri şi ispite; omenia, în 
înfrânarea purtărilor; credință din inimă şi neîndoielnică în 
Dumnezeu; blândeţe, din cugetare smerită şi umilință, şi 
înfrânarea cuprinzătoare a simţurilor. Când aducem astfel 
de roade lui Dumnezeu, ne aflăm în afară de legea 
trupului, şi nu mai este împotriva noastră lege, care să ne 
pedepsească pentru roadele pe care le-am adus morții, încă 
până ce trăim în trupuri. Căci am fost sloboziți din legea 
trupului, ca unii ce am înviat cu Hristos, din lucrurile 
moarte, prin libertatea Duhului”1%. 

Asta înseamnă a avea cineva pe Duhul Sfânt, a fi 
cineva om plin de Duhul lui Dumnezeu, iubiți şi 
dreptcredincioşi creştini. Soarele, fără lumină, nu se poate 
numi soare. Aşa şi omul, fără împărtăşirea cu Sfântul Duh, 
nu se poate numi om deplin, după voia şi după chipul lui 
Dumnezeu, om sfânt. Duhul Sfânt ne împărtăşeşte cu 
Hristos; El face să se nască şi să vieze Hristos în noi. El este 
puterea şi pacea noastră; e biruința noastră asupra tuturor 
vrăjmaşilor noştri: asupra păcatului, asupra suferinţei, 
asupra morții şi asupra iadului. De aceea, Biserica nu are în 
lume un rost mai ales şi o ţintă mai înaltă decât să verse 
Duhul Sfânt în inimile noastre, cu darurile şi virtuțile lui — 
şi astfel să formeze din oameni trupeşti, oameni 
duhovniceşti, adică oameni credincioşi şi iubitori, plini de 
Duhul lui Dumnezeu cel Sfânti%. 

Creştinul desăvârşit este om plin de Duhul Sfânt, om 


135 Sf. Nichita Stithat, Suta a treia, cap. 76, pp. 83-84. 
1% Sf. Simeon Noul Teolog, Cuvântul XI, p. 152. 

care simte, gândeşte şi lucrează sub lumina călăuzitoare a 
Duhului Sfânt. Sf. Scriptură are cuvinte de laudă pentru 
oamenii duhovniceşti, ca şi pentru sfinți, şi cuvinte de 
aspră mustrare pentru oamenii trupeşti, care nu au Duhul 
Sfânt; îi învinuieşte că sunt cârtitori, batjocoritori, trufaşi, 
nemulțumiți, fac dezbinări sectare şi umblă după poftele 
lor nelegiuite; şi-i aseamănă cu petele de necurăţie de la 
mesele obşteşti, cu norii fără de apă care se poartă de 
vânturi, cu pomii tomnatici, neroditori, uscați şi dezrădăci- 
nați, cu valurile furioase ale mării, care îşi spumegă ruşinea, 
cu stelele rătăcitoare în întuneric, de care să ne ferim, 
«urând şi cămaşa mânjită de carnea lor» (Iuda v. 12-23). 

Fiecare om este un Adam, dator să se facă un hristos, 
prin Duhul Sfânt, şi astfel să se prefacă din stricăcios în 
nestricăcios, din muritor nemuritor, cu ajutorul puterii 
dumnezeieşti a Duhului Sfânt. În acest scop Duhul Sfânt 
trebuie să pătrundă în toată ființa noastră, ca seva în plante, 
ca aerul în plămâni şi ca sângele în tot corpul nostru, ca să-i 
dea viață, putere morală, sfințenie şi slavă. 

Drept aceea caută, creştine, să ai cât mai multă 
părtăşie cu Duhul Sfânt. El e mai aproape de tine decât 
răsuflarea. El revarsă peste mintea ta raze şi râuri de lumină 
cerească; El revarsă în viața şi în casa ta valuri de frumuseți 
şi fericiri dumnezeieşti; El deschide şi revarsă în inima şi în 
voința ta izvorul harului, puterea din care se nasc, cresc şi 
rodesc toate virtuțile şi toate faptele bune, toate ştiinţele, 
toate artele şi toată cultura umană. 

Cu oameni plini de darul Duhului Sfânt s-a scris 
Biblia, s-a răspândit Evanghelia, s-a zidit Biserica. Harul 
Sfântului Duh a făcut din pescari, din păstori şi din păcătoşi 

profeți, apostoli, preoți, diaconi, mironosițe, martiri, oameni 
desăvârşiţi şi sfinți, care umplu istoria creştinătăţii şi raiul 
împărăției lui Dumnezeu. 

Comoara aceasta o ai şi tu, creştine şi tu, suflete al 
meu, încă de la Sf. Botez, în vasul tău de lut. Fă-o simțită, 
fă-o văzută, fă-o rodnică, prin conlucrarea cu puterea ei. 
Supune-ţi trupul sufletului şi sufletul Duhului Sfânt. Nu 
aflăm pe nimeni în cer şi între sfinți, care nu a supus trupul 
Duhului!”. 

Suntem între popoarele cu cel mai vechi creştinism, 
născuţi şi crescuţi sub boarea, lumina, căldura şi iubirea 
Duhului Sfânt. Apoi tocmai de aceea caută şi tu, o, suflete al 
meu, să te umpli şi să te înflăcărezi de lumina şi de slava 
Duhului Sfânt. Duhul adevărului, duhul blândeţii, duhul 
iubirii, duhul păcii, duhul bunătății, duhul lui Dumnezeu 
să stăpânească în casa ta şi în inima ta, ca să ajungi şi tu un 
vas curat, un vas ales, un vas plin de har şi de adevăr. 
Duhul e lumină; fără de El, toate sunt întuneric. Duhul e 
viaţă; fără de El toate sunt moarte. Duhul e adevărul; fără 
de El toate sunt minciună. Vino, Duhule Sfinte şi ne 
mântuieşte... Fie împărăţia Ta, Vie puterea Ta, ca să ne 
umple de lumina, de pacea şi de slava Ta, de acum şi până 
în vecii vecilor. 


137 Sf. loan Scărarul, Scara, Cuvântul IV. 


207 


Capitolul IV 


Viaţa în Biserică 


CASA CEA SFÂNTĂ A LUI DUMNEZEU 


«... am Sfinţit casa aceea ...» 


(3 Reg. 9:3) 


Viaţa în Hristos, adică altoirea, înnoirea şi sfințirea 
sufletului prin harul Duhului Sfânt, desăvârşirea în viața 
duhovnicească şi trăirea în aerul Dumnezeirii, se înfăptu- 
ieşte în Biserică, prin Sf. Taine. 

Ce este Biserica? 

După cea mai simplă şi mai cunoscută numire 
(definiţie), Biserica este casa lui Dumnezeu, casa cea sfântă 
de rugăciune, zidită şi închinată lui Dumnezeu. Dar, de ce 
spunem că Biserica este casa cea sfântă a lui Dumnezeu?... 
Întrebarea aceasta se cere mai întâi lămurită. 

După altarele sau jertfelnicele de piatră, pe care se 
aduceau jertfele în Vechiul Testament (Fac. 4:3; 8:20; 22:9), 
cea dintâi biserică, cel dintâi loc de închinare lui Dumnezeu 
pentru obştea credincioşilor, a fost cortul sfânt (leş. 25-31) 
care preînchipuieşte, ca şi orice biserică, lumea întreagă, 
văzută şi nevăzută!%. După cortul sfânt, cea dintâi biserică 
zidită lui Dumnezeu a fost templul lui Solomon (3 Reg. 5- 
9). După zidire a urmat sfințirea. Cu acest prilej, înțeleptul 
Solomon a rostit, cu mâinile ridicate spre cer, o minunată 
rugăciune în care cere de la Dumnezeu să-i sfințească 
templul şi să asculte orice rugăciune pe care o va face orice 
om în biserica aceasta şi să aibă pururi urechile şi ochii 


1% Sf. Grigorie Teologul, Cele cinci Cuvântări despre Dumnezeu, 
trad. Gh. Tilea şi N. Barbu, p. 32. 

deschişi la orice durere a poporului. La rugăciunea lui 
Solomon, Dumnezeu răspunde: «Am ascultat rugăciunea ta 
şi cererea ta, pe care Mi-ai făcut-o, şi am îndeplinit toate 
după cererea ta; şi am sfinţit casa aceasta pe care mi-ai 
zidit-o, ca să sălăşluiesc numele Meu pe veci în ea, şi ochii 
Mei şi inima Mea să vegheze în ea totdeauna» (3 Reg. 9:3). 

Din cuvintele acestea, ca şi din toate locurile în care se 
vorbeşte în Vechiul Testament despre cortul sfânt sau 
despre templul din Ierusalim şi despre altarele lui, se vede 
limpede credința că locurile de rugăciune şi altarele 
consfințite lui Dumnezeu sunt locuri sfinte, şi mai ales 
altarul templului, numit Sfânta Sfintelor. Fiecare biserică 
este un loc sfânt, o casă de rugăciune, în care sălăşluieşte 
Duhul lui Dumnezeu, în care veghează ochiul şi inima lui 
Dumnezeu. Biserica este, ca şi muntele Sinai, un loc sfânt în 
care se întâlneşte omul cu Dumnezeu, loc sfânt unde aude 
şi ascultă Dumnezeu rugăciunile credincioşilor; loc sfânt 
unde bunul Dumnezeu vede şi simte, în inima Sa de Părinte, 
durerile, plângerile şi cererile, cântările, mulțumirile mele, 
ale tale, creştine, şi ale tuturor oamenilor. 

Credința aceasta o întăreşte şi o adevereşte ca un fapt 
neîndoielnic Mântuitorul: mai întâi atunci, când «învăța 
mulțimile din corabie» (Lc. 5:3). Cea dintâi biserică din 
Noul Testament este corabia din care învăţa Mântuitorul 
Hristos mulțimea credincioşilor de pe malul Gheniza- 
retului. Orice loc, în care se află şi învață lisus Hristos- 
Dumnezeu, este loc sfânt. El şi astăzi este cu noi, prin 
Biserică şi îşi învaţă credincioşii din corabia Bisericii. Mai 
departe, lisus Hristos ne încredințează că locul unde se află 
zidită biserica este loc sfânt, atunci când numeşte templul 

casa lui Dumnezeu, casă de rugăciune şi casa Tatălui (Mt. 
12:4; Mc. 11:15-17; Le. 19:45-47) şi când mustră cu cea mai 
mare asprime fățărnicia fariseilor: «Vai vouă, povăţuitori 
orbi, care ziceţi: Cel ce se va jura pe biserică, nu este nimica 
(dator), iar cel ce se va jura pe aurul bisericii, este vinovat. 
Nebuni şi orbi! Ce este mai mare? Aurul sau biserica, care 
sfințeşte aurul? Şi iarăşi (ziceţi): Cel ce se va jura pe altar 
nu este nimic (dator), iar cel ce se va jura pe darul care este 
deasupra altarului, este vinovat. Nebuni şi orbi! Ce este 
mai mare? Darul sau altarul, care sfințeşte darul?...» (Mt. 
23:16-19). 

Aşadar biserica sfințeşte aurul din ea şi altarul 
sfințeşte darurile. Nimeni nu poate da ceea ce nu are, nici 
omul, nici Biserica. Dacă totuşi Biserica are altar - «noi 
avem altar din care nu au dreptul să mănânce cei ce slujesc 
cortului» (Evr. 13:10; cf. 1 Cor. 9:13) şi dacă prin altar Biserica 
are puterea de a sfinţi darurile care se aduc în ea, înseamnă 
că ea are în sine un har deosebit de la Dumnezeu, are 
putere sfințitoare şi deci e locaş sfânt, loc sfințit «prin 
cuvântul lui Dumnezeu şi prin rugăciune» (1 Tim. 4:5), singurul 
loc pe pământ în care se întâlneşte duhul omului cu Duhul 
lui Dumnezeu şi inima omului cu inima lui Dumnezeu. 

Biserica, prin urmare, este locaşul închinat slujirii lui 
Dumnezeu, locul cel mai prielnic rugăciunii şi călăuzirii 
duhului nostru către Dumnezeu. E casa lui Dumnezeu, iar 
casa ta, Doamne, «sfântă este pentru toate timpurile» (Ps. 
92:6). Sfântă este şi sfinţitoare de suflete. Aici ascultă 
Dumnezeu rugăciunile omului, precum ne încredințează 
Proorocul: «În necazul meu am chemat pe Domnul, strigăt 
am înălțat către Dumnezeul meu şi El mi-a auzit glasul din 

biserica Sa cea sfântă...». Aici îşi astâmpără omul dorul 
după Dumnezeu şi setea după fericire. Numai aici putem 
mărturisi cu toții: «Sătura-ne-vom de sfinţenia casei Tale» 
(Ps. 64:5). Toate acestea pentru că Biserica nu este o casă 
oarecare, ci este un loc sfânt; e casa lui Dumnezeu, sfințită 
prin rugăciuni, prin harul lui Dumnezeu cel sfințitor. 
Biserica se deosebeşte de toate casele prin zidirea ei, prin 
turnurile ei, prin împărțirea şi împodobirea ei, prin 
frumuseţea şi mai ales prin sfințenia ei. Aşa se înţelege 
de ce Biserica are o aşa de mare putere de atragere a 
sufletelor spre sine şi de ce inima omului suspină plină de 
dor sfânt după altarele Domnului. 

«Cât sunt de dorite locaşurile Tale, Doamne al 
puterilor! Sufletul meu suspină şi tânjeşte după curțile 
Domnului. Inima mea şi carnea mea se istovesc de dorul 
Dumnezeului celui viu. Pasărea şi-a aflat sieşi casă şi 
rândunica cuib pentru puii săi, la altarele Tale, Doamne al 
puterilor, Împăratul meu şi Dumnezeul meu! Ferice de cei 
ce locuiesc în casa Ta, căci necontenit Te pot lăuda!... Căci 
mai bună este o zi în curţile Tale, decât mii între străini; 
voiesc mai bine să fiu lepădat la pragul casei lui Dumnezeu, 
decât să locuiesc în locaşurile păcătoşilor, căci soare şi scut 
e Dumnezeu» (Ps. 83:1-5; 11-12). 

Sfințenia şi frumuseţea sunt două din numele lui 
Dumnezeu. În Biserică se oglindeşte şi respiră sfințenia, 
slava, lumina, frumuseţea, ceva din Duhul lui Dumnezeu. 
De aceea Biserica nu numai că se cuvine, ci trebuie să fie 
casa cea mai aleasă, cea mai curată, cea mai frumoasă şi cea 
mai împodobită, între toate casele. Cu gândul la frumusețea 
bisericii, ne întreabă Dumnezeu prin graiul profetului: «Se 

poate ca voi să locuiţi în palate şi Casa Mea să stea în 
paragină?» (Ah. 1:4). Biserica e casa cu tronul lui Dumne- 
zeu pe pământ, singurul aşezământ de sfințire, de 
mântuire, de sărbătoare şi pace, aşezământul dumnezeiesc 
în care învăţăm iubirea lui Dumnezeu, a semenului şi a 
sufletului, aşezământul întemeiat de lisus Hristos pentru 
curățirea, luminarea, desăvârşirea şi mântuirea sufletului. 

În lumea întreagă, templele sunt altarele ridicate şi 
închinate lui Dumnezeu. Bisericile sunt monumentele lui 
Hristos, iar crucile de pe turnurile lor sunt semnele 
biruinței Lui peste tot pământul, cele mai multe şi cele mai 
frumoase. Mai multe şi mai frumoase nu sunt decât inimile 
în care locuieşte El, care-L iubesc, care-L urmează, care-L 
adoră... Uşile Bisericii sunt mereu deschise, şi ne aşteaptă 
la rugăciune, la sfințire şi împăcare; să ne împărtăşească dar 
din darurile ei, frumuseţe din frumuseţea ei şi sfințenie din 
sfințenia ei. Să nu dormim cu candelele goale, ca şi 
fecioarele nebune, lângă uşa de intrare la altarul de jertfă al 
Mirelui, la nunta împărăției lui Dumnezeu... 

Ascultaţi cântecul şi chemarea clopotelor, căci în ele 
răsună glasul de Mamă al Bisericii, creştini... Mama îşi hră- 
neşte, îşi îngrijeşte şi ocroteşte copiii, Biserica credincioşii, 
cu harul şi cu adevărul Evangheliei; cu rugăciunile, cu 
citirile, cu darurile şi binecuvântările ei sfinte şi sfințitoare. 

Doamne, păzeşte Biserica Ta, sfinţeşte pe cei ce 
iubesc frumusețea casei Tale. Tu pe aceştia preamăreşte-i 
cu dumnezeiască puterea Ta şi nu ne lăsa pe noi, cei ce 
nădăjduim întru Tine...!%. 


159 Rugăciunea Amvonului. 

ÎNTEMEIEREA BISERICII 


«Hristos a iubit Biserica şi S-a dat pe Sine 
pentru ea» 
(Efes. 5:25) 


Sunt în istoria omenirii zile mai lungi decât veacurile, 
mai lungi şi decât mileniile. O astfel de zi este şi Vinerea 
Patimilor, urmată de Ziua Învierii Domnului: zi mare, zi 
lungă, cât mileniile istoriei, pentru că în ziua aceasta s-a 
întemeiat aşezământul mântuirii noastre, Biserica creştină. 
În Vinerea de Paşti, sărbătorim împreună cu patimile 
Domnului, ziua întemeierii sacramentale a Bisericii Lui. La 
Rusalii a început organizarea Bisericii, întemeierea comu- 
nităților (parohiilor) creştine în sânul Bisericii, ca obşte şi 
aşezământ de mântuire a credincioşilor. Când era prin 
părţile Cesareii lui Filip, Mântuitorul a făgăduit învăţăceilor 
Săi că va întemeia Biserica Sa, pe care nici puterile iadului 
nu o vor birui (Mt. 16:18). 

În viața pământească a Mântuitorului şi mai ales în 
răstignirea Lui, nu ştim până unde a mers răutatea 
omenească şi bunătatea dumnezeiască; ura drăcească şi 
iubirea îngerească. Dar ştim sigur că din jertfa, din 
răstignirea, din moartea Mântuitorului a răsărit viața 
Bisericii Lui. «Luaţi aminte de voi şi de toată turma în care 
Duhul Sfânt v-a pus episcopi, să păstoriţi Biserica lui 
Dumnezeu, pe care a câştigat-o cu însuşi sângele Său» (FA 
20:28). «Hristos a iubit Biserica şi S-a dat pe Sine pentru ea» 
(Efes. 5:25). Şi-a dat viaţa, S-a răstignit pentru ea. Aşadar, 

Vinerea Patimilor este ziua cea mare în care s-a întemeiat 
Biserica, ziua în care începe era creştină, viața şi istoria 
Bisericii pe care nu o poate birui nici un veac şi nici un 
mileniu. Adevărul, faptul acesta istoric, trebuie bine ținut 
minte. 

Alt fapt istoric ce trebuie ținut minte este scopul 
Bisericii, al vieţii, al Evangheliei şi al operei Mântuitorului, 
pacificarea, desăvârşirea, mântuirea şi fericirea omului; deci 
continuarea lucrării în lume a religiei Lui. Acesta e rostul şi 
scopul Bisericii. lisus Hristos a întemeiat o religie nouă, o 
societate de suflete care luptă prin iubire să ajungă la 
desăvârşire; prin iubire la pace, la fericire, la libertate, la 
mântuire. El a proclamat supremația spiritului; a întemeiat 
cea mai frumoasă învățătură morală - cea a luminării, a 
curăției şi a libertăţii sufletului, care dă pacea şi fericirea. Să 
fii cu conştiinţa curată şi cu mintea luminată, să trăieşti 
liber de orice formă a răului, chiar sub domnia unui tiran; 
să găseşti în împărăţia lui Dumnezeu un azil chiar şi atunci 
când te apasă forța brutală şi ura sălbatică. lisus Hristos a 
învățat oamenii să se iubească şi să se ajute unii pe alții, că 
voi toți frați sunteţi (Mt. 23:8). lisus Hristos a făcut vin din 
apă, dar nu a băgat apă în vin. A alinat durerile multora, 
dar nu a făcut pe nimeni să sufere. Ca un samarinean 
milostiv, a vindecat rănile multora, dar nu a rănit pe 
nimeni, a înviat pe mulți, dar nu a omorât pe nimeni. lisus 
Hristos i-a iubit pe toți şi nu a urât pe nimeni. A făcut bine 
la toți sărmanii şi năpăstuiţii, dar nu a făcut rău la nimeni. 
Şi mai mult: a cerut omului să-şi răstignească firea cea rea, 
să-şi jertfească firea cea păcătoasă, firea cea sălbatică, firea 
cea tâlhărească, să poată zice cu apostolul: «M-am răstignit 

împreună cu Hristos; nu mai trăiesc eu, ci Hristos trăieşte în 
mine. lar dacă trăiesc acum în trup, trăiesc în credința în 
Fiul lui Dumnezeu, care m-a iubit şi S-a dat pe Sine 
pentru mine» (Gal. 2:20). Ne-a iubit şi S-a dat pe Sine 
pentru mântuirea şi fericirea noastră; trupul Său pentru 
trupul nostru, sângele; viaţa Lui pentru viaţa noastră. 

Astfel a venit lisus Hristos în ajutorul nostru: cu 
învățătura Evangheliei Sale, cu aşezământul Bisericii Sale şi 
cu jertfa vieții Sale. «Eu sunt pâinea vieţii» (In. 6). De la 
naştere şi până la moarte i s-au împotrivit cu toată 
înverşunarea: irozii, pilaţii, saducheii, fariseii, cărturarii, şi 
la urmă L-au răstignit între tâlhari ca să se scape de El. În 
loc să-şi răstignească ura şi răutatea lor, firea lor cea 
sălbatică şi tâlhărească, L-au răstignit pe El, pe Omul- 
Dumnezeu, cu firea Lui cea bună şi blândă, iubitoare şi 
iertătoare. 

L-au răstignit şi L-au îngropat, dar adevărul din 
pământ a răsărit şi dreptatea din cer a privit (Ps. 84:12). 
Antihriştii nu au avut nici o putere împotriva lui Hristos. 
Dimpotrivă: ura antihriştilor a hotărât şi a grăbit izbânda 
operei lui Hristos. Ura şi răzbunarea duşmanilor nu au 
putut decât să-l grăbească şi să-l întărească biruinţa. Nici 
nu se putea altfel. Nu avem nici o putere împotriva 
adevărului..., sau după cum a spus El prigonitorului Saul: 
«Greu îţi este să loveşti cu piciorul în țepuşă» (FA 26:14). 
Loveşti, dar te răneşti şi nimic nu foloseşti. 

Peste fața pământului zboară păsările morţii, păsările 
cu ciocul de fier (cum le numeşte Biblia), care poartă în 
pântecele şi în ghearele lor armele cele mai primejdioase. 

Îngrozită şi îndurerată, omenirea strigă şi cere: Pace! 

Aşa după cum strigă şi cere Hristos: „Pace vouă!” „Pace 
bună!” „Pace tuturor!” Pacea şi dragostea să se înmulțească. 
Până astăzi strigătul acesta a oprit mâinile criminale gata să 
ațâţe focul războiului. Teama însă şi groaza de război e mai 
mare ca întotdeauna. Omenirea vrea pace, doreşte pace, se 
roagă pentru pace, suspină şi strigă după pace. Şi pacea tot 
întârzie... Întârzie, pentru că pace în lume nu va fi decât 
atunci când Hristos nu va mai fi răstignit între tâlhari. Când 
cei răi nu vor mai răstigni pe cei buni; când cei buni, prin 
virtuțile lor, vor îmblânzi pe cei răi. Pace în lume va fi 
numai atunci când tâlharii îşi vor răstigni ei firea lor cea 
rea şi războinică, sălbatică şi tâlhărească. 

Biserica lui Hristos, întemeiată în vinerea Patimilor, 
pentru acest ideal a luptat şi luptă. Acesta e rostul şi scopul 
ei în lume, şi prin ea al nostru, al tuturor creştinilor. 
Binecuvintează, Doamne, lupta aceasta. Împacă lumea ta, 
Doamne. Mântuieşte sufletele noastre de focul nimicitor al 
iadului care amenință să se arate pe pământ. Mântuieşte, 
Doamne, poporul Tău; binecuvintează moştenirea Ta cu pace 
şi prin crucea biruinței Tale păzeşte pe credincioşii Tăi. 


BISERICA, TRUPUL DOMNULUI 


«Noi cei mulți suntem un trup în Hristos şi 
fiecare suntem unul altuia mădulare» 
(Rom. 12:5) 


Prin Biserică nu înțelegem numai casa cea sfântă de 

rugăciune obştească, zidită şi închinată lui Dumnezeu. 
Biserica nu este numai ziduri, cărămizi şi podoabe, ci este şi 
ceva mai mult. Biserica este aşezământul mântuirii 
oamenilor, întemeiat pe cruce. Biserica e întemeiată şi 
câştigată cu jertfa, cu sângele lui Hristos (FA 20:28). 
«Hristos a iubit Biserica şi S-a dat pe Sine pentru ea, ca să o 
sfințească... şi să o înfăţişeze Sieşi Biserică slăvită, ... ca să 
fie sfântă şi fără de prihană» (Efes. 5:25-27). Fiul lui 
Dumnezeu m-a iubit şi S-a dat pe Sine Însuşi pentru mine 
(Gal. 2:20). Biserica nu s-a întemeiat cum se zideşte o casă, 
sau cum se face o lege, sau cum se zămisleşte un copil. 
Biserica s-a întemeiat din iubirea lui Dumnezeu, prin jertfa 
de pe Golgota a Mântuitorului. Cu Dumnezeu ne întâlnim 
în brațele Crucii. Aşa a iubit Dumnezeu lumea încât pe Fiul 
Său L-a dat morţii, jertfă de răscumpărare pentru noi şi 
jertfă de temelie pentru Biserică. Drumul Crucii e drumul 
jertfei adusă de lisus Hristos pentru întemeierea Bisericii; 
drumul sudorilor, al suferințelor, al sângelui şi al morţii, 
din care creşte Biserica. Astfel, prin toate sălaşurile, 
înfățişările şi lucrările ei, Biserica este mărturia iubirii şi a 
lucrării lui Dumnezeu între noi, în fiecare sat şi oraş de 
peste tot pământul. Aşa privind-o, Biserica nu este numai 
casa cea sfântă de rugăciune a creştinilor. Biserica are şi o 
înfăţişare vie, de suflete. Biserica o formăm noi, toți 
creştinii, toți care mărturisim acelaşi crez şi ne împărtăşim 
din aceleaşi Taine, toți care avem credinţă şi purtare de 
ucenici ai Mântuitorului. Noi toți formăm şi suntem un 
corp cu Hristos, un templu de suflete vii, un mare trup 
duhovnicesc al cărui cap este lisus Hristos Domnul şi al 
cărui suflet este Duhul Sfânt. 

În acest înțeles duhovnicesc, cea dintâi preînchipuire 
a Bisericii a fost scara din visul lui Iacob (Fac. 18), care cu 
un capăt se răzima pe pământ şi cu celălalt capăt era în cer. 
Îngerii coborau şi urcau pe scară, fără încetare. Scara e 
Biserica; leagă pământul cu cerul. Pe scară oamenii — îngerii 
preînchipuie oamenii care se mântuiesc prin Biserică - suie 
în cer; şi cerul coboară la oameni, pe pământ. Sufletele 
noastre prin scara aceasta, prin Biserică, țin legătura cu 
cerul. Toată fața pământului e plină de scări, de biserici 
prin care se ridică sufletele la Dumnezeu şi îngerii coboară 
pe pământ. Biserica ne învață şi ne ajută să urcăm pe 
treptele desăvârşirii, spre Dumnezeu. Fiecare treaptă e o 
virtute, o poruncă împlinită, un nou pas, mai sus, spre 
culmile desăvârşirii. 

Apostolul Pavel numeşte de mai multe ori Biserica 
«trupul» lui Hristos, iar pe El «Capul» ei. Prin numirea de 
trupul Bisericii, marele Apostol vrea să arate cât se poate de 
limpede învățătura despre unitatea, ierarhia şi dumnezeirea 
Bisericii. Unitatea, deoarece Biserica este un trup, şi anume 
trupul cel tainic al lui Hristos, din care fac parte, ca nişte 
mădulare vii, toți creştinii. Ierarhia, deoarece creştinismul este o 
religie ierarhică, un corp în care toate membrele îşi în- 
deplinesc rosturile lor fireşti şi dumnezeieşti, fără să se răz- 
vrătească unele împotriva celorlalte. Dumnezeirea, fiindcă 
acest corp îşi are pe Fiul lui Dumnezeu de cap şi pe Duhul lui 
Dumnezeu ca putere dătătoare de viață, care o însuflețeşte 
şi o sfințeşte. Căci precum într-un trup avem multe mă- 
dulare şi mădularele nu au toate aceeaşi lucrare, tot astfel şi 
noi cei mulţi un trup suntem în Hristos, fiecare din noi 
suntem mădulare unii altora (Rom. 12:4-5, Efes. 5:29-30). 

Învățătura despre trupul Bisericii lui Hristos o 
lămureşte Apostolul Pavel, ceva mai pe larg, în Epistola 1 
către Corinteni (cap. 12), când vorbeşte despre darurile 
duhovniceşti, ierarhia şi întrebuinţarea lor. Aici el spune că 
sunt mai multe daruri şi slujiri, împărţite ierarhic între 
prooroci, apostoli, învățători, tămăduitori, cârmuitori, etc., 
dar este un singur Duh. Acelaşi Duh Sfânt împarte darurile 
fiecăruia, precum voieşte, însă prin aceasta nu se împarte 
corpul Bisericii, nici membrele ei, ci tocmai în felul acesta îşi 
asigură unitatea, solidaritatea şi tăria. Şi urmează exemplul 
clasic de frumos: «Căci precum trupul unul este, deşi are 
mădulare multe, iar toate mădularele unui trup, deşi sunt 
multe, alcătuiesc un singur trup, aşa este şi Hristos. Pentru 
că noi toți ne-am botezat într-un Duh, ca să fim un singur 
trup, fie iudei, fie elini, fie robi, fie liberi, şi toți dintr-un 
Duh ne-am adăpat. Dar nici trupul nu este un singur 
mădular, ci mai multe. Dacă ar zice piciorul: Pentru că nu 
sunt mână, nu fac parte din trup — au doară pentru aceea 
nu este din trup? Şi dacă ar zice urechea: Pentru că nu sunt 
ochi, nu fac parte din trup, au doară pentru aceea nu este 
din trup? Dacă tot trupul ar fi ochi, unde ar fi auzul? Dacă 
tot ar fi auz, unde ar fi mirosul? Astfel, Dumnezeu a pus în 
trup aceste mădulare, pe fiecare din ele, cum a voit. Dacă 
toate ar fi un singur mădular, unde ar fi trupul? Astfel, 
mădularele sunt multe, însă un singur trup. Nu poate 
ochiul să zică mâinii: Nu am trebuință de tine; sau iarăşi 
capul să zică picioarelor: Nu am trebuință de voi. 
Dimpotrivă, mădularele trupului socotite mai slabe sunt 
mai trebuincioase. Părțile trupului pe care le socotim mai 
de necinste, pe acelea cu mai multă cinste le îmbrăcăm; şi 

cele necuviincioase ale noastre cu mai multă cuviinţă. lar 
cele cuviincioase n-au trebuință de ea. Dar Dumnezeu a 
întocmit trupul aşa, dând mai multă cinste acolo unde ea 
lipseşte, ca să nu fie dezbinare în trup, ci să se îngrijească 
mădularele unele de altele. Deci, dacă un mădular suferă, 
toate mădularele împreună suferă; iar dacă un mădular se 
cinsteşte, toate mădularele se bucură împreună cu el. Voi 
sunteți trupul lui Hristos şi fiecare mădulare în parte» (1 
Cor. 12:12-27). 

Creştinii sunt «trupul lui Hristos» şi «Biserica lui 
Dumnezeu Celui viu» (2 Cor. 6:16). «Au nu ştiţi oare că 
sunteți Biserica lui Dumnezeu şi Duhul lui Dumnezeu 
locuieşte în voi? De va strica cineva Biserica lui Dumnezeu, 
îl va strica pe acela Dumnezeu, pentru că biserica lui 
Dumnezeu este sfântă, care sunteţi voi» (1 Cor. 3:16-17). E 
aşa de mare Dumnezeu, spune un gânditor creştin — încât 
lumea întreagă nu-L cuprinde şi, totuşi, Se poate face atât 
de mic, încât încape într-o inimă de om. 

În Epistola către Efeseni întâlnim aceeaşi învățătură, 
ceva mai dezvoltată. Prin lisus Hristos avem «apropierea 
către Tatăl în acelaşi Duh»; nu mai suntem «străini şi 
venetici, ci suntem împreună cetățeni cu sfinţii şi casnici ai 
lui Dumnezeu, zidiți fiind pe temelia apostolilor şi a 
proorocilor, piatra cea din capul unghiului fiind Însuşi lisus 
Hristos. Întru El, fiind bine întocmită, toată zidirea creşte 
pentru a fi locaş sfânt în Domnul. Întru El şi voi sunteți 
împreună zidiți, spre a fi locaş al lui Dumnezeu în 
Duhul» (Ef. 2:18-22). 

Învățătura de căpetenie (ideea principală) pe care o 
cuprinde Apostolul Pavel în scrisoarea către Efeseni, în 

legătură cu trupul tainic al Bisericii, este aceea despre 
creştere. Trupul lui Hristos e menit să crească în noi, să-şi 
dezvolte desăvârşirile Lui (facultăţile şi membrele) în noi 
până la asemănarea trupului şi sufletului nostru cu trupul 
şi sufletul Lui, până la desăvârşire. 

«El a dat pe unii - ca să fie — apostoli, pe alții 
prooroci, pe alții Evanghelişti, iar pe alţii păstori şi 
învăţători, spre desăvârşirea sfinţilor, la lucrul slujbei, 
spre zidirea trupului lui lisus Hristos, până când vom 
ajunge toţi la unirea credinței şi a cunoştinței Fiului lui 
Dumnezeu, la starea bărbatului desăvârşit, la măsura 
vârstei deplinătăţii lui Hristos, ca să nu mai fim copiii şi 
jucăria valurilor, purtați încoace şi încolo de orice vânt al 
învățăturii, prin înşelăciunea oamenilor, prin vicleşugul lor, 
spre uneltirea rătăcirii, ci fiind credincioşi adevărului, prin 
iubire să creştem în toate, pentru El, care este capul, 
Hristos. Din EI, tot trupul bine alcătuit şi bine încheiat prin 
toate legăturile care îi dau tărie, îşi face creşterea, potrivit 
lucrării măsurate fiecăruia din mădulare şi se zideşte în 
dragoste» (Efes. 4:14-16). 

Trăirea şi creşterea în Hristos are urmări hotărâtoare 
asupra purtării noastre morale. Ea ne impune să nu mai 
umblăm în voia poftelor, ca păgânii, ci să ne lepădăm de 
omul cel vechi, şi să ne îmbrăcăm în omul cel nou, în 
virtuțile omului creştin: «Să vă dezbrăcaţi, adică, față cu 
viețuirea voastră de mai înainte, de omul cel vechi, care se 
strică prin poftele cele amăgitoare, şi să vă înnoiţi în duhul 
cugetului vostru, îmbrăcându-vă în omul cel nou, care este 
făcut chipul lui Dumnezeu, în dreptatea şi în sfințenia 
adevărului. Pentru aceea, lepădând minciuna, grăiţi 

adevărul fiecare cu aproapele său, pentru că unul altuia 
suntem mădulare» (Efes. 4:22-25). 

Iată, iubiți frați şi binecuvântaţi creştini, de câte ori ne 
spune şi, dacă repetă, ne strigă Apostolul că în Biserică şi 
prin Biserică «unii altora suntem mădulare», mădularele 
Bisericii, mintea, inima, brațele, picioarele, stomacul, 
rărunchii, sângele şi într-un cuvânt: trupul lui Hristos. 
Aceasta este învățătura cea mai frumoasă despre Biserică, 
în care este cuprinsă aşa de cuprinzător şi înțelegător 
credința despre unitatea, ierarhia şi dumnezeirea Bisericii, 
învățătura despre însuşirile ei deosebite care sunt, pe lângă 
unitatea, sfințenia, sobornicitatea şi apostolicitatea, aşa 
după cum o mărturisim în articolul al 9-lea din Crez. 

De aceea, cu gândul şi cu inima la unitatea Bisericii, 
scrie Apostolul Efesenilor şi prin ei nouă tuturor: «Umblați 
cu vrednicie, după chemarea cu care ați fost chemaţi, cu 
toată smerenia şi blândețea, cu îndelungă-răbdare, îngădu- 
indu-vă unii pe alţii, în iubire, silindu-vă să păziți unitatea 
Duhului, întru legătura păcii. Este un singur Trup (o Biseri- 
că a lui Hristos) şi un singur Duh, precum şi aţi fost chemați 
la o singură nădejde a chemării voastre; este un Domn, o 
credinţă, un botez, un Dumnezeu şi Tatăl tuturor, Care este 
peste toate şi prin toate şi întru noi toți» (Efes. 4:1-6). 


II. 


Din învățătura Sf. Pavel despre trupul cel tainic al 
Bisericii, înțelegem că „Biserica este viața cu Dumnezeu”! 


14 Pr. |. Coman, Ortodoxia, 1954, p. 434. 

- viața cu Dumnezeu Tatăl, Fiul şi Duhul Sfânt; viaţa în 
Hristos şi în Duhul Sfânt. Am înţeles că între cruce şi 
Biserică, între Hristos şi Biserică, între sângele lui lisus Fiul 
lui Dumnezeu, care ne curăţeşte de tot păcatul (1 In. 1:7), 
este o legătură vie, de sevă dătătoare de viaţă, de creştere, 
de rodire şi de mântuire. Am înțeles că facem parte dintr-o 
familie, dintr-o Biserică parte văzută, parte nevăzută; 
văzută prin membrii ei de aceeaşi credință care se adună în 
aceleaşi lăcaşuri sfinte, nevăzută prin sufletele lor în care 
trăieşte şi stăpâneşte Hristos, fapt de taină prin care facem 
parte din neamul lui Dumnezeu (FA 17:28-29). Am înţeles 
că Hristos Domnul Se arată viu, trăieşte şi vorbeşte prin 
Biserică, întocmai cum trupul trăieşte şi vorbeşte prin cap. 
În înțeles duhovnicesc, Biserica este capul şi trupul 
Domnului, iar noi toţi mădularele ei. Prin Biserică, între noi, 
creştinii, şi Hristos este o unire strânsă, o legătură tainică şi 
vie, ca şi între cap şi trup. Prin Biserică noi ne unim cu 
Hristos şi Hristos Îşi coboară în noi harurile Sale, gândurile 
Sale, puterea Sa, voinţa Sa, iubirea Sa, sfinţenia Sa, viața Sa. 
Nu se poate despărți trupul de cap şi creştinul de Hristos şi 
de Biserică, fără primejdie de moarte. Hristos ne-a primit în 
trupul Bisericii Sale prin Botez, El ne dăruieşte Duhul Său 
în Duhul nostru, ca noi să creştem în El, şi El în noi; să 
devenim adică hristoşi, creştini asemănători cu Hristos, 
biserici vii ale lui Dumnezeu. 

„Recunoaşte, o creştine, vrednicia (demnitatea) ta, 
strigă Sf. Leon cel Mare. Tu ai devenit părtaş la firea 
dumnezeiască, nu te întoarce la ticăloşia ta cea dintâi, 
trăind într-un chip nedemn de starea ta. Adu-ţi aminte al 
cărui cap şi al cărui corp eşti membru. Aminteşte-ţi că ai 

fost smuls de sub puterea întunericului şi eşti sădit în 
lumina şi împărăţia lui Dumnezeu'!!. Aminteşte-ți că eşti — 
şi dacă nu eşti trebuie să fii — ca şi proorocul David, «ca un 
măslin verde în casa lui Dumnezeu...» (Ps. 51:8). 

În unitatea trupului Bisericii se păstrează unitatea 
credinţei şi a vieţii creştine: „Noi păstrăm neatinsă credința 
primită de Biserică, pentru că ea e un dar al Duhului Sfânt. 
Mărturiseşte Sf. Irineu: Unde e Biserica, e şi Duhul lui 
Dumnezeu. Acolo unde e Duhul lui Dumnezeu e şi Biserica 
şi plinătatea Harului. lar Duhul e Adevărul. Pentru aceasta, 
de asemenea, cei ce caută hrana lor în afara sânului de 
mamă al Bisericii, n-au deloc parte cu Hristos şi nu primesc 
apele vii şi curate care curg ca un şuvoi din Trupul cel 
tai see 1425 

Numai Biserica are pe Duhul Sfânt şi izvorul harului, 
pentru că numai Biserica are cap conducător, sfințitor şi 
mântuitor pe lisus Hristos, care trimite şi revarsă în lume 
pe Duhul Sfânt. Acest cap nu poate fi schimbat cu nici un 
alt cap, fără ca Biserica să rămână fără de cap, ceea ce ar fi 
pentru ea o primejdie de moarte. 

lisus Hristos, prin Biserică, cuprinde în trupul Său cel 
tainic şi pe cei vii şi pe cei morți — că de aceea a murit şi a 
înviat, ca să stăpânească şi peste cei morţi şi peste cei vii 
(Rom. 14:9). Vii sau morţi, formăm aceeaşi Biserică, acelaşi 
trup tainic al Domnului. Aşa încât, cu drept cuvânt se poate 


141 Sf. Leon cel Mare, Omilia XXVII, 1, P. Pourrat, La Spirit. Chr. |, 
p. 362. 

142 Sf. Irineu, Adversus Haeresus III, 24, 1, trad. N. Chiţescu, 
Ortodoxia, Nr. 3/1950, p. 396. 

spune că „în Ortodoxie, Biserica e plină de Hristos”14%. 

Se întreabă unii: Cât va trăi Biserica? Întrebarea 
aceasta şi-au mai pus-o şi alții, dar odată ce am văzut că 
Biserica este trupul lui Hristos, răspunsul e dat. «Nimeni nu 
şi-a urât vreodată trupul său, ci îl hrăneşte şi-l încălzeşte, 
precum şi Hristos Biserica» (Efes. 5:29). Hristos Îşi apără, Îşi 
îngrijeşte, Îşi nutreşte şi întăreşte Biserica, trupul Său, şi de 
aceea e vie, ca şi El în vecii vecilor (Apoc. 1:18) şi nici 
puterile iadului nu o vor putea birui (Mt. 16:18). 

Aici, în Hristos-Dumnezeu, e ascunsă taina tăriei 
Bisericii: «Cursuri de apă (vie) veselesc cetatea lui Dum- 
nezeu, locuinţa cea sfântă a Celui Preaînalt. Dumnezeu e în 
mijlocul ei şi de aceea e neclătită...» (Ps. 45:5). Nici o 
filozofie nu a cucerit omenirea întreagă, nici o împărăție nu 
s-a întins peste tot pământul. Numai creştinismul, 
Evanghelia, Biserica, are misionari, altare şi martiri, şi 
clopote care răsună în toată lumea. Peste a treia parte din 
omenire se adapă din izvoarele vii ale Evangheliei; face 
parte din corpul cel viu al Bisericii lui Hristos. De aceea, 
acest corp, chiar dacă ar dori cineva să piară, nu poate muri 
niciodată. Şi de aceea spune Sf. loan Gură de Aur că „nimic 
nu e mai tare ca Biserica”. 

Acest adevăr despre Biserică, iubiți frați şi bine- 
cuvântați creştini, trebuie cunoscut şi vestit, dar mai ales 
trăit. Creştini, suntem un corp viu. Viaţa în Hristos este 
viața trăită în Biserică, în trupul cel viu al lui Hristos, viață 
hristocentrică. Biserica e trupul tainic al lui Hristos şi noi 
mădularele ei. Nu putem deveni mădularele lui Hristos 


14 Dumitru Stăniloae, Ortodoxia, Rev. Patriarhiei Române, 1950, p. 606. 

decât prin Biserică. Cine vrea să se mântuiască, trebuie să 
facă parte din Biserică, din trupul lui Hristos. Ca şi lisus 
Hristos, Biserica are două firi: una omenească, şi alta 
dumnezeiască, unite în acelaşi trup - ca şi mirele cu 
mireasa: vor fi doi un trup (Efes. 5:31). lisus Hristos e 
Biserica; noi suntem membrele trupului Bisericii Lui. Prin 
Biserică trăim cu El în legătură de viață, ca vița cu 
mlădiţele, ca măslinul cu ramurile, ca mirele cu mireasa. De 
la El primim harul în Sf. Taine. Prin El ne sfințim şi ne 
desăvârşim, ne mântuim. Aşa încât şi pe pământ şi în cer, 
creştinul rămâne în Biserică, în Hristos, în Duhul Sfânt, 
undeva pe treapta unui har”1+4. Înfrăţirea nu este de ajuns. 
Durerea unui frate lovit şi rănit nu se simte în alt frate. Prin 
Hristos, Biserica simte durerea în tot corpul ei, în toate 
mădularele ei. Înfrăţirea şi împăcarea tuturor oamenilor va 
fi adevărată abia atunci, când omenirea întreagă va forma 
corpul cel viu al Bisericii lui Hristos!i%; când trupul nostru 
se hrăneşte cu trupul lui Hristos, când în capul nostru 
cugetă şi conduce mintea lui Hristos, când în inima noastră 
simte şi stăpâneşte iubirea lui Hristos, când în Duhul nostru 
e viu şi stăpâneşte Duhul lui Hristos. Altfel suntem mlădiţe 
rupte din buciumul viței, crengi uscate, oi pierdute şi 
mădulare veştede, sortite morții şi osândirii. 

Întăreşte, Doamne, sfânta credință a dreptcredin- 
cioşilor creştini şi sfântă Biserica Ta, în veacul veacului... 


14 Dumitru Stăniloae, Curs de Ascetică şi Mistică, p. 31; Vladimir 
Lossky, Theologie Mystique de | Eglise d'Orient, cap. VI, VIII-IX. 

145 Până atunci toate tratatele de pace sunt hârtii care se scriu cu 
mâna şi se calcă cu picioarele. 

BISERICA ŞI ERESURILE 


«Mulți prooroci mincinoşi se vor scula şi vor 
amăgi pe mulți...» 
(Mt. 24:11) 


Părintele Agaton era un duhovnic înzestrat cu mare şi 
dreaptă socoteală. Într-o zi au venit la el oarecare frați şi, ca 
să-i cerce mânia, i-au zis: „Tu eşti, Agaton? Am auzit 
despre tine că eşti mândru şi curvar”. „Ei bine, aşa este”, a 
răspuns el. „Tu eşti Agaton, bârfitorul şi clevetitorul?”, l-au 
întrebat ei din nou. „Eu sunt”, a răspuns domol. „Tu eşti 
Agaton ereticul?”, l-au întrebat ei a treia oară, cu glasul şi 
mai ridicat. Acum însă Agaton le răspunde hotărât: „Nu 
sunt eretic”. Miraţi de acest răspuns, fraţii l-au întrebat să le 
spună de ce a primit în linişte şi cu răbdare câte i-au spus, 
iar învinuirea că-i eretic nu a primit-o. Şi Agaton le-a grăit 
cuminte: „Cele dintâi asupra mea le scriu, căci este spre 
folosul sufletului meu. lar cuvântul acesta eretic este 
despărțire de Dumnezeu şi eu nu voiesc să mă despart de 
Dumnezeu!46. 

Sunt membri ai Bisericii toți creştinii botezați, care 
mărturisesc învățăturile crezului creştin, se împărtăşesc cu 
Sf. Taine şi primesc să fie conduşi, după canoane, de 
ierarhia Bisericii, după rânduiala dată de Mântuitorul lisus 
Hristos şi de Apostolii Săi. Din Biserică fac parte buni şi răi, 


14 Patericul, p. 26. 

mădulare sănătoase, harnice, de cinste şi mădulare bolnave, 
leneşe, de necinste — aşa după cum în holdele mari se află 
nu numai spicele cu boabele de grâu ci şi neghină (Mt. 
13:24-30; 36-43); după cum şi între oameni se află nu numai 
înţelepţi şi harnici dar şi nebuni şi leneşi (Mt. 25), după cum 
în trup sunt mădulare de cinste şi slabe, de necinste (1 Cor. 
12:22-23); după cum într-un năvod sunt tot felul de peşti, 
buni şi răi (Mt. 13:47-50); după cum şi în casele mari se află 
vase de aur şi de argint, de lemn şi de lut, de cinste şi de 
necinste (2 Tim. 2:20). 

Nu fac parte din Biserică răsculații împotriva dog- 
melor şi canoanelor ei — schismaticii şi ereticii; schismaticii 
care nu se supun disciplinei canoanelor Bisericii şi ereticii, 
care nu se supun învățăturilor dogmatice ale Bisericii, 
despre care Mântuitorul a zis: «Să vă fie vouă ca nişte 
păgâni şi vameşi” (Mt. 18:17). 

În istoria sa, Biserica a avut mai puţin de lucru cu 
schismaticii şi mai mult de lucru cu ereticii şi sectanţii. lisus 
Hristos şi Sf. Apostoli i-au prezis adeseori şi astfel ne-au 
prevenit, ca să ne ferim din calea lor. «Atunci - zice 
Mântuitorul — mulţi prooroci mincinoşi se vor scula şi vor 
amăgi pe mulți» (Mt. 24:11). «Dar au fost în popor şi 
prooroci mincinoşi — scrie Sf. Apostol Petru — după cum şi 
între voi vor fi învățători mincinoşi, care vor strecura 
eresuri pierzătoare şi tăgăduind (unii) chiar pe Stăpânul, 
Cel ce i-a răscumpărat, îşi vor aduce lor o grabnică pieire» 
(2 Petr. 2:1). 

«lubiţilor, nu daţi crezare oricărui duh, scrie Sf. loan 
Evanghelistul, ci ispitiți duhurile de sunt de la Dumnezeu, 
fiindcă mulți prooroci mincinoşi au ieşit din lume» (1 In. 

4:1). «Dintre noi au ieşit, dar nu erau dintre noi, căci de-ar fi 
fost dintre noi, ar fi rămas cu noi, ci ca să se arate că nu sunt 
toți dintre noi, de aceea au ieşit» (1 In. 2:19). Cu mare 
durere în suflet vorbeşte Sf. Apostol Pavel păstorilor 
Bisericii din Efes, când se desparte de ei în Milet: «Luaţi 
aminte de voi şi de toată turma, întru care Duhul Sfânt v-a 
pus episcopi, ca să păstoriți Biserica Domnului, pe care a 
câştigat-o cu Însuşi Sângele Său. Căci eu ştiu aceasta că 
după plecarea mea vor intra între voi lupi crânceni, care nu 
vor cruța turma. Şi dintre voi înşivă se vor scula bărbați, 
învățând învățături sucite, ca să tragă ucenici după ei» (FA 
20:28-29). Unii ca aceştia sunt prooroci mincinoşi, lucrători 
vicleni, care iau chip de apostoli ai lui Hristos. Şi nu este de 
mirare, deoarece însuşi satana se preface în înger al luminii. 
Nu este, dar, mare lucru dacă şi slujitorii lui iau chip de 
slujitori ai dreptăţii, al căror sfârşit va fi după faptele lor (2 
Cor. 11:13-15). 

Din toate aceste cuvinte, noi putem înțelege uşor că | 
există un creştinism adevărat, ortodox, de la Mântuitorul şi | 
de la Apostolii Săi, şi un pretins creştinism, un creştinism 
eterodox (altul decât cel adevărat), eretic şi sectant, care 
vine de la învățătorii şi proorocii mincinoşi, care iau chip de 
apostoli ai lui Hristos, fără să fie. 

Pentru toți cei ce au părăsit Biserica şi au căzut în 
eresuri, ca şi pentru cei ce au rămas în Biserică şi le trebuie 
întărire în credință, o întrebare de viață şi de moarte: Este 
mântuire în eresuri sau nu? Cei ce au părăsit Biserica şi s-au 


înscris în adunările sectarilor, aflat-au mântuirea sau nu? 
Aceasta e întrebarea de căpetenie, la care trebuie să 
răspundem. Ca să fim nepărtinitori, trebuie să întrebăm Sf. 

Evanghelie, pe lisus Hristos şi Apostolii, să ne răspundă şi 
să ne lămurească. 

Sf. Evanghelie ne spune precum văzurăm, că sunt 
«prooroci mMincinoşi», «învăţători mincinoşi», «lucrători 
vicleni care iau chip de apostoli ai lui Hristos», care 
strecoară printre creştini «învățături sucite» şi «eresuri 
pierzătoare». Poate afla cineva mântuirea la astfel de 
predicatori? Desigur că nu. 

Apostolul Pavel, în epistola către Galateni, cap. 5:19- 
21, înşiră faptele trupului: slujirea idolilor, fermecătoria, 
desfrânarea, mânia, pizma, uciderea şi celelalte, între care 
numeşte şi eresurile!”. 

Dacă apostolul Pavel înşiră eresurile între faptele 
trupului despre care scrie: «am spus şi spun, că cei ce fac 
unele ca acestea, nu vor moşteni împărăţia lui Dumnezeu» 
(Gal. 5:21), poate afla cineva mântuirea în eresuri? Cu 
siguranţă că nu poate. 

Episcopului Tit din Creta, acelaşi apostol, Pavel, îi 
scrie negru pe alb: «De omul eretic după întâia şi a doua 
mustrare, depărtează-te, deoarece ştii că unul ca acesta s-a 
abătut şi păcătuieşte, fiind singur de sine osândit» (Tit 


47 Aici trebuie să spunem că Bibliile traduse şi tipărite de 
Societatea britanică (din Anglia), nu sunt traduse corect. De pildă 
cuvântul „eretic” — „eres” e tradus în alte înțelesuri decât în înţelesul cel 
adevărat. La 1 Cor. 11:9, cuvântul grecesc aireseis, în Biblia britanică e 
tradus cu „partide”. La Gal. 5:2, acelaşi cuvânt aireseis e tradus cu 
„certurile de partid”. La Filip. 3:10 cuvintele „airetikon anthropon” sunt 
traduse „cel ce aduce dezbinări”, deşi airetikon antropon înseamnă 
precis: omul eretic. La 2 Petru 2:1, cuvintele aireseis apoleias sunt 
traduse prin cuvintele „erezii nimicitoare”. Deci în patru locuri acelaşi 
cuvânt e tradus în patru chipuri. De dragul adevărului? Nu! Ca să înşele 
neştiința celor neînvățați? Desigur. 

3:10-11). Prin urmare, poate afla cineva mântuirea acolo 
unde este abatere, păcătuire, osândire? De sine înțeles că 
nu. Eresul este un păcat tot aşa de mare ca şi uciderea, e 
despărțire de Dumnezeu (Agaton), şi de aceea oricine se 
lasă amăgit de „apostolii”, „proorocii” şi „învățătorii min- 
cinoşi”, „în loc să afle mântuirea”, află osândirea. Eresul 
este un mare păcat împotriva adevărului. Mântuirea este 
numai în sânul adevărului şi adevărul e soarele sufletului. 


JI, 


«Multa împărțire este minciună» 
(Sf. Calist) 


Unul din păcatele de căpetenie ale ereticilor este lupta 
lor, nu pentru atragerea păgânilor la Biserică, ci pentru 
dezbinarea Bisericii. Eresurile atacă unitatea Bisericii şi prin 
aceasta caută să o slăbească. Amăgiţi de învăţăturile înte- 
meietorilor lor, de Luther, Calvin, Williams, Smith, Millen, 
Parham, Russel, Rutherford, Wirtz şi alţii ca ei, ereticii atacă 
Biserica din toate părţile, ca valurile mării vapoarele, şi 
dacă suntem atacați, nimeni nu ne poate lua dreptul legal 
de apărare. 

Păgâni suntem noi, sau aceasta este voia lui 
Dumnezeu, ca cei ce cred în Hristos şi-n Evanghelie să se 
certe şi să se lupte unii cu alții? Fără să-şi dea seama, toți 
ereticii luptă cu Biblia în mână să dezbine Biserica şi astfel 
să slăbească, să dărâme creştinismul, deşi Mântuitorul se 


roagă pentru unire, nu pentru dezbinare, «ca toți să fie una» 
(In. 17:21). 

Toate sectele pretind că sunt răsărite din Biblie. Dar 
sunt ele şi dorite sau cerute de Biblie?... Ce zice Biblia 
despre dezbinările din sânul Bisericii şi despre cei ce fac 
dezbinările? Sectele pretind că sunt răsărite din Biblie, dar 
ele de fapt sunt răsărite din mintea eretică a întemeietorilor 
lor. Biserica nu are întemeietori, nu are alt cap şi altă 
temelie afară de Iisus Hristos. Sectele şi eresurile îşi au toate 
întemeietori şi predicatori cunoscuţi, aşa după cum îi 
amintirăm: pe Luther, Calvin, Williams, Smith, Miller, 
Parham, Russel, Rutherford, Wirtz, Koruyai, Torok, Wurm- 
brand, Moscovici şi alții, şi după numele lor se numesc şi 
membri lor: lutherani, calvini, millerişti, russelişti, tudorişti, 
inochentişti şi aşa mai departe. 

Admite Evanghelia lupta, cearta şi dezbinarea în 
sânul creştinilor? A întemeiat Hristos mai multe Biserici, ca 
să se lupte unele cu altele? Desigur că nu. lisus Hristos şi 
Sfinții Apostoli apără unitatea Bisericii şi mustră aspru 
dezbinările dintre creştini. Cu câtă iubire şi căldură se roagă 
Mântuitorul pentru învățăceii şi urmaşii Săi, ca «toți să fie 
una precum Tu, Părinte, eşti în Mine şi Eu sunt în Tine, aşa 
şi ei una să fie în Noi, ca să creadă lumea că Tu M-ai 
trimis» (In. 17:20-21). Unitatea creştinilor este o mare 
putere, care atrage şi pe alții la credință; dezbinarea lor este 
dovadă de slăbiciune, precum şi prilej de sminteală şi de 
necredință. De aceea scrie Sf. Pavel Romanilor: «Vă rog, 
fraților, să fiți cu luare aminte asupra celor ce fac dezbinări 
şi sminteli asupra învățăturii pe care ați învățat-o. 
Depărtaţi-vă de ei! Pentru că unii ca aceştia nu slujesc 
Domnului nostru lisus Hristos, ci pântecelui lor şi, prin 
vorbiri dulci şi amăgitoare, înşeală inimile celor lesne 

crezători» (Rom. 16:17-18). La fel scrie Corintenilor: 
«Îndemnându-vă, fraților, pentru numele Domnului nostru 
lisus Hristos, ca toți să grăiți la fel şi să nu fie dezbinări în 
sânul vostru; ca să fiți cu totul uniţi în acelaşi cuget şi în 
aceeaşi înțelegere... Oare S-a împărțit Hristos?» (1 Cor. 
1500:13). 

Învățătura Evangheliei este pentru iubire şi pentru 
unire, nu pentru ură, nu pentru dezbinare; ca să fie o turmă 
- deci o Biserică şi un Păstor (In. 10:16). Împărţirea 
înseamnă cădere din Duh; „multa împărţire este minciună, 
iar Unul este adevărul”, spune Sf. Calist Catafygiotul!4. 

Dezbinarea, prin urmare, nu numai nu este 
evanghelică, dar este şi dureros de păgubitoare pentru toți 
creştinii. În primele ei zece veacuri, cât timp a fost una şi 
nedespărțită, Biserica a tot crescut şi s-a întărit. După anul 
1054, când Biserica apuseană s-a rupt şi s-a despărțit de 
Biserica Răsăriteană, puterea ei a început să slăbească. 
Lipsind unirea şi înțelegerea dintre statele creştine, rând pe 
rând au primit lovituri zdrobitoare, mai întâi din partea 
arabilor, care prin Africa au ajuns până în Spania, apoi din 
partea turcilor, care peste Asia Mică - unde au nimicit în 
întregime creştinismul — au ajuns până sub zidurile Vienei. 

Este adevărat că, începând cu veacul al XI-lea, Apusul 
a ridicat armate puternice ca să dezrobească Locurile Sfinte. 
În țările cotropite de turci, Biserica a fost supusă la un 
regim de persecutare şi nimicire prin stat. 

În general, între Biserică şi Stat există cinci feluri de 
legături sau raporturi: 1. Raport de colaborare între Biserică 


14 Despre unirea dumnezeiască, ms., cap. 10 şi 25. 

şi Stat; 2. Raport de subordonare a Bisericii în Stat, în care 
Biserica e supusă Statului; 3. Raport de supraordonare a 
Bisericii peste Stat, ca în regimul concordatelor, în care 
Statul e supus Bisericii. 4. Raport de indiferenţă şi excludere 
sau indiferenţă totală a Statului față de Biserică şi a Bisericii 
faţă de Stat; Biserică liberă în Stat liber (ca în America), fără 
nici o legătură şi 5. Raport de persecutare continuă şi 
nimicire, ca în țările mahomedane (Turcia şi Ţările Arabe). 

În ţările cu populaţie creştin ortodoxă, între Biserică şi 
Stat sunt raporturi de colaborare, cooperare, loialitate, 
neamestec şi deci de armonie. Biserica nu se opune 
reformelor statale şi sociale, nici nu le impune. Între anii 
1099 şi 1291, aproape două veacuri, s-au pornit din Apus 
cele şapte cruciade, războaie de dezrobire a creştinilor din 
Răsărit, dar pe lângă faptele de vitejie ale unor luptători 
credincioşi, din partea conducătorilor s-au întâmplat fapte 
de ruşine care niciodată nu se vor putea spăla de pe obrazul 
Apusului şi anume, după ce cruciații au cucerit cu armatele 
Constantinopolul (care încă nu căzuse în mâna păgânilor) şi 
Ierusalimul, au înlăturat episcopii şi împărații creştini de pe 
scaune şi în locul lor s-au aşezat ei; au întemeiat împărăţii, 
regate şi episcopii latine fără latini, catolice fără catolici, s- 
au dedat la jafuri de lucruri sfinte şi alte bunuri scumpe, 
lucruri de artă şi de mare valoare, pe care le-au cărat în 
Apusul lacom. 

Creştinii răsăriteni, dezamăgiţi şi scârbiți peste 
măsură de aceste fapte, au zis atunci în amărăciunea lor, că 
decât să mai vadă cruciați, cavaleri apuseni şi pene de 
cardinali, mai bine să biruiască turcii — strigăt deznădăjduit 
de durere şi nefericire — tot din pricina dezbinării... 

Înainte cu peste cinci sute de ani, la 1453, s-a 
întâmplat cel mai mare eveniment dureros din istoria 
creştinismului răsăritean: căderea Constantinopolului în 
mâinile turcilor. Zece mii de apărători creştini au trebuit să 
lupte cu trei sute de mii de turci. Apărătorii, în frunte cu 
împăratul Constantin XI, au murit apărându-şi cetatea şi 
credința. Ce făcea în acest timp Apusul? În timp ce în 
Răsărit crucile de pe biserici erau coborâte şi pângărite şi 
bisericile prefăcute în moschei, iar ostaşii turci puteau să 
jefuiască şi să-şi împlinească toate plăcerile în voie, papii, 
împărații, regii şi principii Apusului petreceau cu vrăjmaşii, 
pentru putere şi în lenevie. În vreme ce creştinii din Răsărit 
se învăluiau în lupte grele şi crucile lui Hristos cădeau sub 
săbiile păgânilor, Apusul era în certuri şi războaie zise 
„religioase”, în dezbinare. În zadar luptau împărații din 
Constantinopol şi voievozii noştri creştini; în zadar loan 
Corvinul de la Hunedoara, Ştefan cel Mare, Mihai Viteazul 
şi Constantin Brâncoveanu cereau ajutoare, că nu primeau 
decât vorbe frumoase, scrisori, făgăduinţe şi laude. Pe 
apuseni îi interesau mai mult certurile dintre ei şi 
dezbinările confesionale; să ne facă pe noi calvini sau 
catolici, nu să apere crucea lui Hristos; să ne dezbine şi nu 
să ne apere; să ne ocupe, nu să ne ajute, cu toți uitând că 
multa împărțire este minciună şi că nu dezbinarea, ci 
unitatea Bisericii este cerință evanghelică. 

UL. 


«...Să nu fie dezbinări între voi» 
(1 Cor. 1:10) 


Am dat jertfe multe, de sânge, martiri nenumărați, 
dar au trecut şi valurile acestea. Sultanii turci au pierit, 
califii (vicarii) mahomedani s-au desființat, dar scaunele 
patriarhilor din Constantinopol, Antiohia, Ierusalim şi 
Alexandria, ca printr-o minune dumnezeiască, au rămas. 

Acum trecem prin altă învăluire, dar nu din partea 
necredincioşilor mahomedani, ci din partea sectelor eretice. 
Oraşele şi satele noastre, prin multe părți ale ţării, trec din 
punct de vedere religios printr-o mare frământare, față de 
care nepăsarea este cât se poate de vinovată. Până de 
curând, înainte cu o jumătate de veac, poporul nostru 
creştin avea o Biserică şi un Dumnezeu; era o turmă şi un 
păstor. Nu cunoştea dezbinarea religioasă. O ştiu aceasta, 
bine, toți bătrânii şi o ştim şi noi cu toţi. De atunci au înce- 
put să se arate şi între noi semnele dezbinării, tot mai multe 
şi tot mai întristătoare. Sub pretextul unei vieți după Evan- 
ghelie şi a dragostei de mântuire, oamenii se dezbină tot 
mai mult. Ponegrind Biserica şi slujitorii ei, ereticii ne dau 
asalturi după asalturi şi dezbinarea merge înainte în mai 
multe ramuri. «Dintre noi au ieşit, dar nu erau dintre noi, 
căci de-ar fi fost dintre noi ar fi rămas cu noi, ci ca să se arate 
că nu sunt toţi dintre noi, de aceea au ieşit» (1 In. 2:19). 

Ereticii, veniţi între noi sau ieşiţi dintre noi, atacă 
toate învățăturile şi cultul Bisericii, Sf. Taine, crucile, 
icoanele, sfinţii, toate dogmele şi canoanele de temelie ale 

Bisericii, cu Biblia în mână, luată de la Biserică, fără să se 
țină de interesul ei cel adevărat. Nu ne putem ocupa aici de 
eresurile sectanţilor; cu lucrarea aceasta se ocupă sectologia, 
ştiinţa combaterii sectelor. Vom trage numai câteva 
concluzii din mişcarea şi din răscoala lor, şi anume: 
Mişcarea şi răscoala sectelor a început şi se desfăşoară din 
lipsa de înțelegere a învățăturii Mântuitorului şi a Sf. Ap. 
Pavel despre trupul tainic al Bisericii. Căci dacă ar înțelege- 
0, nu numai că n-ar lucra la dezbinare, ci la unitatea 
Bisericii. Dezbinarea nu este învățătură evanghelică, 
dezbinarea este o lucrare contra Evangheliei. Sf. Evanghelie 
scrie limpede: Să nu fie dezbinări între voi (1 Cor. 1:10); să 
nu fie dezbinare în trupul Bisericii (1 Cor. 12:25) şi ... feriţi- 
vă de cei ce fac dezbinări... (Rom. 16:17). 

În rândul al doilea, mişcarea şi răscoala sectelor a 
început şi se desfăşură din lipsa de înțelegere a învăţăturii 
creştine despre sfințire şi mântuire. Că de-ar înțelege-o, nu 
ar mai lupta împotriva Sf. Taine şi a celorlalte dogme 
rânduite de Mântuitorul şi îndeplinite de Sf. Apostoli şi 
urmaşii lor. Cine-şi poate închipui că ereticii se pot mântui, 
când îi vedem că luptă cu arma minciunii împotriva 
adevărului Evangheliei? Adevărul e unul şi simplu; min- 
ciuna — fiind împărţire — are multe feţe, spun cu dreptate 
Sfinții Părinți ai Bisericii. Cum poate să se mântuiască cine 
se luptă cu crucile de pe biserici, de pe altare şi din casele 
creştinilor? Cu Sf. Cuminecătură, cu icoanele, cu sfintele 
slujbe şi rugăciuni ale Bisericii; cu Sf. liturghie, cu Maica 
Domnului şi cu sfinţii, cu credincioşii, membri ai trupului 
Bisericii, care au şi ei pe Hristos şi Duhul Sfânt? Mai ales 
după ce am văzut că Biblia spune aşa de lămurit că cei ce 

fac dezbinări şi cad în eresuri, împărăţia lui Dumnezeu nu 
o vor moşteni (Gal. 5:20-21), ceea ce însemnează că ereticii 
nu se vor mântui. Şi tocmai pentru că nu se vor mântui, ne 
scrie Sf. Apostol Pavel: «De omul eretic, după întâia şi a 
doua mustrare depărtează-te, deoarece ştii că unul ca acesta 
s-a abătut şi a căzut în păcat (în păcatul eresului), fiind 
singur de sine osândit» (Tit 3; 10-11). 

Dacă numai la atâta s-ar gândi serios ereticii şi 
sectarii, nu ar mai lupta nici unul împotriva unității Bise- 
ricii. Mântuirea îl priveşte pe fiecare om şi, dacă mântuirea 
se poate dobândi numai în sânul Bisericii, ca mădular viu în 
trupul tainic a lui Hristos, atunci cum te vei putea mântui 
părăsind unitatea acestui dumnezeiesc trup? 

Dezbinările au adus Bisericii multe suferințe şi multe 
pagube. Eresul, ca şi în genere — păcatul, este buruiană şi 
neghină în ogorul Bisericii. De aceea, credinciosul Bisericii, 
ca şi bunul gospodar şi grădinar, nu poate trece pe lângă 
buruienile şi neghinele eresurilor, fără să le privească cu 
amărăciune şi fără să le plivească. 

Cât a învăţat, cât s-a rugat şi cât a suferit Hristos de la 
oameni, când a întemeiat Biserica? Mai trebuie să sufere şi 
acum de la cei care o dezbină?... 

Pe toți ne interesează în gradul cel mai înalt mân- 
tuirea şi pentru mântuire, unitatea Bisericii. De aceea să fim 
fericiți că în curgerea istoriei sale, Biserica noastră nu s-a 
dezbinat de nimeni, nu a asuprit pe nimeni. A luminat cât a 
putut, a dăruit cât a putut, a păstrat cât a putut unitatea 
Duhului în legătura păcii şi a iubirii. 

Însufleţiți de acest fapt deosebit de mângâietor şi 
întăritor, uniţi în cugete şi în simțiri, să luptăm pentru 

apărarea Bisericii, ca să nu mai cadă crucile ei, ca în 
Constantinopol şi în alte părţi, ci ca pâinile din Evanghelie, 
să se înmulțească. „Unitatea credinței şi împărtăşirea 
Duhului Sfânt cerând, pe noi înşine şi unii pe alţii şi toată 
viaţa noastră lui Hristos Dumnezeu să o dăm”. Aşa să ne 
rugăm şi să răspundem: Ţie, Doamne!... Ţie, Doamne, tot 
sufletul nostru, toată puterea noastră de muncă pentru 
răspândirea Evangheliei, pentru unitatea şi întărirea 
Bisericii, pentru slava şi biruința Crucii lui Hristos 
Dumnezeu, pentru mântuirea tuturor creştinilor... 


CUM ERAU BISERICILE APOCALIPSEI ŞI CUM TREBUIE SĂ FIE O 
BISERICĂ 


«Nimeni să nu vă smulgă biruința» 
(Col. 2:18) 


Sfânta Scriptură este o carte plină de învățături 
dumnezeieşti şi de pilde pe care să le urmăm. În cartea cea 
din urmă din Biblie, în Apocalipsă (Cap. 2-3), avem şapte 
nume de Biserici din Asia-Mică, unele lăudate şi altele 
mustrate. Din porunca Domnului, Sf. loan Apostolul şi 
Evanghelistul scrie îngerilor (episcopilor) celor şapte 
biserici, aducându-le la cunoştinţă lipsurile, poruncile 
Domnului şi răsplata gătită biruitorilor. 

Îngerului bisericii din Efes îi scrie: Ştiu faptele tale, 
osteneala şi răbdarea ta, că nu poți suferi pe cei răi, pe 

apostolii mincinoşi (ereticii), că urăşti faptele nicolaiților 
(desfrânaţilor), că ai răbdare, ai ostenit şi ai suferit pentru 
numele Meu, dar ai părăsit însuflețirea şi dragostea cea 
dintâi. Pentru aceea, adu-ţi aminte de unde ai căzut, 
pocăieşte-te şi fă faptele de la început; iar de nu, vin curând 
şi voi mişca sfeşnicul tău de la locul lui (Apoc. 2:1-6). 

Îngerului bisericii din Smirna îi scrie: Ştiu necazul tău 
şi sărăcia ta, şi hula din partea celor ce se numesc iudei şi 
nu sunt, ci sinagoga satanei, dar tu eşti bogat. Nu te teme 
de cele ce ai să pătimeşti... Fii credincios până la moarte şi 
îţi voi da cununa vieții (v. 8-10). 

Îngerului bisericii din Pergam îi scrie: Ştiu unde 
sălăşluieşti, că ţii numele Meu şi nu ai tăgăduit credința, 
dar am împotriva ta ceva: ţii în mijlocul tău oameni de 
sminteală, care mănâncă din carnea jertfită idolilor şi se 
dedau la desfrânări, asemenea nicolaiților. Pocăieşte-te, că 
de nu, vin curând şi voi face cu ei război, cu sabia gurii 
Mele (v. 12-16). 

Îngerului bisericii din Tiatira îi scrie: Ştiu faptele tale, 
dragostea, credinţa, slujirea şi răbdarea ta, dar femeia ta, 
Isabela, amăgeşte pe robii Mei ca să se desfrâneze şi să 
mănânce din cele jertfite idolilor. l-am dat vreme să se 
pocăiască şi nu vrea. lată, pe ea o voi arunca bolnavă în pat, 
pe cei ce desfrânează îi voi arunca în mare strâmtorare, iar 
pe fiii ei îi voi ucide, şi vor cunoaşte toate bisericile că Eu 
sunt Cel ce cercetez rărunchii şi inimile, şi voi da fiecăruia 
după faptele sale (v. 18-23). 

Îngerului bisericii din Sarda îi scrie: Ştiu faptele tale, 
că ai nume şi trăieşti, dar eşti mort. Priveghează şi întăreşte 
cele ce erau să moară. Adu-ţi aminte cum ai primit şi ai 

auzit, păstrează ce ai primit şi te pocăieşte(...). Ai câteva 
nume care nu şi-au mânjit hainele; ei vor umbla cu Mine în 
veşminte albe, căci vrednici sunt (Apoc. 3, 1-4). 

Îngerului bisericii din Filadelfia îi scrie: Ştiu faptele 
tale; deşi ai o putere mică, ai păzit cuvântul Meu şi nu ai 
tăgăduit numele Meu. Pentru că ai păzit cuvântul răbdării 
Mele şi Eu te voi păzi de ceasul ispitei ce va veni peste toată 
lumea (v. 7-10). 

Îngerului bisericii din Laodichia îi scrie: Ştiu faptele 
tale, că nu eşti nici rece, nici fierbinte. O, de ai fi rece sau 
fierbinte! Astfel, fiindcă eşti căldicel — nici fierbinte, nici 
rece - am să te vărs din gura Mea, fiindcă zici: sunt bogat şi 
de nimic nu am nevoie, şi nu ştii că tu eşti cel ticălos şi 
vrednic de plâns şi sărac şi orb şi gol. Te sfătuiesc să 
cumperi aur lămurit de la Mine şi veşminte albe ca să te 
îmbraci, să nu se vadă goliciunea ta, şi alifie de ochi, ca să-ți 
ungi ochii şi să vezi. Eu, pe câți îi iubesc, îi mustru şi îi 
pedepsesc. Râvneşte dar şi te pocăieşte (v. 14-19). 

Din aceste scrisori se vede lămurit întâi: că Dumnezeu 
ştie toate faptele noastre, cunoaşte vredniciile şi păcatele 
noastre. Ştie faptele femeii păcătoase, ale samarinencei, 
lepădarea lui Petru, ca şi ale celor şapte Biserici. Nu avem 
de ce să le acoperim, ci mai degrabă să le descoperim în 
spovedanie şi să cerem pentru ele iertare şi dezlegare. 

În rândul al doilea vedem că se laudă virtuțile care 
aduc nume bun oamenilor şi bisericilor: osteneala, 
răbdarea, nesuferirea ereticilor şi a desfrânaților, suferința 
pentru Evanghelie, sărăcia, tăria în credință, dragostea, 
slujirea aproapelui, mărturisirea numelui lui Dumnezeu, şi 
se mustră cu asprime: eresurile, închinarea la idoli, 

desfrânarea, răcirea în credinţă şi iubire, hula, lepădarea de 
Dumnezeu, nepăsarea, ticăloşia, mândria, care aduc nume 
rău şi oamenilor, şi bisericilor. 

Ca să le îndemne la pocăință şi la îndreptare, 
Mântuitorul face bisericilor din Apocalipsă şi prin ele nouă 
tuturor, un şir întreg de făgăduinţe: «Biruitorului îi voi da 
să mănânce din pomul vieţii, care este în raiul lui 
Dumnezeu... Cel ce biruieşte nu va fi vătămat de moartea a 
doua (osânda veşnică)... Biruitorului îi voi da din mana cea 
ascunsă şi îi voi da lui o pietricică albă şi pe pietricică scrie 
un nume nou, pe care nimeni nu-l ştie, decât primitorul... şi 
celui ce biruieşte şi celui ce păzeşte până la sfârşit faptele 
Mele, îi voi da stăpânire peste neamuri şi ... steaua de 
dimineaţă...» (Apoc.2:7, 11, 17, 26, 28). «Cel ce biruieşte va 
fi îmbrăcat în veşminte albe şi nu voi şterge numele Lui din 
cartea vieții şi voi mărturisi numele lui înaintea Părintelui 
meu şi a îngerilor Lui... Pe cel ce biruieşte îl voi face stâlp 
în biserica Dumnezeului Meu şi afară nu va mai ieşi şi voi 
scrie pe el numele Dumnezeului Meu şi numele cetății 
Dumnezeului Meu, al Noului lerusalim, care se coboară din 
cer, de la Dumnezeul Meu - şi numele Meu cel nou... lată 
stau la uşă şi bat; de va auzi cineva glasul Meu şi va 
deschide uşa, voi intra la el şi voi cina cu el şi el cu Mine. 
Celui ce biruieşte îi voi da să şadă cu Mine pe scaunul Meu, 
precum şi Eu am biruit şi am şezut cu Tatăl Meu pe scaunul 
Lui» (Apoc. 3:5, 12, 20-21). 

Il. 


Bisericile Apocalipsei, iubiți fraţi şi binecuvântaţi 
creştini, sunt chipul bisericilor de pretutindeni, din toată 
vremea, şi de astăzi. Unele sunt de laudă, ca biserica din 
Filadelfia; altele sunt năpădite de eretici, ca cea din Pergam 
şi Tiatira; altele trăiesc dar sunt fără viaţă, pe moarte, ca şi 
cea din Sardes; altele sunt căldicele, nici fierbinţi, nici reci, 
trăiesc în nepăsare (indiferentism religios) ca şi cea din 
Laodichia; altele sunt lipsite de puterea credinţei lucrătoare 
prin iubire, ca cea din Efes. Ele ne servesc de învăţătură, de 
laudă sau de mustrare; ele ne deschid ochii să vedem şi să 
înțelegem: cum trebuie să fie şi cum nu trebuie să fie o 
comunitate de creştini, o Biserică. 

De la bisericile Apocalipsei noi învăţăm că Biserica 
trebuie să fie numai în slujba lui Dumnezeu şi a mântuirii 
sufletului. Ca atare, Biserica trebuie să fie întâi de toate vie. 
Când e Biserica vie? Când e plină de credinţă; când Hristos 
trăieşte aievea în mădularele ei; când Duhul Sfânt o. 
însuflețeşte şi vădeşte în sânul ei darurile şi roadele Lui; 
când faptele creştinilor adeveresc şi încununează credința 
lor; când locaşurile ei sunt pline de toți fiii ei dreptcre- 
dincioşi ori de câte ori îi cheamă clopotele ei la rugăciune; 
să trăiască în neîntreruptă legătură de viaţă cu lisus Hristos 
capul ei, şi cu Duhul Sfânt, sufletul şi puterea ei; virtuțile 
Evangheliei să fie podoabele ei, iar poruncile şi dogmele să 
fie legile ei sfinte şi veşnice; să fie cu adevărat trupul lui 
Hristos, în care fiecare mădular îşi împlineşte cu sfințenie 
rostul spre binele, sănătatea şi bucuria trupului întreg; să fie 

stâlpul şi întărirea adevărului (1 Tim. 3:15); să fie ca o 
mamă care-şi creşte, îngrijeşte, nutreşte şi ocroteşte copiii, 
să fie întru toate cele bune rodnică, «sfântă şi fără de 
prihană» (Efes. 5:27). Aşa trebuie să fie Biserica: adică să fie 
desăvârşită în învăţăturile (dogmele) ei, în purtările 
(morala) membrilor ei şi în toate slujbele (cultul) ei; fiecare 
membru al ei să fie sănătos în credință, să se împărtăşească 
cu Sf. Taine, că doar este Biserica celor şapte Taine, să 
împlinească poruncile, să întruchipeze virtuțile şi să 
rodească darurile Duhului Sfânt... Atunci este o Biserică vie 
şi după voia lui Dumnezeu. 

Biserica trebuie să fie curată, ca o fecioară. Nu poate şi 
nu trebuie să fie frumoasă numai pe dinafară şi pe 
dinăuntru peşteră de tâlhari. Nu poate şi nu-i îngăduit să 
dormiteze, ca şi fecioarele nebune cu candelele goale; nu 
trebuie să se lase năpădită de buruienile patimilor neînfrâ- 
nate, nici să nu se lase amăgită de învăţăturile otrăvite ale 
ereticilor. 

O biserică plină de necurăție nu poate curăța pe alții. 
Ne crapă obrazul de ruşine când vedem cât de mult au 
pătruns în sânul ei eresurile şi patimile: înjurăturile, bețiile, 
despărțirile (divorțurile), minciunile şi alte răutăți care aduc 
înjosire lui Dumnezeu şi ruşine, ocară şi osândă numelui de 
creştin. Când pătrunde într-o comunitate de creştini, adică 
într-o biserică, păgânătatea patimilor şi boala eresurilor, 
atunci începe a tânji; a boli şi a suferi. Trăieşte, dar a 
murit... Căldiceii, care de obicei sunt cei mai mulți într-o 
biserică şi prin nepăsarea lor aduc lâncezeala şi orbirea 
sufletului în sânul comunităţii, sunt membrele bolnave care 
fac bisericile să tânjească şi să moară, deşi încă trăiesc. 

În istoria Bisericii sunt cunoscute patru orbiri mari, 
cu mult mai nefericite decât orbia ochilor trupeşti şi mai 
primejdioase: 

1. orbia fariseilor (Mt. 23, 16-19; 24-26 ş.a.), care, 
apărând Sâmbăta şi Legea, au răstignit pe Mântuitorul. 

2. orbia prigonitorilor Bisericii, care, apărând zeii şi 
idolii, au făcut să curgă în valuri sângele creştinilor, în 
zilele veacului nostru mai mult decât în cele trei veacuri de 
la început; 

3. orbia ereticilor care se cred cu Hristos şi cu Biblia, 
dar ei dezbină mereu, cu biblia în mână, până când mulţi 
dintre ei sau cad în necredinţă, sau în acele nopţi negre sau 
de urgie, care sunt ruşinea omenirii şi cel mai mare adânc al 
depravării în care pot cădea unii oameni; şi 

4. orbia nepăsătorilor, a căldiceilor, din sânul 
Bisericii, care nici nu se leapădă de Biserică nici nu o 
cercetează, ci dormitează la uşa împărăției lui Dumnezeu, 
cu candelele sufletelor goale de fapte virtuoase, ca şi 
fecioarele nebune. 

În felul acesta, Bisericile Apocalipsei trebuie să fie 
înaintea ochilor sufletului nostru, împreună cu laudele, 
mustrările şi făgăduinţele lor, ca nişte icoane în care să 
vedem propriile noastre păcate, şi mai ales virtuțile cu care 
suntem datori să ne înfrumusețăm sufletele. 

Pentru biruitori sunt gătite cununile, cu care s-au 
încununat luptătorii, sfinții şi martirii. După cununa de 
spini, urmează cununa dreptății (2 Tim. 4:7-8), cununa 
laudei (1 Tes. 2:19), cununa măririi (1 Petr. 5:4), cununa 
vieții veşnice (lac. 1:12; Apoc. 2:10). «Nimeni să nu vă 
smulgă biruința...» (Col. 2:18). 

Aşa să trăim şi aşa să luptăm, creştini, ca despre 
fiecare Biserică şi despre toate la un loc să se poată spune: 
„Ca un Cer mult luminos s-a arătat Biserica, pe toți 
credincioşii luminând, întru care stând, strigăm: Această 
casă întăreşte-o Doamne”!%?. 

lar pe noi, ajută-ne să fim membre de cinste în 
Biserica Ta, spre lauda Ta, spre mântuirea semenilor şi a 
sufletelor noastre. 


BISERICA, ŞCOALA DESĂVÂRŞIRII 


«lată văd un sfeşnic cu totul de aur şi o lampă 
deasupra lui...» 
(Zah. 4:2) 


Prin toate rosturile sale de casă a lui Dumnezeu şi 
trup al lui Hristos, biserica este şcoala desăvârşirii, şcoala în 
care se învață şi se înfăptuieşte curățirea, luminarea, 
sfințirea, îmbunătăţirea şi mântuirea sufletului. 

Proorocul Zaharia descrie Biserica în următoarea 
vedenie: „lată văd un sfeşnic (candelabru) cu totul de aur şi 
o lampă deasupra lui plină, cu untdelemn; şi şapte candele 
pe el, cu şapte pâlnii (ţevi), lampa (vasul deasupra), 
pornind către candele. lar alături doi măslini, unul de-a 
dreapta lămpii şi altul de-a stânga (Zah. 4:2-3). 

Care este înțelesul, tâlcul acestei vedenii, ni-l 
destăinuieşte minunat de frumos Sf. Maxim Mărturisi- 
torul!%. După Sf. Maxim, candelabrul (sfeşnicul) cu totul 


19 Condacul Înnoirilor, Mineiul pe Septembrie 13. 
15% Sf. Maxim Mărturisitorul, Răspunsuri către Talasie, Filocalia 3, 
pp. 363-381. 

de aur este Biserica lui Dumnezeu. Biserica este ca aurul: 
nu se învecheşte, nu rugineşte şi nici nu negreşte, ci 
înnoieşte şi întăreşte prin puterea sa lumina ochilor; Bise- 
rica este atotslăvită, deoarece întrece firea omului; e curată, 
adică străluceşte de lumina şi slava virtuţilor, şi nu are nici 
un amestec străin în învățătura ei tainică despre Dumnezeu; 
e neîntinată, nepătată de nici o murdărie a patimilor; e 
neprihănită, adică nu are nici o atingere cu duhurile rele; 
Biserica este nemicşorată şi neîmpuţinată, deoarece „cu 
toate că e arsă din vreme în vreme în cuptorul prigoanelor 
şi încercată de răscoalele necontenite ale eresurilor, nu 
suferă sub povara încercărilor nici o slăbire în învățătura 
sau viața, în credința sau disciplina ei”15. 

Lampa sau făclia deasupra candelabrului este lisus 
Hristos, Lumina Bisericii şi a lumii, care luminează pe tot 
omul ce vine în lume (In. 1:9). Lumina nu se ascunde sub 
obroc (în sinagogă, în litera şi slujirea trupească a legii), ci 
în sfeşnic, în candelabru, în Biserică, pentru ca să lumineze 
toate minţile, toți oamenii din toată lumea, cu razele 
adevărului. 

Candelele sunt lucrările Duhului Sfânt amintite de 
profetul Isaia (11:2-3), pe care le dăruieşte Bisericii capul ei, 
Hristos. „Şi precum candela alungă întunericul, tot aşa 
lucrările Duhului scot şi alungă din Biserică păcatul cel de 
multe feluri. Astfel, înțelepciunea desființează nechib- 
zuința, înțelegerea îndepărtează nepriceperea, sfatul alungă 
lipsa de povaţă, tăria înlătură slăbiciunea, cunoştinţa şterge 
neştiința, evlavia alungă necredința şi ticăloşia faptelor ei, 


15! Ibidem, p. 364. 

în sfârşit temerea depărtează învârtoşarea nepăsării” 1%. 
Cele şapte daruri şi lucrări ale Sfântului Duh sunt ca şapte 
candele care în toată vremea ard în biserică, răspândind în 
lume lumina mântuirii. Învățătorul dogmelor şi al tainelor 
creştine este chipul înțelepciunii, o candelă care descopere 
şi învață lumina adevărului; primitorul cu înţelegere al 
înțelepciunii de sus este şi el o candelă, care primeşte şi 
păzeşte învățăturile primite; sfeşnicul sau bunul sfătuitor, 
care ştie deosebi lucrurile şi gândurile, este o altă candelă; 
cel cu răbdare bărbătească şi tare în credință în vreme de 
încercare, ca lov şi ca mucenicii, este o altă candelă, în care 
arde duhul tăriei. Cine trăieşte o viață evlavioasă, bine- 
credincioasă şi cu bună purtare, e o candelă în care lumi- 
nează duhul evlaviei. Cine cunoaşte ispitele şi meşte- 
şugurile războiului nevăzut şi nu se lasă amăgit şi învins, e 
o altă candelă, în care luminează duhul cunoştinţei; iar cine- 
şi înfrânează patimile, prin temerea de Dumnezeu, s-a făcut 
candela în care străluceşte duhul temerii de Dumnezeu!'%. 
Prin lucrarea celor şapte daruri ale Duhului Sfânt, se 
susține buna rânduială în Biserică şi se înfăptuieşte 
curățirea, luminarea şi desăvârşirea sufletului: „Curăţirea 
celor vrednici de curăţia adusă de virtuţi o face Duhul Sfânt 
prin temere, evlavie şi cunoştinţă; iar iluminarea, care 
hărăzeşte cunoştinţa lucrurilor după temeiul cărora există, 
o dăruieşte celor vrednici de lumină prin tărie, sfat şi 
înțelegere; în sfârşit, desăvârşirea o hărăzeşte celor vrednici 
de îndumnezeire, prin înţelepciunea atotluminoasă, simplă 


152 Ibidem, p. 369. 
153 Ibidem, pp. 369-370. 

şi întreagă, ridicându-i în mod nemijlocit şi în tot chipul 
spre cauza lucrurilor, atât cât e cu putință oamenilor, încât 
strălucesc în ei numai însuşirile dumnezeieşti ale bunătății 
lui Dumnezeu..."154, 

Prin cele şapte daruri ale Sf. Duh, spune tot Sf. 
Maxim, priveşte Dumnezeu peste întreg pământul fiecărei 
inimi, ca prin nişte ochi duhovniceşti, precum şi Proorocul 
scrie: „Aceste şapte candele sunt ochii Domnului care 
privesc peste tot pământul” (Zah. 4:10)'5. 

Pâlniile cu cele şapte ţevi, care fac legătura între 
lampa de deasupra şi candelele candelabrului, sunt cele 
şapte Taine, urmate de deprinderile şi faptele bune ale 
celor ce au primit darurile dumnezeieşti ale Bisericii. După 
cum o candelă nu poate arde fără să primească untdelemn, 
tot aşa nici omul, fără legătura de viață cu Hristos, fără 
gânduri bune, fără deprinderi morale şi fără virtuți 
religioase, este cu neputinţă să păzească nestinsă lumina 
darurilor dumnezeieşti!56. 

Cei doi măslini ai candelabrului, adică ai Bisericii, 
sunt cele două Testamente (Vechi şi Nou), din care se 
stoarce, ca din nişte măslini, untdelemnul învățăturilor şi 
înțelesurilor, cu care se alimentează lumina darurilor 
Sfântului Duh. 

Astfel, înălțându-ne privirea la înțelesul duhovnicesc 
al vedeniei profetului Zaharia, Sf. Maxim Mărturisitorul 
aseamănă candelabrul cu Biserica şi lampa cu Dumnezeu- 


154 Ibidem, pp. 370-371. 
155 Ibidem, pp. 375-376. 
156 Ibidem, p. 372. 

Fiul-Hristos, Capul Bisericii; cele şapte candele cu cele şapte 
daruri şi lucrări ale Duhului Sfânt, pâlniile candelelor cu 
cele şapte Taine urmate de deprinderile virtuţilor şi faptelor 
bune, şi cei doi măslini cu cele două Testamente ale Sf. 
Scripturi din care primim, prin înțeleaptă strădanie, lumina 
înțelegerii tainelor dumnezeieşti!”. 

Din asemănarea Bisericii cu un candelabru şi din 
menirea candelabrului de a lumina, de a alunga întunericul 
prin puterea luminilor lui, înțelegem rostul duhovnicesc şi 
dumnezeiesc pe care îl are Biserica în lume. Biserica este 
mărturia iubirii şi dovada lucrării lui Dumnezeu în sânul 
omenirii; e făclia uriaşă, candelabrul sfânt care luminează 
tot pământul cu lumina şi puterea primită de la Hristos- 
Dumnezeu. Biserica este luminătoarea vieții noastre, a 
minţii şi a inimii noastre; e şcoala desăvârşirii sufletului şi 
însăşi desăvârşirea, plinătatea vieții şi a luminii, spre care 
trebuie să tindem necontenit. Biserica este Mireasa Mielului 
şi mama care naşte prin Botez pe creştini şi formează 
neîncetat din oameni trupeşti oameni duhovniceşti; e 
aşezământul mântuirii şi comunitatea iubirii, a înfrățirii şi 
unirii; sanatoriul păcătoşilor, căminul oropsiților şi 
societatea sfinților; e poarta cerului şi grădina raiului, locul 
în care se întâlnesc sfinţii şi îngerii, casa în care suntem 
oaspeţii (chemații, invitaţii) lui Dumnezeu, locaşul sfânt în 
care se simte prezenţa lui Dumnezeu şi lucrarea Duhului 
Sfânt; e aşezământul dumnezeiesc al rugăciunii. Oştirea se 
luptă cu sabia; Biserica se luptă cu rugăciunea!. Prin 
rugăciunile, citirile şi cântările, Tainele, slujbele şi lucrările 


157 Ibidem, p. 373. 
15 Gala Galaction 

din sânul său, Biserica e şcoala îmbunătățirii, luminării, 
înnoirii şi desăvârşirii noastre. Fiecare cântare, fiecare taină, 
fiecare rugăciune, fiecare cuvânt din Biserică, este o lecţie, o 
lumină pentru suflet, un strigăt când liniştit, când aspru - la 
trezirea şi luminarea conştiinţei noastre, o chemare la 
curățire şi desăvârşire, un apel la restaurarea armoniei 
cereşti şi pământeşti în suflete, semnul unei strădanii 
necontenite de-a împăca sufletele cu Dumnezeu şi trupurile 
cu sufletele, prin puterea harului şi adevărului, a virtuţii şi 
cunoştinței. Cine a putut ajunge la această împăcare, „s-a 
făcut vioară a Lui Dumnezeu şi flaut şi biserică. Vioară, 
fiindcă păzeşte bine armonia virtuţilor; flaut, pentru că 
primeşte prin vederile dumnezeieşti, insuflarea Duhului; 
biserică, deoarece, pentru curăţenia minţii, s-a făcut locaş al 
Cuvântului”15. 

Biserica e aşezământul dumnezeiesc al sfințirii 
sufletelor, frâna cea mare care păstrează viața şi mintea 
noastră între marginile rațiunii sănătoase şi ale revelaţiei 
divine; e sanctuarul în care se divinizează idealurile 
omenirii (umanității) şi se umanizează idealurile trans- 
cendente (coborâte din cer), mediul în care se descoperă 
scopul lumii şi al omului; împărăţia lui Dumnezeu, în care 
noi, martorii ei, cugetăm şi trăim adevărurile cele 
mântuitoare; şcoala în care învăţăm să fim mai buni, în care 
ne pregătim pentru viață şi pentru veşnicie, pentru vremea 
când va veni ceea ce e desăvârşit... (1 Cor. 13:10). 

„Urcuşul omului spre Dumnezeu începe în Biserică şi 
se termină în Biserică. În Biserică începe şi se termină 
acțiunea de desăvârşire a omului; în Biserică e destinat să 


15 Sf. Maxim Mărturisitorul, Filocalia 2, p. 208. 

rămână omul în veci, care este însuşi sânul lui Dumnezeu. 
Pornind din Biserica văzută, el urcă treptele spre Biserica 
nevăzută, ca dintr-un cort văzut spre unul nevăzut.... De 
aceea sfinții nu ies din Biserică, ci alcătuiesc latura 
triumfătoare a ei”1%0. 


1% Dumitru Stăniloae, Curs de Ascetică şi Mistică, ms., litograf, 
Bucureşti, 1946-1947, cap. 39, p. 112. 

Capitolul V 


Viaţa pe Tabor, cu Dumnezeu 


ARĂTAREA (PREZENȚA) LUI DUMNEZEU 


«... CU smerenie Să umbli înaintea Domnului 
Dumnezeului tău» 
(Mih. 6:8) 


Biserica îndreptează cugetele, gândurile, privirile şi 
paşii vieţii noastre spre Tabor. 

Viaţa în Hristos, şi în Duhul Sfânt, viața duhovni- 
cească în toată plinătatea, sfințenia, frumusețea şi 
desăvârşirea ei, viața trăită în virtute, cu ajutorul harului 
Duhului Sfânt, nutrită cu Sfintele Taine, împărtăşită cu 
Trupul şi Sângele Domnului şi Sfânta Liturghie - este o 
viață de culmi, o viaţă tainică de întâlnire şi trăire cu 
Dumnezeu. 

Prin viața de culmi înțelegem viața curată, evlavioasă 
şi sfântă, viața religioasă, trăită în lumina şi în bucuria 
Dumnezeirii, cum au trăit-o proorocul Moise pe muntele 
Sinai (leş. 19-34), proorocul Ilie pe muntele Horeb (3 Reg. 
19:8-14) şi Mântuitorul Hristos cu apostolii Petru, lacob şi 
loan pe muntele Tabor (Mt. 17:1-8). 

Pe muntele Sinai, ca şi pe Horeb (leş. 3), Moise a 
văzut pe nevăzutul Dumnezeu (Evr. 11:27) şi a vorbit cu El 
față către față, cum vorbeşte omul cu prietenul său (leş. 
33:11). Dar nu L-a văzut în ființa Sa, ci în chipul focului în 
fulger de lumină care întunecă ochii trupului şi iluminează 
ochii sufletului. În lumina aceasta fericitoare, Moise 
primeşte cele două table pe care erau scrise poruncile lui 
Dumnezeu. 

Pe muntele Horeb, Ilie a simţit pe Dumnezeu într-o 

adiere de vânt uşor, lin şi dulce, care l-a umplut de foc 
sfânt, de râvnă aprinsă pentru Dumnezeu şi altarele Lui. 

Pe muntele Tabor, apostolii Petru, lacob şi loan au 
văzut strălucind în lumină fața şi firea dumnezeiască a 
Mântuitorului. Aici au văzut lângă Mântuitorul pe Moise şi 
pe llie; aici simt ei arătarea (prezenţa) Dumnezeirii; aici 
ființa lor se umple de o bucurie negrăită; aici doresc ei şi se 
roagă să rămână de-a pururi: «Doamne, bine e să fim 
aici!...; să se bucure de frumusețea Lui şi să se veselească de 
slava Dumnezeirii Lui. 

Taborul, „cetatea crinilor”, e în vecinătatea Nazare- 
tului - „casa fecioriei” - ca şi naşterea din nou în vecinătatea 
luminii cereşti şi a desăvârşirii duhovniceşti. De pe Tabor se 
vede toată «Galileea neamurilor» (Mt. 4:15), ca în palmă; 
valea Israel, lacul Ghenizaretului, cetățile şi satele, holdele 
de grâu, câmpurile de flori, viile, pomii, măslinii, palmierii, 
ca un rai, ca o grădină a lui Dumnezeu. Drumul spre Tabor 
este drumul, urcuşul spre Dumnezeu. Spre culmile lui 
duce şerpuitor un drum tăiat în stâncă. Drumul spre 
culmile vieţii duhovniceşti se face cu trudă, ca drumul în 
stâncă, dar la capătul lui aşteaptă bucuria, precum e scris: 
«Taborul şi Ermonul se vor bucura...» (Ps. 88:12). Culmea 
Taborului e un altar de lumină, în care Mântuitorul stră- 
luceşte ca soarele şi hainele Lui ca zăpada - că nimic în 
lume nu e mai strălucitor decât soarele şi mai alb decât 
zăpada, aici se arată oamenilor taina învierii şi a 
îndumnezeirii, taina descoperirii lui Dumnezeu şi a trăirii 
în lumina Lui, în Dumnezeu, cu Dumnezeu - şi totodată 
calea spre cer, spre culmi, spre veşnicie, spre Dumnezeu... 

lisus Hristos merge pe munte să Se roage şi să Se 

arate ucenicilor în lumină şi în frumuseţe dumnezeiască. 
Cum se reculege muntele, privind spre cer, aşa se reculege 
omul pe munte, privind în zarea sufletului spre Dumnezeu. 
Aici, la mare înălțime, se face omului descoperirea Dum- 
nezeirii, pe culmi de lumină, în clipe de reculegere şi de 
bucurie sfântă. Aici întâlnim profeţii, apostolii Domnului şi 
toţi sfinții Bisericii, pe culme, învăluiți de lumină, copleşiți 
de bucurie, înfioraţi de fericire şi pace. Aici Dumnezeu Se 
arată şi vorbeşte oamenilor, iar oamenii văd faţa lui 
Dumnezeu în lumină, pe culmea Taborului. Aici trupul se 
smereşte, cade la pământ, ca apostolii cu fețele, ca sufletul 
să se înalțe... Aici viața, iluminată, străbătută şi 
transfigurată de Soarele Taborului - Hristos Dumnezeu, 
este o clipă fericită, un crâmpei din viaţa veşnică, trăită în 
fața străluminată a lui Dumnezeu. Aici, pe Tabor, se 
întâlnesc toate drumurile şi se sfârşesc toate culmile spre 
care urcă de veacuri omenirea însetată de lumină, de pace, 
de bucurie, de fericire şi de Dumnezeu. Munte 
duhovnicesc, înălțime înconjurată de câmpii încântătoare, 
din care Mântuitorul Şi-a luat înțelepciunea şi poezia 
minunatelor şi nemuritoarelor Sale parabole -— aici se roagă 
apostolii, aici se văd strălucitori în lumină toţii sfinţii, aici 
doresc să rămână pe vecie toți închinătorii cucernici şi 
pelerinii care cercetează locurile şi înălțimile sfinte. Aici Se 
arată şi Se simte Dumnezeirea, de față, şi de aceea, într-un 
glas şi într-o simțire, sfinții învățăcei se roagă cu noi şi noi 
cu ei: «Doamne, bine e să fim aici!...». 

Aici Se arată Însuşi Dumnezeu Tatăl şi grăieşte 
ucenicilor despre Fiul: «Acesta este Fiul Meu Cel iubit, în 
care am binevoit; pe Acesta să-L. ascultați!» (Mt. 17:5). Să-L 

ascultați pe El, să-i ascultați şi să-i urmați învățătura, viaţa, 
Evanghelia şi Biserica, dacă vreți să gustaţi şi voi din slava 
şi bucuria Taborului. 

Trebuie să ne însemnăm şi în minte să ținem că 
arătarea (prezenţa) şi simţirea lui Dumnezeu nu este un 
favor, un dar ceresc de care s-au bucurat numai unii dintre 
proorocii şi apostolii Domnului, pe câţiva din munţii Lui. 
Bucuria aceasta, de întâlnire şi taină cu Dumnezeu, este 
făgăduită de către Mântuitorul în cuvintele Sfintei Evan- 
ghelii tuturor creştinilor, şi pretutindeni. În marea 
cuvântare de la Cina cea de Taină (In. 14:13-17), Domnul 
nostru lisus Hristos a făgăduit învățăceilor Săi că le va 
trimite pe Duhul Sfânt Mângâietorul care să rămână cu ei 
în veac (In. 14:16). Şi le mai spune, în continuare: «Nu vă 
voi lăsa orfani, ci voi veni la voi... Cel ce Mă iubeşte, iubit 
va fi de Tatăl Meu, şi-l voi iubi şi Eu şi Mă voi arăta lui... 
De Mă iubeşte cineva, va păzi cuvântul Meu şi Tatăl Meu îl 
va iubi, şi vom veni la dânsul şi sălaş la dânsul vom face» 
(In. 14:16. 18, 21, 23). «Ca toți una să fie: precum Tu, Părinte, 
eşti în Mine şi Eu sunt în Tine, aşa şi ei una să fie în Noi, ca 
să creadă lumea că Tu M-ai trimis... Eu în ei şi Tu în Mine, 
ca să fie cu desăvârşire una, ca să cunoască lumea că Tu M- 
ai trimis şi i-ai iubit pe ei, precum M-ai iubit pe Mine; ca 
iubirea cu care M-ai iubit, în ei să fie şi Eu în ei» (In. 17:21, 
23, 26). Înainte de înălţarea la cer cu trupul Său proslăvit, 
Mântuitorul înnoieşte din nou făgăduinţa că va rămâne, 
prin Dumnezeirea Sa, cu ucenicii Săi, pretutindeni de față şi 
până la sfârşitul lumii: «Iată Eu cu voi sunt în toate zilele 
până la sfârşitul veacului» (Mt. 28:20). «Unde sunt doi sau 
trei adunați în numele Meu, acolo sunt şi Eu în mijlocul 

lor» (Mt. 18:20). Mai mult: El Însuşi, Domnul aşteaptă şi 
doreşte să fie oaspetele sufletului nostru: «lată, stau la uşă 
şi bat; de va auzi cineva glasul Meu şi va deschide uşa, voi 
intra la el şi voi cina cu el şi el cu Mine» (Apoc. 3:20). 

Prin urmare, împlinirea acestei  făgăduinţe 
dumnezeieşti, depinde de noi, nu de El. Dumnezeu este 
pretutindeni, Dumnezeu Tatăl, Fiul şi Duhul Sfânt este cu 
noi (Is. 7:9-10). «Suntem din neamul Lui,... în El viem şi ne 
mişcăm şi suntem» (FA 17:28). Prin puterea Sa creatoarea şi 
proniatoare, şi prin harul Său sfințitor şi mântuitor, 
Dumnezeu este totdeauna şi pretutindeni de față!s!. Toţi 
prin El avem ființa, viața şi mişcarea; şi de aceea viața 
întreagă suntem chemaţi să trăim şi să umblăm ca înaintea 
Lui, ca în faţa Lui, ca sub privirea Lui: «i s-a arătat, omule, 
ceea ce este binele şi ceea ce Dumnezeu cere de la tine: să fii 
drept, să iubeşti milostivirea şi cu smerenie să umbli 
înaintea Domnului Dumnezeului tău» (Mih. 6:89). 

Viaţa creştină desăvârşită, iubiți şi binecuvântaţi 
creştini, este viața trăită în Hristos, în lumina harului, sub 
conducerea Duhului Sfânt, ca în fața şi sub privirea lui 
Dumnezeu, care vede pe toți, şi buni şi răi. O astfel de viață, 
care se trăieşte pe pământ, ca şi în cer, la o cât mai mare 
înălțime spirituală, este cel dintâi şi cel mai vădit semn şi 
rod de năzuință spre desăvârşire. 


18 „Cauză a lumii, Dumnezeu e în mod natural în ea şi în om prin 
prezenţa de imensitate; cauză a harului, Dumnezeu e prezent în suflete, 
transformându-le, sfințindu-le şi divinizându-le. Se poate spune că întâia 
prezenţă exercită asupra creaturilor o acțiune de conservare şi de 
perpetuare; a doua prezenţă, o acţiune de desăvârşire”; Nichifor Crainic, 
Curs de Teologie Mistică, - Prelegeri în manuscris, 1936, p. 241. 

Dumnezeul nostru, al tuturor creştinilor, este 
«Dumnezeul munților» (3 Reg. 20:23, 28), Dumnezeul 
Taborului, Dumnezeul culmilor desăvârşirii duhovniceşti, 
Dumnezeul Luminii line a sfintei slave care ni s-a arătat 
plină de har şi de adevăr (In. 1:14). Dumnezeul acesta — 
întrupat în lisus Hristos — ni Se descoperă şi ni Se arată 
mereu, iar noi simțim arătarea (prezența) Lui, dar nu în 
tunete şi în fulgere, ca pe Sinai, ci în adieri liniştitoare în 
inimile iubitoare de înălțimi duhovniceşti, ca pe Horeb şi 
pe Tabor. În frumuseţile firii, în cântările Sfintei Liturghii, 
în rugăciunile Sfintei Biserici, în harurile Sfintelor Taine, în 
văzduhul conştiinţei, simțim acele adieri sfinte şi puteri 
nevăzute care vin de la Dumnezeu, ca să ne înalțe, să ne 
lumineze, să ne curețe, să ne sfințească, să ne dea semn de 
prezenţa Lui. 

Noi nu trăim numai din experiența dinafară a 
simțurilor trupului, ci şi din experiența dinăuntru a con- 
ştiinţei sufletului. Experiența aceasta e cel puţin tot aşa de 
sigură şi de importantă, ca şi experiențele dinafară (fizice, 
chimice, mecanice). Când spunem o rugăciune, când citim o 
pagină din Evanghelie, când ne reculegem câteva clipe, în 
tăcerea bisericii, când intonăm o cântare sfântă sau ascul- 
tăm un concert religios, când participăm la cultul divin, 
când ne împărtăşim cu o Taină dumnezeiască, sau săvârşim 
o faptă bună, când trăim în evlavie, atunci în jurul nostru şi 
în cerul conştiinţei noastre se simte un aer de Duh Sfânt. 
Atunci o atmosferă de sărbătoare, o adiere dulce şi lină, o 
putere tainică, străluminează fețele şi încălzeşte inimile, 
întocmai ca soarele pământul. Atunci simțim pe Dum- 
nezeu, atunci ne întâlnim cu Dumnezeu, atunci trăim cu 

Dumnezeu, atunci ni Se descoperă Dumnezeu, atunci 
suntem în preajma culmilor de lumină şi de bucurie ale 
Taborului... 

Favorul, darul acesta de a simți prezenţa lui Dum- 
nezeu, îl are fiecare om, indiferent că este religios sau nu. 
Altfel nimeni nu s-ar mai ruga, nimeni nu ar mai citi cărți 
religioase, nimeni nu ar mai cerceta biserica, nimeni nu s-ar 
mai reculege prin ascultarea slujbelor religioase, nimeni nu 
s-ar mai împărtăşi cu Sfintele Taine, nimeni nu ar mai 
participa la Sfânta Liturghie, nici nu ar mai asculta cântări 
de concerte (simfonii) religioase. Fiecare inimă este un altar 
şi lumea întreagă este un templu nemărginit în care se arată 
lucrarea lui Dumnezeu, în care se simte iubirea lui 
Dumnezeu, în care se vede şi se citeşte ca dintr-o carte 
înțelepciunea, frumuseţea şi puterea lui Dumnezeu. 

Cu conştiinţa aceasta să trăim, creştini! Respiră şi 
trăieşte, ca buretele în apa care-l străbate, ca peştele în 
marea care-l înconjoară şi ca fiul în sânul mamei prin care 
se hrăneşte, respiră şi trăieşte!2! Să trăim şi să umblăm ca 
evlavioşii în biserică şi ca îngerii în fața (prezența) lui 
Dumnezeu care vede, aude, ştie, poate şi face toate. Să 
repetăm cât mai des experiența simțţirii lui Dumnezeu, 
exercițiul apropierii şi întâlnirii cu Dumnezeu. Să ne 
amintim cât mai des că profeţii şi apostolii s-au coborât de 
pe munte plini de lumină şi bucurie, şi în aceeaşi vreme 
Ierusalimul, pentru că «nu a cunoscut vremea cercetării 
sale» de Fiul lui Dumnezeu (Lc. 19:41-44), şi-a atras asupra 
sa puterile vrăjmaşe care i-au dărâmat zidurile şi i-au ucis 


16 M. Massoulie, Meditations, p. 452. 

copiii. Mare întâmplare!... Dureroasă lecţie istorică!... 
Cutremurătoare pildă morală pentru omenirea întreagă!... 

Noi vedem lumea şi privim viața de pe Tabor. În 
suflet, în minte, în inimă şi în munți, la înălțimi, se aude 
mai bine răsunetul adâncurilor şi se simte mai liniştitor 
fiorul Tainelor... Aici şi în biserică, deşi nu se vede, se 
cunoaşte mai binefăcătoare, mai luminoasă, mai dulce şi 
mângâietoare prezenţa lui Dumnezeu. De aceea se repetă 
de atâtea ori cântarea şi chemarea: «La munţi suflete să ne 
ridicăm...»1% (Ps. 120:1). Spre Hristos, Soarele Taborului, 
spre bucuria Taborului, care este un crâmpei şi un fior din 
pacea şi fericirea vieţii veşnice. 

Viața religioasă este mult mai bogată decât aceea pe 
care ne-o oferă mâncarea şi băutura. Viaţa religioasă şi 
morală, viața cu Dumnezeu prin lisus Hristos, este o trăire 
în lumina cerească şi în bucurie nemărginită. Religia creş- 
tină e o putere de chemare la lumina şi la bucuria Tabo- 
rului. Virtuţile şi darurile ei: iubirea, bunătatea, dreptatea, 
iertarea, cumpătarea, smerenia, pacea, bucuria, - sunt puteri 
care luminează fața şi umplu inima de o nespusă bucurie. 

Cine s-a îmbrăcat din viața aceasta în lumina lui 
Hristos, s-a îmbrăcat în haina de nuntă, a gustat încă de aici 
din bucuriile raiului; cunoaşte încă de pe pământ şi vede 
prin credinţă frumuseţile împărăției lui Dumnezeu. 

Fă, creştine, din inima şi din casa ta un loc despre care 
să se poată spune: Aici este Dumnezeu. Unde locuieşte 
Dumnezeu, acolo este cerul; acolo sunt îngerii şi sfinții, 
proorocii şi apostolii; acolo e pacea, şi nu războiul; acolo e 


16 Antifon, glasul 5. 

bucuria, străină de frică şi de durere; acolo sunt gândurile, 
judecăţile, cuvintele şi faptele cele bune. Trăieşte cu Dum- 
nezeu ca şi copilul cu tatăl său. Închipuieşte-ţi în mintea şi 
în inima ta că nu sunt în lume decât două ființe: tu şi 
Dumnezeu. După cum pentru iubitorii de frumusețile firii 
nu este plăcere mai mare decât să urce munții şi de acolo să 
privească în zarea liniştită şi senină, tot aşa şi pentru bunii 
credincioşi nu este bucurie mai aleasă decât să se apropie 
cât mai mult de Dumnezeu şi să trăiască în comuniune de 
iubire sfântă cu El. 

La munţi, suflete, să ne ridicăm şi cu smerenie 
înaintea Domnului Dumnezeu să umblăm! „Şi la tot lucrul 
pe care-l faci, să ai pe Dumnezeu înainte şi să cugeți că vede 
orice gând al tău, şi nu vei păcătui niciodată!. A Lui să fie 
inima noastră, slava şi închinarea, în vecii vecilor! 


VEDEREA LUI DUMNEZEU (CONTEMPLAȚIA) 


Ce este contemplația 


«Caută fața Mea!» 
(Ps. 26.11) 


Viaţa cu Dumnezeu - viaţa religioasă la înălțimile ei 
mari, viața trăită pe culmile desăvârşirii duhovniceşti, în 
Hristos şi în Duhul Sfânt, pe lângă simţirea prezenţei lui 
Dumnezeu — mai are şi alte semne, arătări de roade şi 
binefaceri deosebite. Acestea sunt: contemplația, unirea cu 
Dumnezeu sau nunta spirituală, îndumnezeirea, extazul 


14 Sf. Isaia Pustnicul, Filocalia 1, p. 404. 

religios, bucuria mântuirii şi pacea sufletului!65, 

Ce este contemplaţia? 

Despre sfinți se spune că au trăit o viață con- 
templativă. Chiar şi despre oamenii religioşi, care trăiesc o 
viaţă spirituală mai înaltă, mai vie, mai evlavioasă, mai 
bogată în rugăciuni, în virtuți morale şi în participări la 
exercițiile cultului divin, se spune că sunt contemplativi. Se 
face chiar deosebire, încă de la Origen, între oameni 
(creştini), unii numindu-se activi, muncitori, lucrători, cu 
aplecări şi chemări deosebite spre lucruri şi fapte de folos, 
văzute şi pipăite; alții numindu-se contemplativi, visători, 
gânditori, cu înclinații şi chemări deosebite spre idei, spre 
gânduri şi simţiri care nu se văd şi nu întotdeauna îşi arată 
folosul pipăit în viață. Împărțirea aceasta nu este 
îndreptăţită decât în parte, deoarece nici un om nu este 
numai activ, sau numai contemplativ. Fiecare om activ 
trăieşte clipe de reculegere, de visare, de gândire, de odihnă 
şi de popasuri în lumea emoțiilor şi a ideilor; şi fiecare om 
contemplativ, oricât ar încerca să se ridice şi să trăiască pe 
munții cei înalți, luminaţi de soarele gândurilor şi al 
simțirilor celor mai curate, cea mai mare parte din viață şi-o 
trăiesc în disciplina muncii şi a ocupărilor practice. Chiar şi 
în vieţile sfinților, adică a oamenilor celor mai 
contemplativi, rugăciunea este împletită cu munca până la 
istovirea puterilor trupeşti şi sufleteşti. Cel mult se poate 


15 Numirile vieţii cu Dumnezeu sunt multe: contemplaţie, vedere 
şi trăire mistică, viață îngerească, dumnezeiască, unire cu Dumnezeu, 
nuntă duhovnicească, îndumnezeire şi altele, - deosebirile însă, precum 
vom vedea, sunt mici. - Conform Calist şi Ignatie, Rânduiala vieții în 
Dumnezeu, cap. 99, ms. 

spune că unii oameni au înclinații spre viaţa activă şi 
practică, iar alţii au înclinații spre viața contemplativă, spre 
viața care de cele mai multe ori dă tonul şi arată direcția 
spre care se îndreaptă întreaga viață şi muncă, a omului. 

Nu este uşor de lămurit ce este contemplațiait. A 
contempla înseamnă a privi mai mult cu ochii sufletului 
decât cu ochii trupului. Tot ce se lucrează în contemplație, 
spune Sf. Isaac Sirul, nu este de văzut cu ochii trupeşti!$; şi 
a auzi mai mult cu urechile sufletului decât cu urechile 
trupului; înseamnă a străvedea cu sufletul, ceea ce cu ochii 
trupului nu se poate vedea; înseamnă a privi în adâncuri, în 
fondul lucrurilor şi al ființelor; înseamnă a ne cufunda cu 
privirea atentă, dreaptă şi fixă, în adâncimea tainelor lumii 
şi ale vieţii. Din punct de vedere religios, a contempla 
înseamnă a privi cu admirație şi a cugeta în toată 
adâncimea lor, cu ajutorul harului, adevărurile divine şi 
veşnice, adevărurile descoperite de Dumnezeu şi pe Însuşi 
Dumnezeu. Contemplaţia ar fi deci străvederea tainică, a 
lui Dumnezeu şi a adevărurilor sfinte descoperite de El. 

Un văzător de Dumnezeu, dintre cei dintâi şi dintre 
cei mai mari, a fost profetul Moise — conducătorul, 
dezrobitorul, organizatorul poporului său şi activ şi 
contemplativ în acelaşi timp. Despre el se spune că atunci 


1% În limba latină cuvântul templum la început însemna pătratul 
sau cercul pe care augurii (ghicitorii) îl făceau pe cer, ca înlăuntrul lui să 
observe zborul şi cântecul păsărilor. Contemplor, ari, din care s-a născut 
cuvântul contemplatio, însemna privirea augurilor în acel pătrat sau 
cerc, pentru ca din zborul şi din cântecul păsărilor să tâlcuiască viitorul. - 
Conform 1. Nădejde, Dicţionar Latin-Român, ed. V, laşi, 1924, p. 58, col. ] şi 
p. 138, col. Il. 

167 Sf. Isaac Sirul, Cuvinte ascetice, Cuvântul 1, ms., p. 21. 

când era pe munte, înaintea lui Dumnezeu şi vorbea cu El, 
fața lui era iluminată; strălucea de atâta lumină, încât după 
ce ieşea din fața Domnului şi cobora de pe munte, trebuia 
să şi-o acopere cu un văl, ca să-l poată privi fiii lui Israel 
(vezi leş. 34:28-35). Din întâlnirea şi vederea lui Dumnezeu 
se revărsa peste el atâta lumină, încât strălucea ca un soare 
în faţa poporului. 

Alt mare văzător de Dumnezeu, poate cel mai mare 
din Vechiul Testament, de asemenea în acelaşi timp activ şi 
contemplativ, a fost profetul rege David -— creatorul, orga- 
nizatorul şi întăritorul statului iudeu, autorul psalmilor şi al 
Psaltirii. Ceea ce pentru fiii lui Core, cântăreţi de psalmi şi 
aceştia, era o dorință, cuprinsă în rugăciunea de cerere: 
«Trimite lumina Ta şi adevărul Tău, Dumnezeule, să mă 
povăţuiască şi să mă ducă la muntele Tău cel sfânt şi la 
locaşul Tău!» (Ps. 42:2-3) — pentru David era o dorință 
împlinită; căci spune el: «Revărsatu-s-a peste noi lumina 
feței Tale, Doamne, şi ai umplut de veselie inima mea...» 
(Ps. 4:6-7). Altădată se destăinuie: «Inima mea îmi zice din 
partea Ta: Caută fața Mea! Faţa Ta, Doamne, voi căuta...» 
(Ps. 26:11). Şi a căutat-o viaţa întreagă, încredinţat că se şi 
poate afla. Căci dacă porunca vine de la Dumnezeu — Caută 
fața Mea — este sigur că ea se şi poate împlini, că adică fața 
lui Dumnezeu se şi poate afla şi vedea. Din lumina primită 
de la Dumnezeu, care l-a iluminat şi l-a insuflat, se revarsă 
frumusețea nepieritoare, dumnezeiască, a psalmilor săi. 

Mântuitorul, în convorbirea cu cele două surori Marta 
şi Maria, care întruchipează pe oamenii activi şi con- 
templativi, laudă sufletele care ascultă cuvântul Domnului 
şi caută fața Lui. «Maria partea cea bună şi-a ales, care nui 

se va lua» (Lc. 10:42) — adică: privirea feței Mântuitorului, 
ascultarea şi urmarea Evangheliei Lui, este singura formă 
de avere şi zestre pe care o putem trece cu noi în 
veşniciel68... 

Sf. Pavel, iarăşi un exemplu neîntrecut de om activ şi 
contemplativ în acelaşi timp, a fost răpit până la al treilea 
cer, în rai, unde a auzit cuvinte nespuse şi a avut parte de 
vedenii şi descoperiri de la Dumnezeu pe care nu este cu 
putință omului a le rosti (2 Cor. 12:1-4). lar Sf. Petru, tot un 
neîntrecut exemplu de om activ şi contemplativ, ne 
încredințează că «îngerii doresc să stea să privească fața lui 
Dumnezeu şi adevărurile Evangheliei» (1 Petr. 1:12) — atât 
de mari sunt binefacerile şi fericirile contemplației. 

Mai amintim între marii văzători pe vulturul gândirii 
creştine: Sf. loan Evanghelistul, activ şi contemplativ de 
model, care vede pe Dumnezeu în lumină: «Dumnezeu este 
lumină» (1 In. 1:5) şi în iubire: «Dumnezeu este iubire» (1 
In. 4:8, 16). Oamenii creştini, după Sf. loan, sunt fiii lui 
Dumnezeu, pentru că trăiesc în lumină şi în iubire. Ca fii ai 
lui Dumnezeu, toți avem făgăduinţa că «vom fi asemenea 
Lui, fiindcă ÎL vom vedea aşa cum este» (1 In. 3:1-2). 

Aceşti trei apostoli, oamenii cei mai plini de darurile 
Duhului Sfânt, sunt cei mai mari răspânditori ai creştinis- 
mului în lume, organizatorii şi conducătorii Bisericii în 
centrele culturale, religioase şi politice din vechime, în 


18 Asta nu înseamnă că munca Martei nu este preţuită de 
Mântuitorul. lisus Hristos iubeşte deopotrivă şi pe Lazăr şi pe Marta şi 
pe Maria (In. 11:5). Întrebat dacă Maria are trebuință de osteneala Martei, 
un bătrân părinte duhovnicesc a răspuns: „Negreşit, trebuință are Maria 
de Marta, căci prin Marta se laudă şi Maria”, Patericul, p. 219. 


271 


Pr. ILARION FELEA 


oraşele: Ierusalim, Antiohia, Efes, Atena, Corint şi Roma, şi 
totodată autorii unor scrieri care sunt cele mai răspândite şi 
mai citite în lumea întreagă (Apocalipsa, Evanghelia şi cele 
trei Epistole ale Sf. loan; cele două Epistole ale Sf. Petru şi 
cele paisprezece Epistole ale Sf. Pavel). 

Deasupra tuturor străluceşte cu Soarele Dumnezeirii 
Sale, Mântuitorul lisus Hristos, cu viața şi opera Sa: 
Evanghelia, Jertfa şi Biserica Sa. Este prea bine ştiut, că în 
lucrarea Sa de mântuire, făcea adeseori popasuri, când se 
retrăgea în singurătate, prin munţi, prin pustiuri, prin 
şesuri sau în grădina Ghetsimani, ca să se liniştească — în 
tăcere şi în rugăciune, în întâlniri şi convorbiri tainice cu 
Tatăl şi cu Duhul Sfânt. El singur a putut spune despre 
Sine, fără să Se contrazică: «Eu sunt Lumina (Soarele) 
lumii...» (In. 8:12). «De M-aţi fi cunoscut pe Mine, aţi fi 
cunoscut şi pe Tatăl Meu, şi acum ÎL cunoaşteţi şi L-aţi şi 
văzut» (In. 14:7). «Cel ce M-a văzut pe Mine, a văzut pe 
Tatăl Meu» (In. 14:9); «şi cel ce mă vede pe Mine, vede pe 
Cel ce M-a trimis» (In. 12:45); vede o Persoană de-o-ființă cu 
Dumnezeu, vede pe Dumnezeu. 

Am ales şi am amintit dintre marii văzători ai ome- 
nirii munții cei mai înalți, ca din privirea lor să putem 
cunoaşte ce este contemplația. Şirul lor se poate întregi cu 
exemple nenumărate. Toţi proorocii şi apostolii au fost 
„văzători”. Câţi dintre oameni nu sunt adeseori încre- 
meniți, absorbiți în sine; văd şi aud înlăuntrul lor; visează 
cu ochii deschişi, contemplează? Stări de acestea cu toții 
trăim şi ele ne ajută să înțelegem. Ce este contemplația? 

Întâi de toate, contemplația este o credință deplină. 
Este o credință simplă, dovedită prin idei şi prin cuvinte, 

prin auzirea cuvintelor. Contemplaţia este o credință 
deplină, vădită prin auzire, prin vedere şi străvedere. 
Contemplaţia este o cale (metodă) spre sfințenie şi spre 
Dumnezeu; o cale de curăţire, luminare şi desăvârşire a 
sufletului, prin virtute, prin rugăciune şi mai mult prin har. 
Contemplaţia este un har deosebit al Sfântului Duh, o 
iubire sfântă, caldă şi luminoasă, în care sufletul aude 
cuvinte nespuse şi vede în lumină pe Dumnezeu. Con- 
templaţia este privirea şi auzirea adevărurilor şi simțirea 
tainelor dumnezeieşti cu ajutorul luminii primite în suflet 
prin harul descoperirii; este cunoaşterea intuitivă, tainică şi 
suprafirească a lui Dumnezeu!%, cufundarea şi scăldarea în 
lumina dumnezeirii prin curăţenia credinţei şi prin căldura 
iubirii; e atenţia, îndreptarea simplă, fiiască, dulce, iubitoare 
a sufletului spre Dumnezeu şi spre lucrurile dumnezeieşti; 
e fiica iubirii şi a credinței; simţirea sfântă a prezenţei lui 
Dumnezeu, ca al aerului în spațiu. Contemplaţia e străve- 
derea lui Dumnezeu în lumina minţii şi simţirea Lui plină 
de iubire în văzduhul inimii. Contemplaţia este vederea, 
cunoaşterea şi adorarea lui Dumnezeu, prin iubire fără 
cuvinte, fără asemănări sau icoane (imagini); o auzire şi o 
vedere ţintită, încordată şi o cunoaştere concentrată, 
directă, intuitivă, fixă şi iubitoare; vedere şi cunoaştere în 
toată măreţia, strălucirea şi puterea Lui şi a făpturilor Lui. 
Contemplaţia este descoperirea lui Dumnezeu în suflet şi 


16 După Sf. Isaac Sirul sunt trei feluri de cunoaşteri: una firească, 
prin rațiune, care ne ajută să deosebim binele de rău; a doua, 
duhovnicească, prin credinţă, cu ajutorul revelației; şi a treia tainică, 
prin contemplaţie, din auzire şi vedere mai presus de fire. Cuvinte 
ascetice, Cuvântul 18, ms., pp. 62-66, 74-76, 220-233. 

ridicarea sufletului până la asemănarea cu Dumnezeu şi 
până la vederea limpede a adevărurilor divine, însoţită de 
bucuria şi fericirea de a fi ajuns la ele, la admiraţia lor şi la 
complăcerea de a trăi tăcut şi tainic, în El şi în ele... 
Contemplaţia este calea spre Dumnezeu a celor desăvârşiți 
prin despărțirea de lume, prin exercițiul virtuţilor, prin 
meditaţia adevărurilor veşnice, prin împărtăşirea cu 
Sfintele Taine, prin sfinţirea vieţii (conformarea voinţei 
noastre cu voința lui Dumnezeu), prin alipirea iubitoare a 
inimii de Dumnezeu - cale de rugăciune şi de lumină 
deschisă tuturor sufletelor doritoare de sfințenie şi 
desăvârşire. 

Aceasta este contemplaţia: auzirea, vederea, cunoaş- 
terea şi iubirea lui Dumnezeu, în cămara cea de taină, 
tăcută şi adâncă a inimii. 

Frumuseţea dumnezeiască este cea mai înaltă 
frumuseţe, obârşia şi izvorul tuturor frumuseţilor. Sufletul 
omului este creat după chipul Creatorului şi de aici 
valoarea lui neprețuită şi dorința lui nesăturată de a-L 
căuta, a-L vedea şi adora, în toată bunătatea şi frumusețea 
Lui. Vederea feţei lui Dumnezeu este una dintre marile 
dorințe ale sufletului şi una dintre marile făgăduințe 
descoperite în Evanghelie. Toţi proorocii, apostolii, sfinţii şi 
credincioşii au o singură slavă, o singură desfătare, o 
singură bucurie mai presus de toate: să vadă pe Dumnezeu 
şi să se minuneze de vederea Lui, să-L contemple. Nici 
oamenii nu încetează a căuta, nici îngerii nu se satură a 
privi (contempla) faţa lui Dumnezeu. Raiul e fericirea de a 
vedea pe Dumnezeu. De aceea cu dreptate se spune că: 
„Dacă faţa lui Dumnezeu s-ar arăta o clipă în iad, iadul ar 

ajunge rai; dacă o singură clipă nu s-ar arăta în rai, raiul s- 
ar preface în iad'”17. Rai poate ajunge orice suflet în care Se 
arată sau Se simte Dumnezeu -— la rugăciunile, cântările şi 
slujbele Bisericii, prin care se întăreşte, se înalță, se 
înnoieşte în lupta vieții. 

Acum putem înțelege cuvintele: «Caută fața Mea!...» 
Caută, creştine, şi contemplă fața lui Dumnezeu, ca să te 
poți bucura de frumusețea ei negrăită! 

Dumnezeule, milostiveşte-te spre noi, ... luminează fața Ta 
spre noi şi ne miluieşte; ca să putem cânta cu credinţă: 
„Văzut-am lumina cea adevărată”... 


Felurile şi treptele contemplației 


Sunt daruri, slujiri şi lucrări deosebite, dar e 
acelaşi Dumnezeu Care lucrează toate în 
toți 

(1 Cor. 12:4-7) 


După ce am definit contemplaţia, străvederea tainică 
a lui Dumnezeu în lumina minţii şi simţirea Lui plină de 
iubire în văzduhul inimii, darul vederii în adâncul 
Dumnezeirii — pentru a înțelege noimele lucrurilor, mai 
avem de răspuns la câteva întrebări în legătură cu ea, şi 
anume: De câte feluri este contemplaţia şi care sunt gradele 
sau treptele ei? Care este deosebirea între meditaţie şi 
contemplație? Cum se ajunge la contemplaţie? Care sunt 
cerințele ei? Ca în cele din urmă să încheiem spunând 


170 |lie Miniat, Didahii şi Predici, trad. Pr. D. Fecioru, Bucureşti, 
1945, p. 54. 

câteva cuvinte despre viața contemplativă, despre foloasele 
şi binefacerile ei. 

Contemplaţia religioasă (tainică, mistică) este de trei 
feluri: naturală, supranaturală şi divină, fiecare având mai 
multe sub-împărțiri. 

Contemplaţia naturală este vederea bunătății şi 
înțelepciunii lui Dumnezeu, prin gândire în natură, în 
oglinda lucrurilor Sale, în operele Sale de Creator. Ea poate 
fi nu numai religioasă, dar şi artistică şi filosofică, în care 
omul se ridică la intuiţia înaltă a frumosului şi a adevărului 
apoi sensibilă, adică făcută prin simțuri, imaginativă, adică 
închipuită prin icoane în amintire şi intelectuală, adică în 
lumina curată a minţii sănătoase!!. 

Natura şi lumea întreagă este o carte în care se văd şi 
se citesc gândurile şi atotînțelepciunea lui Dumnezeu. 
Vederea şi citirea aceasta, contemplarea lui Dumnezeu în 
natură, cu puterile fireşti ale sufletului, e o nespusă desfă- 
tare. Aceasta e contemplația cea mai simplă, cea mai uşoară 
şi cu putință pentru toți începătorii în viaţa duhovnicească. 
Din contemplaţia naturală s-au născut atâtea poezii 
nemuritoare, frumuseți artistice şi alte nenumărate lucrări 
înălțătoare de suflete, din care amintim una, rămasă de la 
fericitul Augustin: „Am întrebat pământul - zice fericitul 
Augustin - dacă e Dumnezeul meu şi el mi-a răspuns: Nu 
sunt eu!... Şi toate lucrurile lui mi-au făcut aceeaşi 
mărturisire. Am întrebat mările, adâncurile şi viețuitoarele 
care se mişcă în ele, şi mi-au răspuns: Nu suntem noi 
Dumnezeul tău; caută mai presus decât noi. Am întrebat 
vânturile care suflă şi aerul cu locuitorii săi şi mi-au 


171 Nichifor Crainic, Curs de mistică, ms., p. 171. 

răspuns: Anaximene se înşeală; nu suntem noi Dumnezeul tău. 
Am întrebat cerul, luna şi stelele: Nici noi nu suntem 
Dumnezeul tău. Am zis atunci tuturor acestor lucruri, ce 
năvălesc la porțile simţurilor mele: Voi îmi spuneţi că nu 
sunteți voi Dumnezeul meu. Spuneţi-mi totuşi ceva despre 
Dumnezeul meu. Şi toate mi-au strigat cu mare glas: El e cel 
care ne-a făcut (Ps. 99:2). Şi le-am privit atunci încă o dată: 
frumuseţea lor fu răspunsul lor!..."172. 

Astfel de contemplaţii au rolul să ne deschidă ochii să 
vedem pe atotputernicul, atotînțeleptul şi bunul Creator în 
oglinda lucrurilor şi a făpturilor Sale. 

Contemplaţia supranaturală este vederea bunătăţii şi 
înțelepciunii lui Dumnezeu, prin credință, în oglinda 
adevărurilor descoperite şi în economia tainelor mântuirii. 
Din contemplaţia supranaturală s-a născut poezia psalmilor 
(cu deosebire psalmul 103), frumuseţea parabolelor Mân- 
tuitorului şi alte nenumărate cântări şi lucrări înălțătoare de 
suflet. Toate rugăciunile şi cântările Bisericii, ca de altfel 
întreg cultul divin, nu sunt altceva decât roade binecuvân- 
tate ale contemplației supranaturale. Cuvintele rugăciunii: 
„Străluceşte în inimile noastre, lubitorule de oameni, 
Stăpâne, lumina cea nestricăcioasă a cunoaşterii Dum- 
nezeirii Tale, deschide ochii gândurilor noastre spre înţel- 
egerea evangheliceştilor Tale propovăduiri...” sau „Văzut- 
am lumina cea adevărată, primit-am Duhul Cel ceresc, 
aflat-am credinţa cea adevărată...” şi altele nu sunt altceva 
decât modele şi roade ale contemplaţiei supranaturale, care 
au menirea să deştepte în noi simţurile sufletului spre a 


12 Fericitul Augustin, Confesiuni, X, cit. din Curs de Teologie 
Mistică, de Nichifor Crainic, pp. 244-245. 

gusta din mireasma adevărurilor dumnezeieşti. 
Contemplaţia divină este vederea în adâncul bunătăţii 
şi al înțelepciunii lui Dumnezeu, prin lumina harului; 
vedere simplă şi trăire directă şi iubitoare în lumina 
Dumnezeirii. Modele pentru o astfel de contemplaţie ne 
oferă experiențele Sfinţilor: toți profeții, apostolii şi acei 
sfinți care poartă în cărțile Bisericii numirea de „văzători”. 
Contemplaţia primită sau pasivă este împărţită în 
nedesăvârşită şi desăvârşită. Contemplaţia pasivă nedesă- 
vârşită are următoarele trepte: reculegerea, adică rugă- 
ciunea în care puterile sufletului se adună înăuntru şi pe 
nesimţite se lasă în voia lui Dumnezeu; liniştea, adică 
rugăciunea lină şi plină de dulceaţă şi pace, şi somnul 
puterilor adică rugăciunea în care puterile sufletului sunt 
aproape moarte pentru lume şi absorbite în Dumnezeu. În 
stările acestea sufletul varsă „lacrimi dumnezeieşti” de du- 
rere şi de bucurie; de durere pentru că îşi vede nevrednicia 
față de lumina dumnezeirii pe care o doreşte; şi de bucurie, 
pentru că simte prezența Dumnezeirii care îl atrage. 
Contemplația pasivă desăvârşită are următoarele 
trepte: unirea cu Dumnezeu, extazul religios şi nunta du- 
hovnicească (despre care vom aminti în meditații aparte)!?. 
Împărţirea aceasta ne arată şi treptele contemplației. 
Ea este făcută mai întâi de către Dionisie Areopagitul, care 
ne înfăţişează felurile şi treptele contemplației, simbolic, 
prin mişcarea dreaptă, spirală şi circulară!”*. Contemplația 
naturală e închipuită prin mişcare dreaptă: plecarea de la 


17% E. Lamballe, La contemplation, Paris, 1931, pp. 140-201 şi 
Nichifor Crainic, Curs de Teologie Mistică, pp. 377-383. 
17 Sf. Dionisie Areopagitul, Despre numele divine, capitolul IV, pp. 8-9. 

un punct pentru a ajunge la alt punct; plecarea de la natură 
pentru a ajunge, prin gândire, la Dumnezeu; ridicarea cu 
gândul şi cu inima de la cele văzute la cele nevăzute. 
Contemplația supranaturală e închipuită prin mişcarea 
spirală: plecarea de la adevărurile descoperite de 
Dumnezeu (revelate) la Dumnezeu; de exemplu acea 
învățătură despre facere (creaţie), cădere, întrupare şi 
mântuire prin credinţă la Dumnezeu. Contemplaţia divină 
e închipuită prin mişcarea circulară, care dintre toate 
mişcările e cea mai regulată, cea mai uniformă şi mai 
desăvârşită, învârtindu-se mereu în jurul aceluiaşi centru. 
Contemplaţia divină, asemănată cu mişcarea circulară, este 
proprie îngerilor şi sfinților: liberă de rătăciri, îndreptată 
întotdeauna spre binele şi frumosul fără de început şi fără 
de sfârşit, spre Dumnezeu, spre centrul mai presus de orice 
odihnă şi de orice mişcare!75. 

Astfel, ridicarea la Dumnezeu prin gândirea la 
făpturi, la frumuseţile naturii şi la înţelepciunea legilor 
după care se conduce natura, reprezintă treapta cea dintâi a 
contemplaţiei. Ridicarea la Dumnezeu prin meditarea 
desăvârşirilor Lui în revelaţiile şi în tainele religiei, 
reprezintă a doua treaptă a contemplaţiei. Ridicarea la 
Dumnezeu până la unirea cu El în lumină, prin iubire şi 
har, arată a treia şi ultima treaptă de contemplație. 

Din aceste trepte şi împărțiri se poate înţelege care 
este deosebirea dintre cunoaştere, meditație şi contem- 
plaţie. Cunoaşterea e descoperirea Tainelor, meditaţia este 
cugetarea lor, iar contemplația este vederea în adâncul 
Dumnezeirii. Meditaţia cercetează adâncurile Tainelor şi ale 


175 Ibidem, capitolul IV, pp. 8-9, 38-39. 

Dumnezeirii. Contemplaţia se minunează de vederea lor. 
Meditaţia este o lucrare o minţii: o gândire şi o cunoaştere 
rațională, un examen de sine şi o convorbire cu sine despre 
adevărurile religiei; o reculegere, o adâncire în învățăturile 
morale şi în dogmele Bisericii. Meditaţia este pregătirea 
sufletului pentru contemplaţie. De aceea a şi fost definită 
„pregătirea psihologică a contemplaţiei” 175. Partea sau 
treapta întâia şi a doua a contemplaţiei se şi aseamănă cu 
meditaţia, cu deosebirea că în meditaţie lucrarea de căpe- 
tenie o are mintea, rațiunea, cugetarea, gândirea religioasă, 
iar în contemplație lucrarea de căpetenie după gândire o 
are vederea, iubirea şi adorarea lui Dumnezeu, privirea 
concentrată în adâncurile orbitoare de lumină ale 
Dumnezeirii, cu ajutorul harului. 

De aceea nu trebuie confundată contemplaţia cu 
meditaţia, dar mai ales nu trebuie confundată cu vedeniile, 
cu visele şi cu închipuirile (iluziile) cu care înşeală sau se 
înşeală unii oameni. Biblia şi Biserica fac deosebire limpede 
între descoperirea (revelația) divină şi cerințele (condiţiile) 
de mântuire, care sunt obligatorii pentru toți credincioşii de 
o parte — şi între pretinse vedenii, profeție vie, grăiri în 
limbi (glosolalii), închipuiri înşelătoare şi descoperiri 
particulare, care nu sunt cerințe de mântuire şi nu sunt 
obligatorii pentru nimeni. Cele dintâi sunt de la Dumnezeu, 
iar cele din urmă sunt de la oameni şi mai ales de la 
demoni, de la duhurile înşelătoare. Mulţi oameni îşi închi- 
puie că văd ceea ce cugetă sau ceea ce visează şi de aceea 
cad foarte uşor în greşeala de a crede că au văzut îngeri, 


17% Nichifor Crainic, Curs de Teologie mistică, ms., p. 233. 

sfinți, pe Maica Domnului, pe Duhul Sfânt, pe Hristos, pe 
Dumnezeu... Astfel de vedenii Biserica le socoteşte mai 
mult vătămătoare decât folositoare. Sfânta Scriptură! şi 
Sfinţii Părinți nu numai ne sfătuiesc să nu ne luăm după 
vedenii şi să ne ferim de ele, dar şi atunci când s-ar putea să 
le avem, să le tăinuim, să nu ne lăudăm cu ele, ci îndată să 
le spovedim duhovnicului. Mai bine să ne vedem păcatele, 
decât să vedem îngeri; şi mai bine să vedem pe Hristos 
Domnul în viața viitoare decât în viața aceasta, aşa ne 
sfătuiesc sfinții. Că cine se reazemă pe vise e ca şi cine se 
reazemă pe umbră: se înşeală şi cade. „Nu dori să vezi 
îngeri, scrie Evagrie Monahul, sau Puteri, sau pe Hristos în 
chip sensibil, ca să nu-ți ieşi cu totul din minte, luând lupul 
drept păstor şi închinându-te dracilor vrăjmaşi” !% [...] 
„Dacă i se va arăta vreunuia dintre cei ce se nevoiesc, fie 
vreo lumină, fie vreo figură în chip de foc, fie vreun glas, 
nicidecum să nu primească o astfel de arătare. Căci este o 
înşelăciune vădită a vrăjmaşului, care a amăgit pe mulți 
prin neştiință, făcându-i să se abată de la calea adevărului. 
Noi însă ştim că până ce petrecem în trupul acesta 
stricăcios, suntem departe de Dumnezeu, adică nu putem 
să-L vedem în chip văzut nici pe El, nici altceva din 
minunile cereşti”, scrie Fericitul Diadoh al Foticeei!7?.[...] 
„Unui frate oarecare i s-a arătat diavolul într-o noapte, în 
chip de înger luminat şi i-a zis lui: Eu sunt Gavriil şi sunt 
trimis la tine să-ți aduc o veste bună. lar fratele i-a răspuns: 


177 Deut. 13:1-5; 18:9-12; Mt. 24:23-24; FA 8:9-13, 24; 13:8-12; 2 Cor. 
11:12-14; 12:1-7; 1 In. 41; ş.a. 

17 Evagrie Monahul, Filocalia 1, p. 90. 

179 Ibidem, p. 353. 

Caută că vei fi trimis la alții, că eu sunt păcătos şi nu sunt 
vrednic să văd înger. Aceasta el zicând, îndată a pierit 
vicleanul dinaintea lui şi a fost nevăzut”!%.[...] Unui bătrân i 
s-a arătat diavolul zicându-i: „Eu sunt Hristos”. Atunci 
bătrânul a închis ochii. Întrebat: de ce-şi închide ochii, 
bătrânul a răspuns: „Eu nu vreau să văd pe Hristos cu ochii 
mei aicea în lumea aceasta...”. Acestea auzind diavolul, s-a 
făcut nevăzut!8!.[...] Un frate a întrebat pe un bătrân iscusit: 
„Părinte, cum de zic unii că de multe ori văd arătarea 
îngerească?” Răspuns-a lui bătrânul zicând: „Fiule, fericiți 
sunt cei ce văd păcatele lor, iar nu cei ce văd arătări şi alte 
licruri/182, 

Neasemănat sunt mai folositoare virtuțile decât 
vedeniile. Sfințenia nu constă în vedenii. Sfinţii sau au 
respins, sau au ascuns vedeniile. Nici un om nu a fost trecut 
în rândul sfinților pentru vedenii, ci numai pentru sfințenia 
vieții. Cei ce fac voia lui Dumnezeu şi caută sfințenia, aceia 
vor vedea pe Dumnezeu. 


Cerinţele şi binefacerile contemplației 


I. 


«Vântul suflă unde vrea...» 
(In. 3:8) 


După ce am văzut: ce este şi de câte feluri este 
contemplaţia religioasă, urmează să vedem: Cum se ajunge 


180 Patericul, p. 318. 
181 Ibidem, pp. 318-319. 
182 Ibidem, p. 346. 

la contemplaţie? Care sunt cerințele (condiţiile) pentru 
înfăptuirea ei, foloasele şi binefacerile ei? 

Contemplaţia, mai ales în faza ei ultimă, divină, este 
un dar, un favor de la Dumnezeu, destul de rar. Puţini 
oameni se învrednicesc de un astfel de favor, chiar şi atunci 
când îl doresc din toată inima şi se pregătesc din toate 
puterile sufletului pentru primirea lui. «Vântul suflă unde 
vrea», spune Mântuitorul (In. 3:8), dar se revarsă în suflete 
pregătite. De aceea, nu încape nici o îndoială, că darul 
contemplaţiei presupune o pregătire deosebită, cerinţe 
sufleteşti, virtuți şi desăvârşiri comune între Dumnezeu şi 
om, dintre care nu pot lipsi iubirea şi sfințenia. 

În tot ce am spus şi am scris până aici: 

+ despre piedicile care stau în calea mântuirii şi a 
fericirii omului (despre ispite, pofte, plăceri, păcate şi 
patimi); 

e despre curățirea sufletului prin nevoinţele trupului 
(asceză şi mortificări), prin curățirea şi paza simțurilor, a 
gândurilor şi a inimii, prin întărirea şi îndreptarea voinței 
în direcţia binelui, adevărului şi frumosului, prin rugăciune 
şi prin Sfintele Taine, pentru a scăpa de ispite, pofte, plăceri 
şi patimi; 

e despre luminarea sufletului prin  povățuirea 
duhovnicului, prin citirea cărților duhovniceşti, prin crezul 
şi canoanele Bisericii, prin poruncile lui Hristos şi prin 
virtuțile Evangheliei, prin gândirea evlavioasă (meditaţia) 
şi prin darurile Sfântului Mir; 

* şi despre desăvârşirea sufletului prin viața trăită în 
Hristos, prin darul lui Dumnezeu, prin Sfânta Biserică, prin 
Sfânta Cuminecătură şi prin Sfânta Liturghie — nu am făcut 

altceva decât am arătat calea spre Tabor, urcuşul spre 
fericita vedere a lui Dumnezeu, spre contemplaţie. Toate 
meditaţiile noastre nu sunt altceva decât cerințe duhov- 
niceşti, fără de care este cu neputinţă viața religioasă în 
forma ei cea mai curată, mai luminoasă şi mai desăvârşită, 
adică viața contemplativă; toate au în vedere pregătirea 
sufletului pentru întâlnirea cu Dumnezeu, pentru vederea 
lui Dumnezeu, pentru unirea cu Dumnezeu, pentru 
contemplaţie. 

Ca să se poată bucura de favorul contemplaţiei, 
sufletul trebuie să fie întâi de toate în stare de smerenie. 
„Începutul contemplaţiei este smerenia, iar desăvârşirea 
smereniei este contemplația” 1%. Starea de smerenie este 
legată de starea de har a sufletului. Contemplaţie se dăru- 
ieşte prin har; nu se mişcă prin fire, ci se dăruieşte prin 
credință mai presus de fire. După Sf. Isaac Sirul, omul poate 
avea patru stări sufleteşti: 1. Starea sufletului înafara sau 
împotriva firii, când e pornit spre patimi; 2. Starea mai 
prejos de fire, când firea lui este căzută cu totul; 3. Starea 
sufletului cea după fire, în care ajunge la cunoaşterea făp- 
turilor lui Dumnezeu şi 4. Starea mai presus de fire, starea 
de contemplare a Dumnezeirii celei mai presus de ființă 1%. 

Starea de har presupune şi pretinde starea luminoasă 
de curățenie a inimii. Ceaţa patimilor întunecă puterea 
străvăzătoare a sufletului!5. Contemplaţia se face numai 
după ce trupul s-a curăţit de patimi. Cele ale lui Dumnezeu 


18 Sf. Calist Catafygiotul, Capete despre Rugăciune, Capitolul 25, 
ms., p. 19. 

1%4 Sf. Isaac Sirul, Cuvinte Ascetice, Cuvântul 83, ms., p. 267. 

18% Sf. Calist Catafygiotul, op. cit., Capitolul 88, p. 66. 

vin singure, dacă locul e curati&. Curăţit, sufletul vede în 
chip duhovnicesc, nu cu trupul, ci cu duhul. «Cei curaţi cu 
inima vor vedea pe Dumnezeu» - zice Mântuitorul (Mt. 
5:8). Tâlcuind aceste cuvinte, Sf. Simeon Noul Teolog spune 
că vederea lui Dumnezeu nu este o făgăduință numai 
pentru veacul viitor, ci pentru orice vreme. Dacă în viața 
aceasta se face inima curată, tot în viața aceasta urmează să 
fie văzut Dumnezeu. Dacă numai după moarte poți vedea 
pe Dumnezeu, atunci poți zice că şi curățirea inimii se poate 
face numai după moarte. Dacă aşa ţi se va întâmpla, 
niciodată nu vei vedea pe Dumnezeu, fiindcă după moarte 
nu mai poți face fapte plăcute lui Dumnezeu prin care să-ți 
faci inima curată!”. Hristos Mântuitorul în viața de aici ne 
făgăduieşte că va veni la noi şi locaş la noi va face (În. 14:21- 
23). Cum se întâmplă o venire ca aceasta, în lumina tainică 
a contemplației, ne-o spune tot Sf. Simeon Noul Teolog, în 
următorul exemplu: Un tânăr, ca de douăzeci de ani (se 
pare că era chiar el, Sf. Simeon), deşi nu a postit ani mulți, 
nici nu a purtat haine de păr, ci ca un înger în trup cu duhul 
a privegheat şi a petrecut, în credință şi în paza poruncilor. 
Adeseori, ca şi când ar fi fost de față înaintea Domnului 
cădea şi cu lacrimi se ruga, mai mult cu mintea decât cu 
trupul: „Dumnezeule, curățeşte-mă pe mine păcătosul...”. 
Cum sta nemişcat ca un stâlp, iată că o lumină strălucitoare, 
dumnezeiască i s-a arătat şi i-a umplut inima de bucurie şi 
de o dulceaţă nespusă. „Aceasta s-a făcut precum Dum- 
nezeu ştie“'188. În starea aceasta, nu ştia tânărul dacă se află 


18 Sf. Isaac Sirul, op. cit., Cuvântul 30, ms., pp. 134-135. 
187 Sf. Simeon Noul Teolog, Cuvântarea 63, ms., p. 269. 
188 [bidem., pp. 189-190. 

în casă, în cer sau pe pământ; nu mai avea nici o grijă şi nici 
un gând. A uitat de toată lumea, şi simțea cum totul era 
cuprins de acea lumină nematerialnică ce i s-a arătat. Aşa se 
adevereşte că unde este curăţie de inimă, acolo e strălucire 
şi frumuseţe dumnezeiască. 

De aceea se cere pentru contemplaţie râvnă spre 
smerenie şi desăvârşire, stare de sfințenie şi de iubire 
aprinsă, pură, dumnezeiască. Lumina şi vederea dinăuntru 
face cu putință lumina şi vederea dinafară. „Fără a avea 
cineva lumina dumnezeiască (binele, dragostea, pe Dum- 
nezeu) în sine, nu poate să o vadă nici în afară de sine, aşa 
cum ochiul care nu e străbătut de lumina fizică nu o poate 
vedea nici în afară”18. 

Sfinţirea, curățirea sufletului, înlăturarea chipurilor 
din minte şi a poftelor din inimă, dezlipirea de lume şi 
alipirea de Dumnezeu, rugăciunile, meditaţiile şi citirile 
duhovniceşti, împărtăşirea cu Sfintele Taine şi împodobirea 
sufletului cu virtuțile religioase şi morale, ridicarea minţii şi 
a ochilor inimii la privirea luminii şi a desăvârşirilor lui 
Dumnezeu - toate au de scop să facă din omul trupesc om 
duhovnicesc, să ne facă morţi faţă de lume şi vii față de 
Dumnezeu; toate ţintesc la sfințirea şi desăvârşirea 
sufletului; toate sunt „lemne” în focul iubirii. Contemplația 
este rodul şi scopul lor. 

Iubirea este căldura inimii, lumina minţii şi focul 
harului în care vedem (contemplăm) pe Dumnezeu. Toate 
cerințele contemplaţiei se contopesc şi se consfințesc în 
harul şi în puterea iubirii. Contemplaţia e fiica iubirii. 
Virtutea iubirii este atât de mare încât schimbă faţa, 


18 Dumitru Stăniloae, Filocalia 3, p. 15, nota 1. 

schimbă gustul, schimbă inima'%, schimbă mintea, schimbă 
purtarea şi toată viaţa omului. lubirea schimbă fața omului 
prin nevoințele postului şi ale înfrânărilor; schimbă gustul 
omului: ceea ce i s-a părut dulce (plăcerile vinovate) se 
preschimbă în amărăciune şi amărăciunea (virtutea) în 
dulceaţă; schimbă inima omului, o întoarce de la trecătoa- 
rele pofte lumeşti la cele veşnice; schimbă mintea omului, 
gândurile rele prin gânduri bune; schimbă voinţa, purtarea 
omului. Toată viața omului o schimbă iubirea: din Simon 
face Petru, din Levi Matei, din Saul Pavel. Iubirea din 
dumnezeiasca ei putere înalță omul până la treapta cea mai 
înaltă de fericire, la treapta vederii lui Dumnezeu, la 
contemplație, de unde aleşii lui Dumnezeu se coboară 
iluminați şi întineriți, după ce au gustat din izvorul 
Duhului şi din bucuriile cerului. Aşa se înțelege de ce 
oamenii contemplativi sunt cei mai activi şi de ce oamenii 
cei mai activi sunt şi contemplativi, ca Moise, David, Isaia, 
Petru, Pavel, loan şi alții!!. 


II. 


Nimeni nu poate trăi numai în contemplaţie, numai 


1% A. Massoulie, Meditations ..., p. 337. 

151 În Capetele cele despre „făptuire şi contemplaţie”, Ilie Ecdicul 
scrie: „Nici făptuirea nu e fermă fără contemplație, nici contemplaţia nu e 
adevărată fără făptuire. Căci şi făptuirea trebuie să fie rațională, dar şi 
contemplaţia, făptuitoare; ca prin cea dintâi, păcatul să fie fără putere, iar 
prin cea de-a doua, virtutea să fie tare în voirea bunătății... precum 
ochiul se vede din față, aşa contemplaţia din făptuire”; [lie Ecdicul, 
Filocalia 4, pp. 304-305. 


287 


„cati 


Pr. ILARION FELEA 


în brațele harului. În chip firesc, munca se împleteşte cu 
rugăciunea, făptuirea cu contemplaţia. Viaţa spirituală 
(mistică) rodnică şi sănătoasă constă din faptă (acțiune) 
sfântă, citiri duhovniceşti, rugăciuni, faptele milostivirii 
trupeşti şi sufleteşti, apostolat, evanghelizare, lucru cu 
brațele şi cu mintea şi din contemplaţia lui Dumnezeu!*2. 
Unde nu se întregesc şi nu se armonizează una cu alta, se 
ivesc rătăciri şi abateri de la disciplina vieţii creştine, pe 
care Biserica o păstrează şi o apără cu toată puterea şi 
asprimea. De aceea, dintre cerințele contemplației, nu poate 
lipsi nici munca, fapta sfântă, ca cel mai sănătos temei pe 
care se înalță contemplaţia. Rânduiala dumnezeiască este ca 
faptele să vădească meritul contemplației şi contemplaţia să 
lumineze şi să înmulțească faptele!%. 

Am lăsat mai la urmă rugăciunea ca cerință pentru 
contemplație. Viața contemplativă se susține prin credință 
(pentru că de nu veți crede, nu veți înțelege), prin împăr- 
tăşirea cu harul Sfântului Duh (care cercetează şi adâncurile 
lui Dumnezeu), prin înțelepciunea bunei ştiinţe (căci 
înțelepciunea luminează fața omului)!%, prin iubire (căci 
înflăcărează inima), prin fapte de virtute (căci ele adeveresc 
paza poruncilor) şi mai presus de toate prin rugăciune, căci 
în starea de rugăciune primeşte sufletul adierea sufletească 
şi puterea Sfântului Duh spre contemplare. 

Între contemplaţie şi rugăciune este atâta unire, încât 
uneori îi schimbă numele: rugăciunea se numeşte contem- 


1% S$. Luismet, La vie mystique, pp. 85-92. 

153 A. Massoulie, Meditations ..., p. 324. 

194 Sf. Calist Catafyiotul, Capete despre Rugăciune, Capitolul 81, p. 
5p. 

plaţie şi contemplația rugăciune, „rugăciune contem- 
plativă” — când bineînţeles a ajuns la cea mai înaltă curăţie, 
la desăvârşire. „Precum toate legile şi poruncile date de 
Dumnezeu oamenilor se întind, în puterea lor, până la 
curăția inimii, după cum spun Părinţii, tot astfel toate 
felurile şi toate formele de rugăciune, cu care oamenii se 
roagă lui Dumnezeu, se întind până la rugăciunea 
Guirața! 25%. 

Darul contemplaţiei se numeşte rugăciune pentru că 
se dă în stare de rugăciune curată, desăvârşită. Rugăciunea 
curată ne face să dobândim dragostea şi să simțim pe 
Dumnezeu. Nu există rugăciune dincolo de rugăciunea 
curată. „Rugăciunea (curată) e sămânţa, contemplaţia e 
rodul copt. Contemplația nu e nici rugăciune de cerere, nici 
de mulțumire, nici de laudă sau de slăvire, ci e o stare de 
răpire şi de uimire (2 Cor. 12:2), la care din zeci de mii de 
credincioşi abia ajung unii. Starea aceasta de rugăciune fără 
mişcările limbii şi ale inimii, este asemănătoare cu starea 
sfinţilor în împărăţia cerurilor, în viața viitoare, unde sfinţii 
nu cu rugăciuni se vor ruga — că mintea lor va fi răpită de 
duh, ci cu uimire se vor sălăşlui în bucurie şi slavă”1%. 

Prin sfințenie şi iubire, prin muncă şi rugăciune, prin 
credinţă şi fapte bune se pregăteşte sufletul pentru binefa- 
cerile contemplaţiei. Sufletul contemplativului este ase- 
menea cerului în care străluceşte şi respiră Dumnezeu; este 
asemenea raiului plin de lumină, de linişte, de frumuseţe, 
de pace şi de fericire; este cu adevărat biserica lui 
Dumnezeu, casa de rugăciune în care străluceşte şi se 


i55 Sf. Isaac Sirul, Cuvântul 32, ms., p. 139. 
1% Ibidem, pp. 140, 142-143. 

descoperă Tatăl, Fiul şi Duhul Sfânt; este inima în care se 
roagă Duhul Sfânt... 

Fericirea aceasta este făgăduită de către Mântuitorul 
Hristos tuturor ucenicilor Lui: «Fericiţi cei curați cu inima, 
că aceia vor vedea pe Dumnezeu» (Mt. 5:8). «De Mă iubeşte 
cineva, cuvântul Meu va păzi şi Tatăl Meu îl va iubi şi vom 
veni la el şi locaş la el vom face» (In. 14:23; vezi şi Apoc. 
3:20). «Căutaţi pacea şi sfințenia, fără de care nimeni nu va 
vedea pe Dumnezeu» (lov 12:14). În contemplaţie, bucuria 
şi fericirea vederii lui Dumnezeu nu este numai o 
făgăduință, ci un dar şi un favor de la Dumnezeu încă de 
aici, de pe pământ; o arvună a măririi şi a fericirii din viața 
viitoare; „o uşă de intrare spre împărăţia slavei viitoare”. 
Aici primim numai arvunele; întregul şi desăvârşitul în care 
nădăjduim se primeşte numai după moarte; «acum vedem 
ca prin oglindă,... atunci faţă către față...» (1 Cor. 13:12). De 
aceea scrie Sf. Grigore Cuvântătorul de Dumnezeu: „Din 
ziua când am renunțat la lucrurile acestei lumi pentru a-mi 
consacra sufletul contemplațiilor luminoase şi cereşti, ochii 
mei au strălucit prin lumina Treimii, al cărei strălucire 
depăşeşte tot ce gândirea ar putea prezenta sufletului 
meu”. Şi în alt loc, tot el scrie: „Nimic nu pare asemenea cu 
contemplaţia; ea ne facem să culegem bunurile vieții 
viitoare... să locuim pe pământ şi totuşi să-l părăsim pentru 
a ne statornici cu duhul în cer”1%. 

Aceasta fiind făgăduinţa şi dorința contemplaţiei — 
vederea lui Dumnezeu, acestea fiind cerințele contemplaţiei 


1% Nichifor Crainic, Curs de Teologie mistică, ms., p. 358. 
1% Cuvântul 38, 7, la Nichifor Crainic, op. cit., p. 374. 

- sfințenia, iubirea şi munca sfântă, precum şi toate acele 
mijloace duhovniceşti prin care se face curățirea, luminarea 
şi desăvârşirea sufletului, acestea fiind binefacerile 
contemplaţiei — comuniunea de viață cu Dumnezeu Cel viu, 
de trăire cu Duhul lui Dumnezeu Cel trinitar — cu Tatăl, 
Fiul şi Duhul Sfânt — mai precis: întâlnirea şi străvederea 
încă de pe pământ a feţei lui Dumnezeu; să căutăm, iubiţi şi 
binecuvântaţi creştini, să trăim viața după voia lui Dum- 
nezeu, aşa după cum a rânduit-o Dumnezeu: în muncă şi în 
contemplație. Şase zile sunt lăsate de Dumnezeu pentru 
muncă în folosul vieţii trupeşti; ziua a şaptea este rânduită 
pentru binele vieții sufleteşti. Duminica şi fiecare sărbătoare 
este ziua de contemplaţie, ziua arătării şi întâlnirii cu 
Dumnezeu. 

«Caută fața Mea!» (Ps. 26:11). Creştine, caută fața 
Domnului Dumnezeului tău! Caută să urci cât mai des pe 
Tabor, pe muntele desăvârşirii duhovniceşti, unde ți se 
arată în lumină, ca şi apostolilor şi proorocilor, fața lui 
Dumnezeu! Prin contemplație omul se face ca unul dintre 
cei ce şed liniştiți şi se odihnesc fericiți lângă Dumnezeu... 

Cu Dumnezeu avem toate cele bune şi dorite, în cer şi 
pe pământ. «Căci afară de Tine, pe cine mai am în cer? Şi cu 
Tine, ce-mi mai lipseşte pe pământ?» (Ps. 72:25). Dumnezeu 
este lumina (Ps. 26:1) şi slava oamenilor. «Domnul va fi de- 
a pururi lumina ta şi Dumnezeul tău strălucirea ta. Soarele 
tău nu va mai asfinți şi luna nu va mai descreşte, căci 
Domnul va fi lumina ta cea de-a pururi...» (Is. 60:19-20). 
Dumnezeu descoperă tainele cele mai adânci şi ascunse 
(Dan. 2:28). Dumnezeu este țelul nostru cel mai înalt şi cel 
mai mare bun de poftit. „Dintre toate bunurile şi lucrurile 
vrednice de poftit, cel fără asemănare mai bun şi mai 

vrednic de dorit este Dumnezeu”!%. 

Sobolul e orb; nu vede nici frumusețile pământului, 
nici stelele cerului; de aceea trăieşte şi le doreşte la 
întuneric. Omul are ochi trupeşti şi sufleteşti ca să vadă şi 
frumusețile pământului şi stelele cerului. Omul vede; se 
bucură de lumina ochilor ca să vadă lumea şi pe 
Dumnezeu. 

Vrei, creştine, să vezi pe Dumnezeu? Trăieşte pe 
lângă viaţa activă şi viața contemplativă! Munceşte şi te 
roagă! Priveghează asupra ta; întoarce-ți mintea în inimă! 
După zilele de lucru, în zilele de sărbătoare, leapădă toate şi 
ţine înaintea ta numai pe Dumnezeu. Închide ochii față de 
lumea văzută şi te ocupă „de Dumnezeu singur, singur cu 
Dumnezeu...”. Adu-ţi aminte că împărăţia lui Dumnezeu 
este ascunsă înlăuntrul tău, dar cu fapte şi cu sudori se 
arată. Toate bunătăţile veşnice sunt în mâinile tale. 
Nevoieşte-te să le dobândeşti, să nu le pierzi. Schimbă viața 
activă cu viața contemplativă (care e floarea şi rodul vieţii 
active). Roagă-te şi Dumnezeu te va asculta; munceşte şi El 
te va ajuta; plânge şi El te va mângâia; cufundă-te în 
contemplație şi El ţi se va destăinui ca şi marelui Antonie 
când lucra ascuns într-un mormânt. După ce a văzut 
lumina cea dumnezeiască, a zis plin de bucurie: „Doamne, 
unde ai fost până acum?...”. La vederea lui Dumnezeu, 
adâncul îşi ridică glasul, lumea îşi dezvăluie tainele, 
sufletul îşi întăreşte şi înmulțeşte puterile, inima se umple 
de lumină şi de nespusă bucurie. Din plinătatea contem- 
plării se înțelege viața, se destăinuie tainele, se limpezeşte 


1% Filocalia 2, p. 43. 

învăţătura, se revarsă faptele bune şi se înfăptuiesc lucrurile 
cele mai alese din istoria omenirii. Din viaţa contemplativă 
se nasc sfinții şi martirii, se întăresc virtuțile, se înviorează 
credințele şi ca dintr-un dumnezeiesc izvor, se nutresc toate 
sufletele iubitoare de Dumnezeu şi de viață religioasă, în 
năzuinţa lor spre făptuire, spre sfințenie şi spre desăvârşire. 

Purtăm chipul Celui ce ne-a făcut — în minte, în inimă, 
în voința noastră. Vederea lui Dumnezeu se poate asemăna 
cu lumina şi cu apa mării, care este noian nemărginit: o 
vedem dar nu toată, ci numai în parte. Aşa e şi Dumne- 
zeirea: prin contemplație o vedem, dar nu toată, unii şi nu 
toți. E greu să înveți pe un om: ce este şi unde este apa; cum 
curge şi ce gust are, dacă nu o vede. Cu atât şi neasemuit 
mai greu este să arăţi cine este Dumnezeu Cel nevăzut — 
decât de îngeri şi de sfinţi — în slava Sa cea neapropiată. În 
măsura sârguinței, a păzirii poruncilor, a lucrării virtuților 
şi a Darului, mai devreme sau mai târziu toți credincioşii 
vom avea — mai multă sau mai puţină - plata vederii lui 
Dumnezeu?%. Numai cine nu s-a născut de sus, nu poate 
vedea pe Dumnezeu (In. 3:3). 

O, Dumnezeule, nume dulce, cuvânt plin de viaţă, 
desfătare, iubire şi lumină veşnică!... Adie şi în pânza 
sufletului meu!... Descoperă-Te şi în ochii inimii mele, ca să 
Te văd şi să mă bucur de arătarea Ta... «Cum doreşte 
cerbul izvoarele de apă, aşa te doreşte sufletul meu pe Tine, 
Dumnezeule! Însetat este sufletul meu de Dumnezeul cel 
tare şi viu. Când oare voi merge să mă arăt înaintea feţei lui 
Dumnezeu?... Trimite lumina şi adevărul Tău să mă 


2% Sf. Simeon Noul Teolog, Cuvântarea 59, ms., p. 358. 

povățuiască şi să mă ducă la muntele Tău cel sfânt şi la 

locaşul Tău! Atunci voi merge la altarul lui Dumnezeu, care 

este bucuria bucuriei mele. Cu alăută Te voi lăuda, 
Doamne, Dumnezeul meu!» (Ps. 41:1-2; 42:3-4). 
LUMINA ŞI SLAVA LUI DUMNEZEU 

Ad 


Cuvântul „slavă 


LA 


în Scriptură 


«...n0i am văzut slava Lui...» 
(n. 1:14) 


S-a spus încă de Sfinţii Părinţi ai Bisericii că omul 
rezumă şi întruchipează toată creația; are în sine ceva din 
toate lucrurile şi ființele: are existența, ca şi pietrele; are 
viața şi creşterea, ca şi plantele; are mişcarea şi înmulțirea, 
ca şi animalele; are mintea şi lucrarea, ca şi îngerii; are pe 
lângă toate acestea, iubirea şi crearea, ca şi Dumnezeu. În 
toate a pus Dumnezeu câte ceva din desăvârşirile Sale. În 
om a pus însă mai multe însuşiri şi desăvârşiri dum- 
nezeieşti. Omul urmează îndată după îngeri în ierarhia 
valorilor şi a făpturilor. El e menit să oglindească mai mult 
pe Dumnezeu - chipul, asemănarea şi slava lui Dumnezeu. 
Între toate făpturile, omul singur e primitor de har, de 
putere, de lumină şi slavă de la Dumnezeu; el singur poate 
cunoaşte şi vedea (contempla) pe Dumnezeu. 

În ființa Sa, Dumnezeu locuieşte nevăzut de nimeni în 
slava Sa de lumină neapropiată. Aşa ne încredințează şi 
lisus Hristos Mântuitorul şi Sf. loan Evanghelistul şi Sf. 
Pavel Apostolul (In. 1:18; 1 Tim. 6:16). 

Ce este slava sau mărirea lui Dumnezeu?2!? Ce este 
lumina cea neapropiată în care locuieşte Dumnezeu, 
ascuns şi nevăzut de nimeni şi de ce totuşi se spune să 
Dumnezeu poate fi văzut? 

În Sf. Scriptură se aminteşte foarte adeseori de slava 
lui Dumnezeu. Când Moise s-a suit în muntele lui 
Dumnezeu, pe Sinai, ca să primească legea, poruncile şi 
rânduielile pentru facerea Cortului Sfânt (cea dintâi 
biserică), un nor a acoperit muntele; şi slava Domnului s-a 
coborât pe muntele Sinai... lar înaintea ochilor fiilor lui 
Israel, chipul slavei Domnului pe vârful muntelui era ca un 
foc mistuitor. În acest nor luminos a stat Moise mai întâi 
şase zile, apoi patruzeci de zile şi patruzeci de nopți (leş. 
24:12-18). Mai apoi, tot pe muntele Sinai, Moise profetul a 
vorbit cu Dumnezeu „față către față, precum vorbeşte un 
om cu prietenul său”. Totuşi, faţa şi ființa lui Dumnezeu nu 
a văzut-o. Aceasta fiind cu neputinţă, Moise L-a rugat să-i 
arate măcar slava Sa: „Atunci, te rog, arată-mi slava Ta!” Şi 
Dumnezeu i-a arătat slava Sa, dar nu din față, ci „din 
spate”, „prin nor”, căci faţa şi măreţia Lui Dumnezeu «nu 


201 Ceea ce în limba slavonă se numeşte „slavă”, în limba greacă se 
numeşte „doxa”. Din doxa cu prefixul orthos s-a născut cuvântul: 
ortodoxia, - cuvânt nouă foarte scump, cu un înţeles foarte bogat, foarte 
adânc şi foarte înalt. E bogat cât Biblia, adânc cât sufletul omului şi înalt 
cât cerul lui Dumnezeu. Orthos înseamnă drept şi doxa înseamnă slavă, 
mărire sau glorie. Ştiinţa ne învaţă că linia dreaptă este calea cea mai 
scurtă dintre două puncte. Plecând de la acest înțeles al cuvântului 
„drept”, religia creştină ne învaţă că Ortodoxia este calea dreaptă cea mai 
scurtă, dintre două ființe: dintre om şi Dumnezeu, dintre sufletul omului 
şi slava lui Dumnezeu. 

poate să o vadă nimeni» (leş. 33:11-23)202. 

Când s-a sfinţit templul lui Solomon din Ierusalim, 
după ce preoții au aşezat chivotul legii în altar (Sfânta 
Sfintelor), slava Domnului în chip de nor a umplut biserica, 
încât preoții nu mai puteau să-şi facă slujba (3 Reg. 8:1-11). 
În Psaltire, mai ales şi în cărțile profeților se face foarte des 
amintire de slava Domnului. Faţa şi slava Domnului umple 
sufletul de pace, de iubire, de veselie şi fericire. «Umplea- 
mă-vei de veselie cu fața Ta şi la dreapta Ta de frumuseți 
veşnice mă vei sătura» (Ps. 15:11); «Iar eu întru dreptate voi 
vedea faţa Ta, sătura-mă-voi de slava Ta...» (Ps. 16:15). În 
biserica lui Dumnezeu toate strigă: «Slavă!» (Ps. 28:9). 
Proorocul Isaia a văzut slava Domnului (Is. 6:1-5; In. 12:41). 
Aşa vedea Biserica şi profetul lezechil: plină de slava 
Domnului (lez. 43:4-5; 44:1-4). Dumnezeu străluceşte faţa şi 
slava Sa peste noi (Ps. 66:1); toate lucrurile Lui sunt slavă şi 
frumuseţe (Ps. 110:2-3); tot pământul e plin de slava 
Domnului (Avac. 2:14; 3:4). Şi mai mult decât toate 
_«cerurile spun slava lui Dumnezeu...» (Ps. 18:1). De aceea, 
toți cei ce iubesc mântuirea, pururea să zică: «Slavă lui 
Dumnezeu!» (Ps. 39:21), căci numai Lui se cuvine cinstea şi 
slava (Ps. 113:9)P%. «Luminează-te, luminează-te, lerusalime 
- cântăm în Ziua Învierii împreună cu el (Isaia) — căci a 
venit lumina ta (Hristos) şi slava Domnului peste tine a 


202 Vezi Sf. Grigorie Teologul, Cele cinci cuvântări despre Dumnezeu, p. 11. 

%3 Alte locuri numai în Psaltire, în care se aminteşte cuvântul 
„Slavă” şi „slăvire” sunt: Ps. 4:2, 8:1-2, 6; 9:1; 18:1-2; 21:25; 23:7-12; 25:8-9; 
26:7-9; 28:1-2; 33:3; 34:27; 41:2; 43:10; 44:3-5, 15; 53:6; 56:12, 14; 61:7; 62:3; 
65:1; 67:35; 69:6; 70:8; 71:21-22; 72:24; 74:1; 77:4; 78:9; 83:12; 84:10; 93:1; 
95:5-8; 96:6; 98:3; 99:3; 101:16; 103:1; 105:47; 107:6; 110:1-3, 10; 112:4; 
117:21; 137:1-5; 138:14; 139:13; 144:3-12; 149:9; 150:2. 

răsărit!» (Is. 60:1). În două din vedeniile sale, profetul 
lezechil încearcă să descrie slava Domnului prin asemănare 
cu focul, cu lumina strălucitoare şi cu înfăţişarea 
curcubeului. Pe bolta cerului, peste capetele heruvimilor, el 
vede ceva ca o piatră de safir, ceva asemănător cu un tron 
împărătesc, şi pe tron ceva ca un chip de om. Ceva ca nişte 
foc lumina împrejur acel chip de om; un fel de lumină 
strălucitoare îl împresura de jur împrejur. Cum este 
curcubeul pe cer în vreme de ploaie, peste nori, aşa era 
înfăţişarea acelei lumi strălucitoare. Acela (focul, curcubeul) 
era arătarea chipului slavei Domnului... Atunci s-a ridicat 
slava Domnului de pe heruvimi şi s-a îndreptat spre pragul 
templului şi templul s-a umplut de nori, iar curtea s-a 
umplut de strălucirea slavei Domnului... Apoi slava 
Domnului a plecat de pe pragul templului şi s-a aşezat pe 
heruvimi... (lez. 1:26-28; 10:1-4, 18). 

În Noul Testament, ca şi în Vechiul Testament, iarăşi 
este amintită de foarte multe ori slava Domnului. În 
noaptea de taină, când S-a năsut Mântuitorul, îngerul 
Domnului s-a arătat păstorilor şi «slava Domnului a 
strălucit peste ei» (Lc. 2:8-9). Tot atunci, oastea cerească a 
îngerilor slăvea pe Dumnezeu şi zicea: «Mărire (slavă) întru 
cei de sus lui Dumnezeu...» (Lc. 2:13-14). Pe muntele 
Taborului, la Schimbarea la față, apostoli Petru, Iacob şi 
Ioan au văzut lumina şi slava Domnului (Lc. 9:28-35). La 
Cina cea de Taină, Mântuitorul făgăduieşte şi împărtăşeşte 
apostolilor Săi slava Sa: «Slava pe care Mi-ai dat-o Mie, Eu 
le-am dat-o lor...” (In. 17:22). ludeii iubeau mai mult slava 
oamenilor decât slava lui Dumnezeu (In. 12:43). În minunile 
lui lisus Hristos lucrează şi se arată slava lui Dumnezeu (In. 

11:4, 40). În învățăturile Sale, Mântuitorul spune 
învățăceilor Săi şi nouă tuturor: «Aşa să lumineze lumina 
voastră înaintea oamenilor, ca să vadă ei faptele voastre 
bune şi să slăvească pe Tatăl vostru Cel din ceruri» (Mt. 
5:16). La judecata din urmă, lisus Hristos Domnul va veni 
„întru slavă” (art. 7 din Crez); atunci se va arăta slava Sa, în 
slava Tatălui şi a sfinților îngeri (Lc. 9:26). Atunci va şedea 
pe scaunul măririi Sale dumnezeieşti (Mt. 25:31) şi va 
judeca viii şi morţii. 

Apostolii Iacob şi Ioan, fiii lui Zevedeu se roagă şi cer 
de la Mântuitorul să fie învredniciți a sta unul de-a dreapta 
şi celălalt de-a stânga Lui, «întru slava Lui» (Mc. 10:35-37). 

Sf. Ştefan, când era ucis cu pietre, «căutând la cer, a 
văzut slava lui Dumnezeu şi pe lisus şezând de-a dreapta 
lui Dumnezeu» (FA 7:55). Irod Agripa a murit mâncat de 
viermi, pentru că s-a împotrivit măririi lui Dumnezeu (FA 
12:23). 

Apostolii Petru, Pavel şi loan în scrierile lor amintesc 
adeseori şi laudă slava lui Dumnezeu. Sf. Petru scrie că 
harul lui Dumnezeu ne cheamă şi ne pregăteşte ca să 
ajungem părtaşi la mărirea (slava) Lui cea veşnică, întru 
lisus Hristos (1 Petr. 5:1, 10). 

Sf. Pavel spune despre păgâni că, socotindu-se 
înţelepţi, au înnebunit, deoarece închinându-se făpturilor în 
locul Făcătorului, au schimbat slava lui Dumnezeu Celui 
nestricăcios cu chipul omului stricăcios şi adevărul cu 
minciuna (Rom. 1:22-25). Lucrarea de mântuire înfăptuită 
de lisus Hristos constă în întoarcerea de la minciună la 
adevăr, de la robie la libertate, de la făptură la Ziditor. 
Hristos «chipul ființei şi strălucirea slavei lui Dumnezeu» 

(Evr. 1:3), ne cheamă să ne izbăvim din robia „stricăciunii, 
ca să ne bucurăm de «bogăţia slavei» (Ef. 3:16; Col. 1:27) şi 
de libertatea măririi fiilor lui Dumnezeu”. Trăind şi 
suferind cu El, ne vom şi preamări împreună cu El. Cu 
Hristos ajungem fiii şi moştenitorii slavei lui Dumnezeu; 
vom avea parte de o moştenire — adică de o stare fericită de 
slavă pentru care e mică orice suferință. «Căci socotesc — 
scrie Sf. Pavel, care se ridicase în slava lui Dumnezeu până 
la al treilea cer — că durerile ceasului de față nu pot să stea 
în cumpănă cu mărirea care ni se va descoperi» (Rom. 
8:17-21, 2 Cor. 12:1-4). Tâlcuind aceste cuvinte şi arătând ce 
dobândeşte creştinul ca fiu şi moştenitor al lui Dumnezeu, 
între alţii, Sf. Macarie cel Mare scrie: Ca unui fiu de rege, „i 
se vor deschide porțile (împărăției cerurilor), iar el intră 
înăuntru, în multele lăcaşuri (ale Tatălui ceresc). Cu cât 
merge mai departe, tot mai multe lăcaşuri i se deschid, sute 
după sute. El este bogat. Dar oricât de bogat ar fi, tot mai 
are de văzut şi alte lucruri minunate şi neobişnuite. Şi i se 
încredințează lui, ca fiu şi moştenitor, lucruri ce nu pot fi 
grăite de firea omenească, nici tâlcuite de gură sau de 
limbă. Slavă lui Dumnezeu. Amin. Amin”2%. Omul trebuie 
să-şi dea seama că este «chipul şi mărirea lui Dumnezeu» 
(1 Cor. 11:7), chemat să aducă slujbă, laudă, mulțumire ți 
cinste — nu ruşine — măririi lui Dumnezeu (Rom. 15:7; 2 Cor. 
1:25; 4:15; Gal. 1:5; Ef. 1:6, 14) ca şi Avraam (Rom. 4:18-20). 
Slujirea lui Dumnezeu este plină de slavă, ca şi a lui Moise. 
În ea se răsfrânge, ca într-o oglindă, mărirea (slava) 
Domnului, mărire care ne ridică şi ne preface şi pe noi, în 


204 Sf. Macarie cel Mare, Omilii, op. cit., p. 52. 

aceeaşi asemănare, din mărire în mărire, din slavă în slavă 
(vezi 2 Cor. 3:6-18). Drept aceea: „Strălucească, din 
întuneric, lumina”. Ziua să se arate în inimile noastre, 
lumina Evangheliei măririi lui Hristos Domnul să 
strălucească în fața noastră şi cunoştinţa măririi lui 
Dumnezeu în sufletele noastre (2 Cor. 4:4-6). 

Sf. Ioan însă mărturiseşte despre slava lui Dumnezeu- 
Cuvântul (Hristos), slavă pe care au văzut-o şi ceilalți 
apostoli pe Tabor, la Înviere şi la Înălţare. Noi am văzut 
slava Lui, scrie Sf. loan, «slavă ca a unuia născut din Tatăl, 
plin de har şi de adevăr» (In. 1:14). Tot el ne aminteşte de 
slava îngerului (care a vestit căderea Babilonului) «şi 
pământul s-a luminat de slava lui» (Apoc. 18:1). Dar Sf. 
loan aminteşte şi descrie mai ales mărirea, slava lui 
Dumnezeu care umple şi luminează cetatea Ierusalimului 
ceresc. «Şi m-a dus pe mine (îngerul Domnului), cu duhul, 
într-un munte mare şi înalt şi mi-a arătat cetatea cea sfântă, 
Ierusalimul, pogorându-se din cer, de la Dumnezeu, învă- 
luită în slava lui Dumnezeu. Lumina ei era asemenea cu 
piatra cea de mare preț, cu piatra de iaspis, limpede ca 
cleştarul... Şi cetatea nu are trebuință de soare, nici de lună, 
ca să o lumineze, căci slava lui Dumnezeu a luminat-o şi 
făclia ei este Mielul» (Apoc. 21:10-11. 23). 

Am înşirat câteva locuri din Vechiul şi Noul 
Testament — şi ar mai fi multe, foarte multe de amintit, în 
care se descoperă în lumină sau numai se numeşte slava 
(mărirea) lui Dumnezeu. 

II. 


«În Biserica lui Dumnezeu toate strigă: 
Slavă!...» 
(Ps. 28:9) 


Faptul acesta ne arată ce mare însemnătate are 
cuvântul „slavă” şi cât de mare trebuie să fie atenţia noastră 
la ceea ce ne spune el. Ce înseamnă cuvântul „slavă”? 
Înţeles-am noi oare, până acum din cele spuse: ce este, sau 
cam ce este slava lui Dumnezeu?... Foarte puţin am înțeles!... 
Tot aşa de puțin, ca şi cuvintele în care se spune că Dum- 
nezeu locuieşte în «lumina cea neapropiată» (1 Tim. 6:16). 

Ca totuşi să le putem înțelege, ne vin în ajutor Sfinții 
Părinţi şi între ei ne vine în ajutor mai ales marele gânditor 
şi tâlcuitor creştin, Sf. Maxim Mărturisitorul. El spune că 
„Slavă” sau „mărire” (doxa) este frumuseţea ceea mai înaltă, 
„frumuseţea supremă a chipului”2%. „Slava lui Dumnezeu” 
„strălucirea frumuseţii dumnezeieşti”, strălucire care 
„constă din unirea biruinţei şi a înțelepciunii, a lucrării şi a 
contemplaţiei, a virtuţii şi a cunoştinței, a bunătăţii şi a 
adevărului”2%. Aşadar după Sf. Maxim Mărturisitorul slava 
lui Dumnezeu este unirea laolaltă a tuturor însuşirilor, 
lucrărilor şi desăvârşirilor dumnezeieşti în acelaşi chip, în 
aceeaşi lumină strălucitoare de frumuseţe. Mai pe scurt am 
putea să spunem că slava lui Dumnezeu este strălucirea 
chipului frumuseţii lui Dumnezeu. „Slavă eu cunosc şi 
numesc, Cuvinte, Duhul Tău cel Sfânt”, zice Sf. Simeon 


25 Sf. Maxim Mărturisitorul, Răspunsuri către Talasie, Filocalia 3, p. 229. 
2% Ibidem, p. 235. 

Noul Teolog?”. „Slava este descoperirea, arătarea, veşmân- 
tul  desăvârşirii lăuntrice” a lui Dumnezeu, spune 
Mitropolitul Filaret al Moscovei. Dumnezeu Tatăl e Tatăl 
slavei (Ef. 1:17); Fiul lui Dumnezeu e strălucirea slavei (Evr. 
1:3); Duhul Sfânt e Duhul slavei (1 Petr. 4:14)8. „Văd slava, 
dar nu fiinţa însuşi” 2%, pe care nimeni, niciodată nu a 
văzut-o (In. 1:18; 1 Tim. 6:16). 

„Cum ar putea omul să vadă slava în ființa 
Dumnezeirii?” — se întreba Sf. Simeon: 

„Neapropiată, o, frumuseţea Ta, neimitat chipul Tău, 
neasemănată slava şi cine Te-a văzut vreodată? Sau cine ar 
putea să Te vadă pe Tine întreg, Dumnezeul meu? Căci care 
ochi ar putea să vadă lumea toată? Dar pe cel mai presus de 


Căci Dumnezeu e necreat, iar noi creaţi cu toţii; Acela 
e nestricăcios, iar noi stricăcioşi şi praf; Acela e Duh mai 
presus de orice Duh, fiind Făcătorul şi Stăpânul duhurilor, 
iar noi trupuri de lut şi ființă pământească. 

Acela, Făcătorul tuturor, fără început şi necuprins, 
Noi, viermi, mocirlă şi cenuşă...”. 

Dumnezeu dă neputinței noastre vigoare, putere, 
Duhul Său cel Sfânt, ca să ne mântuim, şi harul ca să-L 
vedem, să-l vedem lumina, slava, în care L-a văzut şi el (Sf. 
Simeon) şi uimit de vederea Lui în lumina slavei, a strigat 
plin de bucurie: „Te văd ca pe un soare, Te privesc ca pe o 
stea şi te port în sân, ca pe un mărgăritat şi ca pe o făclie Te 


%7 Sf. Simeon Noul Teolog, Imnele Dragostei, Cuvântul 31, p. 108. 
%8 Vladimir Lossky, La Theologie Mystique de L'Eglise d'Orient, 
pp. 72-73. 


2% Sf. Simeon Noul Teolog, Imnele Dragostei, Cuvântul 40, p. 150. 

văd aşezată într-un sfeşnic”210, 

Pe fața omului se oglindeşte şi frumuseţea trupului şi 
frumusețea sufletului: Din vorbire, din înfăţişare, din 
privirea şi din purtarea omului se citesc puterile, virtuțile şi 
toate însuşirile şi lucrările lui. Toate laolaltă ne dezvăluie 
slava omului. Tot aşa însuşirile, lucrările şi desăvârşirile lui 
Dumnezeu: bunătatea, atotputernicia, dreptatea, sfințenia, 
atotînțelepciunea, iubirea, milostivirea, îndelunga-răbdare 
a lui Dumnezeu, unite într-una singură, ne descoperă slava 
lui Dumnezeu, frumusețea Lui negrăită şi nemărginită. De 
aceea spunem că Dumnezeu locuieşte în cer, în slava şi în 
lumina cea neapropiată, adică în slava mai presus de orice 
slavă şi în lumina cea mai presus de orice lumină; într-o 
slavă negrăită (cu neputinţă de spus în cuvinte) şi într-o 
lumină neapropiată, adică strălucitoare de atâta slavă, încât 
nu se poate apropia de ochii noştri, fără să-i întunece, să-i 
închidă sau să-i orbească, întocmai ca ai lui Saul pe drumul 
Damascului şi ca ai celor trei apostoli pe muntele 
Taborului. Slava lui Dumnezeu cea veşnică e singura cu 
adevărat slavă îndreptățită şi dorită. Raiul este palatul 
minunat al slavei lui Dumnezeu. Slava nu aparține raiului, 
ci lui Dumnezeu. „Dacă fața lui Dumnezeu s-ar arăta o 
clipă în iad, iadul ar ajunge rai; dacă o singură clipă nu s-ar 
arăta în rai, raiul s-ar preface în iad”2!. 

Lumina şi slava lui Dumnezeu este necreată; aparține 
ființei lui Dumnezeu, aşa după cum lumina minții, puterea 
voinţei şi tăria brațelor aparține ființei omului, de care se 
foloseşte când şi cum vrea. Când vrea Dumnezeu să reverse 


210 Jbidem, Cuvântul 14, pp. 55-56. 
= [lie Miniat, Didahii şi Predici, p. 54. 

har peste aleşii Săi, lumina şi slava Lui se pot apropia de 
om şi i se poate arăta, ca şi profeților şi apostolilor, ca apoi 
să se retragă din nou în fiinţa şi în puterea Sa nevăzută şi 
neapropiată. 

Pe Tabor, la Schimbarea la față, şi pe muntele 
Măslinilor, la Înălțare, ca şi pe muntele Sinai, lumina şi 
slava aceasta s-a arătat. Ne-o spune Evanghelia (Lc. 9:28-36) 
şi Biserica în rugăciunile, învățăturile şi cântările ei. 
Mântuitorul nu putea să părăsească viața şi lumea aceasta, 
fără să descopere învățăceilor Săi ceva din slava Sa 
dumnezeiască; ceva din viața şi din lumea viitoare. 
„Sinaxarul” de la Schimbarea la Faţă înfăţişează „istoria” 
aceasta aşa: „De vreme ce Hristos multă vorbă cu ucenicii 
Săi a avut de moartea şi de patima Sa, şi de junghierea 
ucenicilor Săi, când răutăţile în viața aceasta erau gata, iar 
bunătăţile întru nădejde; vrând drept aceea să le 
adeverească şi chipul, şi să le arate care este slava aceea cu 
care va să vie, i-a suit într-un munte înalt îndeosebi şi S-a 
schimbat înaintea lor”. În cântările de la aceiaşi sărbătoare 
se spune că pe Tabor, lisus Hristos a arătat ucenicilor Săi, 
pe cât li se putea, lumina şi slava Dumnezeirii Sale (vezi 
Troparul); le-a arătat „frumuseţea cea dintâi a chipului 
Său” nu în închipuire, ci în făptură (Stihira de la Cântarea 
6); le-a descoperit „bună podoaba frumuseții chipului celui 
dintâi (dumnezeiesc) şi aceasta nu desăvârşit” (Stihira 3 de 
la Litia sărbătorii), arătându-le „că de vor străluci cu 
înălțarea bunătăților (virtuţilor), se vor învrednici şi 
dumnezeieştii slave” (Stihira 3 de la Vecernie). 

Arătarea slavei Domnului a umplut de mărire Cortul 
Sfânt (leş. 40:34) şi umple toate bisericile. 

Arătarea slavei Domnului a umplut de o bucurie 

nepătrunsă pe apostoli, nu numai pe Tabor, unde ar fi dorit 
să rămână pentru totdeauna - „Doamne, bine este nouă să 
fim aici...”, dar şi pe Muntele Măslinilor, la Înălțare, când, 
în loc să se întristeze că s-au despărțit de El, «s-au întors în 
Ierusalim cu bucurie mare» (Lc. 24:52). 

Arătarea slavei Domnului va fi bucuria cea mai mare 
a celor buni în raiul împărăției cerurilor - în măsura în care 
s-au împărtăşit pe pământ cu harul Duhului Sfânt şi s-au 
împodobit cu frumusețea faptelor bune. 

Din toate cele spuse până aici am înţeles că slava este 
unirea în acelaşi chip, în aceeaşi ființă, a însuşirilor, a 
lucrărilor şi a desăvârşirilor dumnezeieşti — adică a bună- 
tății cu dreptatea, a conştiinţei cu legea, a înţelepciunii cu 
puterea, a virtuţii cu biruinţa, a cunoştinței cu sfințenia, a 
iubirii cu frumusețea, a bucuriei cu fericirea şi a vieții cu 
nemurirea; toate laolaltă întruchipează slava sau mărirea 
lui Dumnezeu, şi a omului. 

Lămurind astfel cuvântul „slavă”, „slava lui Dumne- 
zeu”, înțelegem de ce-l întâlnim atât de adeseori nu numai 
în Sf. Scriptură, dar mai ales în cultul divin. Înţelegem 
acum de ce se spune cu atâta dreptate că în Biserică toate 
strigă şi cântă: Slavă!... Acum înțelegem de ce aprindem 
atâtea lumini în biserică şi de ce când privim lumina din 
biserică trebuie să ne închipuim că e slava lui Dumnezeu. 
Acum înțelegem de ce în cărţile, în rugăciunile, şi în 
cântările Bisericii, la toate slujbele ascultăm, rostim şi 
repetăm de atâtea ori cuvintele: „Slavă Ţie, Doamne, slavă 
Ţie!” ; „Slavă Ţie, Dumnezeul nostru, slavă Ţie!” ; „Slavă 
Ţie, Celui ce ne-ai arătat nouă lumina, slavă întru cei de sus 
lui Dumnezeu...”. „Că Ţie se cuvine toată slava, cinstea şi 

închinarea...”. „Hristoase, lumina cea adevărată, care 
luminezi şi sfințeşti pe tot omul ce vine în lume, să se 
însemneze peste noi lumina feței Tale, ca într-însa să vedem 
lumina cea neapropiată...” (Rugăciune, Ceasul 1). „Venit-a 
şi s-a arătat lumina cea neapropiată” (Condacul Botezului) 
şi altele. 


II. 


Acum ne dăm seama de ce apostolul Pavel numeşte 
pe lisus Hristos chipul ființei şi strălucirea slavei lui 
Dumnezeu (Evr. 1:3), pentru că în El s-a arătat toată 
frumusețea Dumnezeirii, cu toate însuşirile, lucrările şi 
desăvârşirile Ei. Abia acum înțelegem de ce în rugăciunea 
de la Vecernie, lisus Hristos Fiul lui Dumnezeu este numit 
„Lumină lină a sfintei slave a Tatălui ceresc...” şi de ce 
slujba Învierii Domnului şi slujba de dimineaţă (Utrenia) le 
începem prin cuvintele: „Slavă Sfintei şi Celei de o ființă şi 
de viață făcătoarei şi nedespărțitei Treimi...”. Abia după ce 
am înțeles cuvântul slavă, ne dăm seama de ce în 
rugăciunea de la Sf. Liturghie, Sf. Vasile cel Mare spune că 
lisus Hristos S-a făcut pe Sine „asemenea cu chipul 
smeritului nostru trup, ca să ne facă pe noi asemenea 
chipului slavei Sale” (Rugăciunea de la Sfânt, sfânt, ...) iar 
în rugăciunea amvonului cerem de la Dumnezeu să 
preamărească pe credincioşii Bisericii: „Tu pe aceştia 
preamăreşte-i cu dumnezeiască puterea Ta...” şi de ce nu 
încheiem nici o Liturghie, nici o slujbă şi nici o rugăciune 
fără să ne închinăm şi să zicem: „Slavă Ţie Hristoase, 


306 


SPRE TABOR 


Dumnezeul nostru, nădejdea noastră, slavă Ţie... Slavă 
Tatălui şi Fiului şi Sfântului Duh, şi acum şi pururea...”. 

Acum ştim de ce după Sf. Împărtăşanie izbucneşte, cu 
atâta bucurie cântarea: „Să se umple gurile noastre de lauda 
Ta, Doamne, ca să lăudăm slava Ta...”. Acum pricepem de 
ce tot după Sf. Împărtăşanie, dorința şi nădejdea şi 
rugăciunea creştinului dreptcredincios este să ajungă la 
odihna şi la „dulceaţa cea fără de sfârşit a celor ce văd 
frumusețea cea veşnică a feţei lui Dumnezeu” (Rugăciunea 
1 a Sf. Vasile cel Mare după Sf. Împărtăşire). 

Acum înțelegem de ce la tot pasul, pe toate paginile 
Bibliei şi în toate cărţile de rugăciune ale Bisericii întâlnim 
repetat de atâtea ori cuvântul Mărire!... 

Abia acum înțelegem sfinții şi martirii, care şi-au 
dăruit viața slujirii lui Hristos. „Dau slujbei mele toată 
slava”, spune marele apostol Pavel şi ca el au făcut toți 
sfinții şi mucenicii Bisericii, care au dat slujbei lor toată 
frumuseţea, toată strălucirea ei dumnezeiască. Slava lui 
Dumnezeu a fost ţinta şi bucuria vieţii lor, neasemănat mai 
mare decât bucuria şi lauda oamenilor care au putut vedea 
slava împăraților pământeşti. 

Unul dintre sfinții care s-a bucurat mai mult de 
vederea slavei lui Dumnezeu a fost Sf. Simeon Noul 
Cuvântător de Dumnezeu. lată cum descrie el descoperirea 
şi vederea slavei lui Dumnezeu, har deosebit de care s-a 
bucurat mai de multe ori în viață: Prin bunătatea lui 
Dumnezeu am luat dar peste dar, facere de bine peste 
facere de bine, foc peste foc, văpaie peste văpaie, suire peste 
suire, iar sfârşitul suirii este lumina şi în mijlocul luminii 
soare luminos. În lumina aceasta am rămas „lăcrimând prea 

cu dulceaţă şi minunându-mă de cele negrăite”. „Minte 
dumnezeiască cu mintea mea vorbea” şi sub moarte fără de 
moarte am ajuns. Frumusețea cea nespusă îmi pătrundea în 
inimă şi mă atrăgea spre o dragoste nemărginită, spre cele 
de sus. Mă vedeam mai păcătos decât tot omul şi pentru 
cele văzute mai nevrednic decât toţi oamenii. „Cine sunt eu, 
Doamne, păcătosul şi necuratul, mi-am zis cu cutremur şi 
cu bucurie, că ai căutat spre mine şi m-ai învrednicit să 
vorbesc cu Tine? Dar Tu, cel curat, cel nevăzut şi tuturor 
neapropiat şi dulce, mă arăţi prea frumos prin slava Ta... 
Acestea le auzeam eu cu taină şi le răspundeam cu 
preaslăvire...”. Multe am cunoscut din cele neştiute celor 
mai mulți; mă bucur de împărăţia cerurilor dăruită mie şi 
plâng ca un nevrednic de cele acolo văzute, deznădăjduind 
că am să mă despart de ele... Când mai jos decât toţi 
oamenii mă aflu, mai presus de ceruri mă sui şi prin 
dragoste mă unesc cu Dumnezeu şi câtă este dăruirea şi 
răsplătirea Lui, ca să ne întoarcem de la răutate la bunătate, 
de la cele pământeşti la cele cereşti, de la cele trupeşti la 
cele duhovniceşti şi de la cele omeneşti la cele Dumne- 
zeieşti212. 

„Cunoştinţa nu este lumina, ci lumina este cunoş- 
tința”. Dumnezeu lumină este, scrie Sf. Apostol loan. Cine 
vede lumina slavei Lui, vede pe Dumnezeu. Cei ce nu au 
văzut lumina, nici pe El nu L-au văzut. Cine a primit Darul, 
lumina lui Dumnezeu a primit, şi „Iainele Darului” — 
lumina lui Hristos, precum este scris: „Voi locui întru dânşii 
şi voi umbla întru dânşii...”. Cei ce nu au primit lumina, 
robi sunt, fii ai întunericului, măcar împărați, patriarhi, 


22 Sf. Simeon Noul Teolog, op. cit., Cuvântul 16, p. 167. 

arhierei, preoți, călugări, mireni, săraci sau bogați de ar 
fi213 

Cine doreşte Dumnezeirea se face părtaş la toate 
bunurile — ne încredinţează tot Sf. Simeon. „Cu cât întrece 
Dumnezeu pe cele văzute,... cu atât sunt mai rănit de 
dragostea Lui şi cu cât nu-L văd, cu atât mă topesc cu 
mintea şi cu inima”. Când nu văd pe lubitul meu, nu văd 
pe Doritul meu, atunci mi se arată şi mă vede; îmi arată 
slava Sa, fulgeră întunericul inimii mele, luminându-mă cu 
strălucire nemuritoare; mă sărută şi mi se dăruieşte mie, 
nevrednicului: „Şi mă satur de iubirea şi de frumuseţea Lui. 
Mă umplu de plăcerea şi de dulceaţa dumnezeiască. Mă 
împărtăşesc de lumină, mă împărtăşesc şi de slavă. Şi 
străluceşte fața mea ca şi a lubitului meu. Şi toate 
măruntaiele mele se fac purtătore de lumină. Mai frumos ca 
cei frumoşi sunt atunci. Mai bogat decât cei bogaţi; mai 
puternic ca cei puternici, mai mare ca împărații şi mai 
cinstit cu mult ca toate cele văzute...”214. 

„Frumuseţea Ta m-a scos din mine” - spune Sf. 
Simeon în cuvântul următor. Tu, Doamne, ai alungat din 
mine întunericul păcatului... „M-ai ridicat cu suflarea Ta 
dumnezeiască, m-ai pus pe picioarele poruncilor Tale, m-ai 
vrăjit cu frumuseţea Ta şi m-ai rănit cu iubirea Ta, m-ai 
schimbat întreg şi am văzut fața Ta întreagă, şi m-am 
înfricoşat..."215, 

După ce a primit harul, a văzut lumina slavei şi 
frumusețea feței lui Dumnezeu, s-a bucurat de atâtea 
bunătăţi şi s-a împărtăşit din tainele şi din luminile vieții 


213 Ibidem, pp. 205-206. 
214 Ibidem, Cuvântul 7, pp. 31-32. 
2:5 Ibidem, Cuvântul 8, p. 38. 

veşnice, tot Sf. Simeon strigă: „Ce mai caşti gura spre 
pământ? Ce te laşi vrăjit de cele de aici? Ce te înfunzi în cele 
stricăcioase, odată ce ai luat cele nestricăcioase? Ce zaci 
lângă cele de aici odată ce ai luat pe cele viitoare?” Lipeşte- 
te întreg de bunurile cele veşnicezis. 

Într-o minunată carte despre „Mântuirea păcătoşilor”, 
citim aceste cuvinte de laudă despre slava cerului râvnită 
nu numai de sfinți, ci şi de toți credincioşii: „O, prea dulce 
slavă! O, prea aleasă adunare! Fericiţi cei ce te vor dobândi 
pe tine şi de trei ori ticăloşi cei ce se vor lipsi de frumuseţea 
ta!... Dacă înalți ochii tăi la cer, vezi, omule, prea luminatul 
soare, strălucirea lunii şi a stelelor. Pe pământ priveşti 
frumoase şi minunate zidiri, dealuri, munți, văi, copaci şi 
felurite fiare, flori de diferite culori şi crini prea frumoşi, 
izvoare şi bălți, râuri şi mări. Vezi argint, aur, pietre 
scumpe, mărgăritare şi alte asemenea. Deci, dacă în această 
vale a lacrimilor şi a necazurilor, în această surghiunie şi 
nemernicie a noastră, ne-a dat prea bunul Dumnezeu 
asemenea lucruri frumoase, cu cât mai minunate socoteşti 
să fie în rai? 

O, bogate în daruri, Stăpâne! Dacă în trupeştile 
simțiri, întru această temniță a lumii, ne-ai dăruit o aşa 
desfătare, câte bunătăți ne vei da în adevărata şi fericita 
noastră Patrie? Dacă păcătoşilor, care sunt vrăjmaşii Tăi, dai 
atâta bucurie în viaţa aceasta, de câtă bucurie se vor 
învrednici prietenii Tăi în veacul ce va să fie? (în slava 
cerurilor)”217. 

Toate aceste doxologii (slavoslovii, preamăriri), 
chemări şi încheieri, dreptmăritori creştini, au rostul să ne 


21 [bidem, Cuvântul 11, p. 49. 
27 Mântuirea Păcătoşilor, p. 477. 

ridice gândurile şi privirile de la pământ la cer şi de la 
făpturi la Dumnezeu; să ne aţintească ochii sufletului la 
frumusețea dorită a lui Dumnezeu; la însuşirile, lucrările şi 
desăvârşirile lui Dumnezeu, contopite în strălucirea 
dumnezeieştii Sale măriri. 

În chipul acesta am răspuns la întrebările de la 
început: Ce este slava lui Dumnezeu şi lumina neapropiată 
în care locuieşte nevăzut de nimeni Dumnezeu? În 
lămuririle date se cuprinde şi răspunsul la întrebarea: Dacă 
Dumnezeu este nevăzut, de ce se spune că totuşi poate fi 
văzut? Dumnezeu este nevăzut în fiinţa Sa, dar poate fi 
văzut în lucrările Sale şi în lumina slavei Sale. Aşa l-au 
văzut proorocii, aşa l-au văzut apostolii, aşa l-au văzut 
sfinţii şi aşa avem făgăduinţa să-L vedem toţi credincioşii 
care iubim arătarea Lui. Dumnezeu ni S-a descoperit în 
multe rânduri şi în multe chipuri (Evr. 1:1). În lumina slavei 
Sale ne-a descoperit şi cele ce ochiul nu le-a văzut, urechea 
nu le-a auzit şi la inima omului nu s-au suit (1 Cor. 2:9-10). 
Numai ochiul iubitor de frumuseţe trupească nu le-a văzut, 
şi urechea iubitoare de cinste omenească nu le-a auzit şi la 
inima goală de Duhul Sfânt nu s-au suit?!8. 

Lumina slavei lui Dumnezeu atrage sufletele, le 
mişcă..., le ridică şi le uneşte cu desăvârşirea Sa2!?. Nimic 


28 Jlie Ecdicul, Filocalia 4, p. 316. 

219 „Cel ce s-a ridicat peste firea curgătoare a celor de faţă şi a 
trecut dincolo de pofta celor trecătoare, nu priveşte cele de jos, nu 
doreşte cele frumoase ale pământului, ci are deschise vederile de sus şi 
priveşte frumuseţile din Ceruri şi vede fericirea celor nepieritoare. Căci 
precum celui ce se tăvăleşte în materia pământului şi se apleacă spre 
plăcerile trupului, îi sunt închise Cerurile, având ochii minţii întunecați, 
aşa cel ce dispreţuieşte cele de jos şi se întoarce de la ele are mintea 
înălţată, vede slava celor veşnice şi cunoaşte strălucirea celor sfinți...” - 
Sf. Teolept. 

nu atrage şi nu desfătează sufletul omului mai mult decât 
frumusețea slavei şi strălucirea luminii lui Dumnezeu. „Ce 
este mai prea minunat decât frumuseţea lui Dumnezeu?” — 
întreabă Sf. Vasile cel Mare. „Ce este mai plăcut decât 
podoaba lui Dumnezeu?” — care se îmbracă cu lumina şi cu 
slava ca şi cu o haină. „... negrăită şi neînchipuită este 
strălucirea fulgerătoare a frumuseții lui Dumnezeu; 
cuvântul nu o poate spune şi nici auzul să o încapă. De o 
vom numi strălucirea luceafărului, sau lumina lunii, sau 
sclipirea soarelui, nimic din acestea nu este vrednic spre 
asemănarea slavei, şi față de Lumina cea adevărată mai 
departe se află ea decât noaptea adâncă şi întunericul cel 
mai înfricoşat faţă de seninătatea zilei... Din pricina dorului 
nesățios de a privi bunurile dumnezeieşti, sfinții se rugau 
ca desfătarea de frumusețea lui Dumnezeu să dureze în 
toată viața veşnică”20. 

Dionisie Areopagitul spune că „frumuseţea” sau 
„frumosul” este unul din numele lui Dumnezeu. EI, 
Frumosul, Dumnezeu este veşnic, neschimbabil, „fără 
naştere şi fără moarte, fără dezvoltare sau mişcare... El 
conţine în sine frumuseţea şi tot ce este frumos îşi are cauză 
unică şi pre-existenţă în natura cea simplă şi mai presus de 
fire a tuturor lucrurilor frumoase (în Dumnezeu). Din acest 
frumos (din Dumnezeu) îşi trag existenţa toate cele ce sunt, 
fiecare fiind frumos în felul său. Din cauza frumosului sunt 
armoniile şi atracțiile şi comuniunile tuturor lucrurilor. Prin 
frumos se unesc toate. Frumosul este începutul tuturor 
lucrurilor, fiind cauza creatoare, ce pe toate le mişcă şi le 
strânge la un loc prin dragostea de frumuseţe proprie. El 
este ţinta a toate, şi acei ce ele iubesc, ca fiind scopul lor 


220 Sf. Vasile cel Mare, Vechile Rânduieli Monahale, pp. 364-365. 

final (căci din pricina frumosului s-au făcut toate). El este 
modelul după care se conturează ele. De aceea frumosul 
este acelaşi lucru cu binele, pentru că toate lucrurile, în 
cauzalitatea lor, doresc frumosul şi binele - pe 
Dumnezeu”21. 

Aceasta este Ortodoxia, religia noastră în înţelesul ei 
cel mai adânc, mai înalt, cel mai adevărat, dreptcredincioşi 
creştini. Aceasta e Ortodoxia noastră — icoana cea mai 
curată a învățăturilor creştine, calea cea dreaptă, cea mai 
scurtă, spre slava lui Dumnezeu. Aceasta e credința şi 
dorința noastră cea mai fierbinte şi cea din urmă: desfătarea 
în lumina, în frumusețea, în slava lui Dumnezeu. Aici aflăm 
mântuirea noastră, în Ortodoxie, în iubirea şi în slava lui 
Dumnezeu. Aşa se înțeleg aceste două cuvinte „slavă” şi 
„doxa”, „Ortodoxie“. Când zicem „slavă” înțelegem lumi- 
nă, virtute, lucrare, sfințenie, frumusețe, desăvârşire, 
biruință, bucurie, fericire şi strălucire dumnezeiască. 
Laolaltă toate aceste puteri şi însuşiri duhovniceşti 
contopite şi unite într-una singură ne dau slava. 

Când zicem „Ortodoxie“, adică dreaptă-slăvire, 
înțelegem trăirea în viața creştină, cea mai adevărată, în 
iubirea şi în slăvirea lui Dumnezeu. Mai pe scurt, 
Ortodoxia (orthos-doxa) înseamnă trăirea dreaptă în slava 
lui Dumnezeu, trăire în viața dreptslăvitoare, trăire în cea 
mai înaltă, în cea mai curată, în cea mai frumoasă, în cea 
mai desăvârşită, în cea mai dreaptă şi adevărată viață 
religioasă şi morală. 

Ortodoxia e însăşi religia creştină, calea dreaptă cea 


2! Sf. Dionisie Areopagitul, Despre numele divine, pp. 36-37. 

mai scurtă spre slava lui Dumnezeu, în forma ei de la 
început, aşa cum a fost întemeiată de Mântuitorul Hristos, 
cu profeții şi apostolii Săi. Nici una din confesiunile şi 
sectele, câte se numără astăzi pe fața pământului, nu-şi are 
numirea în Sf. Scriptură. Prin cuvântul slavă, singură 
credința noastră dreaptă, Ortodoxia este cuprinsă în toată 
Scriptura, aşa după cum este cuprinsă în toate slujbele, 
cântările şi rugăciunile Bisericii. 

Omul care slăveşte pe Domnul, el însuşi se umple de 
slavă, ne învaţă Sfinţii Părinţi. Sufletele încărcate de lumina 
lui Hristos, de harul Duhului Sfânt, ajung la viaţa şi slava 
cea veşnică. Sufletele în care se oglindeşte slava lui 
Dumnezeu - în omul cel dinăuntru, se vor preface şi 
preamări din slavă în slavă. 

Curăţirea şi luminarea sufletelor este începutul 
desăvârşirii; slava este sfârşitul desăvârşirii. 

Drept aceea, veniți toți cei ce iubiți slava cerului, toți 
cei ce doriți să vedeți frumusețea cea negrăită a slavei lui 
Dumnezeu - să ne rugăm şi să strigăm: Doamne, fă-ne 
părtaşi ai slavei Tale, ca în lumina Ta să vedem lumina şi 
fericirea vieţii veşnice! Fă-ne, Dumnezeule, case măririi 
Tale, pe noi pe toți şi toate bisericile Tale! „Fulgerele cele cu 
raze strălucitoare, străluceşte-le mie, Dumnezeul meu,... şi 
casă mă arată a slavei Tale celei neapropiate şi strălucite, de 
lumină purtătoare şi neschimbată”22. 


2 Rugăciune de la Miezonoptică, Ceaslovul mic, 1939, pY33. 

UNIREA CU DUMNEZEU 


«Cel ce se uneşte cu Domnul, un singur Duh 
este cu El» 
(1 Cor. 6:17) 


Deplinătatea şi desăvârşirea vieții religioase constă în 
împăcarea şi unirea duhovnicească a sufletului cu 
Dumnezeu. Întâlnirea şi unirea cu Dumnezeu este scopul, 
ținta vieţii omeneşti în toate religiile; şi nu numai ţinta 
vieţii, dar şi culmea doririlor şi a fericirii. 

Dumnezeu este țara făgăduinței pentru fiecare suflet. 
Robia Egiptului de care ne vorbeşte istoria şi Scriptura, ca şi 
moartea, închipuie despărțirea şi depărtarea sufletului de 
Dumnezeu. Trecerea prin marea Roşie şi prin pustia 
păcatelor, închipuie lupta pentru dezrobirea, curățirea şi 
luminarea sufletului, iar intrarea în Canaan înseamnă 
împăcarea, unirea şi trăirea cu Dumnezeu. 

Despre bătrânul Noe se spune că «umbla cu 
Dumnezeu» (Fac. 6:9). Acelaşi lucru se spune şi despre toți 
profeții, apostolii, sfinţii, drepții şi aleşii lui Dumnezeu: toți 
trăiau cu Dumnezeu, umblau cu Dumnezeu, uniţi în iubire, 
în slavă şi în fericirea negrăită, nemărginită şi nesfârşită cu 
Dumnezeu. 

Dar fericirea aceasta dumnezeiască nu este făgăduită 
numai unor oameni, ci tuturor credincioşilor. Hristos 
Domnul S-a rugat pentru toți ucenicii Săi ca să fie una cu 
Dumnezeu: «ca toți să fie una, precum Tu, aşa şi ei 
(creştinii) una să fie în Noi...» (In. 17:21). 

Unirea fericită a sufletului cu Dumnezeu - bineînțeles 

nu cu ființa Lui, ci cu harul şi cu lucrarea Lui — o pilduieşte 
Mântuitorul şi în întoarcerea fiului risipitor acasă, la tatăl 
său, care «încă departe l-a văzut şi i s-a făcut milă; şi, 
alergând, a căzut pe grumazul lui şi l-a sărutat» (Lc. 15:20). 
Fiul rătăcit e omul depărtat de Dumnezeu; tatăl său e 
Dumnezeu; îmbrățişarea şi sărutarea este semnul iubirii şi 
al unirii cu Dumnezeu?2. 

Este cu putință împăcarea şi unirea sufletului cu 
Dumnezeu? Religia tot acest adevăr îl mărturiseşte. 
Dumnezeu e iubire şi Duh. Omul, prin tot ce are el mai bun 
în sine, este iubire şi duh, în comuniune de viaţă şi de unire 
cu alte duhuri; care se întâlneşte cu alte iubiri şi alte duhuri, 
şi mai ales cu Duhul lui Dumnezeu, prin religie. 

În creştinism, trei sunt mijloacele sau căile prin care se 
înfăptuieşte unirea tainică a sufletului cu Dumnezeu: 
Darurile Duhului Sfânt, Sfânta Împărtăşire cu Hristos şi 
dumnezeiasca iubire. 

1. Omul este făcut din trup şi din suflet. Viaţa 
trupului e unirea cu sufletul; viaţa sufletului e unirea cu 
Dumnezeu (Sf. Grigorie Palama). Prin trup este legat de 
stihiile materiei; prin suflet este legat de Duhul lui 
Dumnezeu. Legea trupului coboară pe om în rândul 
animalelor şi-i aduce moartea; legea duhului îl învie şi-l 
ridică în slava cerului, la unirea cu Dumnezeu. 


2% Bineînţeles, nu este vorba de o unire cu ființa lui Dumnezeu, ci 
cu harul, cu lumina, cu iubirea şi cu lucrarea lui Dumnezeu. Unirea la 
care suntem chemaţi (2 Petr. 1:4), e părtăşia cu firea dumnezeiască, nu 
este ipostatică, ființială, ci spirituală, harismatică. Vladimir Lossky, La 
Theologie Mystique de L'Eglise d'Orient, p. 216; Dumitru Stăniloae, Curs de 
ascetică şi mistică creştină, pp. 37-39. 

Învierii sufletului îi urmează învierea trupului. Cea 
dintâi unirea a sufletului cu Dumnezeu se întâmplă în 
Taina Sf. Mir, prin care se aruncă în suflete sămânța 
darurilor Duhului Sfânt. Despre cei ce sunt pecetluiţi, în Sf. 
Mir, cu darurile Sfântului Duh se poate spune mai întâi că 
sunt uniți cu Dumnezeu. Aceştia au primit în sufletele lor 
«pecetea» şi «ungerea» şi «arvuna Duhului Sfânt» (2 Cor. 
1:2, 22; 5:5). Prin această ungere tainică, sufletul omului se 
uneşte cu Duhul lui Dumnezeu, precum este scris: «Cel ce 
se uneşte cu Domnul, un singur Duh este cu El» (1 Cor. 
6:17). Prin darurile Sale, Dumnezeu coboară din slava Sa 
cerească şi Se întrupează, Se face asemenea făpturilor şi Se 
uneşte cu sufletele lor credincioase şi sfinte, şi astfel devine 
împreună cu ele un Duh, o gândire, o voinţă, o inimă24. Cu 
fiecare patimă înfrânată şi cu fiecare virtute dobândită, 
lucrarea Sfântului Duh se arată în om mai rodnică, mai 
străvezie. Cu cât seminţele darurilor Duhului Sfânt sunt 
mai bine şi mai mult cultivate în sufletele noastre, cu atât 
ele rodesc mai din belşug: pacea, bucuria, dragostea, 
adevărul, bunătatea, blândețea, iertarea, pacea şi toate 
celelalte virtuţi evanghelice, care vădesc unirea sufletului 
cu Dumnezeu (Gal. 5:22; Ef. 5:9). 

2. Tot pentru împăcarea şi unirea sufletelor cu 
Dumnezeu este rânduită şi Sfânta Cuminecătură. Ca să 
recreeze pe om şi să-l mântuiască, să-i umple sufletul de 
pace şi de bucurie, de lumină şi de viață dumnezeiască, 
Domnul Se întrupează şi Se preface în mâncare şi în 
băutură. Şi zice creştinilor: «Cel ce mănâncă Trupul Meu 


24 Sf. Macarie cel Mare; Omilii, pp. 19-20. 
%5 Ibidem, p. 21. 

şi bea Sângele Meu, în Mine petrece şi Eu întru el» (In. 6:56). 
Sfânta Cuminecătură în Sfânta Liturghie este sâmburele 
cultului creştin ortodox, sărbătoarea unirii sufletului cu 
Dumnezeu, sămânţa înfierii (In. 1:12) şi a învierii noastre 
(Rom. 8:10-11) — taina focului iubirii lui Dumnezeu față de 
om. Prin Sfânta Împărtăşire cu Trupul şi cu Sângele 
Domnului, sufletul creştinului devine casa lui Dumnezeu, 
biserica Duhului Sfânt, mlădiță vie din trupul lui Hristos- 
Dumnezeu (In. 15:1-5). Sfânta Împărtăşire întăreşte în 
creştini viața dumnezeiască, rodeşte darurile Sfântului 
Duh, întâlneşte şi uneşte sufletele noastre cu Dumnezeu. 
«Eu în ei şi Tu în Mine...» (In. 17:23). 

3. Ca şi darurile Duhului Sfânt, ca şi împărtăşirea cu 
Hristos, dumnezeiasca iubire este tot o cale de întâlnire şi 
unire cu Dumnezeu. «De Mă iubeşte cineva, va păzi 
cuvântul Meu şi Tatăl Meu îl va iubi şi vom veni la el şi 
sălaş la el vom face» (In. 14:23). Prin urmare, unirea cu 
Dumnezeu prin iubire este făgăduință evanghelică. Viaţa 
de unire cu Dumnezeu este viața în iubire cu Dumnezeu. 
Iubirea uneşte sufletele, inimile, duhurile, fără să le 
desființeze. Unirea e iubire şi regăsire; fără contopire; e 
pătrunderea unui suflet în alt suflet; fiecare în sâmburele 
ființei celuilalt. Cel ce iubeşte se preface după chipul celui 
iubit, primeşte în suflet chipul ființei iubite, fără a-şi pierde 
ființa şi libertatea, fără a se absorbi unul în celălalt. Mai 
mult: dragostea e puterea care duce de la „chip” la 
„asemănare”, care face mai buni şi mai frumoşi pe cei iubiți. 
În iubire, Însuşi Dumnezeu ne deschide inima şi ne 
primeşte în ea, în măsura în care noi ne-am deschis inima, 
ca să intre EI în ea. În iubire toți ne unim cu Dumnezeu. 

Prin iubire toți devenim ca un singur om, unit cu 
Dumnezeu?%. lubirea tinde spre unire, ca floarea spre soare, 
ca fiul spre mamă. Copilul mic nu poate merge spre mama 
lui, spune Sf. Macarie Egipteanul; dar totuşi el strigă, 
plânge, întinde mâinile, se rostogoleşte, căutându-şi mama. 
Înduioşată de lacrimile copilului şi aprinsă de iubirea lui, 
mama aleargă la el, îl ia în braţe, îl hrăneşte şi îl dezmiardă. 
Tot astfel şi omul: când sufletul său doreşte, iubeşte şi caută 
pe Dumnezeu, din toată inima, cu toată dragostea, 
Dumnezeu vine la el şi se uneşte cu el. Atunci sufletul şi 
Domnul devin un gând, un duh”. lubirea lui Dumnezeu 
tinde la întâlnirea şi unirea cu El. Iubirea creştină — miezul 
şi forma tuturor virtuților — este însăşi legătura de unire a 
sufletului cu Dumnezeu, adică religia. Când vom dobândi 
iubirea, am ajuns la Dumnezeu, ne încredințează Sfinţii 
Părinţi. Domnul nostru S-a desăvârşit şi am ajuns la insula 
care este dincolo de lume, unde este Tatăl, Fiul şi Sfântul 
Duh?2%. Unirea cu Dumnezeu prin iubire este culmea şi 
sfârşitul desăvârşirii; este cunoaşterea desăvârşită a lui 
Dumnezeu (1 In. 4:7), deoarece „cunoaşterea uneşte pe 
cunoscător cu lucrurile cunoscute“. Neştiinţa, necunoaş- 
terea este totdeauna pricină de schimbare şi neînțelegere, 
spune Dionisie Areopagitul?%. „lubirea e suprema unire şi 
tocmai de aceea suprema cale de cunoaştere, fără o 
restrângere a libertății semenului” 20. 


26 Dumitru Stăniloae, Curs de ascetică şi mistică creştină, pp. 82-93. 

27 Sf. Macarie cel Mare, Omilii, pp. 224-225. 

228 Calist şi Ignatie, Rânduiala vieții în Dumnezeu, ms., cap. 81, p. 67. 
2 Sf. Dionisie Areopagitul, Despre numele divine, cap. VII, p. 82. 

2% Dumitru Stăniloae, Curs de ascetică şi mistică creştină, p. 86. 

Unirea cu Dumnezeu este ridicarea sufletului la o 
frumuseţe, bucurie şi fericire desăvârşită, însăşi culmea 
doririlor şi a fericirilor, căci desăvârşirea este ridicarea unei 
ființe inferioare la ființa cea superioară mai înaltă, la 
Dumnezeu; este însăşi iubirea desăvârşită, iubirea 
dumnezeiască — iubirea cu care Dumnezeu îmbrățişează şi 
învăluie sufletul omului, cum nici un părinte nu-şi 
îmbrățişează copilul. 

Curăţirea sufletului ne duce la pace; luminarea 
sufletului ne duce la adevăr; desăvârşirea sufletului ne duce 
la fericire, la iubire şi la unirea cu Dumnezeu. Învrednicit să 
ajungă la desăvârşire, sufletul intră în comuniune negrăită 
cu Hristos Mântuitorul; se învredniceşte să fie duh 
amestecat cu Duhul (lui Dumnezeu); atunci el devine tot 
lumină, tot ochi, tot spirit, tot bucurie, tot plăcere, tot 
veselie, tot dragoste, tot îndurare, tot bunătate, tot blândeţe 
(ca Dumnezeu). Căci precum în adâncul mării o piatră este 
înconjurată din toate părțile de apă, tot astfel şi aceştia sunt 
uniți cu Duhul Sfânt în tot chipul şi se fac asemenea lui 
Hristos”231. 

Iubirea şi unirea cu Dumnezeu se cultivă şi se 
dovedeşte prin iubirea şi slujirea aproapelui. Astfel şi-au 
arătat iubirea şi unirea cu Dumnezeu Sfinții Apostoli şi 
marii ierarhi ai Bisericii: Sf. Nicolae, Sf. Vasile, Sf. loan Gură 
de Aur şi ceilalți sfinți mari ai creştinătăţii. 

Toate aceste mijloace sau căi de unire tainică şi fericită 
a sufletului cu Dumnezeu: primirea darurilor Duhului 
Sfânt, împărtăşirea cu Hristos, şi dumnezeiască iubire de 


231 Sf. Macarie cel Mare, Omilii, p. 124. 

oameni şi de Dumnezeu, se cuprind în una singură - în 
rugăciune. Nu ne putem închipui apropiere şi unire cu 
Dumnezeu, fără de rugăciune. În rugăciunea curată stăm de 
vorbă cu Dumnezeu cel curat, ne spun Sfinţii Părinţi? 
Rugăciunea curată atrage darurile Duhului Sfânt, 
rugăciunea aprinde focul iubirii lui Dumnezeu, rugăciunea 
ne ajută să luăm parte la viața dumnezeiască. Rodul 
rugăciunii e împăcarea şi unirea cu Dumnezeu, dovedită 
prin rodirea unor virtuți asemănătoare cu El. Îmbrăcat cu 
harul lui Dumnezeu prin rugăciune curată, creştinul 
evlavios strigă plin de bucurie: „Eu sunt om, dar trăiesc cu 
Dumnezeu” — ca şi Apostolul: «Nu mai trăiesc eu, Hristos 
trăieşte în mine» (Gal. 2:20%. Cine se roagă cu mintea în 
inimă, descoperă pe Dumnezeu, se apropie de Dumnezeu, 
vorbeşte cu Dumnezeu, trăieşte cu Dumnezeu, iubeşte pe 
Dumnezeu, se bucură de întâlnirea şi de unirea cu 
Dumnezeu. Prin rugăciune simțim, aflăm pe Dumnezeu în 
noi — harul şi lumina Lui ascunsă în adâncul inimii, încă de 
la Sfântul Botez. 

Sunt şi piedici — nenumărate -— în calea desăvârşirii şi 
a unirii fericite a omului cu Dumnezeu: ispitele, poftele rele, 
plăcerile necurate, patimile înjositoare neînfrânate, şi peste 
tot păcatele?%. Toate se pot birui prin puterile (virtuțile) 


% Calist şi Ignatie, op. cit., cap. 26, p. 24. 

%3 Dumitru Stăniloae, op. cit., p. 19. 

24 Am vorbit despre ele în cartea I. Sf. Nicolae Cabasila înşiră trei 
piedici în calea omuiui spre Dumnezeu: firea, păcatul şi moartea. „De 
toate acestea trei, scrie el, Domnul îi dă omului putere ca să scape, ba 
chiar şi să se unească cu Sine, după ce le-a înlăturat pe toate una după 
alta; pe cea a firii prin întrupare, pe a păcatului prin răstignire, iar zidul 

sufletului şi prin harul Domnului. Că pentru aceasta ni s-a 
dat legea după care să trăim, virtuțile cu care să ne întărim, 
şi tainele prin care să ne sfințim sufletele: să atingem scopul 
fericit pentru care am fost creaţi, să ajungem la binele 
deplin după care alergăm, să sărbătorim - ca tatăl cu fiul 
risipitor - bucuria întoarcerii la Dumnezeu, fericirea iubirii 
şi a unirii cu El. 

De bună seamă, nu toţi ajungem la ţinta aceasta a 
vieţii — să simțim unirea fericită cu Dumnezeu -— pentru că 
nu toți ne străduim să ajungem vase care să cuprindă atâta 
desăvârşire, atâta lumină a credinţei, atâta foc al iubirii şi 
atâta dulceaţă a harului şi a rugăciunii, câtă ni se cere ca să 
ne mântuim. 

De ce suspini suflete, şi de ce plângi, creştine? De ce 
te rogi şi de ce eşti încă, poate, neliniştit? Pentru că doreşti 
să ajungi „acasă” la Dumnezeu, dar încă nu te-ai despărțit 
de lume şi nu ai renunţat încă la cele trecătoare pentru cele 
veşnice. Eşti un învins, un căzut, un om pierdut? Învinşii 
nu au pierdut nimic, dacă nu au pierdut pe Dumnezeu. 
Caută să descoperi în tine pe Dumnezeu prin fapte de 
iubire, de rugăciune şi împărtăşire cu Trupul, cu Sângele şi 
cu Duhul lui Hristos; să ajungi un duh cu El... Dumnezeu 
nu e departe de noi (Fa 17:27); El Însuşi aleargă spre noi, ca 
tatăl spre fiul său, din Evanghelie. 

Reculege-te, creştine, şi uneşte-ți voinţa ta cu voia lui 
Dumnezeu, gândurile tale cu gândurile lui Dumnezeu, 
inima şi iubirea ta cu inima şi iubirea lui Dumnezeu, şi fii 


cel din urmă, al morţii celei tiranice — din care a ridicat toată firea - prin 
înviere”; Sf. Nicolae Cabasila, Despre viața în Hristos, trad. T. Bodogae, p. 
79: 


322 


SPRE TABOR 


sigur că vei ajunge şi tu la împărăția lui Dumnezeu, în viața 
şi slava fericită la care pe toți ne cheamă EI Însuşi prin 
graiul şi prin jertfa Fiului Său. «Veniţi la Mine!...» (Mt. 
11:20). Veniţi şi intraţi în slava împărăției Mele! Lăsaţi la o 
parte tot ce vă împiedică să urmaţi calea mântuirii şi să 
urcați pe scara desăvârşirii. Eu vă aştept, ca orice Tată pe 
fiul său rătăcit, să vă îmbrăţişez, să vă iert, să vă fac parte 
de viaţă şi de fericire nesfârşită. «Că unde e unire, 
Dumnezeu trimite viaţă şi binecuvântări nesfârşite» (Ps. 
132:3). Pilda fiului risipitor despre aceasta ne vorbeşte: ne 
cheamă la împăcarea şi unirea cu Dumnezeu. De câte ori o 
auzim la aceasta să ne gândim mai întâi şi mai pe urmă, 
iubiți creştini. 

Nimeni să nu răspundă: Nu! — la o astfel de iubire şi 
chemare dumnezeiască!... Să răspundem cu toții: Da, 
Doamne!... Amin, Doamne!... (2 Cor, 1:20) Vrem şi dorim 
din toată inima să venim la Tine, să trăim cu Tine, în slava 
Ta; să ne unim cu Duhul sfințeniei Tale, cu frumuseţea 
virtuților Tale, cu căldura iubirii Tale şi cu puterea 
darurilor Tale. 

Vino, Doamne, vino şi Te sălăşluieşte în noi... 

+. Apropie-Te de noi, apropie-Te, Cela ce eşti 
pretutindeni. Precum şi cu apostolii Tăi ai fost pretutindeni, 
aşa şi cu cei ce Te doresc, Te uneşte pe Tine, Îndurate, ca 
fiind uniţi, să Te lăudăm şi să slăvim Duhul Tău cel întru 
tot Sfânt"'2%5. 


25 Rugăciune de la Ceasul 3. 

Nunta duhovnicească 


«Veniţi la nuntă!...» 
(Mt. 22:4) 


Cunoaştem în Biserică trei cununii, dintre care fiecare 
om este chemat să încheie cel puţin una: 1. întâlnirea şi 
unirea mirelui cu mireasa, în taina nunții; 2. întâlnirea şi 
unirea preotului cu altarul, în taina preoţiei şi 3. întâlnirea 
şi unirea sufletului cu Dumnezeu, în taina religiei. Toate 
trei sunt sărbători mari ale sufletului, întemeiate pe iubire, 
consfințite prin har, însoţite de lucruri sfinte, cereşti, 
dumnezeieşti. 

Din întâlnirea şi unirea mirelui cu mireasa, în 
binecuvântarea nunţii, se întemeiază familia creştină, 
căminul fericirii pământeşti, vatra sfântă de lumină şi iubire 
care stă la temelia vieții pământeşti. Din întâlnirea şi unirea 
preotului cu altarul, prin hirotonie, se întemeiază preoția 
creştină, taina slujirii lui Dumnezeu, a Bisericii şi a cre- 
dincioşilor, în calea lor spre mântuire. Avem şi aici aceleaşi 
cântări de bucurie, aceeaşi lucrare a dumnezeiescului har, 
aceeaşi sărbătoare a sufletului. Din întâlnirea, iubirea şi 
unirea sufletului cu Dumnezeu, se întemeiază religia 
creştină, prin care omul se înnoieşte şi se mântuieşte; se face 
mai bun, mai curat, mai moral, mai evlavios, mai fericit, ca 
Zaheu, ca Maria Magdalena, ca Samarineanca şi ca apostolii 
Petru, lacob şi Ioan pe muntele Tabor... 

S-au folosit multe asemănări prin care s-a încercat a se 
pătrunde şi înțelege taina unirii sufletului cu Dumnezeu. 
Unii Sfinţi Părinţi aseamănă unirea sufletului cu Dumnezeu, cu 

unirea dintre suflet şi trup: cum este unit sufletul cu trupul 
în viaţa omenească, aşa se uneşte sufletul cu Dumnezeu în 
viața religioasă desăvârşită, dumnezeiască. Alții aseamănă 
unirea cu Dumnezeu, cu unirea tainică (ipostatică) a firii 
omeneşti cu firea dumnezeiască în persoana Mântuitorului, 
cu deosebirea că unirea tainică în lisus Hristos este 
personală, substanţială, pe când unirea sufletului omului cu 
Dumnezeu este morală, spirituală, prin har2€. 

Dintre toate asemănările, însă, cea mai bună, cea mai 
potrivită şi cea mai obişnuită, folosită de cei mai mulţi Sfinți 
Părinţi, după Cântarea Cântărilor, este nunta. Taina 
căsătoriei sau cununia este închipuirea (simbolul) iubirii şi 
a unirii sufletului cu Dumnezeu. Cum trăieşte în 
comuniune mireasa cu mirele, scrie Sf. Macarie cel Mare, 
aşa este dator creştinul să trăiască în comuniune de iubire 
cu Hristos-Dumnezeu?7. Putinţa acestei uniri o prevesteşte 
profetul Isaia când scrie: «În ce chip se însoţeşte tânărul cu 
fecioara, Cel ce te-a zidit Se va însoți cu tine, şi în ce chip 
mirele se veseleşte de mireasă, aşa Se va veseli de tine 
Dumnezeul tău» (Is. 62:5). 

Iisus Hristos-Dumnezeu este Mirele nostru (Mt. 9:15; 
25:1; Mc. 2:19; Lc. 5:34; In. 3:29). Dintre multele Sale nume 
(Fiul şi Cuvântul lui Dumnezeu, Învățătorul, Mântuitorul, 
Arhiereul sau Preotul cel Mare, Păstorul cel Bun, Mielul lui 
Dumnezeu şi celelalte), acela care ne uneşte cu El, care ne 
arată mai bine legătura sufletului nostru cu El, logodirea 
(Osea 2:21-24) şi cununia noastră pe vecie cu El, este 


2% A. Tunguerey - ]. Gautier, Pour ma vie interior, pp. 48-49. 
237 Sf. Macarie cel Mare, op. cit., p. 204. 

frumosul nume de Mire. Numele acesta ne arată în ce 
legătură de viață suntem chemaţi să trăim cu Dumnezeu, 
nu numai creştinii, dar şi toţi oamenii. În unire, în 
dragostea şi fericirea în care trăieşte mireasa cu mirele, în 
aceeaşi unire, iubire şi fericire sunt chemaţi să trăiască toţi 
oamenii cu Dumnezeu. În cununie sufletul mirelui 
pătrunde în sufletul miresei, şi sufletul miresei în sufletul 
mirelui; în religie, în cununia sau unirea cu Dumnezeu, 
sufletul omului pătrunde în lumina lui Dumnezeu şi Harul 
lui Dumnezeu pătrunde în sufletul omului. În iubirea, 
unirea şi fericirea aceasta, gândurile, voința şi dorinţele 
omului se topesc în gândurile, voința şi iubirea lui 
Dumnezeu. Aceasta este nunta duhovnicească: scăldarea 
sufletului nostru care este duh - în Duhul şi în slava lui 
Dumnezeu. 

În nunta duhovnicească, Duhul lui Dumnezeu atinge 
tainic sufletul omului şi produce în el bucurii negrăite şi 
nemărginite. Atunci omul simte pe Dumnezeu, vede pe 
Dumnezeu, iubeşte pe Dumnezeu, trăieşte în Dumnezeu. 
lată de ce, în Sf. Evanghelie, învățăceii Mântuitorului sunt 
numiți «fiii nunții» (Mt. 9:15; Lc. 5:34). lisus Hristos- 
Dumnezeu este Mirele Bisericii; Biserica e mireasa Mielului 
(Apoc. 21:9). El ne cheamă la cina cea mare (Mt. 22:2-14; Lc. 
14:16-24), la fericirea nemărginită de a prânzi cu El în 
împărăţia lui Dumnezeu (Lc. 14:15). 

«Veniţi la nuntă!...» ne strigă Mântuitorul (Mt. 22:4). 
Veniţi să ne bucurăm împreună de viața şi fericirea cea 
veşnică. Pregătiți-vă candelele sufletului pline de untdelem- 
nul faptelor bune, ca fecioarele cele înțelepte; să nu 
rămâneți afară din casa şi de la masa nunţii, ca fecioarele 

nebune (Mt. 25:1-13). Îmbrăcaţi-vă în haine albe (Apoc. 3:5, 
18), în haine de sărbătoare, spălate în sângele Mielului 
(Apoc. 7:13-17). Gătiţi-vă de nuntă, să ne bucurăm şi să ne 
veselim (Apoc. 19:7). 

Scrie, creştine, aceste cuvinte cu litere de foc în inima 
ta: «Fericiţi cei chemați la cina nunţii Mielului!... Acestea 
sunt adevăratele cuvinte ale lui Dumnezeu» (Apoc. 19:9). 
Însuşi Dumnezeu te cheamă la fericirea cea negrăită de a 
ajunge la ultima treaptă a desăvârşirii, la nunta cea mare a 
unirii cu El. Nu-ţi închide urechile de la o astfel de chemare! 
Adu-ți aminte de cuvintele pe care le-a rostit Stăpânul 
Dumnezeu despre moşierii, negustorii şi desfrânaţii 
veacului acestuia care, din pricina moşiilor (lăcomia de 
avere), boilor (capital) şi femeilor (desfrânare), nu au primit 
chemarea la nunta Mielului: «Nici unul din bărbaţii aceia 
chemați nu va gusta din cina Mea» (Lc. 14:18-24). 

Învățătura creştină despre logodirea şi unirea 
sufletului cu Dumnezeu, iubiți şi binecuvântați creştini, este 
simplă, adâncă şi mângâietoare, ca şi toate învățăturile 
Evangheliei. Viaţa creştină este o viață de întâlnire, unire şi 
împărtăşire cu Dumnezeu, însoțită de pace şi linişte plină 
de iubire şi bucurie. Fiecare om şi mai ales fiecare creştin e 
dator să-şi propună ca scop al vieţii sale unirea, nunta 
spirituală cu Dumnezeu, ca să se învrednicească de ospățul 
fericirii veşnice, în văpaia iubirii lui Dumnezeu. 

«Pentru noi este un singur Dumnezeu, Tatăl, din Care 
sunt toate şi noi în EI, şi un singur Domn, lisus Hristos, 
prin Care sunt toate şi noi prin El» (1 Cor. 8:6). 

Fie, Doamne, locuința Ta în noi şi a noastră în Tine. 
Tu să fii în noi şi noi în Tine, dulce Dumnezeule, aşa după 

cum Tu însuți Te-ai rugat pentru noi (In. 14:23), şi ne-ai 
făgăduit că vei face sălaş în inimile noastre (In. 14:23), şi vei 
cina cu noi (Apoc. 3:20), şi vei împărăți cu noi în vecii 
vecilor (Apoc. 22:5). 

„Cinei Tale celei de Taină astăzi, Fiul lui Dumnezeu, 
părtaş mă primeşte; căci nu voi spune vrăjmaşilor Tăi Taina Ta, 
nici sărutare Îţi voi da ca luda ci, mărturisindu-mă, ca tâlharul 
strig Ţie: Pomeneşte-mă, Doamne, întru împărăţia Ta!” 


ÎNDUMNEZEIREA 


Ce este îndumnezeirea 


«,..Să vă faceți părtaşi ai dumnezeieştii fii...» 
(2 Petr. 1:4) 


Unul dintre ierarhii Bisericii noastre a spus: „Viaţa 
creştinului este o şcoală de îndumnezeire condusă de 
Duhul Sfânt”238. 

Astfel de cuvinte se aud rar. Nu prea avem curajul să 
le folosim. Nici nu prea îndrăznim să credem că omul ar 
putea avea o valoare atât de mare, cât lumea şi o ţintă atât 
de înaltă, ca îndumnezeirea... Luptăm din răsputeri, cu 
ajutorul ştiinţei, să dovedim că omul este un animal 
înaintat, cel mai înaintat şi să îndumnezeim natura?%. Să 


3% P. S. Episcop Andrei Magieru, în predica de la Rusaliile 1952 
din Catedrala Arad, rev. Mitropolia Banatului, nr. 7-9/1952, p. 40. 

2 „Mulţi s-au îndepărtat, în diferite chipuri de la unul 
Dumnezeu, scrie Sf. Chiril arhiepiscopul Ierusalimului. Unii au 
îndumnezeit soarele, ca să rămână fără Dumnezeu în timpul nopții, când 
apune soarele. Alţii au îndumnezeit luna, ca să nu aibă Dumnezeu ziua. 

spunem însă că rostul şi scopul cel mai sfânt al omului este 
să se asemene cu Dumnezeu şi să se îndumnezeiască, e mai 
greu. Asta o spun foarte puţini, doar sfinții. Şi totuşi, ca buni 
creştini suntem datori să credem şi să mărturisim că ţinta 
cea mai înaltă şi ultimă a vieţii noastre e îndumnezeirea. 

Dar, ce este îndumnezeirea? 

În cartea Facerii se spune că omul este făcut după 
chipul şi asemănarea lui Dumnezeu (Fac. 1:26-27), nu a 
dobitoacelor (cum ţin morțiş unii învăţaţi). Proorocul Moise 
apare în faţa lui Faraon ca un Dumnezeu (leş. 7:1). În cartea 
Psalmilor este scris: «Sunteţi dumnezei, toţi sunteţi fiii 
Celui de sus, iar voi ca nişte oameni muriţi şi cădeţi ca 
oricare dintre stăpânitori!» (Ps. 81:6-7). De aici se vede 
limpede că prin obârşia sa, prin demnitatea sa de fiu al lui 
Dumnezeu, şi prin menirea sa, omul este un mic dumne- 
zeu, chipul lui Dumnezeu, chip slăbit, întunecat şi căzut 
prin păcătuire. 

Cu refacerea, mântuirea şi desăvârşirea acestui chip 
Se ocupă Mântuitorul, în religia, Evanghelia, Harul şi 
Biserica Lui. El descoperă omului din nou pe Dumnezeu şi 
valoarea dumnezeiască a sufletului. În centrul religiei Sale, 
lisus Hristos restabileşte din nou legătura de viață a omului 
cu Creatorul său, comuniunea de iubire sfântă cu 
Dumnezeu, prin împărtăşirea din pâinea Trupului şi din 
vinul Sângelui Său dumnezeiesc. Prin Sfânta Împărtăşire, 


Alţii pe celelalte părţi ale lumii. Alții meseriile, alți mâncărurile; alții 
plăcerile. Alţii, înnebuniţi pentru dragostea lor pentru femei, au înălțat 
idolul unei femei goale, au numit-o Afrodita şi s-au închinat, prin 
mijlocirea statuii, patimii. Alţii, uimiți de strălucirea aurului, l-au 
îndumnezeit pe el şi pe celelalte materii”; Cateheze, partea |, trad. Pr. D. 
Fecioru, p. 109. 

omul intră din nou în curentul de viață dumnezeiască, aşa 
cum cere Evanghelia, ca seva din viță cu mlădițele (Lc. 15:1- 
5) primeşte pe Hristos-Dumnezeu, în ființa sa de om, se 
îndumnezeieşte. «Cel ce mănâncă Trupul Meu şi bea 
Sângele Meu, în Mine petrece şi Eu întru el» (In. 5:56). 

Sf. Pavel spune că Hristos-Dumnezeu este «viața 
noastră» (Col. 3:4; Filip. 1:21). Tot el mai spune că viața 
noastră este ascunsă cu Hristos în Dumnezeu (Col. 3:3). În 
El trăim, <în El... suntem» (FA 17:28-29). Este de la sine 
înțeles că, dacă viața noastră este în Hristos şi Hristos- 
Dumnezeu este prezent în viața noastră, noi purtăm în noi 
un sâmbure, o scânteie de viață dumnezeiască, Duhul vieţii 
lui lisus Hristos Dumnezeu, care este garantul învierii 
trupurilor noastre, pentru Duhul Lui Care sălăşluieşte în 
noi (Rom. 8:11). 

Sf. Petru spune şi mai lămurit că noi creştinii avem de 
la Dumnezeu, prin dumnezeiasca putere a Domnului 
nostru lisus Hristos, făgăduințe mari şi de mare preț, ca 
prin ele să ne facem părtaşi ai firii celei dumnezeieşti: «... 
să vă faceți părtaşi ai dumnezeieştii firi şi să scăpați de 
stricăciunea poftei din lume» (2 Petr. 1:4). Cea mai mare şi 
mai scumpă făgăduință, pe care o are omul de la Dum- 
nezeu, este aşadar îndumnezeirea, părtăşia (participarea) la 
firea cea dumnezeiască, ridicarea şi desăvârşirea lui până la 
asemănarea cu Dumnezeu. 

Sfinţii Părinți văd în îndumnezeirea omului rostul de 
căpetenie al întrupării Mântuitorului, al întemeierii Bisericii 
şi al împărtăşirii cu Sfintele Taine. Sf. Antonie cel Mare 
spune că „Dumnezeu... a făcut toate pentru mântuirea şi 
îndumnezeirea omului”2%. Sf. Atanasie cel Mare zice că 


24 Sf. Antonie cel Mare, Filocalia 1, p. 34. 

„Dumnezeu S-a făcut om, pentru ca pe noi să ne facă 
dumnezei”2!; S-a unit cu firea noastră muritoare pentru a o 
face nemuritoare, pentru a o uni cu firea Sa cea dumne- 
zeiască. Depărtarea de Dumnezeu înseamnă părăsire, 
înstrăinare, lipsă de viață, de lumină, de bucurie, de 
comuniune; gol în suflet şi gheață împrejur. Apropierea de 
Dumnezeu este viață, bucurie, lumină, părtăşie cu 
Dumnezeu, după har (nu după fire), ca a focului cu fierul şi 
a sufletului cu trupul. Sf. Macarie Egipteanul de asemenea 
spune că lisus Hristos de aceea S-a întrupat, ca să înnoiască 
sufletele noastre, să le facă prin har părtaşe naturii divine (2 
Petr. 1:4), să planteze în ele un „suflet ceresc, adică Duhul 
Dumnezeirii, care ne conduce spre orice virtute, pentru a 
putea trăi o viață veşnică... Căci dacă sufletul nu primeşte 
sfințenia prin Duhul în această lume, cu credință puternică 
şi cu rugăciune, nu devine părtaş al naturii divine şi nu se 
amestecă cu harul,... atunci el nu este bun pentru împărăția 
cerurilor”?2?. După Sf. Grigorie de Nyssa, creştinismul este 
urmarea dumnezeieştii firi. Prin lisus Hristos suntem 
înrudiți cu Dumnezeu, că El de aceea Şi-a unit firea 
dumnezeiască cu firea noastră omenească, pentru ca „firea 
omenească să se facă dumnezeiască”2%. Fericitul Augustin 
scrie că Fiul lui Dumnezeu a primit firea noastră cea 
muritoare ca să ne învrednicim de firea cea nemuritoare. 
„Dumnezeu vrea să facă din tine, creştine, un dumnezeu, 
nu un Dumnezeu prin fire cum este Fiul Său pe care L-a 
născut, ci prin har şi prin înfiere” 2%. „Recunoaşte, o 


a! Sf. Atanasie cel Mare, Epistola către Adelfie, cap. VI. 

242 Sf. Macarie Egipteanul, Omilii, p. 219. 

243 Sf. Grigorie de Nyssa, Marea cuvântarea catehetică, cap. V şi 
XXV, pp. 36 şi 78. 

24 Fericitul Augustin, Cuvântul CLXVI, P. Pourrat, La Spirit. 

creştine, demnitatea ta, scrie Leon cel Mare. Tu ai devenit 
părtaş al firii divine, nu te întoarce la josnicia dinainte, 
trăind într-un chip nedemn de starea ta. Adu-ţi aminte de 
Capul (Hristos) la care aparți şi de corpul (Bisericii) al 
căruia eşti mădular”%5. După Sf. Maxim Mărturisitorul, 
îndumnezeirea este scopul vieţii omului şi al întrupării 
Domnului - „ca să facă dumnezei şi fii ai lui Dumnezeu pe 
oameni“ 2%; „pe om să-l facă Dumnezeu prin unire cu 
Sine”2%. Păcatul coboară pe om până la treapta cea mai de 
jos a osândei; îndumnezeirea este treapta cea mai înaltă 
până la care se poate ridica omul cu ajutorul harului, până 
la Dumnezeu2%. Tot Sf. Maxim Mărturisitorul mai spune că: 
„După această viață vom înceta de a mai lucra virtuțile, dar 
nu vom înceta de a simţi în noi lucrându-se îndumnezeirea 
după har, ca o răsplată pentru ele. Căci lucrarea 
îndumnezeirii în noi, fiind mai presus de fire, e fără 
hotar”2%. Sf. Simeon Noul Teolog se roagă smerit: „Te-ai 
făcut om în chip neschimbat, Dumnezeul meu, ca pe mine 
cel luat de Tine să mă îndumnezeieşti întreg'2%. Tot el 
spune că în „jarul iubirii” se dezleagă „taina luminii”; 
fierberea dragostei ne face lumină, iar lumina se amestecă 
nestricat cu sufletul şi-l îndumnezeieşte%'. „Dumnezeu 
întreg S-a făcut om...” ca şi eu să mă fac Dumnezeu prin 


Chr., I, p. 360. 

245 Sf. Leon cel Mare, Memento cuius capitis et cuius corporis sis 
membrum. - Serino XXXI; la P. Pourrat, La Spirit. Chr., I, p. 362. 

246 Sf. Maxim Mărturisitorul, Filocalia 2, p. 175. 

27 Idem, Filocalia 3, p. 69. 

2% Ibidem, pp. 70-72. 

2% Ibidem, Răspunsul către Talasie 23, p. 75. 

2 Sf. Simeon Noul Teolog, Imnele dragostei, Cuvântul 9, p. 42. 

%51 Ibidem, Cuvântul 40, pp. 150-151. 

comuniune cu El, „nu prin ființă, ci prin împărtăşire”; 
„tămânând om, mă face Dumnezeu”2? - om prin fire, 
dumnezeu prin har. 

Într-un glas cu Sfinţii Părinţi răsună şi cântările 
Bisericii. În Antifonul 2 de la glasul 6, cântăm: „Prin Duhul 
Sfânt este îndumnezeirea tuturor...”. lar în canonul de la 13 
Decembrie iarăşi cântăm: „Cu necuprindere de minte şi 
neschimbat, întrupându-Se Cuvântul lui Dumnezeu 
Tatăl,... prin iubirea de oameni, pe mine omul mă 
îndumnezeieşte”. 

Din toate cele spuse până aici din Sfânta Scriptură şi 
din Sfinţi Părinţi ai Bisericii, înțelegeţi, iubiți şi binecu- 
vântaţi creştini, că îndumnezeirea este mântuirea şi 
desăvârşirea omului până la asemănarea şi unirea lui cu 
Dumnezeu. Aşa o defineşte Sf. Dionisie Areopagitul. El 
spune: Mântuirea „nu poate fi altfel, decât prin îndum- 
nezeirea celor ce se mântuiesc (adică se sfinţesc prin harul 
Sfintelor Taine). lar îndumnezeirea nu este decât 
asemănarea şi unirea cât mai mult posibil cu Dumnezeu. 
Acesta este țelul comun a toată ierarhia ('acea funcţiune 
care cuprinde în sine totalitatea mijloacelor proprii de 
sfințenie”): iubirea neîntreruptă de Dumnezeu şi de 
lucrurile dumnezeieşti, care se reazemă pe Dumnezeu şi se 
afirmă în chip sfânt prin năzuinţa spre cel ce este Unul; dar 
mai cu seamă abaterea de la ceea ce este potrivnic; 
cunoaşterea lucrurilor în ceea ce sunt cu adevărat; 
contemplarea şi înțelegerea adevărului sfânt; participarea 
divină la perfecțiunea cea una, ba chiar la cel Unul, pe cât 
este cu putință; gustarea dulce din contemplare, ce hrăneşte 


252 Ibidem, Cuvântul 46. 


333 


Pr. ILARION FELEA 


şi îndumnezeieşte în chip duhovnicesc pe tot ucenicul ce s-a 
înălțat până la dânsa”25. 

Aşadar, „îndumnezeirea este desăvârşirea omului 
prin Dumnezeu” 2%; ridicarea lui peste marginile firii, 
deasupra puterilor naturale şi însuşirilor omeneşti, la cele 
dumnezeieşti. Este treapta cea mai înaltă a mântuirii şi a 
desăvârşirii omului; e şcoala, rodul, scopul şi sfârşitul vieţii 
duhovniceşti şi al unirii cu Dumnezeu. Nu poţi, creştine, 
nici să doreşti mai mult, nici să urci mai sus de treapta 
îndumnezeirii. Culmea cea mai însorită a vieţii religioase- 
morale este să ajungi, încă om fiind, purtător de Duh 
(Pnevmatofor), purtător de Hristos (Hristofor), purtător de 
Dumnezeu (Teofor) - om prin fire şi dumnezeu prin har, 
după cum spunea, dorea şi se ruga Sf. Simeon Noul Teolog, 
cu atâta înflăcărare: 

„Miluieşte-mă, Fiul lui Dumnezeu, şi deschide ochii 
sufletului meu ca să văd lumina lumii, adică pe Tine, 
Dumnezeule, şi să ajung şi eu fiul zilei dumnezeieşti. Nu 
mă lăsa ca nevrednic şi fără parte de dumnezeirea Ta, 
bunule Doamne. Arată-Te mie, ca să cunosc că Tu mă 
iubeşti, Doamne, fiindcă am păzit dumnezeieştile Tale 
porunci. Trimite şi asupra mea Duhul Tău, ca să mă înveţe 
cunoaşterea Ta şi să-mi vestească tainele Tale, Dumnezeule 
al tuturor lucrurilor. Dogoreşte în mine adevărata lumină, 
o, Doamne, bogat în milă, ca să văd slava Ta, slava pe care 
ai avut-o înainte de lume la Părintele Tău. Sălăşluieşte şi în 
mine, precum ai zis, ca şi eu să ajung vrednic să sălăşluiesc 


25 Sf. Dionisie Areopagitul, lerarhia cerească - lerarhia Bisericească, 
trad. C. Iordăchescu, 1932, pp. 72-73. 
24 Dumitru Stăniloae, Curs de ascetică şi mistică creştină, pp. 116-118. 

în Tine şi să pătrund fără încetare în Tine şi să cunosc că Te 
am în mine. Îndură-Te, o, Nevăzutule, să iei formă în mine 
ca să pot privi nepriceputa-Ţi frumusețe, să port în mine 
chipul Tău, Care eşti mai presus de ceruri, şi să uit toate 
lucrurile cele văzute. Dă-mi mie slava pe care Ţi-a dat-o 
Părintele Tău, mult-milostive, ca să ajung asemenea ie, ca 
toți slujitorii Tăi, dumnezeu prin har, şi să fiu cu Tine fără 
încetare, acum şi totdeauna şi în veacurile fără de sfârşit. 
Amin”25. 


Cum ajungem la un Duh cu Dumnezeu 


„Să ne îmbogățim cu Dumnezeirea...” 
(Sf. Grigorie Teologul) 


Sf. Antonie cel Mare spune că omul, care a înțeles că 
sufletul e dumnezeiesc, lucrează la îndumnezeirea lui2%%6. 
Scopul ultim, ţinta cea mai înaltă a vieții omului este, 
aşadar, îndumnezeirea sufletului - viața cu Hristos în 
Duhul Sfânt, viața cu Dumnezeu. Satana a făgăduit lui 
Adam că-l va face Dumnezeu şi a izbutit să-l scoată din 


3% Sf. Simeon Noul Teolog, op. cit., Cuvântul 42, la Nichifor 
Crainic, Curs de Teologie Mistică, Prelegeri ținute în anul 1935-1936, pp. 
357-358. 

25 „Om este cel ce a înţeles ce este trupul, că este stricăcios şi 
vremelnic. Căci unul ca acesta înţelege şi sufletul, că este dumnezeiesc şi 
fiind nemuritor şi suflare a lui Dumnezeu a fost legat de trup spre 
cercare şi spre îndumnezeire. lar cine a înțeles sufletul, viețuieşte drept şi 
plăcut înaintea lui Dumnezeu, ne mai supunându-se trupului. Acela 
vede pe Dumnezeu cu mintea să-şi contemplă bunurile veşnice dăruite 
sufletului de Dumnezeu”. - Sf. Antonie cel Mare, Filocalia 1, p. 26. 

raiul fericirii (Fac. 3). Făgăduinţa aceasta, de îndumnezeire 
a omului, o împlineşte numai lisus Hristos. Dar se pune 
întrebarea: Cum? Poate omul să ajungă părtaş al firii 
dumnezeieşti? Poate să se îndumnezeiască? 

Răspunsul ni l-a dat încă Sf. Pavel Apostolul, când 
scrie Corintenilor, că «omul care se uneşte cu Domnul, un 
singur duh este cu El» (1 Cor. 6:17). De asemenea a răspuns 
la întrebare şi Sf. Petru când ne vorbeşte despre făgăduinţa 
unirii cu dumnezeiasca fire (2 Petr. 1:4). Dumnezeu nu a dat 
porunci şi făgăduințe care nu pot fi împlinite. Întrebarea e: 
cum, pe ce căi, prin ce mijloace duhovniceşti putem 
ajunge la îndumnezeirea sufletului nostru, la un duh cu 
Dumnezeu? 

Trei sunt căile sau mijloacele duhovniceşti prin care 
putem lucra la îndumnezeirea poftelor noastre şi anume 
prin: 

1. Cunoaşterea adevărului mântuitor, 

2. desăvârşirea şi virtuțile Evangheliei şi 

3. împărtăşirea din harul Sfintelor Taine. 


1. Ca pregătire şi luminare sufletească e trebuitoare 
cunoaşterea adevărului mântuirii şi credința în el. Cu alte 
cuvinte să cunoaştem ce să credem ca să ştim cum să trăim; 
să cunoaştem adevărurile credinţei creştine (dogmele 
crezului creştin), poruncile dumnezeieşti şi bisericeşti, 
legile canoanelor, faptele bune ale milosteniei trupeşti şi 
sufleteşti pe care să le împlinim şi păcatele de care să ne 
păzim. Cu cât cunoaşterea lor e mai simplă şi mai limpede, 
cu atât mai bine. Adevărul mântuirii ne face liberi (In. 8:38). 
Duhul Scripturii luminează mintea, înțelepțeşte inima, 

vesteşte bunătatea Celui ce a descoperit-o şi aduce „pe cei 
rătăciți la îndumnezeire”27. 

2. Desăvârşirea în virtuțile Evangheliei, în trăirea 
după Evanghelie, preschimbarea şi prefacerea dogmelor 
credinţei în viață şi a poruncilor morale în virtute — este 
urmarea firească şi dumnezeiască a adevărurilor de 
credință mântuitoare. După moartea omului vechi, al 
patimilor, urmează viața omului celui nou, al virtuţilor. 
După ce Se răstigneşte, lisus Hristos învie, trăieşte şi creşte 
în noi; Se înalță în trupul şi în sufletul nostru, în mintea, în 
inima şi în virtuțile noastre. Prin trăirea aceasta, sinceră, 
morală şi religioasă, începe îndumnezeirea. Unii aşa şi 
înțeleg îndumnezeirea: împletirea şi cununa tuturor 
virtuților?%8. Fiecare om, în măsura în care îşi însuşeşte 
virtuțile şi desăvârşirile dumnezeieşti: bunătatea, dragos- 
tea, iubirea, iertarea, sfințenia, se îndumnezeieşte. În 
măsura în care se urcă tot mai sus pe scara acestor virtuți, 
se îndumnezeieşte. În măsura în care se face bun ca 
Dumnezeu, drept ca Dumnezeu, iubitor ca Dumnezeu, 
iertător ca Dumnezeu, sfânt ca Dumnezeu - se îndum- 
nezeieşte. Dumnezeu e Duh: cât Duh Sfânt poate primi şi 
arăta omul în sine, atâta se îndumnezeieşte. Dumnezeu e 
Viaţă şi Lumină: câtă viață şi lumină dumnezeiască poate 
primi şi arăta omul în sine, atâta se îndumnezeieşte. 
Dumnezeu e lubire şi Sfințenie: câtă iubire şi sfințenie poate 
primi şi arăta omul în sine, atâta se îndumnezeieşte. 


27 Sf. Maxim Mărturisitorul, Filocalia 3, Răspunsul către Talasie, p. 117. 

%8 Sf. Calist şi Ignatie Xantopulos, Rânduiala vieții cu Dumnezeu, 
cap. 11, p. 6: Toate virtuțile sunt țesute şi impregnate într-o singură 
virtute, felurit aurită: îndumnezeirea. 

Dumnezeu e Milă, Dreptate, Pace, Bunătate, Iertare; 
Înţelepciune, Putere. Până la ce treaptă de milă, dreptate, 
pace, bunătate, iertare, înțelepciune, putere, se poate ridica 
omul, atâta virtute dumnezeiască poate arăta în sine, atâta 
se desăvârşeşte şi se îndumnezeieşte. Mâncărurile îngraşă 
trupul, virtuțile îndumnezeiesc sufletul — spune Sf. Antonie 
cel Mare2%. 

3. Mai mult decât toate virtuțile însă, ne 
îndumnezeieşte împărtăşirea din harul Sfintelor Taine. Prin 
Sfintele Taine Hristos-Dumnezeu ne înfiază, îşi face sălaş în 
noi, aşa după cum ne-a făgăduit (In. 6:56; 14:3, 23; Apoc. 
3:20). Cunoaşterea adevărurilor şi trăirea virtuţilor 
Evangheliei sunt căi şi mijloace pregătitoare. Împărtăşirea 
cu Sfintele Taine e calea cea mai scurtă şi mai sigură de 
unire cu Dumnezeu, mijlocul cel mai uşor prin care putem 
ajunge la înfiere, la îndumnezeirea sufletului, la un Duh cu 
Dumnezeu. „Ca om ştiu că nu văd nimic din cele 
dumnezeieşti — exclamă Sf. Simeon Noul Teolog - şi sunt cu 
totul despărțit de cele dumnezeieşti. Dar prin înfiere mă 
văd făcut Dumnezeu şi sunt părtaş al celor neatinse. Ca om 
nu am nimic din cele înalte şi dumnezeieşti, dar ca cel 


5 „Cel ce urmăreşte viețuirea virtuoasă şi plăcută lui Dumnezeu 
grijeşte de virtuțile sufletului, căci acestea sunt bogăţia şi hrana sa 
veşnică... Mâncarea scumpă hrăneşte numai trupul; cunoştinţa de 
Dumnezeu însă, înfrânarea, bunătatea, facerea de bine, buna cinstire, 
blândeţea, acestea îndumnezeiesc sufletul”. - Sf. Antonie cel Mare, 
Filocalia 1, p. 9. 

„Îndumnezeirea, ..„ scrie Nichita Stithat, ucenicul Sf. Simeon 
Noul Teolog - e dăruită de Dumnezeu celor vrednici să se împărtăşească 
de ea, celor desăvârşiți în virtute, în petrecere sfântă. Unitatea iubirii îi 
uneşte cu Dumnezeu. Şi aşa vor fi dumnezei, prin lucrarea voinţei şi a 
harului lui Dumnezeu”. - Nichita Stithat, A treia sută de capete, ms., p. 68. 

miluit de bunătatea lui Dumnezeu, am pe Hristos 
binefăcătorul tuturor”20. Întâi de toate, harul spală sufletele 
noastre de tina păcatului şi prin aceasta înlătură din noi cea 
dintâi şi cea mai mare piedică din calea desăvârşirii. Când 
păcatul e smuls din rădăcină, „omul se îndumnezeieşte”28!, 
Harul sporeşte în noi viaţa duhovnicească, face din omul 
trupesc om duhovnicesc, fapt care are ca urmare 
îndumnezeirea. 

Harul nu numai curăţeşte mintea şi inima noastră, 
dar arată ochilor noştri sufleteşti frumuseți luminoase, 
cereşti, divine, înrudite cu Dumnezeu, scântei şi străluciri 
din focul dumnezeirii??. Harul ridică omul de la firea 
pământească la firea cerească; ajută firea omenească să se 
urce până la firea cea dumnezeiască. Prin dumnezeiescul 
har al Sfintelor Taine primim în noi întipărirea (amprentele) 
Dumnezeirii. Prin sfântul har Biserica este maica noastră 
născătoare de dumnezeii, de teofori, de hristofori, de 
pnevmatofori, de îngeri în trup?%. Pentru această lucrarea 
dumnezeiască a sfântului har în noi, Sf. loan Damaschinul, 
marele dascăl al Bisericii, ne cheamă să ne apropiem de 
Sfânta Împărtăşanie cu frică, cu conştiinţa curată, cu o 
credință neîndoielnică şi cu toată curăţenia, atât sufletească 
cât şi trupească... „Să ne apropiem de ea cu o dorință 
înfocată şi, încrucişând palmele, să primim corpul Celui 
răstignit. Punând peste el ochii, buzele şi fruntea să ne 
împărtăşim cu dumnezeiescul cărbune, pentru ca focul 


2% Sf. Simeon Noul Teolog, Imnele, Cuvântul 31, pp. 109-110. 
261 Sf. Macarie Egipteanul, Omilii, p. 147. 

2%2 Sf. Dionisie Areopagitul, op. cit., p. 153. 

2% Nichifor Crainic, Curs de Teologie Mistică, p. 388. 

dorinței din noi, luând ardere din cărbune, să ardă complet 
păcatele noastre, să lumineze inimile noastre, să ne aprindă 
şi să ne îndumnezeim prin împărtăşirea focului dum- 
nezeiesc. Cărbune a văzut Isaia (Is. 6:6-7). Cărbunele nu 
este un lemn simplu, ci este unit cu focul. Tot aşa şi pâinea 
Împărtăşaniei, nu este pâine simplă, ci unită cu 
Dumnezeirea“' 254. 

În rugăciunile care se citesc înainte şi după Sfânta 
Împărtăşanie, întâlnim aceeaşi credință în îndumnezeirea 
sufletului prin Sfânta Cuminecătură. În rugăciunea I, Sf. 
Vasile cel Mare ne învață să ne rugăm ca prin Sf. 
Împărtăşanie să ne unim cu Trupul şi cu Sângele cel Sfânt al 
Domnului: „... să Te am pe Tine (Hristoase Dumnezeule) 
viețuind şi petrecând în mine, cu Tatăl şi cu Sfântul Tău 
Duh”. În rugăciunea VII, Sf. Simeon Noul Teolog ne 
încredințează că cel ce se împărtăşeşte cu „Darurile cele 
dumnezeieşti şi îndumnezeitoare nu este singur”, ci cu 
Hristos Dumnezeu. Acelaşi adevăr de credinţă îl cuprind şi 
stihurile de încheiere ale aceloraşi rugăciuni: „Dumnezeiescul 
Trup mă hrăneşte şi mă îndumnezeieşte. Îndumnezeieşte- 
mi sufletul, iar mintea mi-o hrăneşte minunat!“265. 

Aceasta este, pe scurt, „filosofia îndumnezeirii” 
sufletului, iubiţi şi dreptslăvitori creştini. „Făptura cu cât e 
mai slăvită, cu atât se acoperă mai mult de slava lui 
Dumnezeu. Nu există altă desăvârşire a făpturii decât aceea 
a îndumnezeirii, a străbaterii şi a străluminării ei de 
Dumnezeu. Maica Domnului, ca cea mai slăvită făptură, e 


2%4 Sf. loan Damaschin, Dogmatica, trad. D. Fecioru, p. 266, 
2% Dumnezeieştile Liturghii, 1950, pp. 252, 260, 264. 

covârşită mai mult decât orice făptură de slava lui 
Dumnezeu” 266. 

Să râvnim şi noi slava aceasta dumnezeiască, mai 
mult decât orice slavă omenească. „Să ne îmbogățim cu 
Dumnezeirea”27. Abia cine-şi îndumnezeieşte sufletul până 
la asemănarea cu Dumnezeu, devine cu adevărat copil al 
lui Dumnezeu şi cu adevărat om liber, căci liberi sunt 
numai cei plini de Dumnezeu, cei plini de Duhul Sfânt268. 

Caută, creştine, şi primeşte în sufletul tău frumusețea 
şi strălucirea Dumnezeirii. 

„Nu este puțin lucru să biruieşti firea, să faci trupul 
duh, şi pământul cer, şi dumnezeu pe omul pământesc. 
Dacă te osteneşti şi te nevoieşti ca să faci din iarbă verde 
pânză, ca să o îmbraci, pentru deosebirea ce are una de alta, 
cu cât mai ales este de trebuință se te osteneşti şi să te 
chinuieşti la această schimbare, să se facă omul 
dumnezeu”2%. 

„Cel ce-şi stabileşte ca scop, să urce bine şi frumos la 
Dumnezeu, spre a se uni cu El şi a se îndumnezei 
desăvârşit, sau cu alte cuvinte a se mântui, odată ce fără a 
se îndumnezei, nu se poate mântui omul, după cum spun 
cuvântătorii de Dumnezeu - pe lângă împlinirea poruncilor 
Domnului, cât e cu putință, se îndeletniceşte şi cu 
contemplarea cuvenită a existențelor şi a fenomenelor, ca să 


2% Dumitru Stăniloae, Învățătură despre Maica Domnului, în rev. 
„Ortodoxia”, Nr. 4/1950, pp. 601-602. 


267 Sf. Grigorie Teologul, Despre iubirea de săraci, trad. Pr. Gh. Tilea, 
1948, p. 20. 


26 Sf. Macarie cel Mare, Omilii, pp. 97, 100. 
2 Mântuirea păcătoşilor, p. 303. 

nu-i fie făptuirea oarbă, adică despărțită de contemplaţie, 
nici contemplaţia fără de suflet, adică fără de făptuire...”27. 

Spală-ţi murdăria de pe suflet, adică de pe chip, ca să 
ajungi „chip desăvârşit”, chip adevărat al Ziditorului, al 
desăvârşirilor dumnezeieşti şi te va face şi pe tine 
„dumnezeu prin har” - taină necunoscută celor împătimiţi, 
necredincioşi şi neiubitori. De eşti creştin, cum e Hristos 
ceresc aşa trebuie să fii şi tu, asemenea Lui, ca şi El, ceresc, 
dumnezeiesc 21. Adevărurile, virtuțile, desăvârşirile şi 
harurile lui Dumnezeu, aşa cum ni le-a înfățişat şi lăsat 
lisus Hristos, sunt călăuzele noastre spre El. Grăbeşte să te 
foloseşti de ele! Nici pe pământ, nici în cer, nu este nimic 
mai minunat decât să vezi pe Dumnezeu în mijlocul 
dumnezeilor (Ps. 81:1), în mijlocul celor mântuiţi şi 
îndumnezeiți??. lar la judecata din urmă: „O, ce privelişte! 
Să vezi o mulțime nesfârşită de lumină venind pe norii 
cerului şi oameni fără număr izbucnind în bucurii care nu 
mai au pereche, adunare de dumnezei în jurul unui 
Dumnezeu, slujitori în jurul Stăpânului..."2%, 

Doamne, îmbogăţeşte-ne cu bucuria de a trăi în 
Duhul Tău, în slava de lumină a Dumnezeirii Tale!... Că al 
Tău este a ne milui şi a ne mântui pe noi... şi Ţie slavă 
înălțăm: Tatălui şi Fiului şi Sfântului Duh... 


27% Sf. Calist Catafygiotul, cap. 81. 

271 Sf. Simeon Noul Teolog, Imnele, Cuvântul 34, pp. 123-125. 

22 Sf. Grigorie Teologul, Cele cinci cuvântări despre Dumnezeu, pp. 
53, 55, 64, 67. 

27% Sf. Nicolae Cabasila, Despre viața în Hristos, p. 141. 

EXTAZUL RELIGIOS 


«Cunosc un om care... a fost răpit până la al 
treilea cer,... în rai şi a auzit cuvinte de 
nespus» 

(2 Cor. 12:2, 4) 


În legătură cu viaţa de pe Tabor, de pe muntele 
desăvârşirii duhovniceşti, mai avem de lămurit o întrebare 
(problemă) grea: Ce este extazul? 

În Schimbarea la Faţă, când lisus Hristos S-a arătat în 
slava de lumină a Dumnezeirii Sale, Apostolii Petru, loan şi 
Iacob au căzut într-un somn greu, apoi, deşteptându-se, au 
văzut slava Lui şi pe cei doi profeţi, pe Moise şi pe Ilie, 
vorbind cu El. Uimit şi încântat peste măsură de cele 
văzute, auzite şi trăite în nor, Petru face mărturisirea: 
Învățătorule, bine este nouă să fim aici... apoi norul luminos i- 
a umbrit şi i-a învăluit din nou, şi s-au trezit singuri cu Iisus 
(Mt. 17:1-8; Le. 9:28-36). Starea celor trei apostoli „în somn”, 
„in nor” în faţa slavei lui Dumnezeu este o stare de 
iluminare, de somn şi vedere în acelaşi timp, de extaz. 

Sf. Pavel încă ne destăinuie ceva asemănător. «Cunosc 
un om în Hristos — spune el despre sine — care, mai înainte 
cu paisprezece ani, dacă a fost cu trupul, nu ştiu; dacă a fost 
afară de trup, nu ştiu, Dumnezeu ştie — a fost răpit până la 
al treilea cer; şi ştiu despre acest om - dacă a fost cu trupul, 
dacă a fost fără de trup, nu ştiu, Dumnezeu ştie — că a fost 
răpit în rai şi a auzit cuvinte de nespus, pe care nu-i este 
cuvenit omului să le rostească» (2 Cor. 12:2-4; cf. FA 22:17). 

Starea aceasta de răpire în cer, în rai, este de asemenea o 
stare de extaz. 

Sf. loan Evanghelistul are parte în ostrovul Patmos tot 
de o astfel de trăire tainică. «Fost-am răpit întru Duhul, în 
ziua Domnului (Duminica), şi am auzit în urma mea, glas 
mare de trâmbiță», glasul Mântuitorului care i-a poruncit să 
scrie Apocalipsa, descoperirea pe care i-a dat-o Dumnezeu 
(Apoc. 1:10-20). Mântuitorul Hristos Însuşi, în desele Lui 
petreceri în rugăciune, Se arată ca «ieşit din Sine» (Mc. 
3:21), iluminat, cu privirea, cu gândirea şi cu trăirea parcă 
în afară de fire. 

Astfel de trăiri tainice şi foarte rare nu întâlnim numai 
în viețile apostolilor şi ale profeților (vezi Moise: Ieş. 34:29- 
35; Is. 6 şi ceilalți), dar şi în viețile marilor sfinţi ai Bisericii. 
Sf. Antonie cel Mare în rugăciunile şi privegherile lui, 
adeseori cădea în extaz. Odată, la răsăritul soarelui, care l-a 
trezit din fericita lui trăire în extaz, cuviosul Părinte 
îngenunche şi cu mâinile ridicate spre cer, a exclamat: „O, 
soare, pentru ce mă depărtezi de la strălucirea adevăratei 
a e an ga 

Despre Sf. Simeon Noul Teolog se spune că se bucura 
de favorul dumnezeiesc al extazului. Deşi om fără prea 
multă ştiinţă, în desele sale extaze, a primit de la Dumnezeu 
înțelepciunea deosebită cuprinsă în alesele sale Cuvântări. 
Tot despre el se spune că, atunci când slujea Sfânta 
Liturghie era transfigurat: fața lui primea o strălucire 
îngerească, iar când împărtăşea poporului binecuvântarea 
păcii, nimeni nu putea privi lumina care strălucea în ochii 
lui, cum nu poți privi în lumina soarelui. „Harul Duhului, 


24 Cassian, la P. Pourrat, La Spirit. Chr., |, p. 206. 

răspândit întreg în tot trupul său, îl transforma în foc şi-l 
făcea aproape inaccesibil ochilor omeneşti în timpul 
Liturghiei”, spunea despre el ucenicul şi biograful său, 
Nichita Stithat?%. Acelaşi ucenic şi biograf al său ne descrie 
unul din extazele lui, în următoarele cuvinte: „Într-o zi, el 
se găsea în picioare într-o rugăciune preacurată, când, iată 
ce văzu: în mintea lui aerul începu a străluci; fiind în chilie, 
i se păru că se găseşte afară, în ziua mare; dar era noapte, 
către întâia veghe. De sus începu să lucească ceva ca o 
lumină de auroră... Într-un extaz total şi cu toată puterea 
minţii, el ţinti lumina ce-i apăruse: ea sporea puţin câte 
puţin, făcea să strălucească aerul din ce în ce mai mult şi el 
se simţi ieşit cu trup cu tot din lucrurile omeneşti. Cum 
această lumină continua să strălucească din ce în ce mai viu 
şi ajungea deasupra lui ca soarele în amiază, observă că el 
însuşi era în centrul luminii, năpădit de bucurie şi de 
lacrimi prin desfătarea care, atât de aproape, îi năvălea 
corpul întreg. El văzu cum lumina însăşi se uneşte în chip 
de necrezut cu carnea lui şi-i pătrunde puțin câte puțin 
membrele... trupul întreg, şi inima, şi măruntaiele şi-l face 
pe de-a întregul flacără şi lumină... şi încetă să plângă. Un 
glas ieşi din lumină şi zise: Astfel trebuie să se transforme 
sfinții, care vor fi încă în viață când trâmbița supremă va suna, şi 
în această stare vor fi ridicați cum zice Pavel (1 Tes. 4:17). 

Un bun număr de ceasuri se scurseră aşa: preafericitul 
în picioare continua să laude pe Dumnezeu în cântece 
tainice, fără nici o abatere; el contempla slava care-l 
învăluia, fericirea pregătită sfinţilor din veac. Începu atunci 


2% Nichifor Crainic, op. cit., p. 337. 

a se gândi şi îşi zise în sine: Mă voi întoarce oare la întâia 
formă a corpului meu sau voi rămâne aşa cum sunt acum? 
Abia făcuse această reflecţie când deodată recunoscu că 
purta încă forma corpului; el se vedea într-adevăr, precum 
am spus, devenit cu trupul întreg numai lumină, o lumină 
fără formă, fără figură, imaterială; simţea bine că trupul era 
prezent, dar netrupesc oarecum şi ca spiritual; i se părea că 
nu are nici greutate, nici densitate şi fu stupefiat să se vadă 
ca netrupesc într-un trup. Totuşi, pe acelaşi ton ca 
adineauri, lumina începu să vorbească cu el şi zise: Astfel 
vor fi după înviere, în veacurile viitoare, toți sfinţii, în mod 
netrupesc înveşmântați în trupuri duhovniceşti, mai uşori, 
mai subtili, mai proprii să se înalțe sau mai groşi, mai greoi, 
mai înclinați către pământ: prin aceasta, locul şi rangul 
intimității cu Dumnezeu se va deosebi pentru fiecare”276, 

Despre starețul Paisie Velicicovschi de la mănăstirea 
Neamţu (+1794), mare om al rugăciunii, încă se spune că a 
primit de la Dumnezeu darul de a se bucura de lumina 
extazului. Unul dintre călugării care i-a fost treizeci de ani 
ucenic şi i-a descris viața, ne istoriseşte cum l-a văzut răpit 
în extaz: „Eu m-am uitat la el şi am văzut că fața lui era ca 
de foc, în vreme ce de obicei era palidă, albă. Atunci mă 
cuprinse o frică. Stând puţin, am zis cu glas mai tare 
rugăciunea. Starețul nici de astă dată nu răspunse. Atunci 
am înțeles că era cufundat în rugăciune, din care pricină se 
aprinsese fața lui”27. 


27% Ibidem, pp. 340-341. 
27 S. Catfericov, Paisie, trad. Ep. Nicodim, Tip. Mănăstirii Neamţ, 
1933, p. 356. 

După ce cunoaştem aceste câteva nume şi experiențe 
de sfinţi, care au avut parte de favorul şi bucuria extazului, 
va fi mai uşor să ne lămurim ce este extazul. Întâi de toate 
avem de observat că nu este o stare sufletească obişnuită. 
Extazul este un fenomen sufletesc neobişnuit, pe cât de rar 
pe atât de excepţional şi extraordinar, o stare de ieşire din 
sine şi de iluminare, de uimire şi de răpire, de înălțare şi de 
întâlnire cu Dumnezeu; de încântare negrăită şi de veselie 
negrăită. „Uimirea este ridicarea desăvârşită a puterilor 
sufletului spre cele cunoscute şi unite ale slavei sublime... 
lar extazul este nu numai răpirea puterilor sufletului la cer, 
ci şi ieşirea totală din simţirea însăşi”28. Extasis în limba 
greacă înseamnă ieşire din sine, răpire din sine, transpunere 
afară din cele ce sunt create şi trăire afară de trup, în 
atingere cu starea cea mai înaltă a conştiinţei, în regiunea 
cea mai adâncă a sufletului, în viața cea mai tainică a 
Dumnezeirii. Extazul este vederea fericită şi unirea mistică 
cu Dumnezeu -— o stare încremenită şi iluminată de iubire 
înflăcărată, de bucurie sfântă şi de fericire dumnezeiască. E 
o stare de vedere a lui Dumnezeu ca prin oglindă, în 
ghicitură (1 Cor. 13:12); e o cufundare în lumina orbitoare a 
Dumnezeirii, în întunericul divin, cum îl numeşte Dionisie 
Areopagitul, în unirea fără de cunoaştere cu Dumnezeu, 
după ce te-ai eliberat de tine însuți şi de toate lucrurile”. 

Extazul este rodul harului, dăruit de Dumnezeu, 
produsul luminii şi al iubirii divine. Nu se întâmplă după 
vrerea omului, ci după voia Domnului. Când vrea 
Dumnezeu se biruieşte rânduiala firii. În stare obişnuită 


27 Sf. Grigorie Sinaitul, Capete foarte folositoare, ms., cap. 58, p. 10. 
2% Sf. Dionisie Areopagitul, Teologia mistică, cap. 1. 

fierul este cenuşiu. În foc primeşte culoarea roşie, iar în 
căldura cea mai mare a unui furnal primeşte culoarea albă. 
Aşa este şi sufletul omului în dragostea dăruită de 
Dumnezeu: din starea obişnuită (culoarea cenuşie) poate să 
se înflăcăreze, să ajungă la culoarea roşie, iar în căldura sau 
văpaia cea mai mare, dogorâtoare, să ajungă albă, 
extatică280, 

Scopul vieţii creştine este iubirea şi cunoaşterea lui 
Dumnezeu (În. 17:3). Extazul e rostul iubirii şi al cunoaşterii 
lui Dumnezeu în gradul cel mai mare, în culmea cea mai 
înaltă. E o stare de vedere a unor frumuseți nevăzute şi de 
trăire a unei fericiri nespuse. lubirea înflăcărată este 
extatică, îngerească; produce o stare asemănătoare cu beţia 
şi cu somnul. În extaz omul este beat de dragoste şi de 
fericire; doarme şi totuşi veghează, ca şi mireasa din 
Cântarea Cântărilor (Cânt. 5:1-2). În extaz omul pierde 
conştiinţa realității materiale, ascultă ecouri din altă lume; 
vede frumuseți necunoscute, se împărtăşeşte de o lumină 
cerească şi de o fericire dumnezeiască. În extaz se văd şi se 
ating în parte cele dorite, ca arvună a vieţii viitoare — 
bucuriile de care vor avea parte sufletele curate şi iubitoare 
de Dumnezeu, în veşnicie. În starea de extaz, sufletul 
omului este cufundat în adâncuri lăuntrice, e scăldat în 
lumina raiului şi în pacea infinită a Dumnezeirii. În extaz 
trupul nici nu se mişcă, nici nu vorbeşte; păstrează somnul 
sau tăcerea puterilor, în vreme ce sufletul se umple de 
Duhul lui Dumnezeu. În extaz, duhul omului se uneşte în 
lumină, în dragoste şi fericire cu Duhul lui Dumnezeu. 
Starea aceasta, experiența extazului, desigur, e trecătoare, 


2% Nichifor Crainic, op. cit., pp. 398-399. 

căci nimeni nu poate să trăiască neîncetat numai în somnul 
puterilor sau pe culmile munților. 


II. 


Ca să înțelegem cât mai bine ce este extazul, să dăm 
cuvântul la doi dintre sfinţii care s-au bucurat de darul lui. 
Să ne lămurească: Sf. Isaac Sirul şi Sf. Simoen Noul 
Cuvântător de Dumnezeu. 

Sf. Isaac Sirul, vorbindu-ne despre semnele şi faptele 
dragostei de Dumnezeu, spune: 

„Dragostea de Dumnezeu este căldură firească. Şi 
când covârşeşte fără de margini pe cineva, face sufletul 
aceluia să cadă în răpire (extaz). Nu poate inima să încapă 
dragostea aceasta, nu-i poate îndura arsura. Atunci fața 
omului se face roşie şi veselă, iar trupul i se înfierbântă. 
Piere de la el frica şi sfiala, şi adesea petrece în răpire şi 
fuge de la el puterea de concentrare a minții şi se poartă ca 
un nebun. Moartea cea înfricoşată o socoteşte ca bucurie şi 
mintea lui necurmat este în contemplația cugetărilor 
cereşti... De această duhovnicească beție s-au îmbătat 
apostolii şi mucenicii. Fiind înţelepţi, au fost socotiți 
nebuni. Dumnezeu să ne învrednicească şi pe noi de o astfel 
de nebunie...”%1. 

Sf. Simeon Noul Teolog, într-un Cuvânt despre 
credință şi învățătură către cei ce spun că nu e cu putință ca 
aceia care se află în lume şi cu griji lumeşti să ajungă la 
desăvârşirea virtuţii — scrie despre un tânăr cu numele 


21 Sf. Isaac Sirul, Cuvinte ascetice, Cuvântul 24, pp. 109-112. 

Gheorghe (care mai mult ca sigur era el însuşi), că după 
multe rugăciuni, privegheri şi îngenuncheri, făcute de dorul 
de a avea frumusețea luminii dumnezeieşti, dar mai ales 
prin paza cu credință şi cu sfințenie a poruncilor lui 
Dumnezeu, s-a învrednicit de darul extazului. lată cum: 
Într-o seară pe când se ruga, „deodată îi străluci o lumină 
dumnezeiască şi se umplu tot locul acela de lumină, iar 
tânărul acela, binecuvântatul Gheorghe, rămase în extaz şi 
uită de sine, că se află în casă; pentru că din toate părțile 
vedea o lumină, de parcă era afară; şi nu mai ştia de umbla 
pe pământ sau sta în aer; şi nu mai avea nici o grijă 
trupească sau lumească în mintea sa, ci uitase de toată 
lumea şi se adunase întreg şi se făcuse una cu lumina cea 
dumnezeiască, încât i se părea că s-a făcut şi el lumină. Şi 
era plin de lacrimi şi de bucurie ce nu se poate povesti... 

În starea de extaz, tânărul era plin de bucurie şi 
uimire şi vărsa din inima sa lacrimi şi împreună cu 
lacrimile îi venea şi o dulceaţă covârşitoare...”. 

Starea de extaz, spune tot Sf. Simeon, face din omul 
firesc un dumnezeu după har - stare mai luminoasă şi mai 
strălucitoare decât a soarelui. Căci dacă ar vedea cineva 
soarele coborând în inimă şi luminând acolo, nu ar fi mort 
de uimire şi fără glas? Cum nu s-ar cutremura şi nu ar iubi 
văzând pe Făcătorul, pe Cel ce dă viaţa, înlăuntrul inimii? 

„Năprasnică e prefacerea şi străină schimbarea, 
nepovestit e ceea ce se petrece în mine..."22, 

Tot o stare de extaz descrie şi ucenicul Sf. Simeon 
Noul Teolog, Nichita Stithat în următoarele rânduri, în care 


%2 Sf. Simeon Noul Teolog, Imnele Dragostei, Cuvântul 4, pp. 25-26. 

e oglindită tot învățătura şi experiența părintelui său 
duhovnicesc: 

„Sufletul care disprețuieşte toate cele de jos şi e rănit 
în întregime de dragostea lui Dumnezeu, încearcă un extaz 
străin şi dumnezeiesc. Căci după ce a văzut limpede firile 
făpturilor şi rațiunile lor, şi a înțeles sfârşitul lucrurilor 
omeneşti, nu mai rabdă să fie înlăuntrul zidirii şi să mai fie 
mărginit de ceea ce cuprinde, ci ieşit din hotarele sale şi 
silind legăturile simțurilor, străbătând firile tuturor, 
pătrunde în tăcere negrăită în întunericul cunoştinței de 
Dumnezeu (Teologiei mistice) şi priveşte frumuseţea celui 
ce este în lumina cugetărilor înțelepciunii negrăite, pe cât i 
se dăruieşte de acolo prin har. Adâncindu-se apoi în chip 
vrednic de Dumnezeu prin cugetări în vederea Lui, se 
desfătează cu frică şi cu dragoste de roadele pomilor 
nemuritori, adică de cugetările înțelesurilor dumnezeieşti, a 
căror măreție şi slavă nu o poate tălmăci niciodată în chip 
desăvârşit, când se întoarce la sine însuşi. Căci stând în chip 
minunat sub lucrarea Duhului, îşi dă seama în bucurie şi 
tăcere negrăită de această pătimire de laudă, dar nu poate 
tălmăci cum se face această lucrare, sau ceea ce s-a făcut, şi 
nu poate găsi mijlocul prin care să împărtăşească cele 
negrăite pe care le-a cunoscut în chip tainic”2%. 

Din toate aceste definiţii, mărturisiri şi destăinuiri se 
vede lămurit că cine se bucură de favorul extraordinar al 
extazului, atinge treapta cea din urmă a desăvârşirii, starea 
cea mai înaltă a îndumnezeirii, în care este cuprinsă, cu 


2% Sf. Nichita Stithat, A treia sută de capete despre lucrare, curăţia 
minţii, dragoste şi desăvârşirea vieții, Capitolul 53, p. 75. 

anticipare, fericirea cea veşnică de care se bucură sfinții în 
împărăţia cerurilor. 

Acesta este extazul religios creştin, extazul dum- 
nezeiesc. Sunt şi alte feluri de extaze — ca de pildă extazul 
natural, produs de diferite maladii şi extazul diabolic, 
produs prin mijloace vrăjitoreşti şi drăceşti — are, ca şi toate 
greşelile, rătăcirile şi minciunile, confirmă adevărul2%4. 

Extazul religios este însoțit uneori de fapte rare şi 
fenomene extraordinare, întâlnite în Vieţile Sfinţilor, care 
ne umplu sufletele de uimire. Astfel putem aminti 
următoarele: 

1. Încetarea simțurilor şi încremenirea trupului. În 
stare de extaz nu se mai mişcă nici mâinile, nici picioarele. 
Ochii nu mai văd ce vedem noi; urechile se închid la lumea 
dinafară; inima bate mai rar; respiraţia se încetineşte; 
căldura trupului se împuţinează. După încetarea extazului 
funcțiunile simțurilor şi ale trupului continuă să lucreze 
normal. 

2. Transfigurarea şi iluminarea sufletului. În stare de 
extaz sufletul se înfiorează, se umple de lumină, de bucurie 
şi uneori de durere. Transfigurarea sau înfiorarea e trezirea, 
zvâcnirea şi arătarea luminii lui Dumnezeu şi a asemănării 
cu Dumnezeu în fața şi în ființa omului. Iluminarea şi 
transfigurarea sufletului este însoțită pe de o parte de 
bucuria de a vedea pe Dumnezeu, iar pe altă parte de 
durerea că această bucurie dumnezeiască încetează. În 
starea de iluminare, sufletul e insuflat de Dumnezeu încât 


24 Spre deosebire de extazul religios, creştin, extazul păgân 
(budist de pildă) nu implică o perfecțiune morală şi un scop divin: viața 
veşnică; e o absorbire în nimic, în Nirvana. 

poate face versuri şi rosti cuvântări, ca Sf. Simeon Noul 
Teolog, pe care în state de veghe, fără un har deosebit, nu 
le-ar fi putut compune. În locul insuflării se arată alteori o 
râvnă deosebită spre virtute şi fapte bune. 

3. Vedeniile, adică vederea unor lucruri nevăzute 
(Dumnezeu, îngeri, sfinţi, rai, iad) sau a unor persoane sau 
locuri din depărtare (clarvedere), ca de pildă paturi de 
moarte, călătorii, nefericiri, ş.a. 

4. Profeţiile sau descoperirile şi prevestirile unor 
întâmplări viitoare. 

5. Aureola sau cununa de lumină, care înfăşura capul 
sau uneori întreg trupul sfinţilor. 

6. Stigmatele sau semnele durerilor, a rănilor şi a 
sângelui din trupul Mântuitorului în trupurile sfinților26. 

7. Levitaţiile, pierderea greutății corpurilor, ridicarea 
lor în văzduh şi alunecarea lor la distanțe mai mici sau mai 
mari — cum ar fi trecerea Mariei Egipteanca peste Iordan şi 
altele. 

8. Miresmele sau mirosurile de bună mireasmă, adică 
parfumurile plăcute pe care le împrăştie multe trupuri ale 
sfinților, după moarte sau în extaz. 

9. Lacrimile de bucurie dumnezeiască încă pot fi 
semne excepționale ale extazului religios. În culmea fericirii 
duhovniceşti se deschid izvoarele lacrimilor de bucurie... 
Atunci sufletul plânge şi surâde printre lacrimi de 
bucurie... 


2% Sunt stigmate vizibile, care se văd în locul rănilor pricinuite de 
piroane şi de spini, şi stigmate lăuntrice, invizibile, care se arată numai 
în dureri simţite în locul unde a fost rănit Mântuitorul - Nichifor Crainic, 
Curs de Teologie Mistică, pp. 403-405. 

Acesta este extazul religios şi fenomenele extraor- 
dinare care-l însoțesc de la caz la caz, iubiţi şi dreptslăvitori 
creştini. Căutând să-l înțelegem, reuşim să pătrundem într- 
una din tainele cele mai mari ale vieții religioase pe care 
ochiul nostru omenesc nu le-a văzut, urechea nu le-a auzit 
şi la inima noastră încă nu s-au suit (1 Cor. 1:9). Să le 
înțelegem, să le dorim şi să avem parte de ele, ca Sf. Pavel 
când a fost ridicat până în rai, în al treilea cer... 


BUCURIA DUHOVNICEASCĂ 


Ce este bucuria şi care sunt izvoarele ei 


«În Tine, Doamne, sunt izvoarele bucuriei 
mele!» 
(Ps. 86:6) 


Viaţa pe Tabor, în apropierea lui Dumnezeu, în toată 
frumusețea, sfințenia, deplinătatea şi desăvârşirea ei — fie că 
îi zicem arătarea (prezenţa) lui Dumnezeu, fie că îi zicem 
lumina şi slava lui Dumnezeu, fie că îi zicem vederea 
(contemplaţia) lui Dumnezeu, fie că îi zicem unirea cu 
Dumnezeu sau nunta duhovnicească, fie că îi zicem 
îndumnezeire sau extaz religios — este însoțită de o bucurie 
nespusă şi de o dumnezeiască pace înlăuntrul inimii. 

Ce este bucuria şi care sunt izvoarele bucuriei? 

Unii răspund că bucuria este pacea inimii. Alţii spun 
că bucuria este îndulcirea, surâsul şi desfătarea sufletului. 
Alţii mai spun că bucuria este numele adevărului şi al vieții 
veşnice; când aflăm adevărul și trăim în sânul adevărului, 

trăim în bucurie, în viață veşnică fericită. Alţii, în sfârşit, 
mai spun că bucuria este iubirea şi fericirea unirii. Fericirea 
locuieşte în iubire, iubirea în bucurie şi bucuria în tainele şi 
adâncurile inimii. Deci este fericire numai unde este 
bucurie. 

Sf. Maxim Mărturisitorul spune că bucuria este 
„săltarea sufletului pentru bogăţia virtuţilor”. În adevăr, 
orice faptă de virtute face sufletul să tresalte de bucurie. 
Dar bucuria sufletului nu se naşte numai din împlinirea sau 
dobândirea virtuților, ci şi prin primirea darurilor de la 
Dumnezeu (vezi Lc. 1:26-58), din împărtăşirea cu Sfintele 
Taine, din primirea bunurilor cereşti şi pământeşti. Aşa 
încât putem întregi definiția Sf. Maxim şi să spunem că 
bucuria este îndulcirea, surâsul, încântarea şi săltarea 
sufletului pentru bogăţia virtuţilor şi a darurilor primite de 
la Dumnezeu; este o stare sufletească de mulțumire, 
împăcare şi tresăltare față de sine, față de aproapele, față de 
natură şi față de Dumnezeu2. 

Bucuria e fericirea de a te veseli de orice floare, de 
orice fir de iarbă, de orice rază de lumină; de orice veste şi 
faptă bună; de orice muncă folositoare, de orice masă 
îndestulătoare, de orice haină curată, de orice carte bună şi 
de orice petrecere frumoasă; e starea sufletului când nu-l 
mai atinge nici un rău, nici o patimă, nici o durere. Bucuria 
e încântarea sufletului ajuns pe muntele fericirilor, 


2% Sf. Maxim Mărturisitorul, Filocalia 2, p. 198. 

27 Sf. Grigorie Sinaitul scrie că tresăltarea este de două feluri: 
tresăltare de bucurie liniştită (tremur şi suspin de bucurie) şi tresăltare de 
bucurie mare, fierbinte, salt, zbor al inimii în văzduhui divin. - Capitole 
despre rugăciunea minții, Capitolul 5. 

deasupra tuturor văilor şi prăpăstiilor, de unde poate privi 
cu linişte zarea, firea şi cerul, aproape de toți sfinții şi de 
Dumnezeu. 

Bucuria este o mare putere a sufletului şi o mare 
trebuință a vieţii. Cum avem trebuință de sănătatea 
trupului ca să muncim, tot aşa avem trebuinţă de bucuria 
sufletului ca să simţim roadele şi foloasele muncii. Adânci 
şi multe înțelesuri are bucuria; bucuria „este împăcarea 
lăuntrică, împlinirea tuturor gândurilor şi năzuinţelor, 
liniştea duhului după primirea lucrului dorit, înlăturarea 
primejdiilor, înfrângerea piedicilor vieţii. Bucuria este 
simţul vieții pline, care nu cunoaşte nici o meteahnă, nici un 
cusur. Bucuria este pacea sufletului netulburat şi neclătit de 
nicio teamă şi nici de simţirea căinței amare”288. 

Toţi oamenii caută şi doresc bucuria, toți suspină 
după bucurie şi atâția se sting mistuiți de dorul ei şi de 
durerea de a fi gustat prea puțin din paharul ei. De aceea, 
toți fiind interesaţi să aflăm bucuria şi să ne împărtăşim din 
bunătatea ei, este necesar să ne întrebăm: Unde aflăm 
bucuria? Care sunt izvoarele curate ale bucuriei adevărate, 
fântânile care astâmpără setea de bucurie a sufletului, cum 
apa izvorului astâmpără setea trupului? 

Toate au un izvor comun, în Dumnezeu. «În Tine sunt 
izvoarele bucuriei mele!» (Ps. 86:6). În Dumnezeu - ca 
izvoarele apelor în munte — sunt ascunse izvoarele curate 
ale bucuriilor adevărate. «Când se înmulțesc amărăciunile 
mele în inima mea, mângâierile Tale îndulcesc sufletul 


% Mitropolit Nicolae Krutiţki, Cuvântări Bisericeşti, trad. de Pr. N. 
Popescu, vol. II, p. 113. 

meu» (Ps. 93:19). «Văzut-am pe Domnul pururea de-a 
dreapta mea... De aceea s-a bucurat inima mea şi limba 
mea s-a veselit» (Ps. 15:8-9; FA 2:25-26)%. 

Cu Dumnezeu, prin Dumnezeu, izvor de bucurie este 
credința în Dumnezeu şi iubirea lui Dumnezeu - religia lui 
Hristos Dumnezeu cu bisericile, cu sărbătorile, cu 
învățăturile, cu tainele, cu virtuțile, cu poruncile, cu 
făgăduinţele şi cu rugăciunile ei. Sărbătorile Bisericii sunt 
bucuriile sufletului. Însăşi bucuria este sărbătoarea 
sufletului. Şase zile din săptămână omul munceşte pentru o 
zi de sărbătoare, de bucurie. Cu cât sunt mai mari 
sărbătorile, cu atât sunt şi mai mari bucuriile. Naşterea 
Domnului este sărbătoarea copiilor şi a bucuriilor, care prin 
glas îngeresc ne strigă, ca şi păstorilor: «lată vă vestesc 
bucurie mare, care va fi pentru tot poporul...» (Lc. 2:10). 
Paştile sunt „sărbătoarea sărbătorilor” şi bucuria bucuriilor. 
Toate sărbătorile sunt zile luminate de bucurii sfinte. De 
aceea, oricine ia parte la sărbători se îndulceşte, se 
împărtăşeşte din cele mai curate şi luminate bucurii sfinte 
ale sufletului?%, 


2% În Sfânta Scriptură sunt multe locuri în care se vorbeşte de 
bucuria sufletului în Domnul. lată câteva numai în Psaltire: Ps. 2:10; 9:2; 
15:9-11; 19:5; 20:1; 30:7; 31:12; 32:1, 3; 34:9; 46:1, 6-7; 63:11; 64:14; 67:1-5; 
69:5-6; 70:24; 80:1-3; 86:5-6; 94:1-2; 95:1, 11-12; 96:12; 99:1; 117:15; 118:24, 
24, 50, 54, 92, 103, 111, 174; 121:1; 125:5-6; 127; 148-150. 

2% Aceste bucurii nu există pentru cei ce nu cercetează biserica, 
căci de la aceştia ne-au rămas cuvintele: „A trecut Duminica, parcă nu a 
fost Duminică”; - „a trecut sărbătoarea, parcă nu a fost sărbătoare...” A 
trecut fără sărbătoarea sufletului, fără bucurie, pentru că nu s-a folosit 
prilejul zilei şi locul de trezire şi împărtăşire a bucuriei, care este biserica 
şi serviciile ei sfinte. 

Izvor de bucurie este munca şi sănătatea, puterea de a 
munci; izvor de bucurie este iubirea soților, a copiilor, a 
părinților, a fraţilor, a surorilor, a prietenilor şi a tuturor 
oamenilor. Izvor de bucurie este virtutea, împlinirea 
poruncilor şi dobândirea virtuţilor religioase şi morale; 
fiecare gând bun, fiecare cuvânt bun, fiecare faptă bună, 
fiecare lucru bun este un prilej de bucurie. Izvor de fericire 
este pocăința, întoarcerea la Dumnezeu, mărturisirea 
păcatelor şi împărtăşirea cu Sfintele Taine. Izvor de bucurie 
este ascultarea cuvintelor Evangheliei, mărturisirea 
credinței în Dumnezeu, lucrarea pentru împărăţia lui 
Dumnezeu şi slujirea Bisericii Lui. Izvor de bucurie este 
speranţa în viață, nădejdea în viitor, în slava împărăției 
cerurilor. Chiar şi durerea, suferința încă este izvor de 
bucurie. Cineva a spus că bucuria este „floarea munților cea 
cu rădăcinile în pământul suferinței şi cu ramurile atinge 
cerul” (N. Chiriţescu), ce se naşte din sudori şi din lacrimi, 
din suspine şi suferințe, şi se culege numai după suişuri şi 
osteneli grele. De aceea scrie Sf. Petru: «Întrucât sunteți 
părtaşi la suferințele lui Hristos, bucurați-vă, ca şi la 
descoperirea slavei Lui să vă bucurați cu bucurie mare» (1 
Petr. 4:13). Tristeţea e păcat; bucuria e virtute şi dar al 
Sfântului Duh (Gal. 5:22). Când avem credință în 
Dumnezeu, chiar dacă am pierdut totul: bunuri, slavă, 
familie, sănătate, avem reazem, nu suntem singuri, avem pe 
Dumnezeu, care preschimbă înfrângerea în biruință şi 
suferința în bucurie. Atunci «seara vine cu lacrimi, iar 
dimineața cu bucurie» (Ps. 29:5). «Când tatăl meu şi maica 
mea m-au părăsit, atunci Domnul m-a primit» (Ps. 26:14). 

lată, creştine, ce este bucuria şi care sunt bogatele ei 

izvoare cereşti şi pământeşti, dumnezeieşti şi omeneşti: 
religia, arta, ştiinţa, munca, sănătatea, biserica, sărbătorile, 
virtuțile. Credinţa, iubirea, speranța, suferinţa, rugăciunea, 
Dumnezeu. „În Tine sunt izvoarele bucuriei mele...”. 
Adapă-te din ele, suflete, ca să-ți astâmperi cu îmbelşugare 
setea de bucurie. 

Împărăţia lui Dumnezeu e «dreptate şi pace şi bucurie 
în Duhul Sfânt» (Rom. 14:17). Cine face dreptate şi pace, 
face lucrări de virtute. Fă-le şi tu, ca şi ţie să ți se umple 
inima de bucurie — în Tatăl, în Fiul şi în Duhul Sfânt. 


Bucuria învierii şi a mântuirii 


«Dumnezeule... dă-mi iarăşi bucuria 
mântuirii...» 
(Ps. 50:11, 13) 


Sfânta Scriptură, ca şi viaţa, ne învaţă că sunt bucurii 
care se nasc din suferințe, din rugăciuni, din pocăință; 
bucurii care se nasc din primirea harului, din împlinirea 
poruncilor şi altele din dobândirea virtuţilor. Toate laolaltă 
formează marea bucurie a învierii şi a mântuirii. 

Pentru noi creştinii, există mai presus de toate o 
bucurie a mântuirii din suferință şi a învierii din moarte. 
Mântuirea vine cu bucurie, învierea vine cu bucurie, 
biruinţa vine cu bucurie. 

După ce au fost închişi, bătuți şi opriți să mai grăiască 
despre lisus Hristos, despre răstignire şi învierea Lui - 
tocmai în templul din Ierusalim, apostolii Domnului au 
ieşit din sinedriu, bucurându-se că s-au învrednicit să fie 
necinstiți pentru numele Domnului Iisus (FA 5:40-41). De la 

Roma, unde era aruncat în temniță şi legat în lanţuri, Sf. 
Pavel scrie Filipenilor, cu inima plină de bucurie: «Bucuraţi- 
vă pururea întru Domnul. Şi iarăşi zic: Bucuraţi-vă... 
Domnul este aproape» (Fil. 3:11; 4:4-5). Bucurați-vă, că 
Dumnezeu este aproape de sufletele în suferință; este 
aproape cu harul şi cuvântul Său, ca să le mângâie, să le 
întărească, să le mântuiască. Cele nouă fericiri din Predica 
Mântuitorului de pe Munte (Mt. 5:1-12) nu sunt altceva 
decât înşirarea bucuriilor divine, care urmează după focul 
suferințelor trecătoare. Pentru cei drepți şi sfinți există o 
bucurie dumnezeiască în cele mai mari suferințe, bucuria 
muceniciei pentru Hristos, care face ca să fie răbdate fără 


| 

| | durere torturile, bătăile şi rănile trupului cele mai 
îngrozitoare. In privința aceasta vieţile şi învățăturile 
sfinților martiri ne dau exemple nenumărate. 


Există apoi o bucurie a mântuirii din păcat. Neascul- 
tarea poruncilor şi călcarea legilor lui Dumnezeu trezeşte în 
suflet nelinişte, dezbinare, mustrare, tristețe, durere şi 
dorință de mântuire. După bucuria mântuirii din păcat 
strigă, ca şi regele David, fiecare păcătos: Dă-mi, Doamne, 
bucuria Mântuirii (Ps. 50:13), bucuria iertării păcatelor, 
bucuria primirii harului curăţitor, luminător şi sfinţitor. 
Darul, puterea aceasta a dezlegării şi iertării păcatelor, s-a 
dat apostolilor în Ziua învierii (In. 21:19-23). Ea umple de 
bucurie nu numai păcătoşii care se întorc prin credință şi 
pocăință la Dumnezeu, dar şi îngerii din cer - care se 
bucură de mântuirea păcătoşilor - şi pe Însuşi bunul 
Dumnezeu. «În ce chip mirele se veseleşte de mireasă, aşa 
se va veseli de tine Dumnezeul tău» (Is. 62:5). Pildele 
despre oaia cea rătăcită, despre drahma cea pierdută şi 

despre fiul cel risipitor, sunt mărturii despre bucuria 
aceasta îngerească şi dumnezeiască (Lc. 15). 

Mai există o bucurie a mântuirii din moarte, bucuria 
învierii trupurilor, bucuria vieţii şi a fericirii veşnice, pe 
care ne-o dăruiesc Paştile. lisus Hristos a primit crucea, a 
răbdat suferința şi a prevestit învierea pentru că a cunoscut 
dinainte bucuria biruinței asupra morții. Prin înviere, lisus 
Hristos, purtătorul Crucii şi biruitorul morții, dăruieşte 
lumii viață nouă, lumină, iubirea, pacea, virtutea, harul, 
mântuirea, desăvârşirea, bucuria şi fericirea veşnică. El dă 
femeilor mironosițe, după înviere, porunca cea dintâi: 
«Bucurați-vă!» (Mt. 28:9). Bucuraţi-vă pentru mântuirea 
dobândită prin cuvântul Evangheliei şi prin harul jertfei de 
pe Cruce! Bucuraţi-vă că lumina a biruit întunericul şi viața 
a biruit moartea. Bucuraţi-vă că «am fost morți şi suntem 
vii, în vecii vecilor, şi am cheile iadului şi ale morții» (Apoc. 
1:18). Veseliţi-vă, că acum toate de bucurie s-au umplut, şi 
cerul şi pământul... Luminează-te, noule lerusalime, saltă şi 
te bucură, Sioane (Biserică), iar tu, Curată, Născătoare de 
Dumnezeu, veseleşte-te de învierea Fiului tău (Irmosul 
Învierii). Toţi care ați suspinat şi aţi privegheat cu lisus în 
Ghetsimani, care L-aţi însoțit de la Anna la Caiafa, şi din 
sinedriu în divan, în faţa lui Pilat; toți care ați plâns pe 
drumul crucii, care aţi simţit în carnea trupului vostru 
cununa de spini, piroanele şi sulița; toți bucurați-vă şi vă 
veseliți, văzând nu numai cum s-a întâmplat minunea cea 
mare a învierii Domnului, dar şi cum an de an se împlineşte 
profeția Evangheliei: «Voi veți plânge şi vă veți tângui, iar 
lumea se va bucura; vă veţi întrista, dar întristarea voastră 
în bucurie se va preface» - în biruință (In. 15:11; 16:20). 

Prin adevărul învierii, lisus Hristos înlătură minciuna 
şi împărăţia morţii. Când s-a închis uşa raiului, s-a deschis 
uşa păcatului şi a morţii. Când, prin înviere, s-a deschis uşa 
raiului, s-a închis uşa păcatului şi a morţii. Orice împărăție 
e tare, trainică, statornică, atunci când se întemeiază pe 
dreptate şi adevăr. Când e nedreaptă, conducerea ei este 
silnică, tiranică. Cea mai veche şi cea mai mare împărăție 
tiranică, silnică, e împărăția morții, care începe cu moartea 
silnică, nedreaptă, a lui Abel. Toţi urmaşii lui Adam şi ai lui 
Cain sunt prinşi în cursa păcatului şi în laţul morții (cum se 
prind păsărelele). Cu învierea Mântuitorului cursa s-a 
sfărâmat şi noi ne-am izbăvit... (Ps. 123:7). Astăzi nu mai 
suntem robii morţii, nu ne mai temem de moarte. Hristos a 
înviat şi moartea a fost omorâtă. Hristos a înviat şi 
stricăciunea a fost desființată. Hristos a înviat şi cea mai 
mare împărăție, împărăția morţii, a fost învinsă, cea mai 
mare tiranie, tirania păcatului a fost distrusă. Hristos a 
înviat şi toate bisericile strălucesc de lumină şi răsună în 
glasul cântărilor de biruinţă şi de bucurie. Hristos a înviat şi 
fețele oamenilor sunt mai luminate, privirile mai senine, 
durerile mai uşoare, bucuriile mai mari, inimile mai 
mângâiate, sufletele mai împăcate. Prin învierea Domnului 

| bucuria mântuirii din păcat şi din moarte umple de lumină 
toate inimile, bisericile şi casele. Pentru întâia oară în istorie 
şi în fiecare primăvară, Bunavestire şi apoi Sfintele Paşti 
vestesc şi strigă în lume biruința vieţii asupra morții şi 
bucuria mântuirii din suferința păcatului şi din robia 
morţii: Hristos a înviat!... Adevărat, a înviat!... 

Cu bucuria aceasta, a mântuirii şi a învierii, în inimi şi 
în priviri, cântăm toți creştinii cu însufleţire troparul (glas 

3): „Să se veselească cele cereşti şi să se bucure cele 
pământeşti, că a făcut biruință cu brațul Său Domnul; 
călcat-a cu moartea pe moarte, începător învierii morților S- 
a făcut, din pântecele iadului ne-a mântuit pe noi şi a dat 
lumii mare milă”. 

Aceasta este bucuria mântuirii, iubiți şi binecuvântați 
creştini, bucuria învierii, îndulcirea, surâsul şi săltarea 
sufletului pentru scăparea de suferință, de păcat şi de 
moarte, ca să poată intra în împărăţia cerurilor. 

Drept aceea să ne bucurăm cu femeile purtătoare de 
mir, cărora lisus Hristos înviat le-a zis: Bucurați-vă. Să ne 
bucurăm cu apostolii, precum e scris: «Şi s-au bucurat 
ucenicii văzând pe Domnul» (In. 20:20); să ne bucurăm cu 
Mireasa Mirelui şi a Mielului, cu Sfânta Biserică, astăzi 
plină de lumină şi de cântarea: „Aceasta e ziua pe care a 
făcut-o Domnul, să ne bucurăm şi să ne veselim într- 
însa...”. Mă bucur eu, vă bucurați voi, iubiți şi 
binecuvântați ucenici ai Mântuitorului; se bucură toate 
neamurile purtătoare de Hristos, se bucură firea întreagă de 
minunea învierii lui Hristos, de marea şi minunata faptă 
care e tot atât de adevărată, ca şi Răstignirea,... ca şi 
uneltele patimilor (crucea, piroanele, ciocanele, biciul, 
cununa de spini, sulița, ş.a.)2!. Mare lucru, minunată faptă 
este biruința morţii şi bucuria învierii. 

Sunt şi bucurii amare, greşite, false, închipuite, 
nelegiuite, mustrătoare, păcătoase. În dorința de a ajunge 
oricum şi cât mai în grabă la bucurie, omul nu-şi alege 
totdeauna mijloacele prin care să-şi creeze şi să-şi 
înmulțească fericirea. Şi atunci aleargă, cu nesațiul patimii, 
la petreceri, la jocuri, la beţii, la fumat şi la alte mijloace 


2! [lie Miniat, Didahii şi Predici, pp. 411-416. 

artificiale şi imorale ca să-şi creeze (surogate de) plăceri şi 
bucurii, care la început par dulci, iar la urmă sunt amare. 

Biserica nu osândeşte bucuriile, ci păcatele; plăcerile 
şi păcatele înjositoare. Nu ne opreşte să ne bucurăm, să 
râdem, că viața fără bucurie ar fi prea tristă; ea ne opreşte 
de la vorbe care fac obrazul să roşească de ruşine (Ef. 5:4), 
care fac multe suflete să cadă şi să-şi piardă bucuria. 
Biserica spune omului: Bucură-te de viață, dar nu păcătui! 
Bucură-te de viaţă, creştine, dar nu lăsa să te înconjure nici 
norii tristeții, nici ispitele patimilor vătămătoare! Să străbată 
până în adâncul inimii tale razele bucuriei, dar să fie raze 
de la Soarele şi izvorul bucuriei, de la Dumnezeu, care sunt 
raze liniştitoare, aducătoare de pace şi fericire. 

Un mare mitropolit (Şaguna) a spus: „De o sută de ori 
dacă m-aş naşte, tot preot m-aş face”. Aşa spune omul 
împăcat cu sine, omul care şi-a împlinit în viață o chemare 
şi o misiune sfântă, omul care a dat bucuriilor vieţii un 
înțeles şi un scop dumnezeiesc. Cei mai mulți oameni 
ascund în suflet o mulțime de nemulțumiri față de viața în 
care trăiesc. Tot al doilea şi al treilea om îţi spune, cu 
amărăciune: „Dacă m-aş mai naşte o dată, altfel mi-aş 
rândui viața; mi-aş alege alt drum, altă meserie, altă 
Slujbă”..., dovadă strigătoare cât greşim în viață, cât 
rătăcim şi cât de mult avem trebuință de lumina 
Evangheliei şi de bucuria mântuirii. 

Dă-ne, Doamne, gândul cel bun al dorințelor curate; 
să nu căutăm lumina în întuneric, nici dulceaţa în otravă, 
nici bucuria unde ne aşteaptă durerea. Dă-ne, Doamne, 
bucuria învierii, bucuria mântuirii, bucuria lipsită de 
durere, de păcat şi de moarte, bucuria din care se 

împărtăşesc sufletele curate, desăvârşite, bucuria sfântă 
nemuritoare care este în împărăţia Ta şi în Duhul Tău Cel 
Sfânt, bucuria de care s-a învrednicit Sfânta Fecioară, când 
Arhanghelul Gavriil i-a zis: «Bucură-te ceea ce eşti plină de 
dar, Marie, Domnul este cu tine...» şi când Sfânta Fecioară 
i-a răspuns, săltând cu inima de bucurie: «Măreşte suflete al 
meu pe Domnul şi s-a bucurat duhul meu de Dumnezeu 
Mântuitorul meu...» (Lc. 1:28, 46-47). 


Bucuria întâlnirii cu Dumnezeu 


«Dumnezeu este bucuria bucuriei mele» 
(Ps. 42:4) 


La bucuriile mari ale mântuirii din suferințe, din 
păcat şi din moarte, se adaugă altele şi mai mari: bucuria 
trăirii în virtute şi har, bucuria cercetării Bisericii, bucuria 
întâlnirii cu Dumnezeu, în împărăţia Lui, în suflet şi în 
viața cea veşnică. 

Este curată, sfântă şi mare bucuria trăirii în virtute. 
Orice înfrângere a unei patimi, orice lucrare morală, orice 
faptă de virtute, umple sufletul de bucurie. Un sfat bun, un 
ajutor la timp, o mână întinsă unui om care se îneacă, cea 
mai mică jertfă pentru binele şi fericirea semenilor, este o 
pricină de îndulcire şi săltare a sufletului, pricină de 
bucurie sufletească. Oricând faci o faptă bună, de virtute, îţi 
vine să strigi, să alergi, să joci, să cauţi sau să plângi de 
bucurie. Nu mai puţin curată, sfântă şi mare este bucuria 
trăirii sub lumina, căldura, ploaia şi adierea dumneze- 
iescului har. 

Când ne împărtăşim cu harul Sfintelor Taine, cu harul 
Sfântului Botez, cu harul Sfântului Mir, cu harul iertării 
păcatelor în Pocăinţă, cu harul Cununiei, cu Însuşi Trupul 
şi Sângele Domnului la Sfânta Liturghie — inima noastră se 
înalță şi tresaltă de bucurie. Ori de câte ori reuşim să 
îmblânzim şi să legăm în noi sălbăticia patimilor, să ne 
smulgem din mlaştina plăcerilor dezgustătoare şi să trăim 
sub har, după voia lui Dumnezeu, tot de atâtea ori inima 
noastră zvâcneşte de bucurie... 

Curată, sfântă şi mare este apoi bucuria cercetării 
Bisericii, veselia petrecerii şi a reculegerii în casa lui 
Dumnezeu, plăcerea sufletului de a se scălda în lumina şi 
căldura Duhului Sfânt. Este plăcut să ne rugăm oriunde, 
căci Dumnezeu este pretutindeni de față ca să ne asculte 
şoaptele, dorințele şi suspinele inimii. Este plăcut şi suntem 
datori să ne rugăm şi acasă, în cămara ascunsă a inimii, căci 
Dumnezeu, Cel ce vede în ascuns, va răsplăti rugăciunea la 
arătare (Mt. 6:6). Dar şi mai plăcut este să cercetăm însăşi 
casa lui Dumnezeu, Biserica, şi acolo -— în aerul cel curat al 
Duhului Sfânt, în fața sfântului şi sfinţitorului altar (Mt. 
25:17-19) — să ne unim cugetul şi glasul cu al semenilor, ca 
şi mai puternică să se înalțe în slavă flacăra rugăciunii, aşa 
cum a făcut Însuşi Mântuitorul încă de la vârsta de 
doisprezece ani, din râvnă pentru sfințenia ei, a apărat 
Biserica, când a trebuit, cu puterea cuvântului şi a brațului 
Său. 

Cea mai curată, mai adâncă şi mai sfântă bucurie, pe 
care ne-o trezeşte în suflet Biserica, este bucuria întâlnirii cu 
Dumnezeu, încă aici pe pământ. Aici e raiul iubirii, raiul 
bucuriei, raiul fericirii, bucuria mântuirii, bucuria Taborului 

şi a Învierii. Întâlnirea cu Dumnezeu este bucuria tuturor 
bucuriilor, bucuria cea mai aleasă a tuturor sufletelor 
evlavioase. A fi cu Dumnezeu este a fi fericit şi curat, ca 
sfinţii, a fi cu Dumnezeu este a fi aproape şi luminat de EI, 
ca îngerii; a fi cu Dumnezeu este a fi plin de bucuria 
Duhului Sfânt, bucurie căutată şi cântată de iubiții şi aleşii 
lui Dumnezeu, încă din Vechiul Testament. «Bucuratu-m- 
am când ni s-a zis: Să mergem în casa Domnului!» (Ps. 
121:1). «Cât sunt de dorite locaşurile tale, Doamne al 
puterilor! Sufletul meu suspină şi tânjeşte după curțile 
Domnului. Inima şi carnea mea se istovesc de dorul 
Dumnezeului Celui viu...» (Ps. 83:1-2). «Trimite lumina şi 
adevărul Tău, Dumnezeule, să mă povăţțuiască şi să mă 
ducă la muntele Tău cel sfânt şi la locaşul Tău! Ca să intru 
la jertfelnicul lui Dumnezeu, care este bucuria bucuriei 
mele» (Ps. 42:3-4). 

Întâlnirea cu Dumnezeu, în Biserică, deschide în inimi 
raiul bucuriei, încă de aici, de pe pământ. Odihna şi bucuria 
sufletului se află acolo unde este sfințenia. Sfințenia, mai 
mult decât oriunde pe pământ, se află în casa lui Dum- 
nezeu care sfințeşte darurile şi sufletele (Mat. 23:17-19). De 
aceea o căutăm şi o iubim din tot sufletul, şi ne bucurăm de 
câte ori o cercetăm şi ne rugăm în fața altarelor ei. 

În Biserică, prin întâlnirea cu Duhul lui Dumnezeu, 
cunoaştem şi ne pregătim bucuria nemuririi şi a fericirii 
nesfârşite în viaţa cea veşnică. Pe lângă bucuriile de sfintele 
sărbători, întâlnirea duhului nostru cu Duhul lui Dum- 
nezeu ne pregăteşte să ne împărtăşim din bunurile şi 
bucuriile şi răsplătirile sărbătorii celei mai mari şi mai din 
urmă, care este veşnicia. Acolo, în sânul veşniciei, ne 

aşteaptă, după cum ne încredințează Sf. Vasile cel Mare, 
după cuvântul Sfintei Scripturi, „cununile dreptății, 
desfătarea veşnică, viața fără de sfârşit, bucuria de nespus, 
bucuria nestricăcioasă în ceruri la Tatăl şi Fiul şi Duhul 
Sfânt, adevăratul Dumnezeu; descoperirea față către față, 
bucuria cu îngerii, cu părinții, cu patriarhii, cu proorocii, cu 
apostolii, cu mucenicii şi mărturisitorii şi cu cei ce au 
bineplăcut lui Dumnezeu din veac, nevoindu-ne ca să fim şi 
noi împreună cu ei, după harul Domnului nostru lisus 
Hristos”2%2. Cu bucuria aceasta în suflet cuviosul Mal, cinstit 
între Sfinţii Bisericii la 16 Octombrie, împlinea întotdeauna 
voia lui Dumnezeu cu fața pururea veselă. Cu nădejdea 
acestei bucurii în inimă, Sf. prooroc Avacum scrie: «Smo- 
chinul să nu mai înmugurească şi via să nu mai dea rod; 
înşelătoare să fie rodirea măslinului şi ogoarele să rămână 
sterpe! Turme să nu mai fie în staule şi vite în grajduri 
niciodată!... Ci eu voi tresălta întru Domnul, bucura-mă-voi 
de Dumnezeul mântuirii mele» (Avac. 3:17-18). 

Cine are iubirea, poate da tuturor bucuria, iubiți şi 
binecuvântaţi creştini. Dumnezeu este iubirea, iar Biserica 
este şcoala iubirii şi a bucuriei. Din EI, prin Biserica Lui, ca 
razele de lumină şi de căldură din soare, se revarsă iubirea 
şi bucuria în toate sufletele primitoare de frumuseți şi de 
bucurii veşnice. Mai mult: bucuria întâlnirii cu Dumnezeu 
totdeauna creşte şi niciodată nu se sfârşeşte?%. Bucuria 
întâlnirii şi a unirii cu Dumnezeu atrage mai mult şi mai cu 
putere sufletul spre desăvârşire, decât suferința şi decât 


22 Sf. Vasile cel Mare, Vechile Rânduieli..., pp. 536-537. Vezi şi la 
Evagrie Monahul; Filocalia 1, pp. 45-46 şi la Sf. Teodor, Filocalia 4, p. 219. 
%3 Dumitru Stăniloae, Filocalia 3, în notele de la pp. 293, 314-315. 

orice altă putere sufletească. Bucuria aceasta, atrăgătoare şi 
liniştitoare, face sufletul să dorească pe Dumnezeu, cum 
doreşte fiul rătăcit casa părintească, pământul uscat ploaia 
răcoritoare (Ps. 62:2) şi cerbul însetat apele izvoarelor (Ps. 
42:1). Bucuria aceasta face sufletul fericit, cum a făcut pe al 
Sfintei Fecioare Maria, când a primit vestea întrupării de la 
înger: «Bucură-te, ceea ce eşti plină de dar, Domnul este cu 
tine...» şi darul zămislirii de la Duhul Sfânt. Atunci s-a 
rugat Preacurata şi de atunci cântăm şi noi rugăciunea ei: 
«Măreşte suflete al meu pe Domnul şi s-a bucurat duhul 
meu de Dumnezeu Mântuitorul meu» (Lc. 1:28, 46, 47). S-a 
bucurat duhul ei, pentru că s-a întâlnit şi s-a unit cu 
Dumnezeu. Bucuria aceasta, ca şi bucuria mântuirii, face 
sufletul să strige de bucurie, să se îmbete de bucurie, să 
cânte de bucurie. «Voi veţi cânta atunci ca în noaptea 
prăznuirii unei sărbători şi cu bucurie mare vă veți bucura, 
ca unul care purcede cu cântec de flaut să urce în muntele 
Domnului» (Is. 30:29). 

Creştini, gândul cel mai înalt, care trebuie să facă din 
noi oameni buni, creştini desăvârşiţi, este bucuria mântuirii, 
gândul învierii şi dorul întâlnirii cu Dumnezeu. «Numai în 
Dumnezeu e liniştit sufletul meu, că de la El vine mântui- 
rea» (Ps. 61:1). Dacă razele acestei bucurii încă nu au 
pătruns în inimile voastre, deschideți-le, deschideți-le larg, 
aşa după cum deschideţi uşile şi ferestrele caselor, ca să 
pătrundă în ele aerul curat, căldura şi lumina soarelui. 
Deschideţi-le, ca să intre Împăratul slavei (Ps. 23:7-12), să vă 
aducă în ele harul mântuirii, însoţit de aerul curat al 
înălțimilor duhovniceşti şi de farmecul dulce al bucuriilor 
sfinte. 

„Veniţi să ne bucurăm Domnului, Celui ce a sfărâmat 
puterea morții şi a luminat neamul omenesc, cu cei fără de 
trupuri strigând: Ziditorule şi Mântuitorul nostru, slavă 
Ție”24. 


Bucuria trăirii în Dumnezeu 


«... bucuria Mea să rămână în voi şi bucuria 
voastră să fie deplină» 
(In. 15:4) 


După durerile curățirii şi după nevoinţele luminării, 
urmează bucuriile desăvârşirii şi ale unirii cu Dumnezeu. 

Sunt oameni care găsesc în religie numai tristeţe, 
numai frâne împotriva plăcerilor şi piedici în calea fericirii. 
De fapt nici nu întâlnim nicăieri atâtea strigăte împotriva 
dezmăţului, atâtea frâne care împiedică paşii omului spre 
nesațiul plăcerilor vinovate şi al patimilor josnice, ca în 
religie, ca în creştinism. Nicăieri nici nu găsim atâtea 
mijloace prin care să scape omul de tristețea, greutatea şi 
durerea păcatului, care cu siguranţă logica şi matematica îl 
aruncă în neliniştea remuşcărilor, în focul suferințelor, în 
iadul plângerii şi al nefericirii, cum le găsim în religie. Toate 
au un singur scop: fericirea omului; o singură ţintă: bucuria 
în comuniune de iubire sfântă cu Dumnezeu. Încă profeții 
anunțau că timpurile mesianice, veacurile creştine, vor fi 
timpuri de bucurie, veacuri de veselie din care va fugi 
durerea, întristarea şi suspinarea (Is. 35; 55:12-13). Apoi de 
la începutul Evangheliei, de pe înălțimea Muntelui 


24 Stihira |, glas 7 de la Vecernie. 

Fericirilor, Domnul Hristos dă ucenicilor porunca: 
«Bucurați-vă şi vă veseliți, că plata voastră multă este în 
ceruri» (Mt. 5:12; Lc. 6:23). Rugăciunile ne înalță către 
Dumnezeu şi se împlinesc — aşa ne făgăduieşte Mântuitorul 
— ca bucuria noastră să fie deplină (In. 14:24). Când a dat 
învățăceilor legea iubirii, atunci Hristos lisus a adăugat şi 
făgăduinţa bucuriei depline: «Acestea vi le-am spus, ca 
bucuria Mea să rămână în voi şi bucuria voastră să fie 
deplină» (In. 15:9-11). 

Talanţii darurilor şi faptele cele bune, în care se 
întruchipează iubirea față de Dumnezeu şi față de om, au în 
vedere intrarea în împărăţia lui Dumnezeu, care «nu e 
mâncare şi băutură, ci dreptate şi pace şi bucurie în Duhul 
Sfânt» (Rom. 14:17), adică tocmai ceea ce nu au păcătoşii. 
Chemarea la cina cea mare (Mt. 22:1-10), la nunta Mielului 
(Apoc. 21), pilda celor zece fecioare (Mt. 25:1-13), numirea 
ucenicilor Mântuitorului de „prietenii” Mirelui, care ascultă 
şi se bucură foarte de glasul Lui (În. 3:29; 15:14), credinţa în 
viața veşnică şi în fericirea sfinților pe Tabor, la Învierea 
Domnului şi în sânul împărăției lui Dumnezeu, ultimul 
cuvânt pe care-l adresează Stăpânul Dumnezeu înmul- 
țitorilor de talanţi: «Bine, slugă bună şi credincioasă,... intră 
în bucuria stăpânului tău» (Mt. 25:21, 23) — sunt probe 
convingătoare că religia creştină nu este religia tristeții, ci 
tocmai dimpotrivă e religia fericirilor; e religia bucuriilor 
curate, nesfârşite, dumnezeieşti. E, deci, religie optimistă, 
religie care ne cheamă la trăire în lumină şi în bucurie. 
Iubirea, iertarea, credința, speranța, răbdarea, bunătatea, 
smerenia, blândețea sunt tot virtuți optimiste care 
luminează fața şi umplu inima de bucurie. 


371 


Pr. ILARION FELEA 


Sfânta Biblie ne cheamă la bucurie: «Slujiți Domnului 
cu frică şi vă bucuraţi înaintea Lui cu smerenie» (Ps. 2:10). 
lisus Hristos măreşte suma bucuriilor şi a fericirilor 
omeneşti şi din înălțimea muntelui ne strigă: «Bucuraţi-vă 
şi vă veseliți...» (Mt. 5:12). 

Cu gândul la bucuriile fericirilor Evangheliei, 
apostolii ies din sinedriu, fericiți că au pătimit pentru 
Hristos (FA 5:41). Tot cu gândul la aceste bucurii sfinte scrie 
Sf. Pavel Corintenilor că, deşi întristaţi, slujitorii lui 
Dumnezeu, apostolii, pururea se bucură (2 Cor.6:4-10); şi 
Tesalonicenilor: «Bucuraţi-vă pururea» (1 Tes. 5:16); şi 
Filipenilor:  «Bucuraţi-vă întru Domnul» (Filip. 3:1). 
«Bucuraţi-vă pururea întru Domnul. Şi iarăşi zic: Bucuraţi- 
vă» (Filip. 4:4). 

Sf. Antonie cel Mare glumea adeseori cu fraţii săi din 
mănăstire, căci zicea el: Arcul întins peste măsură, se 
frânge. Aşa e şi la lucrul lui Dumnezeu: dacă peste măsură 
vom întinde cu frații, degrab se rupe25. 

Tot anul, Sf. Serafim, starețul de la Sarov, saluta pe 
creştini cu „Hristos a înviat” şi numea pe vizitatori: 
„Bucuria mea”. Stareța unei mănăstiri din Apus, adeseori 
zicea: „Nimic nu mă înspăimântă mai mult decât să văd 
surorile noastre pierzându-şi bucuria inimii”. 

Se pot cuprinde într-o religie a tristeţii, astfel de 
învățăminte şi exemple despre bucurie? De bună seamă că 
nu, mai ales într-o religie cum este creştinismul, în cultul 
căreia sfânta cântare ocupă un loc atât de însemnat, şi unde 
răsună atâtea coruri şi cântări ca: „Veniţi să ne bucurăm 


2% Patericul, pp. 9-10. 

Domnului...”2%, sau: „Să se veselească cele cereşti şi să se 
bucure cele pământeşti...”27, sau: „Veseleşte-se de Tine, 
Biserica Ta, Hristoase...”2% şi altele. 

Voința şi harul, sfinţenia şi bucuria merg paralel. De 
aceea creştinul nu trebuie să fie trist. Scopul religiei e 
iubirea, bucuria, fericirea. 

Viaţa în Dumnezeu şi cu Dumnezeu este o trăire în 
bucurie. Viaţa creştină este o viață de bucurie 
duhovnicească. Bucuria - ca şi pacea, iubirea, bunătatea, 
credința — este rodul şi plinătatea Duhului Sfânt în om (Gal. 
5:22), dovada, arătarea Duhului lui Dumnezeu în om. Cei 
ce s-au învrednicit să ajungă fii ai lui Dumnezeu, adică cei 
născuți din Duhul Sfânt, cei ce au viu în inima lor pe lisus 
Hristos şi cresc în Hristos; cei ce au devenit din oameni 
trupeşti oameni duhovniceşti, după cum zice Sf. Macarie 
cel Mare - sunt amețiţi ca de o băutură; beţi de bucurie, în 
Duhul Sfânt; de băutura tainelor divine, duhovniceşti?%. 

Pentru oamenii duhovniceşti bucuria de pe pământ e 
treaptă a bucuriei din ceruri. Pentru unii ca aceştia, lumea 
întreagă şi cerul nemărginit e paradisul bucuriei. În starea 
de bucurie curată, de fericire negrăită (de extaz), omul 
duhovnicesc (misticul) simte că este liber, că trăieşte în 
lumină, că e stăpân peste toată lumea şi vede tot adevărul. 
În sufletul unit cu Dumnezeu e mereu primăvară, mereu 
viață, iubire, bucurie. 


2% Stihira |, glas 7 de la Vecernie. 

%7 Tropar, glas 3. 

%% Canon, glas 4, cântarea 3, 

2% Sf. Macarie cel Mare, Omilii, p. 123. 

Bucuria trăirii în Dumnezeu întoarce pe păcătoşi la 
virtute şi pe necredincioşi la religie, căci nu este bucurie 
celor necuraţi şi fărădelege (Is. 57:21). Bucuria trăirii cu 
Dumnezeu, ca şi frumuseţile culmilor, răscumpără 
ostenelile urcuşului spre culmile desăvârşirii duhovniceşti. 
Bucuria trăirii în Dumnezeu ne face să iubim oamenii şi să 
le împărtăşim şi lor bucuriile noastre. Bucuria trăirii în 
Dumnezeu ne face să credem în fericire şi în nemurire, în 
ceea ce ne este drag, şi scump, în ceea ce avem sau dorim. 
Dar bucuria trăirii în Dumnezeu, cea mai mare bucurie şi 
singura statornică aprinde în noi nu numai flacăra iubirii şi 
a credinței, ci sădeşte, creşte şi rodeşte în noi şi cealaltă 
minunată floare a vieții creştine: speranţa. Din sufletul plin 
de iubire şi credință izbucneşte strigătul speranţei: 
«Bucuraţi-vă cu bucuria nădejdii» (Rom. 12:12). Bucuraţi-vă 
întru nădejde şi stăruiți în rugăciune, „ca să rămână în voi 
bunul bucuriei”2%. «Veseli-mă-voi şi mă voi bucura de Tine, 
căuta-voi numele Tău, Preaînalte!» (Ps. 9:2). 

Cu gândul şi cu inima la ele - bucură-te şi tu, suflete 
al meu, cântă şi te veseleşte, în Domnul, căci fața veselă 
arată că inima în cele bune petrece (Sir.). Bucură-te şi tu, 
creştine, pururea te bucură în Domnul, pentru că aşa ne 
porunceşte Mântuitorul nostru, Biruitorul iadului şi 
deschizătorul raiului; pentru că bucuria este gătită pentru 
prietenii Mirelui; pentru că împărăția lui Dumnezeu este 
pace, iubire şi bucurie; pentru că bucuria este rodul 
Sfântului Duh; pentru că strădania spre sfințenie şi 
desăvârşire se încununează în lumina slavei şi în bucuria 
fericirii; pentru că luminarea şi mântuirea sufletului are de 


%0 [lie Ecdicul, Filocalia 4, p. 294. 

scop bucuria nu numai a oamenilor, ci şi a îngerilor şi a lui 
Dumnezeu; pentru că, veselindu-se omul cel dinăuntru, se 
bucură de aici, de pe pământ, de bunurile veşniciei; pentru 
că aşa e dată legea şi porunca dumnezeiască: Bucuraţi-vă şi 
vă veseliți, pururea în Domnul. 

Despre Alexandru Macedon se spune că, după ce a 
cotropit o mulțime de împărăţii, plângea de părere de rău 
că nu poate domni şi peste stele. Evanghelia ne învaţă şi 
Învierea Domnului ne arată că pentru creştini e cu putință 
şi aşa ceva. Bucuria împărăției cerurilor - mai presus de 
stele — nu costă nimic şi o pot dobândi toți oamenii. Cerul îl 
pot răpi şi cei învățați şi cei neînvățați, şi cei bogați şi cei 
săraci, şi cei tari şi cei slabi, şi cei mari şi cei mici. 

Voi, toți cei buni şi drepți, veți merge în cerul 
bucuriei, în raiul lui Dumnezeu; vă veți îmbrăca în 
veşminte albe; veţi gusta din pomul vieții nemuritoare; vă 
veţi întâlni cu apostolii, cu proorocii şi cu toți sfinții; fericit 
vă veţi veseli; pururea veţi fi în slavă cu Domnul! Voi toți 
care ați iubit pe Dumnezeu şi aţi lucrat la curățirea, 
luminarea şi mântuirea sufletelor voastre, veți culege rodul 
strădaniilor,  nevoinţelor, rugăciunilor, lacrimilor şi 
suferințelor voastre (Mt. 25:23; Evr. 12:22-24; Apoc. 5:12-13; 
]9:1,.21-22); 

Drept aceea, creştini, «să nu vă întristați, căci bucuria 
întru Domnul e tăria noastră» (Neem. 8:10). «Scoateţi apă 
cu bucurie din izvoarele mântuirii» (Is. 12:3). «Slujiți 
Domnului cu frică şi vă bucuraţi înaintea Lui cu smerenie» 
(Ps. 2:10). 

Doamne, fie cuvântul Tău, şi harul Tău şi slava Ta, 
bucuria şi veselia inimii noastre în vecii vecilor (ler. 15:16). 

PACEA SUFLETULUI 


«Pace vă las, pacea Mea vă dau...» 
(În. 14:27) 


Curăţirea, luminarea şi desăvârşirea sufletului se 
încununează cu bucuria mântuirii şi cu pacea inimii. Viaţa 
de pe Tabor, viața de întâlnire, vorbire şi unirea cu 
Dumnezeu, se încheie cu liniştirea şi fericirea sufletului; 
este o viață de iubire şi pace duhovnicească. 

După Sf. Pavel, pacea este darul şi rodul Sfântului 
Duh (Gal. 5:22). După Sf. Maxim Mărturisitorul pacea este 
„încetarea patimilor”%!. Amândoi spun adevărul, deoarece 
îmblânzirea şi încetarea patimilor se face cu ajutorul 
harului Sfântului Duh. Până când patimile clocotesc în firea 
omului, până atunci nu are pace. Harul lui Dumnezeu, unit 
cu voința omului, curăță, luminează şi desăvârşeşte sufletul 
şi prin aceasta îl împacă cu Dumnezeu, cu alții şi cu sine 
însuşi. Astfel, pacea este un dar şi un rod al Sfântului Duh, 
ca şi iubirea, bunătatea, credința — care sunt surorile ei. Mai 
mult chiar, pacea este suma şi „rodul tuturor virtuţilor”22. 
lubirea, bunătatea, dreptatea, înțelepciunea, iertarea, 
libertatea, speranța, smerenia, sfințenia, toate unite şi 
contopite în viața unui om, ne dau pacea. Aşa după cum 
„Slava” întruneşte şi întruchipează toate desăvârşirile lui 
Dumnezeu, tot aşa pacea întruneşte şi întruchipează toate 
virtuțile şi darurile omului. Când lipseşte o singură virtute, 


31 Sf. Maxim Mărturisitorul, Filocalia 3, p. 287. 
32 Sf. Nicolae Cabasila, Tâlcuirea Dumnezeieştii Liturghii, trad. Ene 
Branişte, p. 44. 

pacea nu mai este desăvârşită, aşa după cum, dacă dintr-o 
cunună lipseşte o singură floare de la locul ei, cununa nu 
mai este întreagă. 

Viaţa creştină, viața duhovnicească în toată frumu- 
sețea, deplinătatea şi desăvârşirea ei, este o viață de linişte, 
de odihnă, de mulțumire, de pace, de pace sfântă, pace 
fericită, pace veşnică, pace duhovnicească. 

Pacea este solia şi scopul vremurilor mesianice, a 
veacurilor creştine, a timpurilor creatoare de cultură şi 
civilizație morală, precum este prevestit: atunci săbiile se 
vor preface în pluguri, şi lăncile în coase; în locul urzicii se 
va cultiva mirtul şi în locul scaieților chiparoşii; atunci 
lupul va sta laolaltă cu mielul, leopardul cu iedul, şi copilul 
cu puiul viperei şi nu-şi vor face nici un rău (Is. 2:4; 11:6-10; 
55:13; 65:20-25). 

Pacea este binecuvântarea lui Dumnezeu trimisă 
omenirii, prin îngeri, la naşterea Domnului: «... pe pământ 
pace şi între oameni bunăvoire» (Lc. 2:14). Împărăţia lui 
Dumnezeu este dreptate şi pace şi bucurie (Rom. 14:17, 19). 
Biserica este lăcaşul păcii, al liniştirii, al împăcării cu noi 
înşine, cu oamenii şi cu Dumnezeu. Sfintele Taine sunt 
lucrările dumnezeiescului har, prin care se înfăptuieşte 
curățirea, sfințirea şi împăcarea sufletelor. Evanghelia 
Domnului este Evanghelia păcii (FA 10:36). Toată lucrarea 
Lui în lume este o lucrare de pace, de împăcare cu 
Dumnezeu şi cu oamenii. Avem pace cu Dumnezeu prin 
lisus Hristos (Rom. 5:1). El a făcut pace prin sângele crucii 
(Col, 1:20). El fericeşte pe făcătorii de pace (Mt. 5:9). El lasă 
omenirii cel mai ales dar, cel mai mare bun duhovnicesc: 
pacea. «Pace vouă!» (Mc. 9:50; Lc. 24:36; In. 20:19, 26). Pace 

caselor voastre(Mt. 10:12-13; Lc. 10:5-6). «Pace vă las, pacea 
Mea vă dau; Eu v-o dau, nu cum v-o dă lumea» (În. 14:27). 
Sunt două păci: pacea lumii şi pacea lui Hristos. Pacea 
lumii este o făgăduință mincinoasă, înşelătoare. Lumea zice 
pătimaşului stăpânit de pofta plăcerilor necurate: „Îmbată- 
te de toate plăcerile!...” „Mănâncă, bea, veseleşte-te şi vei 
avea pacea...” Zgârcitului şi lacomului de averi îi spune: 
iubirea de avuţii te nelinişteşte? Adună, înşeală, fură, nu da 
nimănui nimic din ceea ce ai, şi vei avea pacea. Trufaşului 
dornic de măriri îi şopteşte: vrei să te ridici? Îmbulzeşte-te, 
minte, loveşte în dreapta şi în stânga, biruie pe alţii şi 
înalță-te pe tine, şi vei avea pacea... Înţelege oricine că pe 
calea aceasta nu ajungem la pace şi fericire, ci tocmai 
dimpotrivă, la tulburări, la griji, nelinişti, dezgust, mustrări, 
şi război. Pacea lui Hristos este singura făgăduință 
adevărată, aducătoare de linişte şi fericire. lisus Hristos zice 
pătimaşului: Înfrânează-te, pune capăt dezordinilor din 
viața ta; biruieşte-ți patimile, înfrânează-ți poftele 
păcătoase, şi vei avea pace. Eliberează-te din robia 
patimilor cărnii şi vei dobândi pacea sufletului. Zgârcitului 
şi lacomului îi spune: Fii bun, că răii nu au pace; fii 
milostiv, fii darnic, fii virtuos şi vei avea pace. Eliberează-te 
din robia bogățiilor şi vei dobândi pacea sufletului. 
Trufaşului îi vorbeşte: Fii smerit, nu-ți fă părere prea bună 
despre tine, nici păreri greşite despre alții; munceşte şi-ţi 
înmulțeşte cinstit talanţii şi vei avea pace cu tine, cu 
oamenii şi cu Dumnezeu. Înțelege oricine că pe calea 
aceasta ajungem la pace, la adevărata pace, la pacea 
dumnezeiască, la «pacea lui Dumnezeu, care depăşeşte 


3% Urmarea lui Hristos, p. 35. 

orice minte», la pacea care păzeşte minţile şi inimile noastre 
în lisus Hristos (Filip. 4:7). 

Pacea este cerința cea dintâi, cea mai de căpetenie şi 
cea din urmă a religiei, şi a rugăciunii. Când suntem 
tulburaţi, neliniştiţi, împătimiţi, nu ne putem ruga. De 
aceea, chemarea cea dintâi şi mai stăruitoare pe care ne-o 
face Biserica, la toate slujbele şi Liturghiile ei, este o 
chemare la liniştirea sufletului, la pace. „Cu pace să ne 
rugăm...” „Cu pace Domnului să ne rugăm...” „Pentru 
pacea de sus...” „Pentru pacea a toată lumea...” „...pentru 
vremi cu pace...” „Cu pace să ieşim...” Cu rugăciune de 
pace începem, cu rugăciune şi dorință de pace încheiem 
toate Liturghiile. 

Pacea este cugetul şi dorința inimilor (Rom. 8:6), 
salutarea şi binecuvântarea tuturor creştinilor. Pace ţie!... 
Pace vouă!... Pace tuturor!... Harul şi pacea, harul 
Domnului urmat de pacea sufletului este salutarea şi 
dorinţa cea dintâi şi cea din urmă, cu care sfinții apostoli se 
întâmpină şi se despart de cititorii şi ascultătorii lor (Rom. 
1:7; 15:35 60r, 1:55 2" Gor 1:25 1338; Gal 3; E. 1:25 
6:23-24). 

De aceea, iubiți şi binecuvântaţi creştini, încă din 
Psaltire se spune: «De vrea omul să trăiască şi să vadă zile 
bune, să-şi oprească limba de la rău şi buzele sale de la 
minciună, să se ferească de rău şi să facă bine, să caute 
pacea şi să o urmeze» (Ps. 33:12-14). lar în Sfânta 
Evanghelie, îndemnurile şi rugăciunile de pace sunt pe cât 
de calde, tot pe atât de stăruitoare: «Dacă se poate, pe cât 
stă în puterea voastră, trăiţi în bună pace cu toți oamenii» 
(Rom. 12:18). «Dumnezeul nădejdii să vă umple pe voi de 

toată bucuria şi pacea în credință...» (Rom. 15:13). 
«Dumnezeul păcii să fie cu voi» (Rom. 15:33; 1 Cor. 1:3; 2 
Tes. 3:16). «Pacea lui Hristos... să stăpânească în inimile 
voastre...» (Col. 4:15); «... pacea şi sfințenia, fără de care 
nimeni nu va vedea pe Dumnezeu» (Evr. 12:14; 2 Tim. 2:22; 
Tae3:181-Patr..3:40). 

Dacă eşti certat, împacă-te cu Dumnezeu (2 Cor. 5:20), 
căci pacea cu Dumnezeu e mai presus de orice minte (Filip. 
4:7) şi e chemată să stăpânească inimile noastre (Col. 3:15). 
Fii virtuos, că nu este pace unde împărățeşte păcatul. Unde 
lipseşte pacea este dezbinare, tulburare, dezordine, război, 
nedreptate, nefericire, durere. Unde stăpâneşte pacea, acolo 
este unire, bucurie şi fericire, vremelnică şi veşnică. 

Când Sf. Haralambie, episcopul Magneziei (pomenit 
la 10 Februarie), a primit mucenicia pentru Hristos, se ruga 

astfel: „De este, Doamne, cu plăcere ie, rogu-mă, ca 
oriunde se vor pune moaştele mele, să nu fie niciodată 
foamete şi nici duh stricăcios care să usuce roadele. Ci să fie 
în locurile acelea pace şi sănătate trupească, mântuire 
sufletească şi toate câte sunt de trebuință pentru nevoile 
| oamenilor. .."'304, 

Într-adevăr, unde sunt duhurile, sufletele şi trupurile 
sfinților, acolo este şi pace, sănătate, mântuire şi fericire. 

Pacea lui Dumnezeu, pacea lui Hristos şi a sfinților 
Săi, să se sălăşluiască şi să stăpânească în mințile, în inimile 
şi în cugetele noastre. 

Pace lumii Tale dăruieşte, Doamne, bisericilor Tale, 
preoţilor şi la tot poporul Tău. Nouă tuturor de dăruieşte, 
Doamne, pace, sănătate şi mântuire. Că Tu eşti Împăratul 

| 


34 Vieţile Sfinţilor, prel. Lascarov- Moldovanu, ÎL, pp. 167-168. 

păcii şi Mântuitorul sufletelor noastre şi Ţie slavă înălțăm: 
Tatălui şi Fiului şi Sfântului Duh, acum şi pururea şi în 
vecii vecilor. 


DESĂVÂRŞIREA PRIN RUGĂCIUNE 


«Doamne, bine este aici!...» 
(Mt. 17:4) 


Stăpânirea patimilor, dobândirea virtuţilor, primirea 
luminilor şi darurilor Sfântului Duh, se face prin rugăciune. 
Sfintele Taine: Botezul, Mirul, Pocăinţa, Sfânta Liturghie cu 
dumnezeiasca Împărtăşire, Preoția, Nunta şi Maslul, toate, 
de la început şi până la sfârşit, prin rugăciune se săvârşesc. 
Pacea şi iubirea sfântă se nasc din rugăciune ca razele din 
soare. Viaţa religioasă fără cult dumnezeiesc, deci fără 
rugăciune, este zbor fără aripi. Tot cultul Bisericii este un 
zbor, o respiraţie a sufletului, o rugăciune gândită, suspi- 
nată, şoptită, rostită sau cântată. Respirația dă trupului aer, 
ca să trăiască; rugăciunea dă sufletului har, ca să se 
mântuiască. Întreg cultul creştin este învățătura (dogma) 
ortodoxă în rugăciune. Biserica prin cultul ei, este poarta 
cerului; rugăciunea e cheia care o deschide. Lumea cea mai 
frumoasă este raiul; rugăciunea este ochiul inimii prin care 
se vede. Religia este legătura de iubire şi unire cu Dum- 
nezeu; rugăciunea e scara de suire şi de vorbire cu El. 
Trupul fără hrană moare, sufletul fără de rugăciune se 
ofileşte. Pâinea hrăneşte trupul, rugăciunea sufletul. 
„Rugăciunile sunt nervii sufletului”, îl susţin să trăiască şi 
să înainteze pe drumul evlaviei şi să se ridice pe scara 

desăvârşirii305. 

Rugăciunea e glasul de bucurie care umple sufletul de 
lumină, de puterea, de harul Duhului Sfânt, de sfințenie şi 
de pace. Din rugăciune ieşi ca dintr-un foc: luminat, curățat, 
mulțumit... Vrei să scapi de patimi şi să te pocăieşti pentru 
păcate?... Suflete al meu, roagă-te!... Vrei să te împărtăşeşti 
cu Hristos şi să trăieşti împreună cu E1?... Suflete al meu, 
roagă-te!... Vrei să-ţi faci din inimă o biserică a Sfântului 
Duh?... Suflete al meu, roagă-te!... Vrei ca dorințele tale, 
cele bune, să se împlinească?... Suflete al meu, roagă-te!... 
Vrei ca rugăciunile tale să fie primite şi ascultate?... Suflete 
al meu, roagă-te!... Dă rugăciunilor tale aripi, ca să se poată 
ridica până la cer. Aripile rugăciunii sunt postul şi 
milostenia (faptele îndurărilor trupeşti şi sufleteşti). Vrei să 
mulțumeşti lui Dumnezeu pentru binefacerile primite?... 
Suflete al meu, roagă-te; că mulțumirea se roagă. Vrei să 
scapi de durerile de pe pământ şi să înţelegi cât de bine este 
în cer?... Suflete al meu, roagă-te!... Vrei să te întâlneşti cu 
Dumnezeu, să-L vezi în oglinda inimii, aşa cum este şi să te 
uneşti cu E1?... Suflete al meu, roagă-te!... Vrei ca după 
moarte să ajungi în slava de lumină, de bucurie, de pace şi 
de fericire veşnică?... Suflete al meu, roagă-te!...Roagă-te, 
cu credinţă, cu căldură, cu smerenie, cu stăruinţă, cu iubire, 
cu evlavie, cum roagă bolnavii medicii ca să le vindece 
rănile, cum roagă copiii părinţii să le împartă darurile şi 
ucenicii maeştrii să le împartă învăţăturile. Roagă-te, 
creştine, încredințat că rugăciunea hrăneşte credinţa, 
însuflețeşte nădejdea, aprinde iubirea, deprinde smerenia, 


%5 Calist şi Ignatie, Rânduiala vieții în Dumnezeu, cap. 29, p. 26. 
306 Sf. Petru Damaschin. 

susține evlavia; încredințat că rugăciunea este armă 
împotriva ispitelor, îndoielilor şi patimilor, mângâiere în 
suferință, medicament în boală, ajutor şi bucurie de viață 
până dincolo de moarte. 

E o lege ca focul să ardă şi apa să-l stingă. O lege 
înlătură altă lege. Aşa e şi rugăciunea: o lege care înlătură 
altă lege. Un medicament care vindecă o boală, o mângâiere 
care îndulceşte o suferință; o lumină care stinge întunericul, 
o putere care smereşte pe cel tare, întăreşte pe cel slab, 
îmbogăţeşte pe cel sărac, liberează pe cel robit — putere care 
nu costă nimic şi e la îndemâna tuturor oamenilor. 

Toate mijloacele de curățire, luminare şi mântuire ale 
sufletului sunt cuprinse în rugăciuni. Toate devin lucrătoare şi 
mântuitoare prin rugăciuni. Toată lucrarea desăvârşirii 
sufletului este lucrarea rugăciunii. În Cartea de rugăciuni îşi 
citeşte omul creştin toate păcatele şi datoriile. Dacă citim cu 
luare aminte, în rugăciuni vedem înşirate păcatele de care 
să ne lăsăm, virtuțile pe care să le cultivăm, darurile pe care 
să le cerem şi să le primim de la Dumnezeu, şi astfel să ne 
curățim, luminăm şi desăvârşim sufletul. 

Este adevărat, şi acest lucru este bine să ni-l 
însemnăm, că pentru începătorii în viața duhovnicească, 
rugăciunea nu-şi dezvăluie dintr-odată frumuseţile şi 
puterile ei minunate. „Pe cei începători, legea rugăciunii îi 
apasă ca un stăpân aspru, dar celor înaintați ea le este ca 
dragostea, care împinge pe un flămând la un ospăț bogat”. 
Pentru cei înaintați în viața religioasă, rugăciunea devine o 
nebiruită putere de apărare împotriva patimilor şi a tuturor 
relelor. Când sufletul se uneşte cu rugăciunea, aceasta îl 
învăluie, îl învăpăiază, şi-l ocroteşte ca focul fierul. 

„Sufletul este acelaşi, dar nu mai poate fi atins de atingerile 
dinafară, cum nu poate fi nici fierul arzător. Fericit cel ce s-a 
învrednicit să se arate în viața aceasta astfel şi alcătuirea lui, 
prin fire de lut, şi-o vede arzătoare prin har“%%. 

Cine înaintează în viața de rugăciune se desparte de 
viața de păcat. Multă vreme nu poate trăi în amândouă. 
Trebuie să aleagă. Şi cine ajunge să cunoască frumuseţea şi 
bucuria rugăciunii, nu se mai desparte de ea niciodată. 

Rugăciunea duce sufletul drept la Dumnezeu. Prin 
rugăciune trăim viața în Hristos; prin rugăciune primim 
darul Sfântului Duh; prin rugăciune ne împărtăşim cu 
Trupul şi Sângele Domnului; prin rugăciune ne unim cu 
Dumnezeu, ne mântuim şi ne îndumnezeim sufletul. Rugă- 
ciunea deschide sufletului calea spre cer, spre contemplație, 
spre extazul religios, spre vederea fericită şi negrăită a lui 
Dumnezeu. „Rugăciunea înseamnă mişcarea necontenită a 
minții în jurul lui Dumnezeu - spune Nichita Stithat; fapta 
ei stă în învârtirea sufletului în jurul lucrurilor dumne- 
zeieşti; iar sfârşitul ei, lipirea cugetului de Dumnezeu şi 
ajungerea la un singur Duh cu E1”38. 

De aceea am spus şi repetăm că rugăciunea este cea 
mai mare putere care ajută la curățirea, luminarea, desă- 
vârşirea şi mântuirea omului. Cine se roagă, îşi înfrânează 
gândurile, cuvintele şi patimile; cine se roagă îşi curățeşte 
sufletul; cine se roagă îşi luminează mintea şi inima; cine se 
roagă îşi împodobeşte viaţa cu virtuțile Evangheliei; cine se 
roagă, se desăvârşeşte, ajunge la bucuria mântuirii, în 
lumina Taborului şi în slava lui Dumnezeu. Rugăciunea e 


307 [lie Ecdicul, Filocalia 4, p. 296. 
38 Sf. Nichita Stithat, Suta II, cap. 77, p. 50. 

trâmbiţa care răsună în cer şi învie morţii (În. 11:41-45). 
Puterea pe care o are apa în flori şi seva în copaci, aceea o 
are rugăciunea în viețile drepţilor şi ale sfinților: se face 
pricină de viaţă şi rodire, de mântuire şi nemurire. 

Atât de mare este puterea rugăciunii, iubiți şi 
dreptslăvitori creştini. În slava de lumină a Taborului, 
învățăceii Domnului au uitat de ei şi de lume. S-au simțit 
atât de bine aici, încât bucuroşi ar fi rămas acolo pentru 
totdeauna. O rugăciune caldă se varsă din inimile lor pline 
de bucurie: «Doamne, bine este să fim aici!...» (Mt. 17:4). 
Să rămânem aici, să trăim aici; să nu ne mai despărțim 
niciodată de Tine, Doamne. 

Aici, pe Tabor, pe muntele desăvârşirii duhovniceşti, 
încetează rugăciunea de cerere şi de mântuire. Aici întâlnim 
rugăciunea de mulțumire, de laudă şi de preamărire. Aici 
întâlnim rugăciunea curată. 

„Cel ce se roagă numai cu gura, se roagă aerului, nu 
lui Dumnezeu, fiindcă Dumnezeu e atent la minte, nu la 
gură” 3%. Rugăciunea curată uneşte mintea, cuvântul şi 
duhul: prin cuvânt cheamă numele lui Dumnezeu, prin 
minte se adună şi se aținteşte spre Dumnezeu, prin duh se 
descoperă smerenia şi dragostea şi astfel câştigă mila 
Treimii: a Tatălui şi a Fiului şi a Sfântului Duh3o. 

Aici, pe Tabor, întâlnim rugăciunea vie, rugăciunea 
duhovnicească, rugăciunea sfintei. atenţii, rugăciunea 
desăvârşită, rugăciunea în faţa lui Dumnezeu, rugăciunea 
care umple inima de iubire, de pace şi de bucurie până la 
lacrimi. Aici, întâlnim rugăciunea mulțumirii şi a fericirii 


3% Sf. Petru Damaschin, Despre Isihasm, p. 8. 
310 Sf. Teoleplt. 

sufletului care trăieşte învăluit în slava Domnului. Aici 
sufletul fericit — deplin şi veşnic fericit — aduce mulțumire, 
laudă şi preamărire lui Dumnezeu. Aici vremea se pierde în 
veşnicie, iar sufletul se odihneşte în pace şi în bucurie 
nesfârşită... Aici şi acum se veseleşte el şi cântă laude lui 
Dumnezeu, ca şi îngerii şi corurile Bisericii: 

„Slavă ie Celui ce ne-ai arătat nouă lumina. Slavă 
întru cei de sus lui Dumnezeu..,”, 

„Sfânt, Sfânt, Sfânt e Domnul... Osana întru cei de 
sus...”. 

Aici, pe Tabor, în plinătatea bucuriei şi a păcii sufle- 
tului, apostolii se roagă mult; mulțumesc lui Dumnezeu 
pentru toate. Cum nu ar mulțumi şi sufletul nostru, când e 
cu Hristos, în lumina harului şi a slavei lui Dumnezeu, 
înălțat, luminat, împăcat şi unit cu E1?... 

Aici e patria ta, suflete, pacea şi fericirea ta!... Bine e 
să fim aici, suflete!... Aici sunt cununile, aici este slava 
cerească şi viața cea veşnică. Aici este Dumnezeu. 

Aici, la munţi, suflete, să ne ridicăm! Fii pom al 
rugăciunii, cu toate ramurile în sus, spre cer, suflete. Cu 
mintea, cu brațele, cu privirea, cu inima, cu toată fiinţa ta, 
roagă-te şi strigă: Doamne, sfințeşte-mă prin harul Sângelui 
şi prin cuvântul adevărului Tău. Numără-mă, Doamne, 
printre cei scăpaţi din strâmtoarea cea mare, printre cei ce 
şi-au spălat veşmintele şi le-au făcut albe în sângele 
Mielului, printre cei răscumpărați, printre purtătorii de 
cununi şi de ramuri de finic, printre fericiții cântăreţi din 
corul celor mântuiţi, care înconjoară tronul Tău şi al Mie- 
lului, cântând şi zicând: «Mântuirea este de la Dumnezeul 
nostru, care şade pe tron şi de la Mielul... Binecuvântarea 

şi mărirea şi înțelepciunea şi mulțumita şi cinstea şi 
puterea şi tăria —- Dumnezeului nostru în vecii vecilor. 
Amin!» (Apoc. 7:9-17). 

